
Cuvânt Înainte 


O ipoteză tragică: triumful mondial al Statului magic 


„Vizionarea TV, prin caracteristicile sale, îi determină pe oa- 
meni să se raporteze la televiziune ca la o instanță de ordin reli- 
gios. Nu numai metaforic vorbind, televiziunea instituie în socie- 
tatea mediatică o realitate asimilabilă templului din religiile 
idolatre”, precizează dl Virgiliu Gheorghe enuntând ideea axială 
a cărții de faţă. 

Fantasme fabricate şi refabricate de maşinăria infernală a 
imagologiei televizualului răzbat direct în subconştiința omului, 
lipsindu-l de controlul elementar asupra propriilor dorințe şi 
reprezentări, blocându-i accesul la exercitarea liberului arbitru. 
Plonjând cu voluptate în mediul de imagini şi de fantasme gene- 
rate continuu de ecranul televizorului, omul intră fără să ştie în 
cea mai umilitoare robie, în robia minţii, 

Efectul mediei audio-video este unul de tip magic dat fiind 
faptul că după numai două minute de la instalarea în fața televi- 
zorului creşte fantastic emisia undelor alfa, ale pasivității, stării 
semi-hipnotice, reveriei şi teledependentei etc, Activităţile de tip 
beta ale cortexului se diminuează spre pragul zero, facultatea 
selectivă încetează să se mai manifeste, funcțiile axiologice sunt 
brusc suspendate, insul este deposedat de orice inițiativă psiho- 
morală, se comportă ca şi cum ar fi dirijat de „altcineva”, ca în 
stările de somnambulism. De aceea, ne spune dl Gheorghe, expu- 
nerea la televizor induce stări psihice pe care le putem încadra în 
familia stărilor alterate de conştiinţă (stările de natură hipnotică, 
visele, halucinaţiile etc.). 

Un ins care petrece circa 3-6 ore în fața televizualului şi 
crede nu în realitatea lucrului, ci în imaginea lui, pe care i-o 
furnizează prelucrarea (deconstrucţia) televizuală, este vrăjit, 
confiscat mental şi simțual de fantasmele televizuale, astfel că 


aproape nu-şi mai aparține. Este principala concluzie la care 
ajunge dl Virgiliu Gheorghe în cartea sa, a doua dintr-o serie, 
primul volum purtând titlul mai mult decât grăitor: „Efectele te- 
leviziunii asupra minții umane”. 

Cartea de față este o lucrare de sinteză şi de triumf a noolo- 
giei creştine în explicarea crizei omului modern, decăzut la con- 
diția de om televizuai, decuplat deopotrivă senzorial, spațio-tem- 
poral şi, mai grav, după cum se poate deduce din lectura cărții, 
decuplat noologic de raportarea renovatoare la Dumnezeu. 

Concluzia cercetărilor în domeniu, sintetizate de către dl 
Virgiliu Gheorghe în cele două cărți ale sale, este aceasta: ima- 
gologia televizuală se substituie religiei instituind un tip special 
de idolatrie prin care triumfă în lume cultura nihilistă şi domnia 
„statului magic”, cele două mari fațete ale erei globalizării. Unele 
cărți ca aceea a lui McLuhan (Mass-media sau mediul invizibil), 
dar şi aceea a lui Jerry Mander (Four Arguments for the Elimina- 
tion of the Television) şi a lui Janne M. Healy, Endangered Mind) 
se înscriu şi ele într-o atare serie mondială de avertismente seve- 
re asupra marilor primejdii aduse de generalizarea mediului 
televizual de existență, 

Cartea d-lui Virgiliu Gheorghe se individualizează între toate 
aceste lucrări şi prin perspectiva din care este întreprinsă cerceta- 
rea sa, aceea a influenței culturii nihiliste şi a „statului magic” 
asupra condiției religioase a omului modern. „Omul acesta nou” 
pare a fi cu adevărat purtătorul unor terifiante mutații, a căror 
notă dominantă este negativul omului creat de Dumnezeu, este 
chiar „antiomul”, cum îl caracterizează un istoric şi filosof 
creştin. Este motivul principal pentru care autorul încadrează 
televiziunea şi mediul creat de aceasta în ceea ce socoteşte a fi 
configurația culturii nihiliste ale cărei trăsături definitorii sunt: 

— Dumnezeu a fost ucis în sufletul celui care-o  împărtăşeşte, 
în mediul acestei culturi; 

— actul televizual a înlocuit actul religios; 

— tainele au fost substituite de mistere; 

- lumea TV ajunge a fi percepută ca lume exemplară a 
existenței plenare, ceea ce-i atestă caracterul idolatru; 

— omul liber în fața lumii şi a lui Dumnezeu lasă locul tipului 
teledependent, un straniu mutant, pe care faza postnihilistă îl 
etalează la o scară şi într-o proporție mondială. 

„Ce aduce nou mediul cultural contemporan, noul stil de 
viață față de societatea tradițională şi se reflectă în mod amplifi- 
cat în mesajul lumii TV şi în experiența acesteia? Răspunsul nu 
este greu de găsit în contextul cercetărilor privind problemele de 
atenție şi învățare, 

Concluzia la care se poate ajunge este că 4 germenul disolutiv 
pentru viața şi sănătatea mentală a tinerilor noilor generații îl 
constituie, în modul cel mai probabil, cultura sau experiența 
nihilistă” (citat din mss), iar această cultură a nihilismului capătă 
proporții planetare graţie efectului de umbrelă informațională 
globală, pe care-l induce mass-media în frunte cu televiziunea. 
Umbrela televizuală capătă două expresii: 

a) controlul fluxului mental prin mecanisme de tip ideologic, 
instaurând în lume idolatria ideologiilor; 

b) controlul mental prin narcoza conştiintei ca efect al 
manipulării simțuale a omului, grație fantasmelor şi imaginarului 
televizual. Cele două totalitarisme — ideologic şi magic — induc 
două formule de stat totalitar, iar acestea sunt amândouă expre- 
sii ale culturii nihilismului, pe care dl Virgiliu Gheorghe o 
examinează în această carte. 


Ştiinţa între cultura nihilismului şi cultura credinței 

Televiziunea afectează, ne avertizează autorul, deopotrivă 
activitatea corticală a creierului şi puterea sufletească a indivizi- 
lor care aleg să trăiască într-un mediu televizual de existență. 
Condiția umană este grav afectată, iată ideea axială a primului 


? 


volum al autorului, volum dedicat efectelor televiziunii asupra 
minții umane (Gheorghe 2005). Dl V. Gheorghe caută şi găseşte 
în acel volum probatoriul înspăimântător cu privire la efectele 
devastatoare ale televizualului asupra cortexului. Retinem aici 
doar câteva dintre aspectele rezumate în respectivul volum. Mai 
întâi, ne avertizează autorul, televizualul modifică oscilațiile un- 
delor creierului, până la diminuarea spre zero a undelor beta, 
adică a suportului energetic al activismului cerebral, al procese- 
lor de gândire, analiză şi decizie: 

În cercetările întreprinse de soții Emery ori în cele ale lui 
Krugman, s-a ajuns la concluzia că, „odată ce televizorul este 
pornit, undele creierului încetinesc până când undele alfa şi delta 
devin preponderente. Cu cât televizorul stă mai mult timp aprins, 
cu atât sunt mai lente undele cerebrale” (Mander 1978: 206). 

În al doilea rând, ne previne autorul invocând concluziile şi 
măsurătorile unor mari savanți americani, neuropsihologi în spe- 
cial, televiziunea şi întreaga cultură legată de televizual creează 
mediul de apariţie a unor anomalii neurologice în ceea ce pri- 
veşte emisfera stângă a creierului, a cărei activitate pare a fi ma- 
siv inhibată pe toată durata privirii televizorului. Apariţia acestei 
anomalii neurologice în timpul privitului la TV şi anume inhiba- 
rea activității emisferei stângi a creierului, care-şi reduce extrem 
de mult activitatea, induce o' radicală diminuare a capacităților 
critice, a creativității, a răspunsului şi deci a reactivității corte- 
xului la stimulii primiți pe cale televizuală. 

Cât de adânc sunt sesizate lucrurile acestea de către Pr. 
Dionisie de la Muntele Athos. „E o înțelepciune mare, nu sunt 
lucruri mici toate chestiunile, toate înlesnirile astea, dar vezi că 
le întrebuințează oamenii spre dărâmarea lor, le întrebuinţează 
oamenii spre a se depărta de Dumnezeu. Ăştia pe care i-a 
luminat Dumnezeu şi au descoperit atâtea înlesniri, niciodată nu 
zic: «la uite, Dumnezeu mi-a ajutat şi am descoperit cutare 
lucru», Nu! «Eu, eu!». Eh!... Şi atunci nu este mai mare primejdie 

la fiecare dintre noi ca atunci când ai egoismul în tine. Adică, 
dacă ai egoism, de-acum te pui în locul lui Dumnezeu, nu te 
smereşti «că eu sunt praf şi cenuşă», ci: «Eu am descoperit, eu am 
făcut». Nu zici: «Mulţumim Domnului, m-a luminat harul 
Sfântului Duh, m-a luminat Dumnezeu care pretutindenea şi în 
tot locul, şi în tot momentul e cu noi şi am descoperit asta». Nu, 
niciodată! Vezi? Egoismul! De aceea omenirea merge depărtată 
de harul Sfântului Duh. 

Mândria e cea mai primejdioasă patimă. Toate patimile, 
toate păcatele se iartă foarte lesne şi te îmbrățişează Dumnezeu, 
şi te duce în Împărăția Cerului. Însă, la Împărăţia Cerului sub nici 
un motiv nu poți înainta cu înălțarea minții, cu mândria. 
Ispititorul, satana cel mare, e foarte deştept şi ştie lucrul ăsta. De 
aceea seamănă în omenire înălțarea minţii şi tulburarea, adică 
mândria, ca să nu poată înainta omul la Împărăţia Cerurilor. Căci 
Sfintele Scripturi aşa spun că, din bunătatea Lui, Dumnezeu vrea 
ca acolo unde a fost împărăția satanei atât de înfricoşat şi mare, 
care pe urmă a căzut din cauza mândriei, acolo să completeze 
locurile acelea cu sufletele bunilor creştini şi ale călugărilor care 
s-au aflat la Dumnezeu. Dar acolo nu poți ajunge dacă ai 
înălțarea minții, sub nici un motiv! Doar cu smerita cugetare poți 
ajunge acolo! De aceea, ispititorul instalează în sufletul copilului, 
de mic, înălțarea minţii, mândria, lucru care zicem că nu-i nimic, 
şi de fapt acela-i cel mai dăunător, cel mai primejdios pentru 
mântuirea sufletelor noastre,” 

Iată, dar, că televizorul rupe intelectul de inimă, amputează 
funcţia sufletească, îl aruncă pe om în externalitatea lumii, în 
cele deşarte, de la mândrie (auto-admirare) până la beţia simțu- 
rilor, totul este plonjare totală în lumea aceasta, uitare de cer şi 
de Dumnezeu, şi încredințare în cele de pe pământ. Nimic din 
ceea ce ține de extratemporalitate, de alocalismul noosic al ființei 
profunde, nu mai răzbate în manifestările cele obişnuite ale 
omului. Lucrul cel mai grav este că toate acestea revin în câmpul 

de conştiintă al omului astfel amputat în forma degradată a 
„religiei televizualului”, în fapt o para-religie, o gravă, primejdi- 
oasă idolatrie care aruncă omul în robia magicului, provocând 
cea mai tragică decuplare ontologică a omului, decuplarea din 
raportul cu adevăratul Dumnezeu şi deci cu adevărata Biserică. 
Lumea TV este o „casă a zeilor”, ceea ce arată îndeajuns că 
lumea este supusă unei masive „revrăjiri prin televizionare”. Într- 
o atare lume întoarsă pe dos, „televizorul devine templu” şi „te- 
mei al unei alte sanctificări”, televiziunea câştigă un adevărat 
monopol pe piața miturilor şi fantasmelor omului modern, ceea 
ce reprezintă într-adevăr pilonul terific al edificării statului magic 


+ 


în lumea revrăjită. 


Amputarea memoriei sacre 


Viata înseninată şi pacificată, şi lumea liniştită sunt roadele 
darului, ale Harului, ele decurg din caracterul grațiat sau dăruit 
al existenţei, consecinţă a creaţiei. Aici este locul în care se inter- 
pune televiziunea: ea promite linişte, armonie, vindecare, înseni- 
nare şi pacificare, bucurie şi beatitudine. Tragică minciună. 

O nouă problemă survine în raport cu un astfel de unghi al 
abordării problematicii omului şi a societăților în lumina teoriei 
substituirii lucrării harului printr-o putere mincinoasă, cum este 
televiziunea, şi anume aceea a caracterului răscumpărător, 
tămăduitor, al memoriei sociale sau colective, esențial pentru o 
ştiinţă a societății. Televiziunea modifică memoria, obturează ca- 
nalul amintirii de Dumnezeu, ceea ce conduce la cea mai gravă 
maladie ontologică a omului ca specie. Dar mai presus de toate, 
această amputare este o tragică deviere a ştiinţei, care devine ast- 
fel albia unei canalizări nihiliste. 

Memoria sau „aducerea-aminte de Dumnezeu” a fost la înce- 
put „simplă şi omogenă”, ne spune Sf. Grigorie Sinaitul. „Princi- 
piul şi cauza gândurilor înseamnă, după încălcarea poruncilor, 
distrugerea memoriei simple şi omogene. Devenind complicată şi 

schimbăcioasă, din simplă şi omogenă cum era, ea a pierdut 
amintirea lui Dumnezeu şi puterea ei a fost distrusă. Remediul 
pentru a scăpa această memorie primordială de memoria 
primejdioasă şi păcătoasă a gândurilor este revenirea la simplita- 
tea inițială... 

Marele remediu pentru vindecarea memoriei este perseve- 
rența şi neclintita aducere-aminte a lui Dumnezeu prin rugăciu- 
ne” (Meyendorf 1992: 57). Or, cultura televiziunii compromite, 
blochează tocmai această amintire, căci la toate necazurile şi 
spaimele omului propune o evadare în lumea cutiei de sticlă. 
Adevărata vindecare presupune „dezactualizarea vieții robite de 
memoria primejdioasă şi păcătoasă a gândurilor” şi deci 
disponibilizarea pentru energii sau lucrări duhovniceşti. Aceasta 
este calea dreptei trăiri şi către dreapta rânduială. Aici se 
interpune cu putere deviatoare televiziunea: ea promite ceea ce 
numai Dumnezeu ne poate da. Orice dezactualizare a vieții 
robite de neputințe şi de patimi este implicit o actualizare a 
darului şi deci a latenţelor sufleteşti. Aceasta presupune tocmai 
situarea în orizontul „bucuriei şi al veseliei în suflet”. „Iubitorule 
de Dumnezeu, fii foarte atent! Atunci când te îndeletniceşti cu 
munca şi vezi o lumină sau un foc, înlăuntrul tău sau în exterior, 
sau aşa-zisa imagine a lui Hristos, a îngerilor sau a sfinților, nu o 
primi, eşti în primejdie, şi poți să suferi din cauza ei. Nu-i da voie 
spiritului să născocească astfel de imagini! Toate aceste născociri 
exterioare nepotrivite au ca efect rătăcirea sufletului. Adevăratul 
principiu al rugăciunii este căldura inimii, care arde patirnile, care 
naşte bucuria şi veselia în suflet, care supune inima unei iubiri 
adevărate şi unui sentiment de plenitudine neîndoielnică” 
(Meyendorf 1992: 57). 

Televiziunea este acea forță care ne sustrage, ne răpeşte de 
pe calea spre adevărata eliberare şi ne livrează robiei cutiei năs- 
cocitoare de imagini. În felul acesta, la obturarea functiilor emis- 
ferei stângi, a dinamismului creierului prefrontal, de care 

vorbeşte autorul în cartea sa ca despre cele mai grave efecte ale 
expunerii la televizual, se adaugă şi această amputare a memo- 
riei ontologice, adică a amintirii de Dumnezeu. „Sfinţii părinți şi 
psihologia adâncurilor arată că sunt două memorii: o memorie 
ontologică, ființială, sacră, a chipului lui Dumnezeu în om, şi o 
memorie istorică — acea agonizare umană de-a lungul vieții, mile- 
niilor umane (...) zice Psalmistul: Ci pus-a în vistierii adâncul” 
(Meyendorf 1992: 57). 

„Ce sunt nu ştiu, iar ce ştiu nu sunt.” „Trei sunt uriaşii care 
ucid sufletul: Uitarea, Ignoranţa şi Lenea”. 

Să reținem că cele două forme de memorie constituie adevă- 
ruri de la vârful ştiinţei sufletului pe care psihologia pozitivistă 
le-a făcut obscure, tocmai ca sufletul să piardă legătura cu 
dreapta memorie. Iar televiziunea cultivă unilateralitatea memo- 
riei aşa cum în raport cu cele două emisfere cerebrale cultivă 
unilateralitatea emisferei drepte. În genere, lucrurile sunt simple 
şi învățăturile sunt şi ele simple. Învățăturile actualizate au 
forma sentimentelor bune, iar îndrumările rele vin pe calea şi prin 
mijlocirea sentimentelor negative şi a gândurilor încâlcite sau, 
grație televizualului, vin prin mijlocirea unei vieți amputate. 

Televiziunea creează într-un ins iluzia că lucrurile şi timpul 
sunt la dispoziția lui încât el nu realizează că toate sunt 
deşertăciune şi doar cele simple sunt aducătoare de pace, armo- 
nie, siguranţă şi mântuire. Sentimentul bun este învățătura cea 
bună. Noi suntem întotdeauna în interiorul câte unui sentiment 
dominant în jurul căruia se clădesc, mai apoi, toate gândurile şi 
orientările noastre. Unele sentimente sunt luminoase şi ele fac 
din noi persoane luminate, minţi luminate, gândire luminată. 
Eroarea „iluminiştilor” a fost aceea să creadă că „rațiunea” este 
sursa luminii. În realitate, sursa luminii este în adâncul fără fund 
al inimii, Însuşi Dumnezeu, şi se transpune în lume prin trăiri 


* 


înălțate şi înălțătoare, adică prin stări sufleteşti, la temelia cărora 

găsim latențele sufleteşti, energiile necreate. Or, tocmai acest di- 
namism vertical este suprimat de televiziune. 


Deformarea tiparelor experienței colective. 
Desbisericirea lumii 


Putem încadra, iată, efectele televizualului în categoria celor 
de tip devastator şi nu putem să nu receptăm oferta noului con- 
cept al autorului pentru a reda sintetic noul tip de cultură gene- 
rată de mediul comunicării video-audio: cultură nihilistă. Cum s- 
a precizat, aceasta afectează nu doar activitatea cortexului, ci 
diminuează în chip dramatic, spre alarmă, puterile sufleteşti ale 
indivizilor şi în ansamblu ale popoarelor. Dl Virgiliu Gheorghe 
examinează în profunzime chestiunea. Cultura noilor media pare 
a diminua spre anihilare valoarea (vi) pe care omul o atribuie în 
mod obişnuit unei trăiri (stări de viață) înălțate la Dumnezeu, 
ceea ce afectează actualitatea ei sufletească, şi deopotrivă 
intensitatea ei (ai). Există moduri de viată care provoacă declinul 
prețuirii unor tipare de trăire. Diminuarea prețuirii unui tipar de 
viață aduce după sine şi diminuarea aderării la el. Prin urmare, 
orice act de trăire este „învelit” de aceste două fațete: prețuirea şi 
aderarea. Ele trebuie să se regăsească în orice diagnoză asupra 
comportamentelor omeneşti, deci în studiile şi cercetările umane. 

Fiecare cadru spiritual este aidoma unei insule sau grădini în 
care te întâlneşti cu cei ce aleg să-şi trăiască zilele libertății acolo. 
Între valoarea unui cadru de trăire (prețuirea sau actualitatea lui 
sufletească) şi aderarea la el, practicarea lui în viața cea de toate 
zilele, este o diferenţă care fundamentează predicțiile realiste, În 
fapt, orice popor, prin manifestările lui creatoare, îşi fixează 
tiparele de „trăire” sub forma unor cadre spirituale, la rândul lor 
multiplicate în opere, ritualuri, sărbători etc. şi, mai presus de 
toate, în religiozitate. Toate acestea compun un „Întreg” spiritual 
definitoriu pentru acel popor. 

Arareori o elită s-ar putea manifesta la puterea întregului spi- 
ritual al unui popor. Particularitatea culturii bazate pe exclusivi- 
tatea mediului video-audio de comunicare constă în aceea că 
micşorează această varietate de cadre spirituale, dar mai ales 
compromite accesul la cadrele de viață spirituală pe care le 
desemnăm sintetic prin termenul de Biserică sau prin termenul 
de koinonia care înseamnă stare de comuniune, iar aceasta atinge 
un prag maximal în acel cadru de trăire (noologic) pe care-l nu- 
mim Biserică. 

Televizorul dezbisericeşte lumea, ne previne dl Virgiliu Gheor- 
ghe, instalând în mediul de viață al popoarelor un fel de surogate 
religioase, între care se află însăşi televiziunea. Toate cercetările 
dedicate acestei chestiuni au constatat că există o legătură strânsă 
între stările neurologice, psihologice şi, am adăuga noi, noologice, 
induse de vizionarea TV şi de conținutul acesteia şi care se 
încadrează în stările alterate ale conştiinţei, din aceeaşi familie cu 
stările induse de droguri, cu fantasmele, visele, psihozele etc. 
Trăsătura dominantă a acestei legături este dată de faptul că în 
toate se poate citi, pe de o parte, alterarea conştiinţei şi, pe de 
alta, progresul nihilismului. Încât putem adera şi la cea de-a 
doua concluzie desprinsă din această categorie de cercetări: sin- 
gurul răspuns la cultura nihilismului este cultura credinței. Fără 
de această ,întoarcere” se poate uşor prognoza nu sfârşitul 
civilizației occidentale, ci sfârşitul omenirii. Cu adevărat, lumea 
se află azi la răspântie: cultura nihilismului şi cultura credinței 
reprezintă marea bifurcație a omenirii. Ea este bifurcația între 
drumul spre sinucidere colectivă sau spre supraviețuire colectivă. 
Tertium non datur. 

Prof. univ. dr. Ilie Bădescu 
Directorul Centrului de Geopolitică 
şi Antropologie Vizuală 

al Universităţii Bucureşti 

Introducere 


În principal, forța televiziunii decurge din capacitatea pe care 
o are de a transmite imagini în mişcare, de a te face să vezi în 
faţa ochilor „realități” care nu sunt în acel loc sau care nici nu 
există. Aceste imagini, spre deosebire de cele formate prin vede- 
rea lucrurilor care ne înconjoară efectiv, au capacitatea de a pe- 
netra cu o forță deosebită subconştientul uman. Studiile sociolo- 
gice demonstrează că oamenii, deşi ştiu că o mare parte din tot 
ceea ce văd pe micul ecran este ficțiune, se comportă ulterior 
vizionării ca şi cum totul ar fi fost real şi bun de avut ca model, 
„A fi văzut” a fost dintotdeauna cel mai bun argument. 

Prin puterea pe care o deţine în furnizarea resurselor princi- 
pale pentru construirea imaginarului individual şi colectiv, tele- 
viziunea marchează în mod esențial existenţa omului contempo- 
ran, influențându-i chiar şi modul religios de a fi. De aici decurge 
şi problematica de care ne vom ocupa în volumul de faţă: cum va 
înrâuri televiziunea viata religioasă a omului zilelor noastre? 

Încă din primele capitole sunt puse în evidență cauzele de 
natură psihologică şi sociologică pentru care televizionarea poate 
fi integrată unui comportament cu importante conotații. reli- 
gioase sau, mai precis, magice. Puterea uriaşă de persuasiune pe 
care imaginile în mişcare o dețin în modelarea imaginaţiei şi în 
manipularea indivizilor se datorează în primul rând faptului că în 
fața ecranului TV mintea pătrunde într-o stare de natură semi- 
hipnotică, uşor încadrabilă stărilor alterate de conştiinţă 

De asemenea, întâlnirea cu ecranul video este marcată de in- 
ducerea unor transformări majore în modul de funcționare al 
creierului uman, transformare similară celei produse de drogurile 
sau de substanțele halucinogene. Din studiile citate rezultă că 
imaginea TV, deşi nu este o substanţă care să pătrundă în corpul 
omului precum drogul, favorizează ca şi acesta evaziunea în 
imaginar, starea euforică şi chiar intrarea într-o stare alterată de 

conştiinţă. Aici se află, cheia înțelegerii hegemoniei pe care, în 
numai câteva decenii, televiziunea a dobândit-o asupra conştiin- 
ței oamenilor de pretutindeni. 

Mecanismele psihologice puse în mişcare de televiziune, ex- 
plicabile în termenii medicali ai neuropsihologiei, ajung să 
influențeze în mod semnificativ viața psihică şi religioasă a 
omului contemporan. Televiziunea acționează, undeva la înche- 
ietura dintre sistemul nervos, în dimensiunea sa somatică, şi psi- 
hicul uman, cel în care îşi găseşte ecou viaţa sufletească a 
omului. Ea se dovedeşte a fi o tehnologie capabilă să inducă 
gânduri şi emotii, să reorganizeze modul de gândire al omului, 
să-i modeleze imaginaţia şi prin aceasta gândirea religioasă. 

În capitolul Este vizionarea TV un act religios? s-a analizat 
din punct de vedere fenomenologic ce înseamnă vizionarea TV 
pentru viața religioasă a omului contemporan şi în ce măsură 
poate fi considerat acest obicei un act de natură religioasă. Nece- 
sitatea unei asemenea abordări a fost dată de faptul că televiziu- 
nea substituie o mulțime din funcţiile pe care, în mod firesc, 
religia le îndeplineşte în viața oamenilor. Analiza a scos în 
evidență faptul că lumea TV aparține unui spațiu şi unui timp 
similare spațio-temporalității lumii sacrului şi, totodată, defineşte 
o realitate perfect identificabilă cu cea a mitului. Stările mentale 
experimentate de telespectator pe parcursul vizionării sunt simi- 
lare cu cele experimentate de adepții cultelor idolatre în fața Mis- 
terului — dumnezeul acestor credinţe. 

Concluzia la care am ajuns a fost aceea că vizionarea TV, 
prin caracteristicile sale, îi determină pe oameni să se raporteze 
la televiziune ca la o instanţă de ordin religios, deşi ea nu consti- 
tuie decât un mijloc evazionist bun pentru uitarea crizei existen- 
țiale pe care o traversează omul secularizat al societății tehnolo- 
gice. De fapt, pe parcursul acestui capitol au fost identificate 
elemente ce dovedesc că efectul principal al televiziunii este unul 
de natură magică. 

Magicul explică atât fascinația exercitată de televiziune asu- 
pra tuturor oamenilor, cât şi uriaşa forță de manipulare exercita- 
tă de acest mijloc de comunicare. Efectul de real al imaginilor în 
mişcare, suspendarea îndoielii datorată vederii cu propriii ochi, 
caracterul dramatic, intens emoţional al conținutului programe- 
lor TV, preponderența efectului subliminal al mesajelor transmise 
şi caracterul semihipnotic al stării mentale parcurse de telespec- 
tator — o stare uşor asimilabilă stărilor de conştiinţă alterată — 
sunt câteva din trăsăturile fundamentale ale actului vizionării ce 
favorizează în mod deosebit un efect magic al televiziunii. 

Deşi nu ne dăm seama, prețul pe care îl plătim pentru plăce- 
rea oferită de petrecerea timpului în fața micului ecran este 
însăşi libertatea de a gândi, de a alege singuri, de a ne defini un 
mod personal de a fi. Prin mecanismele pe care le pune în miş- 
care, televiziunea are acces liber la tabloul de comandă al 
conştiinţei umane. Impunându-şi propria imagine despre lume în 
mintea telespectatorilor, televiziunea conduce la o adevărată 
schizofrenie în perceperea realității. Tot mai mulți oameni 
despărțiți prin televizionare de mediul înconjurător şi de habita- 
tul familial ajung să se însingureze, să se izoleze în interiorul 
unei lumi de imagini care adesea nu mai are nimic comun cu 
realitatea. Nemaiapucând să se echilibreze sufleteşte, să reflec- 
teze la el însuşi, să se regăsească în viața de familie sau în 
natură, victima mirajului TV acumulează tensiuni psihice uriaşe 
care contribuie, desigur, la răspândirea fără precedent a bolilor 
psihice care se înregistrează astăzi. 

Este important de observat că, plecând de la un efect tehno- 
logic şi neuropsihologic, poate fi constatat un paralelism între 
modul în care funcționau magiile odinioară şi cel în care 
acționează  fantasmele  televizualului astăzi. Televiziunea 
populează sufletul uman cu o multitudine de imagini-fantasmă 
care ne leagă de anumite comportamente şi dorinte. lar dacă 
avem în vedere că acest lucru se desfăşoară fără ca majoritatea 

oamenilor să conştientizeze influențarea ocultă a propriilor com- 
portamente, în condiţiile în care se naşte şi o legătură de depen- 
denţă față de instrumentul manipulării, atunci televiziunea 
ajunge în lumea modernă să substituie perfect rolul magicianului 
tradițional. 

Nu atât manipularea este lucrul cel mai grav, cât transfor- 
mările produse de media video în conştiinţa oamenilor conectaţi 
din primii ani de viață la mediul realității virtuale. Atracția noilor 
generaţii faţă de magie şi ocultism, faţă de noile idolatrii care ne 
invadează din Orient şi față de droguri poate fi uşor corelată, 
prin prisma studiilor citate pe parcursul cărții, cu puterea tot mai 
mare pe care imaginea video o dobândeşte asupra minţii 
tinerilor. 

Corelarea vizionării TV cu consumul de droguri şi cu apariţia 
unui sindrom schizofrenic îşi găseşte explicația şi în faptul că te- 
leviziunea modelează telespectatorului o sensibilitate deosebită 
la experiențele evazioniste şi la o distorsiune în perceperea lumii 
reale. Prin cultivarea pasivității mentale, a deschiderii față de 
experientele halucinatorii a lumii inconştientului şi a unei recep- 
tivități patologice faţă de practicile magice, televiziunea contigu- 
rează omului contemporan o conştiinţă labilă în fața acțiunilor 
magicului guvernate d forțele malefice ale inconştientului. 

Efectul magic al mediei audio-video nu putea rămâne neex- 
ploatat de cei care urmăresc dobândirea puterii prin controlul 
dorințelor, mentalităților şi al comportamentului uman. Statul 
magic este, după Culianu, prototipul statului viitorului. În acest 
stat guvernarea se realizează cu ajutorul mijloacelor evazioniste, 
între care divertismentului, practicilor magice şi televiziunii li se 
acordă un loc central. 

Statul magician este cel care conduce lumea prin publicitate 
şi divertisment, prin erotism şi desigur prin puterea imaginilor în 
mişcare. Vrăjirea sau, după cum se arată, revrăjirea lumii prin 
media audio-video devine instrumentul principal în controlul 

conştiinţei umane, în spălarea creierului, în formarea omului nou 
— experiment ratat de comunism, 

Acţiunea hipnotică, efectul magic, fascinația visului şi efectul 
de dependenţă cimentează cu putere legătura dintre telespecta- 
tor şi mediul lumii TV, lipsindu-l într-o măsură tot mai mare de 
posibilitatea de a alege liber şi de a se opri la timp din vizionare. 
Efectul hipnotic ne atrage privirea către ecran, ne introduce min- 
tea într-un ritm alfa, într-o stare de pasivitate şi de puternică su- 
gestibilitate la mesajele televiziunii. 

Imaginile în mişcare având o putere deosebită în penetrarea 
subconştientului, rămân necenzurate şi neconştientizate complet, 
ceea ce face posibilă, după cum demonstrează neuropsihologii, 
aşa-zisa învăţare în somn. Este suficient să ne uităm zilnic câteva 
ceasuri la televizor, să adunăm şi să depozităm în subconştientul 
nostru mii, sute de mii, milioane de imagini!, ca să ne schimbăm 
treptat, fără să ne dăm seama, modul de a gândi, de a ne raporta 
la realitate, comportamentul, obiectivele, dorințele şi chiar 
năzuințele cele mai intime. Aceasta se va întâmpla chiar dacă nu 
suntem de acord cu ceea ce vedem, chiar dacă îmbrățişăm cu 
plăcere acele imagini sau le privim cu indiferenţă şi chiar critic. 
Desigur, transformările sunt mult mai rapide atunci când gradul 
de empatie şi acceptabilitate a celor vizionate este mai mare. Prin 
urmare, oricum ar fi primite imaginile micului ecran, odată 
văzute şi înregistrate în subconştient, acestea devin realitate de 
conştiinţă, reper de judecată, grilă de interpretare în întelegerea 
lumii înconjurătoare, temei al atitudinilor şi comportamentelor. 

Având în vedere toate acestea, privitul la televizor pune în 
mare pericol libertatea persoanei umane. Este greu să nu se dez- 
volte obiceiul vizionării cotidiene, atunci când există timpul dis- 


1 Lao medie de vizionare de trei ore pe zi, în condiţiile în care imaginile se 
schimbă de cel puțin zece ori pe minut (media este de 12, ajungându-se până la 30 
de efecte tehnice în fiecare minut), se ajunge ca pe parcursul unui an, unui 
telespectator obişnuit să-i fie depozitate în memorie cel puțin 650 000 de imagini. 

ponibil pentru aceasta. Este exclus controlul programelor 
vizionate, al mesajelor care se strecoară în adâncurile subconşti- 
entului. Ajunge să fie imposibilă păstrarea neschimbată a 
concepţiilor şi atitudinilor, evitarea manipulării şi a intoxicării 
minţii cu mesajele lumii TV. Singura modalitate prin care astăzi 
pot fi protejate libertatea, discernământul, sănătatea mentală şi 
sufletească nu poate fi decât renunţarea într-o măsură tot mai 
mare la „serviciile” televiziunii. Bineînțeles că nu este un lucru 
simplu de realizat, dar nu este imposibil, dacă oamenii se 
hotărăsc să revină la o viață firească de familie, la cultivarea 
relațiilor comunitare şi, cu siguranță, dacă întăresc în primul 
rând relația cu Dumnezeu, Cel pe Care, într-un fel sau altul, 
omul contemporan Îl caută acolo unde nu o să-l. poată niciodată 


găsi, şi anume, în lumea fantastică şi iluzorie a micului ecran. 

Puterea imaginilor în mişcare 


Televiziunea este un mediu de comunicare unic în istoria 
umanității, imposibil de comparat cu oricare altul. Ca să 
înțelegem diferenta dintre televiziune şi mijloacele de comuni- 
care tradiționale -— scrisoarea, cartea, ziarul — ar trebui mai întâi 
să observăm că aceasta face parte dintre mediile de comunicare 
electrice (care utilizează câmpul electromagnetic) care, prin in- 
stantaneitatea transmiterii mesajelor, ne dau posibilitatea de a ne 
afla în acelaşi timp pretutindeni, dincolo de distantele spațiale, 
de granițele naturale ale locului în care ne aflăm. 

Însă ceea ce aduce televiziunea în plus față de radio sau tele- 
fon, lucru uşor de sesizat, dar cu atât mai greu de conştientizat în 
consecințele sale ultime, este imaginea. Forța televiziunii constă, 
aşadar, în transmiterea instantanee a imaginilor, nu însă a unor 
imagini fixe, precum este tabloui sau fotografia, ci a imaginilor în 
mişcare. Nu vom putea niciodată cunoaşte cu adevărat imensa 
putere de care dispune televiziunea, dacă nu vom înțelege im- 
pactul pe care imaginile în mişcare îl au în conştiinţa oamenilor, 
în întreaga lor existență. 

Pentru omul modern a vedea imagini din cele mai diverse, a 
asculta cuvinte sau învățături contradictorii, a se împărtăşi din 
orice experiență pe care o pune la dispoziţie societatea sau lumea 
înconjurătoare este ca şi cum s-ar plimba pe o plajă şi ar aduna o 
mulțime de pietricele interesante, din care pe unele le-ar băga în 
sac, iar pe celelalte le-ar arunca înapoia sa. Acest om crescut la 
şcoala evoluționistă sau materialistă a timpului nostru consideră 
că liberul arbitru sau rațiunea îi permit să selecteze dintre imagi- 
nile sau experiențele întâlnite pe acelea care îi convin sau îl 
interesează, iar pe celelalte, chiar dacă s-a împărtăşit deja din 
ele, le poate azvârli cu uşurinţă în coşul uitării, fără a le îngădui 

să lase vreo urmă sau influență în adâncul sufletului. Omul mo- 
dern îşi zice, aşa cum a fost învăţat, că este capabil a discerne ce 
este adevărat, bun sau folositor din tot ceea ce vede, aude sau 
învață (spre exemplu, de la televizor) şi să se debaraseze de tot 
ce consideră fals, rău sau nefolositor. 

Omul religios, însă, ştia că imaginile lucrurilor văzute sau 
cuvintele auzite sunt ca nişte mici săgeți, care, pătrunzând prin 
ochi sau urechi în mintea noastră, ajung să se împlânte cu putere 
în adâncurile acesteia în locuri pe care, în rod conştient, nu le 
putem cerceta”. Ele vor rămâne acolo pentru totdeauna, prinzând 
rădăcini mai mult sau mai puțin adânci, în funcție de gradul în 
care ne-au impresionat, proporțional cu plăcerea cu care le-am 
primit sau pe cât de folositoare le considerăm. De aici ele vor pu- 
tea influența imaginația şi gândurile noastre, chiar dacă în mod 
conştient nu suntem de acord cu aceste influențe?. 

Enorma putere pe care imaginile le au în modelarea 
imaginației, în influențarea vieţii oamenilor şi în istorie o 
mărturisesc toate marile religii ale lumii. Odată însă cu procesul 
de secularizare a culturii europene, rolul imaginii în viata omului 
a fost tot mai puternic eludat sau nerecunoscut“. 


2  Adâncul minții sau inima este văzut, în psihologia modernă, ca 
subconştient. (Stăniloae 1992: 126), 

3 Aceste constatări nu sunt simple superstiții aşa cum erau ele văzute de 
materialişti, ci observaţii făcute de-a lungul a mii de ani în toate culturile şi religiile 
cunoscute, Ele se fundamentau pe cunoştinţa existenței sufletului, a unei lumi 
interioara minții, a unor complexe relaţii şi mişcări în interiorul acesteia. 

4 Răspândirea gândirii protestante (iconoclaste în esență), dezvoltarea 
societății tehnologice, apariția şi răspândirea gândirii evoluționiste şi materialiste 
pot fi considerate cauzele principale ale fenomenului. Gândirea evolutianistă, 
tehnicistă, odată cu realitatea sufletului, au desconsiderat sau chiar au negat puterea 
şi influenta pe care imaginile, simboluriie, arhetipurile şi miturile le au în viaţa 
minţii şi a sufletului omului, şi a civilizației sale. Puteri ale minții ca imaginația, 
memoria şi afectivitatea au fost reduse doar la nivelul unui mecanism fiziologic sau 
psihologic dominat de biologic (instinct) sau de experiența educativă, culturală şi 
ideologică, În mentalitatea evoluționistă care guvernează ideologia colectivă a 
modernității, omul nu este decât un animal cu un sistem nervos capabil de a 
organiza informaţia şi a controla instinctele. Născut şi crescut în această atmosferă, 

La sfârşitul secolului trecut şi pe tot parcursul secolului al 
XX-lea, cercetările din domeniul psihologiei experimentale, a is- 
toriei religiilor, antropologiei şi sociologiei imaginii au descoperit 
şi adâncit tot mai muit rolul imaginilor în viata psihicului uman. 
Concluzia generală la care ajung astăzi cercetători ca G. Dumezil 
sau M. Eliade, Bachelard sau G. Durand este că, undeva în 
adâncul minţii noastre, sunt imprimate, depozitate toate 
experiențele vizuale (imagini, simboluri, arhetipuri, mituri), de 
unde ne pot influența şi defini întreaga viaţă psihicăs. 

Dintre toate experiențele pe care omul le are pe parcursul 
vieții, cele vizuale ocupă un loc central. Una este să ni se 
povestească o întâmplare şi alta este să fim martorii celor petre- 
cute. Vederea, se pare, ne apropie cel mai mult o realitate, ofe- 
rind premisele unei intime implicări, deoarece lumea există 
pentru noi în primul rând pentru că o vedem. 

„Ne transformăm în imaginile pe care le purtăm în minte 
susține J. Mander.” (Mander 1978: 234) Altfel spus, imaginile pe 


cetățeanul societății democratice nu pune nici un pret pe imagini sau alte mesaje. 
Toate îmbracă un caracter relativ, deasupra cărora el se ridică încre zându-se în 
puterea de discernământ a minţii sale. 

5 În nenumărate studii se arată că Darwin î insuşi sau materialişti ca Marx şi 
Lenin, cu toate că propovăduiau sau divinizau omul ca produs al evoluției speciilor 
afirmând totodată gândirea materialistă ca semn al depăşirii gândirii religioase sau 
simbolice, erau ei înşişi marcați, în creația şi acțiunile lor, în modul cel mai profund, 
de o proiecție mitică sau simbolică. Marx şi Lenin, spre exemplu, construiesc 
societatea comunistă ca pe o caricatură a kmii noi propovăduite de creştinism. O 
lume nouă, un paradis terestru al unei societăți a egalității, a bunăstării etc, 

Lupta vehementă pe care aceştia au dus-o pentru distrugerea ordinii vechi, prin 
exterminarea a milioane de oameni, a demonstrat cu prisosință că mintea şi 
subconştientul lor nu erau stăpânite de o gândire logică, rațională cât de o mitologie 
sau imagerie a maleficului. 

Nici oamenii de ştiinţă a căror gândire este cel mai mult identificată cu 
raționalismul analitic, logic, nu sunt străini de influentele provenite din direcția 
gândirii simbolice sau a imaginarului. „Gerald Holton, fizician american a 
demonstrat într-un mod foarte minuţios, coroborat cu anchete de psihosociologie 
(...) cum descoperirile unor savanți precum Kepler, Copernic, Newton, N. Bohr şi 
Einstein erau într-un fel presimtite de formaţia şi sursele imaginare ale fiecărui 
cercetător.” Cu alte cuvinte, în teoriile formulate, ei nu au făcut decât să dea viață 
modului intuitiv, simbolic în care îşi imaginau lumea, de mici copii. 

care le primim pot ajunge să ne definească modul de a gândi, 
comportamentul, dorințele sau întreaga noastră existenţă. Copiii 
se comportă, merg, vorbesc sau zâmbesc precum părinții lor, 
observă J. Mander, pentru că ei poartă imaginile acestora în 
minte. Şi, pentru a vedea că acesta nu este neapărat un dat gene- 
tic, el aduce în atenție un exemplu cunoscut tuturor, şi anume: 
prietenii care trăiesc ani de zile împreună sau soțul şi soția ajung 
să semene atât de mult unul cu celălalt, încât adesea sunt 
considerați frați. Acest fenomen nu se manifestă însă în aceeaşi 
măsură la oamenii orbi, la cei care nu-şi pot vedea chipul parte- 
nerului de viată. 

„Realitatea, subliniază J. Lull, este percepută, interpretată şi 
sintetizată prin intermediul imaginatiei. Experiențele, imaginile 
simbolice, miturile sau tot ce defineşte existența noastră 
cotidiană încă din primii ani de viaţă se adună în mintea 
fiecăruia dintre noi, constituindu-se în structuri simbolice de sen- 
suri care ne modelează afectiv, ne influențează în mod constant 
şi continuu ideile, gândirea conştientă şi chiar perceperea 
realității.” (Luli 1999: 122) 

Este un mit credinta în puterea şi în autonomia unei rațiuni 
conştiente, libere de orice influență din zona de adâncime a 
minții, numită de moderni subconştient. Mit susținut sau 
propovăduit chiar de aceia care se folosesc cel mai mult de sub- 
conştientul oamenilor. Acesta este poate unul dintre cele mai 
profitabile mituri din întreaga istorie a omenirii, pentru că omul 
devine influențabil şi uşor de manipulat atunci când exclude el 
însuşi posibilitatea manipulării. Adică, atunci când nu ştie sau 
când nu crede că imaginile sau mesajele pe care le primeşte au 
puterea de a-l influența, chiar dacă în mod rațional nu le acordă 
nici o atenție. 

Vom analiza, în cele ce urmează, câteva dintre efectele pe 
care televiziunea le are asupra psihicului şi chiar asupra trupului 
uman, efecte datorate în primul rând capacității acestei tehnolo- 

gii de a transmite imagini în mişcare, de a modela, practic, ima- 
ginația telespectatorilor. 


Prin imaginile sale, Televiziunea 
influențează atât sistemul nervos 
vegetativ, cât şi pe cel endocrin 


Imaginea nu are consistență fizică, volum sau greutate aşa 
cum au lucrurile; ea există doar în mintea noastră, este, cum s-ar 
spune, o închipuire, şi totuşi neuropsihologii moderni demons- 
trează că efectul imaginilor sau al imaginaţiei nu este identifica- 
bil doar la nivelul ideilor, al gândurilor, ci chiar la acela al corpu- 
lui fizic. Cu alte cuvinte, imaginea prezentă în minte influențează 
starea fiziologică a oamenilor prin antrenarea involuntară a 
sistemului nervos. 

Spre exemplu, studiile întreprinse de Edmond Jacobson au 
demonstrat că, la persoanele care-şi imaginează că aleargă, pot fi 
depistate o seamă de contracţii care au loc în muşchii ce au 
legătură cu alergarea: „Aceleaşi căi neurologice sunt excitate de 
imaginea alergării, ca şi în cazul alergării propriu-zise” (Mander 
1978: 226). Pe această concluzie se bazează antrenamentul spor- 
tivilor cu ajutorul programelor de simulare pe calculator. S-a 
constatat, de exemplu, că schiorii care se antrenaseră cu ajutorul 
imaginilor pe calculator aveau rezultate comparabile cu cei care 
se antrenaseră în condiţii reale. 

„Când o imagine sau un gând este ținută în minte, observă 
Mander, se desfăşoară o activitate neuronală în ambele emisfere 
ale creierului. Acestea sunt însă legate prin intermediul fibrelor 
nervoase de hipotalamus, cel care are conexiuni cu sistemul ner- 
vos vegetativ şi cu glanda pituitară. Astfel că, atunci când o 
persoană ţine în fața ochilor mintii o imagine înfricoşătoare, cor- 
pul răspunde, prin sistemul nervos vegetativ, cu o senzaţie de 

«fluturi în stomac», un puls grăbit, presiunea sângelui crescută, 
transpiraţie, pielea găinii şi uscăciunea gurii. În acelaşi fel, când 
o persoană are în minte o imagine plăcută, relaxantă, corpul 
răspunde cu un ritm diminuat al inimii, scăderea presiunii sân- 
gelui şi, evident, toți muşchii au tendința de a se relaxa.” 
(Mander 1978: 226) 

Prin urmare, dilatația sau contracția vaselor de sânge, ritmul 
respirator, peristaltismul intestinal, tensiunea musculară şi multe 
alte procese fiziologice pot fi influentate prin intermediul sistemului 
nervos vegetativ de imaginile primite de la televizor sau de cele care 
se produc pe cale internă în cadrul procesului imaginativ. 

Mai semnificative, pentru discuţia noastră, sunt însă căile de 
legătură existente între sistemul nervos vegetativ şi cortexul pi- 
tuitar şi adrenal, căi care fac ca imaginile TV să ne poată 
influența, nu numai pe moment, ci şi în timp, activitatea 
metabolică, stările psihice şi chiar definirea caracterului. 

„Glanda pituitară, arată Mander, secretă hormoni care 
reglează rata de secreție a celorlalte glande; în special giandele 
tiroidă, sexuală şi adrenală. Glanda adrenală secretă steroizi, 
care reglează procesele metabolice, şi epinefrină care cauzează 
reacția de «luptă sau zbor» (...).” (Mander 1978: 228) În 
consecință, având capacitatea de a înrâuri activitatea sistemului 
neurovegetativ şi prin acesta activitatea hipofizei, fluxul de ima- 
gini şi stări emotionale care ne asediază în fața televizorului ne 
va putea afecta într-o măsură mai mare sau mai mică activitatea 
glandelor cu secreție internă. „Prin aceste căi, o imagine primită 
în minte poate realmente afecta fiecare celulă din organism” 
(Mander 1978: 228). 

De activitatea glandelor hormonale depinde starea fiziolo- 
gică, nervoasă şi psihică a oamenilor. Aceasta deoarece activi- 
tatea hormonală se află la confluenta dintre psihic, sistem nervos 
şi trup. Formele şi comportamentele specific masculine şi fe- 
minine, echilibrul sau dezechilibrul emotional, personalitatea, 

particularitățile fizice şi spirituale sunt legate în mod direct de 
concentrația diferiților hormoni secretaţi în organism. Caracterul 
şi starea de calm sau cea de nervozitate, starea de oboseală şi 
epuizare, de tristeţe sau depresie, caracterul slab sau cel energic, 
tendința de îngrăşare sau de slăbire necontrolată, sensibilitatea 
sau afectivitatea, duritatea şi pragmatismul, în toate se reflectă în 
chip esenţial activitatea glandelor cu secreție internă. 

Nu numai glandele hormonale influențează viata psihică şi 
nervoasă a indivizilor, ci şi invers, stările emoționale, gândurile, 
imaginile şi comportamentele au capacitatea, prin căile prezen- 
tate anterior, de a influența activitatea acestor glande. În privința 
influenței comportamentelor, se cunoaşte că sedentarismul la 
femei, spre exemplu, generează un exces de hormoni feminini, 
ceea ce poate duce la îngrăşare, instabilitate emoțională şi chiar 
depresie. De asemenea, activitatea excesivă (activismul) şi adop- 
tarea comportamentului masculin conduce, în cazul femeilor, la 
o secreție în exces a testosteronului (hormon masculin), ceea ce 
are ca rezultat diminuarea sensibilităţii şi activității specific fe- 
minine, asprirea caracterului — duritate, pragmatism — şi chiar es- 
tomparea formelor feminine ale corpului. 

Adoptarea de către bărbați a unor comportamente, atitudini 
şi mentalități feminine şi invers, de către femei a unora mascu- 
line, poate fi una din explicațiile comportamentelor homosexuale 
şi lesbiene. Cu foarte rare excepții, deviațiile homosexuale, 
însoțite de dereglarea activităţii glandelor cu secreție internă, nu 
au o cauză organică, ci sunt determinate de mentalităţile şi com- 
portamentele adoptate de respectivii indivizi. 

Legătura directă între vizionarea programelor cu conținut 
erotic şi micşorarea vârstei la care tinerii încep astăzi viața 
sexuală îşi poate găsi explicația tot în fenomenul prezentat ante- 
Fior, 

Promovarea obsesivă a eroticului pe micul ecran, prin excita- 
rea imaginației, poate stimula producția hormonală şi, prin ur- 

mare, poate determina un dezechilibru semnificativ între secreția 
în exces a hormonilor sexuali şi maturitatea fiziologică a copilu- 
lui respectiv. Aceasta înseamnă că televiziunea poate constitui 
una din cauzele cele mai importante în determinarea unei 
maturizări precoce din punct de vedere sexual, observate la mulți 
din copiii de astăzi —, a atracției sexuale excesive resimțţite de 
aceştia față de persoanele de sex opus sau a apariției unui com- 
portament sexual nepotrivit vârstei. Într-o societate tradițională, 
copilul nu era niciodată martorul unor comportamente erotice 
care să-i incite imaginația. Maturizarea sa, din acest punct de ve- 
dere, apărea la timpul potrivit, corespunzător factorului genetic, 
maturității fiziologice, comportamentelor şi rânduielilor comuni- 
tare. 

Petrecând zilnic câteva ore în fața televizorului, încă de dina- 
inte de a şti prea bine ce se întâmplă cu el, omul contemporan nu 
realizează că mulțimea de imagini, stări emoționale, sentimente 
sau dorințe care-i modelează imaginația, prin vizionarea TV, au 
capacitatea de a-i influența nu numai gândurile şi concepțiile, ci, pe 
calea hormonală, chiar activitatea organică, starea fiziologică, sen- 
sibilitatea emoțională, caracterul şi personalitatea. 


Imaginile tv au capacitatea de a substitui şi 
domina imaginile personale, dobândite 
prin lectură sau prin experiența cotidiană 


Când citim o carte, construim în propria minte imaginea lu- 
crurilor, întâmplarea sau personajele prezentate acolo. Deşi mai 
multe persoane lecturează aceeaşi carte, fiecare îşi imaginează 
personajele sau întâmplările descrise în mod diferit, în funcție de 
puterea imaginativă a fiecăruia şi de orizontul de înțelegere în 
care este integrată acea realitate. Întotdeauna poate exista o 
îmbogățire sau o sărăcire a mesajului unei cărți, astfel că 

niciodată personajele aceluiaşi roman nu vor arăta la fel în min- 
tea fiecărui cititor. Ele sunt o combinaţie între ceea ce doreşte 
scriitorul să sugereze şi ceea ce intuim noi. Prin lectură devenim 
şi noi autori, reconstruind narațiunea în interiorul minţii noastre. 
Dacă cineva aduce în discuție subiectul unei cărți citite, atunci, 
instantaneu ne vor reveni în minte întâmplările şi oamenii de 
acolo, aşa cum ni le-am imaginat pe parcursul lecturii. 

După ce am vizionat însă ecranizarea acelei cărți, personajele 
sau întâmplările pe care le vom avea în minte nu mai seamănă 
nici cu cele din carte, cele descrise de autor, nici cu cele din min- 
tea noastră. Actorii care interpretează rolurile respective îşi im- 
pun propria lor personalitate — chip, mimică, gesturi -— 
personajului interpretat. În cazul acesta, imaginația noastră nu 
mai este liberă să construiască simbolic, adâncind nişte înțelesuri 
sau proiectând nişte lucruri în minte pentru a zămisli chipurile 
narate. Ea nu face decât să primească, să proiecteze imaginile TV 
pe ecranul minții şi să le ia ca pe un dat. Forta acestor imagini 
este atât de mare, încât, observă J. Mander, aproape toţi oamenii 
care au văzut un film după citirea unei cărți uită imaginile con- 
struite în minte, în urma lecturii, substituindu-le cu cele din film. 

Pentru cei care au văzut ecranizarea cărții Pe aripile vântului, 
după ce au citit mai întâi cartea, atunci când vor vrea să evoce pe 
Rhet Butler sau Scarlet O'Hara (personajele principale ale cărții), 
nu 0 vor putea face fără a avea în față chipurile actorilor Clark 
Gable respectiv Vivian Leight, cei care au interpretat rolurile 
principale în film. Pe Moise, marele profet al Vechiului Testa- 
ment, cei care au văzut filmul Moise vor avea posibilitatea să şi-l 
imagineze în chipul lui Charles Heston, actorul principal al aces- 
tui film, iar românii care au vizionat filmul Pintea, 
vrând-nevrând, vor avea în vedere chipul actorului Florin Piersic 
atunci când vor vrea să-şi aducă în minte imaginea haiducului 
maramureşean. Un cunoscut povestea că, o bună perioadă după 
ce a vizionat filmul lisus din Nazaret, de câte ori se ruga îi venea 
în minte chipul actorului din acest film. 

Acelaşi lucru se întâmplă şi cu faptele istorice. Dacă un ame- 
rican, observă J. Mander, vrea să-şi evoce perioada istorică a 
războiului dintre nordişti şi sudişti, atunci cu siguranță va avea în 
minte imagini din filmul Pe aripile vântului sau alte câteva filme 
care narează întâmplări din această perioadă. Al Doilea Război 
Mondial, nazismul, lagărele de concentrare nu sunt cunoscute 
sau imaginate decât pornind de la imaginile din fiime. În schimb, 
represiunea comunistă, lagărele acesteia, zecile de mii de morți, 
torționarii de la Piteşti etc. care nu au fost ecranizate, nu au un 
relief semnificativ în conştiinţa oamenilor de astăzi. 

Forta, concretețea imaginilor este atât de mare, încât, 
aproape întotdeauna, ele vor substitui personajele cărților citite. 
Se pare însă că imaginile de pe micul ecran au puterea de a le 
substitui nu numai pe cele construite în minte în urma lecturilor, 
ci şi pe acelea ale experiențelor din viața noastră cotidiană. 

J. Mander ne relatează un experiment pe care îl poate repeta 
oricare dintre noi. El cere mai multor persoane să-şi aducă în 
minte imaginea unui meci de fotbal sau a altui sport iubit. Con- 
statarea pe care o face este că, în majoritatea cazurilor, cei 
intervievaţi au mărturisit că prima imagine care le-a venit în 
minte a fost aceea a unui meci văzut pe micul ecran, chiar şi în 
cazul în care jucaseră fotbal sau frecventau adesea stadioanele. 

De asemenea, atunci când oamenii poartă anumite discuții 
legate de subiecte care sunt puternic mediatizate, dar care sunt 
cunoscute şi din viața cotidiană, imaginile sau exemplele pe care 
le au în minte în timpul conversaţiei sunt mai curând cele văzute 
la TV decât cele provenite din experiența personală. Acest lucru 
se întâmplă chiar şi în cazul în care imaginile de la televizor pro- 
vin din emisiuni de publicitate sau divertisment, sau din filme, 
aşadar, când se ştie că sunt construite artificial, că sunt 
ficționale. 

„În orice competiție între o imagine generată intern şi una care 
este pregătită pentru tine şi transmisă prin mass-media cu imagini 
în mişcare, observă Mander, imaginea ta proprie este surclasată. 

Odată ce imaginile sunt în capul tău, mintea nu mai poate să facă 
distincție între imaginea care a fost colectată direct şi cea primită 
prin intermediul televiziunii. 

Prin mulțimea imaginilor furnizate de-a lungul anilor, televi- 
ziunea are capacitatea de a ne domina bagajul de imagini perso- 
nale — formate prin cărți şi prin imaginatie — şi este, de asemenea, 
capabilă, cel puțin temporar, să genereze confuzie între ceea ce este 
experiență reală şi ce este primit de la televizor. Mintea este foarte 
democratică în privința imaginilor disponibile, toate sunt egal 
valabile pentru reamintire şi utilizare. Aşa se întâmplă că, atunci 
când avem nevoie de o imagine, indiferent din ce motiv, este 
probabil să regăsim o imagine implantată şi să o luăm drept una 
personală. Rădăcina acestei nefericite situații stă în faptul că, până 
foarte recent, ființele umane nu au avut nevoie să facă distincție 
între imaginile artificiale ale unor evenimente inaccesibile fizic şi 
imaginile reale ale evenimentelor la care au participat.” (Mander 
1978: 245) 


Oamenii se raportează la televizor, 
ca şi cum tot ceea ce ar vedea acolo ar fi real 


„Sigur, poate obiecta cineva, un rmneci de fotbal văzut la tele- 
vizor este real, la fel ştirile, un talk-show, însă un film artistic, 
oricât ar fi de bine realizat, este o ficţiune interpretată de nişte 
actori. Chiar şi un film istoric sau altul care se inspiră dintr-un 
fapt real tot ficțiune rămâne. La fel, publicitatea este în mod de- 
finitoriu ireală. Chiar dacă apar oameni adevărați, situațiile 
create în actele publicitare sunt imaginate pentru a atrage omul 
către produsul respectiv” (Mander 1978: 253). 

Este adevărată observaţia şi se poate afirma cu certitudine, în 
baza studiilor făcute, că mult mai mult ficțional există astăzi în 
programele TV decât fapt real şi, cu toate acestea, chiar dacă 
oamenii ştiu aceste lucruri, se comportă ca şi cum tot ceea ce ar 

vedea la televizor ar fi real. Acest lucru este confirmat în toate 
studiile statistice privitoare la efectele pe care televiziunea le are 
în viața oamenilor. 

În volumul al IV-lea din lucrarea Televiziune şi comportament 
social, lucrare pregătită de Institutul Naţional de Sănătate 
Mentală (NIMH) al Departamentului pentru Sănătate şi Educaţie 
din America, se demonstrează că „majoritatea adultilor, procen- 
tual aproape la fel de mulți ca şi copiii, învaţă de la televizor cum 
să trăiască şi cum să se descurce în viaţă - comportamentul în 
familie, relațiile cu colegii, ierarhia valorilor, cum să se descurce 
cu copiii rebeli; cum să înțeleagă deviațiile de la norma socială, 
din punct de vedere sexual, politic, social şi interpersonal. Pe de-a 
întregul, conținutul programelor dramatice şi al comediilor de 
situație prezentate la televizor este considerat ca valabil, util, in- 
structiv şi, în cuvintele raportului, bun pentru viață (...), ca şi cum 
nu ar fi fictiune. În rezolvarea problemelor familiale, oamenii recu- 
nosc că îşi amintesc cum a fost rezolvată problema într-o situație 
asemănătoare la televiziune. Deseori, din mai multe variante, aleg 
soluția similară celei de la televizor” (Mander 1978: 255). 

În raportul NIMH citat de Mander se arată: „Cunoştințele 
practice şi metodele de rezolvare a problemelor conduc lista de 
informații (cunoştinţe) declarate ca dobândite prin aceste pro- 
grame. Mai mult, aceste programe dramatice sunt cel mai adesea 
văzute ca realiste. (...) Mulţi dintre telespectatorii care se uită la 
show-urile TV apreciază că acestea au o relevanţă directă pentru 
propria viață” (Mander 1978: 254). 

De asemenea, dr. George Gerbner şi dr. Larry Gross, în urma 
studiilor efectuate, au descoperit că, deşi nimeni nu se îndoieşte 
de ficțiunea unei drame polițiste, spre exemplu, telespectatorii au 
tendința să „o creadă” sau cel puţin „să câştige impresii puternice 
care conduc la convingeri”. 

Cercetările întreprinse de cei doi profesori ai Universităţii din 
Anenberg au demonstrat că, proportional cu timpul alocat 

vizionării TV, „viziunea telespectatorilor asupra lumii se potri- 
veşte cu cea de la televizor” (Mander 1978: 255) sau că în repre- 
zentarea lumii reale imaginile formate în urma experienţei 
cotidiene erau într-o mare măsură amestecate cu cele primite de 
la televizor. 

„lmaginaţi-vă un eremit, sugerează Gerbner şi Gross, care 
trăieşte într-o peşteră conectat la lumea exterioară prin televizor. 
Cunoştinţele saie despre lume ar fi construite exclusiv din imagi- 
nile şi faptele pe care le-ar putea culege din evenimentele, per- 
soanele, obiectele şi locurile fictive ce apar în emisiunile TV. 
Aşteptările şi judecătile sale în legătură cu obiceiurile lumii ar 
urma convențiile programelor TV, cu intrigile şi rezultatele lor 
predictive. Conceptiile lui despre natura umană ar fi formate de 
psihologia superficială a personajelor micului ecran” (Psychology 
today IV 1975). 

Peştera lui Gerbner este de fapt societatea modernă, lumea 
în care comunicarea interpersonală a sărăcit extrem de mult, 
unde oamenii se izolează de semenii lor — fiecare cu casa lui, cu 
maşina lui, cu interesele personale — unde vecinii nu se mai cu- 
nosc sau nu mai au nimic să-şi spună, unde practic nu mai există 
mici comunități care să aibă o viaţă proprie sau propriile eveni- 
mente. Într-o astfel de realitate, înconjurați de asfalt, beton, plas- 
tic şi metal, ecranul televizorului devine pentru cei mai mulți 
oameni, rai cu seamă pentru copii, bolnavi sau bătrâni, fereastra 
către lume, sursa principală a imaginilor, a modelelor, a trăirilor 
emoţionale şi a judecăților de valoare. Care poate fi, prin urmare, 
semnificația faptului că imaginile şi „realitățile” lumii TV le-au 
substituit pe cele ale lumii reale? MclLuhan ne îndeamnă să 
căutăm răspunsul la această întrebare în transformările petrecute 
în mentalitățile, comportamentul şi modul de viată al oamenilor 
de la apariţia televiziunii şi până astăzi (McLuhan 1997: 268). 

Vizionarea TV ca stare alterată 
de conştiinţă 


Ecranul televizorului, spune McLuhan, revarsă 
în tine o energie care paralizează ochiul; nu tu te 
uiţi la el, ci el se uită la tine, (...) În cazul televiz- 
iunii, tu eşti ecranul. Tu eşti punctul de fugă ca în 
pictura orientală. Imaginea pătrunde în tine. În 
cazul televizorului, intri în tine însuți. 

Marshal Mcluhan 1997 


Puţini dintre noi problematizează sau conştientizează tipul 
de experiență pe care-l presupune actul vizionării în general (TV 
şi computer). Acest lucru se întâmpla la apariţia cinematografiei 
sau televiziunii. Atunci oamenii, şocați sau fascinați de noua 
creație a minţii umane, se întrebau dacă ceea ce văd în fața 
ochilor pe suprafața ecranului este aievea sau doar închipuire, 
dacă sunt oameni reali, întâmplări adevărate sau doar o lucrare 
drăcească. Cu timpul, pentru generaţiile crescute cu televizorul, 
aceste nedumeriri au dispărut, apărând un fel de obişnuință, prin 
integrarea acestei experiente în rândul celor cotidiene, alături de 
altele asemenea, care au fost pricinuite de ultimele descoperiri 
tehnologice (avion, calculator telefon mobil, etc.). 

Aceasta nu înseamnă că fascinația pe care o provoca televi- 
zorul ar fi dispărut, ci se pare că oamenii s-au învățat a privi la 
lumea micului ecran, ca şi cum ar fi reală, cu singura diferență că 
pe aceasta o vedem prin intermediul tehnologiei. Ecranul TV de- 
vine o fereastră, prin care putem percepe şi cunoaşte ce se 
întâmplă pe strada, în oraşul, în țara în care trăim sau în întreaga 
lume. Astfel, prin sugestie sau convenție mentală ajunsă la auto- 
matism, imaginile de la televizor, proiectate prin vedere pe ecra- 
nul minții, sunt asimilate acelora pe care le produce de obicei 
experiența directă, nemijlocită de televizor a acelor realități vizi- 
onate. Ca şi cum am fi martorii acelor evenimente. 

Cu toate că aceasta este astăzi impresia generală a majorității 
oamenilor, cercetările din ultimii ani demonstrează cu totul al- 
tceva: Când ne uităm la televizor, mintea noastră nu funcționea- 
ză la fel ca atunci când vedem sau întâlnim noi înşine acele 
lucruri sau întâmplări în viața noastră cotidiană, când le expe- 
riem fără mijlocirea ecranului. Nici activitatea corticală şi nici cea 
psihică nu sunt compatibile cu cele parcurse în fața televizorului. 

Concluzia la care ajung cercetătorii fenomenului televizual 
este aceea că experiența vizionării programelor TV este complet 
diferită de cea pe care oamenii au avut-o de-a lungul veacurilor 
în perceperea realității. Prin caracteristicile ei cele mai generale, 
această experiență poate fi uşor integrată în categoria 
experiențelor imaginarului, în familia stărilor alterate de conş- 
tiință (SAC) — visul, hipnoza, stările generate în unele practici 
orientale, în halucinațiile provocate de drog sau de bolile psihice. 

Şi totuşi, s-ar putea obiecta: nu se poate spune că visăm 
atunci când, alături de zeci sau sute de milioane de oameni, 
urmărim un meci, fapt care se petrece undeva în lumea aceasta, 
şi nu doar în mintea noastră! Nu se poate spune că halucinăm 
când privim imaginile proiectate pe ecranul televizorului, un 
aparat aflat în camera noastră, prin care se receptează şi se 
decodează undele electromagnetice transmise de la sute sau mii 
de kilometri distanță. 

Nu la acest lucru ne-am referit introducând vizionarea TV în- 
tre stările alterate de conştiintă. Filmarea unor realităţi, transmi- 
terea la distanță a unor evenimente, receptarea şi redarea lor pe 
micul ecran sunt fenomene obiective care nu au în ele nimic 
subiectiv sau halucinatoriu. Chestiunea nu este aceasta şi nici 
măcar faptul că noi nu am fi în stare să discernem între o ficțiune 
şi un fapt real, în momentul în care ne uităm la televizor. 

Problema se pune atunci când vrem să analizăm modul în 
care mintea noastră percepe imaginile de la televizor. Această re- 
ceptare a lumii TV nu presupune o activitate corticală şi psihică 

normală, de genul acelora pe care le parcurgem în stare de veghe 
(în timpul unei zile, să spunem), ci, mai curând, induce nişte stări 
asemănătoare celor care apar în stările alterate de conştiinţă, 
amintite anterior. 

Cauza fundamentală a acestui efect o constituie însăşi natura 
artificială, nefirească, a comunicării prin televizor, comunicare pe 
care creierul nostru nu este pregătit să o recepteze, să o discear- 
nă sau să o mențină sub controlul raţiunii. Vedem la televizor o 
pădure, străzile unui oraş, oameni şi totuşi nu este decât o 
plăsmuire, imagini care dispar dacă se sparge ecranul. Vedem 
nişte imagini în mişcare, însă nu visăm, ci ne uităm la televizor. 
Creierul uman se pare că nu este dotat cu un mecanism neurolo- 
gic capabil să distingă automat imaginile plăsmuite de cele reale. 
El primeşte şi interpretează imaginile TV, prin convenţie şi 
obişnuință, întocmai ca pe nişte realități, dar, în acelaşi timp, le 
receptează într-un mod identic cu cele percepute în vis sau în 
stările halucinatorii, 

În cele ce urmează, vom analiza mai îndeaproape natura 
comunicării televizuale, apelând atât la cercetările din domeniul 
neuropsihologiei şi a ştiinţelor comunicării, cât şi pe cele ce vi- 
zează antropologia imaginarului. 

1. „Comunicarea televizuală, afirmă J. Thompson, creează 
ceea ce putem numi decuplare spaţio-temporală discontinuă.” 
(Thompson 2000: 91) 

Cu alte cuvinte, cele văzute la televizor nu se petrec în ace- 
laşi spațiu şi timp cu cele în care trăim noi: „Indivizii care se uită 
la televizor, observă Thompson, trebuie să-şi suspende cadrele 
spaţio-temporale ale vieţii lor de fiecare zi şi să se orienteze spre 
un set diferit de coordonate spațio-temporale; ei devin astfel 
călători spaţio-temporali” (Thompson 2000: 91). 

În orice experienţă vizuală pe care omul a avut-o în mod 
conştient de-a lungul istoriei, realitatea cu care era confruntat se 
afla undeva, în faţa ochilor, mai aproape sau mai departe, astfel 


36 


încât putea să fie percepută vizual, auditiv şi, eventual, chiar prin 
miros şi pipăit. Faptele petrecute sau lucrurile văzute nu numai 
că se aflau într-o vecinătate a noastră, dar ele aveau loc simultan 
cu procesul observării noastre. Vedem ceea ce se întâmplă numai 
dacă suntem martorii întâmplării respective. Nu s-a pomenit 
vreodată până în epoca tehnologiei audio-video să poți vedea cu 
ochii trupeşti ceva ce s-a petrecut cu săptămâni sau luni în urmă, 
sau ceva aflat la sute şi mii de kilometri distanță. Prin intermediul 
televizorului însă, putem vedea nu numai lucruri care s-au petre- 
cut în alt spațiu şi timp decât cele în care trăim noi, dar şi fapte 
care sunt create şi se petrec numai ca să fie filmate şi transmise la 
televizor. Adică, nu sunt văzute pentru că există, ci există sau se 
plăsmuiesc pentru a fi văzute. 

Aşadar, lumea de la televizor nu ne înconjoară, nu există în 
vecinătatea noastră, precum lumea oricărei experienţe cotidiene, 
ci doar ne proiectăm mental, prin vedere şi imaginaţie, în interio- 
rul ei. Acest fenomen este întâlnit şi în starea de vis sau în 
halucinație. Şi în aceste stări ne proiectăm doar mental, prin 
imaginație, în coordonatele spațio-temporale ale întâmplărilor 
visate. Vedem lumea din vis în fața ochilor minții şi ni se pare că 
se află în fața noastră acum şi aici, că o experiem în modul cel 
mai real cu putință. La fel ca şi la televizor însă, nu este vorba 
decât de o iluzie, de amăgirea pe care o produce sugestia 
hipnotică indusă de imaginea în mişcare. Fenomenul decuplării 
spațio-temporale este o caracteristică fundamentală a tuturor 
experiențelor imaginarului (Durand 2000:405-410). 

2. Lumea micului ecran nu are concretețea, perspectiva, tri- 
dimensionalitatea spațiului real, a lumii care ne înconjoară. Când 
ne uităm la televizor, nu putem adânci planul observării într-o 
perspectivă mai îndepărtată sau mai apropiată şi nici nu putem 
observa întregul spaţiu pe care-l presupune realitatea filmată. 

Într-o experienţă firească, oamenii participă cu toate simțuri- 
le şi cu tot corpul. Rotim capul, ne aplecăm, mişcăm ochii, focali- 
zăm privirea, auzim, mirosim, într-un cuvânt, suntem integrați cu 

toată fiinta, prin toate simțurile în mediul pe care-l percepem. În 
fața televizorului însă, privirea este fixă şi lipită de ecran, corpul 
se află într-o stare de imobilitate, ca şi în starea de hipnoză 
(Mander 1978: 166). Suntem decuplați senzorial, deschişi doar 
pentru experiența pe care mintea o primeşte prin intermediul 
vederii şi auzului, simțuri conectate, cablate la sursa TV; sursa 
unei lumi bidimensionale în care telespectatorul navighează 
imaginativ. 

Singurele experiențe unde nu contează orientarea şi pozițio- 
narea fizică în percepția vizuală, ci doar reprezentarea mentală 
sunt cele imaginare. „In caz de delir, de vis sau de psihoză, ob- 
servă Sartre, elementul topografic şi perspectiv e cel suprimat şi 
înlocuit cu o omogenitate nelimitată, fără profunzime şi fără legi, 
fără planuri succesive, conform celei de-a treia dimensiuni 
(adâncimea)” (Sechehaye: 1950: 97). 

Spatiul imaginar este unul reprezentativ, şi nu perceptiv. Ni-l 
putem doar reprezenta prin intermediul imaginaţiei, căci nu-l pu- 
tem percepe în mod real, neavând consistenţă fizică. „Spaţiul re- 
prezentativ, demonstrează Piaget, apare odată cu functia simboli- 
că. Acest spațiu este legat de acțiune, deoarece reprezentarea 
spațială e o acțiune interiorizată” (Durand: 2000:406). Cu alte 
cuvinte, numai participând la acțiunea respectivă, interiorizân- 
d-o, vom putea să parcurgem, să străbatem inițiatic spațiul în 
cauză. Acestea sunt legile percepției spatiale a imaginarului, care 
se aplică şi în cazul televizionării. 

Este cel puţin stranie mărturia făcută de schizofrenicii ce par- 
ticipau la experiențele efectuate de Tausk, la începutul secolului 
al XX-lea (înainte de apariţia televiziunii), care susțineau că li s-a 
implantat în creier un ecran bidimensional foarte asemănător 
televizorului de astăzi, pe care era proiectată o altă realitate şi de 
unde li se dicta ce trebuie să facă. 

3. Legat de punctul anterior, trebuie să subliniem faptul că 
decuplarea senzorială pe care o trăieşte orice telespectator de-a 
lungul vizionării poate constitui din punct de vedere neurologic 

un important factor favorizant al pătrunderii într-o stare haluci- 
natorie. Studiile desfăşurate de soții Emery au demonstrat 
următorul lucru: „creşterea emisiei undelor alfa, pe parcursul 
vizionării TV, constituie o dereglare a legăturii dintre persoană şi 
mediu în sensul că vigilența este neglijată” (Zingrone: 2000). 

De asemenea, cei doi neuropsihologi, comparând traseele 
electroencefalografice ale telespectatorilor aflați în timpul vizio- 
nării cu cele ale unor persoane cu privare senzorială îndelungată, 
au găsit că „o persoană care priveşte la televizor pentru câteva 
minute este în mod serios afectată, la fel de mult ca una supusă 
privării senzoriale pe o durată de 96 de ore (4 zile)” (Large 1997: 
46). Cu alte cuvinte, după numai câteva minute de vizionare, 
activitatea corticală devine asemănătoare cu a unei persoane 
private senzorial timp de 4 zile. Starea de natură hipnotică în 
care este introdus telespectatorul pe parcursul vizionării explică 
apariția acestei semnificative decuplări senzoriale (Emery & 
Emery: 1975), 

Care este legătura dintre privarea senzorială şi intrarea într-o 
stare alterată de conştiinţă? Din cele mai vechi timpuri se ştie că 
izolarea în condiții de lipsă a stimulilor senzoriali este un factor 
de favorizare al stărilor halucinatorii. Se cunoaşte, de exemplu, 
că devine foarte probabilă apariția nălucirilor sau a viziunilor 
pentru oamenii care se retrag în singurătatea unei peşteri, lipsiți 
parțial de lumină, de zgomot şi de o activitate practică. Se pare 
că mintea, lipsită de suportul unei implicări senzoriale, poate fi 
furată mult mai uşor în lumea halucinatoriului. În timp ce 
anahoreții creştini se luptă să-şi păstreze luciditatea, să alunge 
nălucirile, fie prin întreținerea unei activități fizice, fie prin 
metode duhovniceşti, şamanii, dimpotrivă, caută pătrunderea în 
aceste stări halucinatorii pentru a intra în contact cu duhurile. 

Fenomenul a fost demonstrat şi în epoca modernă, în contex- 
tul experiențelor desfăşurate cu voluntari care se pregăteau pen- 


39 


tru zboruri spaţiale. „Experimentul, arată Large, presupunea plu- 
tirea fără mişcare în apă la temperatura corpului uman, în tăcere 
totală, cu îmbrăcăminte care nu lăsa să treacă nici o lumină, cu 
mănuşi care reduc simțul tactil. Iniţial, mulți voluntari au 
adormit. La trezire, unii au avut halucinații, fantezii, vise şi 
impresii distorsionate despre corpurile lor, ca, de exemplu, că 
brațele sau picioarele lor au crescut şi s-au desprins de corp.” 
(Large: 2000) 

Concluzia la care ajung cercetătorii este că experiența 
senzorială este esențială în susținerea procesului de gândire, a 
controlului lucid al acțiunilor şi stărilor afective, în menținerea 
unui sirnț al identității şi pentru menţinerea echilibrului mintal. 

Prin urmare, la integrarea imaginilor TV într-un regim percep- 
tiv de tip halucinatoriu, un rol esential îl joacă intensa privare 
senzorială ce apare pe parcursul vizionări. 

4. Deşi atunci când ne uităm la televizor avem impresia că 
vedem lucrurile aşa cum sunt, de fapt, nici lumina, nici culorile, 
nici sunetul sau distanțele nu sunt aceleaşi cu cele din realitate. 

a) Precum în vis, imaginile de la televizor sunt aprinse, 
strălucesc în propria lumină, ca şi cum lumina în care le vedem 
le-ar proiecta direct în mintea noastră. „Ecranul televizoru- 
lui,observă McLuhan, revarsă în tine o energie care paralizează 
ochiul. Nu tu te uiţi la el ci el se uită la tine”. (McLuhan: 1997: 284) 

În mod obişnuit, vedem lucrurile care ne înconjoară în 
măsura în care asupra acestora se răsfrânge lumina soarelui sau 
a altei surse de lumină, cum ar fi lampa sau becul. Este firesc să 
nu putem vedea nimic din cele ce ne înconjoară dacă este 
noapte, iar locul în care ne aflăm nu este luminaţ. Nu acelaşi lu- 
cru se întâmplă în fața televizorului. Imaginile TV sunt cu atât 
mai clare cu cât lumina exterioară este mai slabă şi, invers, 
atunci când lumina solară este foarte puternică aceste imagini se 
estompează până la a nu mai putea fi distinse. 

Lumina în care vedem imaginile pe suprafata ecranului nu e 
produsă prin reflexia unei lumini exterioare, ci este chiar lumina 
care se naşte odată cu imaginea, prin fenomenul fotoelectric, în 
momentul în care electronii lovesc suprafața interioară a ecra- 
nului. Prin urmare, imaginile lucrurilor văzute la televizor nu 
există înaintea luminii, ele fiind în esență doar o plăsmuire de 
lumină. 

Când ne uităm la televizor este ca şi cum ne-am uita într-o 
sursă de lumină — în soare, în foc sau în bec. De aceea, lumina 
ecranului este mai puternică decât a lucrurilor care înconjoară 
televizorul, părând cumva aprinsă în raport cu realitatea 
înconjurătoare. 

Faptul că imaginile TV au față de realitate o lumină proprie, 
lucru explicabil, căci lucrurile pe care le reprezintă nu există de 
fapt în fata ochilor noştri, ca să reflecte lumina, ci sunt doar o 
plăsmuire, constituie încă un motiv important pentru a introduce 
vizionarea TV în clasa stărilor alterate de conștiință. În cele mai 
multe din aceste stări, imaginile au o lumină proprie, căci, perce- 
pute fiind cu ochii minţii, ele nu pot fi văzute în lumina reflec- 
tată, ci numai în strălucirea propriei lumini, aceea în care se 
plăsmuiesc. Această caracteristică face ca aceste imagini, dar şi 
surse de lumină totodată, să aibă o intensitate mai mare în im- 
presionarea ecranului minții decât imaginile realității. Acestea 
din urmă apar puțin mai cenuşii, mai şterse faţă de cele ale SAC, 
deoarece ele nu-şi sunt ele însele sursa de lumină, ci o primesc din 
altă parte, şi doar o reflectă. 

Studii recente dovedesc că într-un fel percepe creierul uman 
lucrurile văzute în lumina reflectată şi altfel pe cele percepute în 
propria lumină. „Percepția neuro-psihologică a luminii emise este 
procesată de emisfera dreaptă a creierului, în contextul unei 
activități. electrice de tip alfa şi teta”, afirmă Leonard Shlain 
(Shlain 1999). Cu alte cuvinte, imaginile văzute în propria lumi- 
nă conduc la o diminuare a frecvenței undelor cerebrale, 

condiționând o percepție holistică, emoțională şi imagistică, a 
realității transmise, 

b) Tot aşa cum lumina este artificială, la fel şi culorile sau 
sunetele experimentate în fața televizorului nu le respectă pe 
cele reale. Coloana sonoră, spre exemplu, este prelucrată în stu- 
dio, glasurile sau sunetele sunt aşezate întotdeauna pe un 
zgomot de fond, ele nefiind cele pe care le auzim în realitate. 

Cu toate că aceste lucruri sunt cunoscute oricărui telespecta- 
tor, le enunțăm aici pentru a sublinia nu numai faptul că lumea 
de pe micul ecran este diferită de cea adevărată (doar întrucâtva 
asemănătoare), ci mai cu seamă ideea că în reproducerea 
realității nu contează atât fidelitatea copierii prototipului, ci mai 
mult sugestia, impactul sau crearea iluziei că toate cele văzute 
sunt reale. De fapt, televizorul apelează la capacitatea imagina- 
ției de a recunoaşte, prin asemănare, cele văzute la televizor cu 
cele reale, de a le completa imaginativ şi valida ca autentice. 

Această construcţie artificială a lumii TV — lumină, culoare, 
sunet, mişcare rapidă a cadrelor, dramatism — are cel mai adesea 
forța de a impresiona mai puternic mintea decât se întâmplă în 
realitate. Apare aşa-zisa hiperrealitate, senzaţia că toate cele 
văzute sunt nu numai reale, ci chiar mai veridice decât realitatea 
(Durand 2000:398). Acelaşi lucru îl trăieşte omul şi în vis sau, 
mai ales, în halucinațiile produse, spre exemplu, de drogurile 
psihedelice, unde viziunile, prin violența luminii, a culorilor şi 
chiar a sunetului, prin dramatism, au o forță de impact asupra 
minții mult mai mare decât cele ce aparţin lumii reale. 

5. În orice experiență obişnuită, realitatea observată este 
continuă şi relativ stabilă. Nu este în firea lucrurilor ca obiectele 
din fața noastră să dispară, ca să fie instantaneu înlocuite cu al- 
tele. Chiar dacă ne mutăm privirea în altă parte, ceea ce am 
văzut mai înainte nu dispare brusc, ci se îndepărtează mai încet 
sau mai repede de câmpul nostru vizual. Lucrurile sunt relativ 
stabile; dinamica firească a evoluţiei lor, mişcările oamenilor, 

procesele naturale şi chiar cele tehnice dintre cele mai rapide — 
avioane, trenuri — nu este atât de mare încât să scape de sub con- 
trolul observaţiei. Ceea ce există în natură devine sau se mişcă 
până dispare din fața ochilor noştri. 

La televizor însă, succesiunea cadrelor, a imaginilor nu este 
cea naturală. Imagini din alte părți ale pământului apar şi dispar 
din fața ochilor noştri cu viteza luminii. Nimic nu este continuu şi 
stabil precum este realitatea. Orice emisiune presupune zeci sau 
sute de tăieturi de plan — cadre — unite după logica operatorului 
sau a regizorului de imagine. Dacă ne-am concentra puțin asupra 
ecranului, astupându-ne urechile pentru a înlesni analiza, am pu- 
tea număra câte tăieturi sau schimbări de plan — aşa-zise eveni- 
mente tehnice — au loc în numai câteva minute. 

Dacă în realitate o astfel de dinamică nu poate fi întâlnită, în 
starea halucinatorie, în vis sau în hipnoză, acesta este modul na- 
tura] de vizionare a imaginilor. Ca şi la televizor, imaginile lucru- 
rilor observate în vis se schimbă cu rapiditate. Pot apărea 
unghiuri diferite de vedere sau brusc pot interveni alte imagini în 
fața ochilor minții. Diferența între modul de derulare a filmului 
TV şi a celui din stările alterate de conştiinţă este doar faptul că, 
în primul caz, logica tăieturilor, a compunerii secvențelor şi pla- 
nurilor aparține regizorului de montaj sau exigențelor pe care le 
presupune tehnica video, pe când în celălalt caz este vorba de o 
logică sau ordine necunoscută, dictată de subconştient. 

6. O altă caracteristică a efectului imaginilor TV asupra 
minții este temperarea gândirii, a puterii minții de a analiza, 
urmări şi reflecta în mod logic întâmplările de pe micul ecran. 

Când privim la televizor avem tendința de a accepta ca 
adevărate fapte sau întâmplări pe care, dacă le-am observa în 
viața de zi cu zi, le-am socoti ilogice sau stupide. Aşa cum de- 
monstrează Esslin, spiritul critic în fața micului ecran este redus, 
telespectatorul având mult mai repede ca în realitate tendința de 
a se încrede în ceea ce vede la televizor (Esslin 1982: 131). 

Interesant de observat este faptul că, adesea, şi în stările al- 
terate de conştiinţă se păstrează o anumită luciditate privind 
desfăşurarea filmului imaginar. Pe cei morţi îi vedem în vis din 
nou vii şi ne mirăm puțin, dar acceptăm în general situația, une- 
ori noi înşine plutim în aer sau avem puteri deosebite, orice de- 
vine posibil. Cu toate că există această minimă luciditate, această 
uimire că lucrurile nu se desfăşoară în acea stare alterată de 
conştiinţă aşa precum ştiam noi că este logic şi normal, aproape 
întotdeauna acceptăm situația ca dată, absorbiți sau intens impli- 
cați emoțional în contextul acțiunii filmului desfăşurat în vis. 

Naraţiunile imaginare sunt acceptate de om, în pofida 
defecțiunilor de logică, ca nişte daturi ce ne transcend puterea de 
înțelegere a minţii şi care se justifică prin însăşi existenta lor ca 
imagini văzute. Un argument, de asemenea important, este şi 
forța extraordinară cu care aceste imagini impresionează mintea. 
Nu poate să nu fie adevărată, se insinuează gândul, o realitate 
atât de concretă, de prezentă în mintea şi în simțurile noastre, 
care produce sentimente atât de vii şi de puternice. Acesta este 
un raționament automat, un reflex perceptiv pe care-l urmăreşte 
mintea în receptarea experientelor vizuale avute în starea de vis, 
halucinații, hipnoză etc. şi în mod identic în actul vizionării TV. 

Orice judecată întârzie gândirea, ceea ce imaginile în mişcare 
nu permit. Ele nu îngăduie un control rațional al percepției. În 
însăşi implicarea emoțională, în trăirea acţiunii, a contextului 
situațional este concentrată şi ni se transmite şi înțelegerea — mai 
mult intuitivă decât logică — a acțiunii“. 

7. Una din principalele caracteristici ale imaginilor TV, ase- 
menea visului şi hipnozei, este forta extraordinară pe care 


6 Imaginea, dimpotrivă, zămisleşte excesiv pe toate direcțiile un luxuriant 
roi de imagini. Asupra gândirii care raționează, ca şi asupra gândirii care percepe, 
mai apare încă mersul laborios al existenței, în vreme ce gândirea care imaginează e 
conştientă de faptul că este plină dintr-odată şi smulsă înlănțuirii trupului. Nu atât 
sentimentul realului e cel care se estompează, cât mai degrabă conştiinţa 
succesională a eu-lui, care nu mai controlează, adică nu mai înlănțuie percepțiile 
într-un continuu temporal. (Durand 2000 398). 

acestea o manifestă în captivarea atenției, în înlănțuirea minții în 
urmărirea lor. Suntem acolo înlăuntrul lumii imaginilor proiec- 
tate pe ecranul minții în vizionarea TV ca şi în viziunile halucina- 
torii, iar fascinația aceasta este însoțită de o uşoară stare de 
plăcere, dar şi de o intensă stare de excitabilitate mentală, carac- 
teristici ale stărilor alterate de conştiinţă. 

Cui se datorează această forță aproape hipnotică a televiziu- 
nii s-a arătat în primul volum al cărții; aici am adăuga doar fap- 
tul că, asemenea visului, tot ce se întâmplă pe micul ecran are un 
caracter extraordinar de tip mitic. Faptele sunt văzute ca exem- 
plare, extraordinare pe fundalul cenuşiu, şters al experienței coti- 
diene. Acest fenomen este cel mai uşor de sesizat în actul 
dramatic, care, de altfel, caracterizează majoritatea transmisiu- 
nilor TV (Berger: 1997: 35). Realitatea cotidiană față de cea a 
televiziunii poate părea monotonă, banală, în timp ce televiziu- 
nea poartă această emblemă a extraordinarului şi miraculosului, 
ca şi cum cineva ne revelează în chip profetic un aspect funda- 
mental al existenței sau ca şi cum ni s-ar deschide o fereastră 
către lumea de dincolo, lumea esențelor sau a speranțelor, a răs- 
punsurilor, a plăcerii, a visului, a eliberării şi puterii demiurgice. 

Este clar că experiența vizionării TV, prin fascinația insolitu- 
lui ei, se aseamănă mai mult cu aceea a lumii fantastice a visului 
decât cu aceea a realului. Realitatea înseamnă în mod obişnuit 
moderație, efort, echilibru sau lucruri şi fapte care nu induc o 
atât de puternică surescitare a minții precum experienţele de mai 
sus. Ea nu violentează mintea, ci îl lasă pe om să vină în mod li- 
ber în întâmpinarea şi descoperirea ei. Ea devine însă foarte 
ternă şi obositoare pentru tot omul care se obişnuieşte cu como- 
ditatea oferită de drogul evaziunii în imaginar. 

8. Alături de caracterul extraordinar al faptelor de Ia televi- 
zor, trebuie adăugată puternica impresie emoţională pe care 
acestea o produc telespectatorilor. Dramaticul şi emotionalul de- 
monstrează Esslin, sunt caracteristici fundamentale ale televizi- 

onării şi poate nu întâmplător şi a celor mai multe din stările 
alterate de conştiinţă. 

În fata televizorului, ca şi în vis, experimentăm acel drama- 
tism şi insolit de care ne desprindem cu greu, iar atunci când re- 
uşim acest lucru rămânem cu sentimentul că „deşteptându-ne” 
sau revenind la realitate am pierdut ceva important, o altă di- 
mensiune a existenței poate. Totodată, imaginile şi stările trăite 
intens acolo ne pot urmări obsesiv o vreme. Aceste emoţii puter- 
nice, aceste intense stări afective mai rar le putem trăi în starea 
de veghe în viața noastră cotidiană. 

9. La televizor, ca şi în experientele stărilor alterate de 
conştiinţă, imaginile asaltează mintea, slăbesc rațiunea şi con- 
trolul volitiv. Telespectatorul pierde inițiativa în reprezentarea şi 
analiza celor văzute. Torentul imaginilor care inundă mintea 
preiau inițiativa, controlul acesteia şi al stărilor afective. Omul nu 
poate reflecta asupra realităților văzute, fiind astfel forțat să 
urmărească încontinuu imaginile furnizate, să se alinieze 
raționamentului implicit unei anumite succesiuni a imaginilor şi 
să se ataşeze empatic trăirilor sugerate. Experiența mentală ne 
este practic organizată de altundeva. Imaginaţia nu mai este o 
putere controlabilă a minții, un instrument în reprezentarea 
realităţii. Mintea, din subiect, devine țintă. În cazul televizorului, 
rolul imaginației îl preia ecranul care va proiecta în mintile noas- 
tre propriile imagini. În acest proces imaginaţia este captivată, 
excitată puternic într-o mişcare de absorbție şi redare de imagini. 

Astfel, aceasta pierde controlul rațional al procesului imagi- 
nativ, devenind doar un instrument în prelucrarea şi reproduce. 
rea fantasmelor în interiorul minții. E ca şi cum altcineva s-ar 
aşeza la biroul de comandă al imaginației noastre, al gândurilor 
şi trăirilor din minte. Această experiență nu are nimic de a face 
cu aceea a lumii reale, cu experienţa cotidiană, care înseamnă o 
implicare personală în care inițiativa ne aparține, în care avem 
mai multă libertate, răgazul reflecției şi puterea de a ne controla 
trăirile, de a discerne. 

În schimb, stările alterate de conştiință -— vis, halucinaţii, 
stări hipnotice - presupun o pierdere a inițiativei care este 
preluată de imaginile din minte. Ele vor fura mintea (prin 
fascinaţie sau prin captivarea hipnotică a atenției) şi o vor purta, 
împreună cu toate gândurile şi stările ei emoționale, de-a lungul 
labirinturilor fantasticului, asemenea unui copil care, ademenit 
de promisiunile unui străin, uită pentru o clipă de părinți, sufici- 
ent pentru a se pierde într-o lume străină în care, de data acesta, 
este atras de o forță irezistibilă. Teamă, plăcere, fascinație, 
senzaţie a trăirii plenare sunt câteva din stările ce caracterizează 
toate aceste evaziuni în imaginar, stări care la revenirea în viața 
cotidiană vor fi înlocuite de un gol mai mic sau mai mare care va 
rămâne ca o frustrare, o promisiune, o permanentă tensiune sau 
tentație a întoarcerii, a evadării în spațiul fantasticului, 

19. Wunenburger spune că omul trăieşte în două lumi. Lu- 
mea exterioară care ne înconjoară, în care ne mişcăm, pe care o 
vedem în fata ochilor, o auzim sau percepem prin toate simțurile, 
şi lumea din minte unde este proiectată sau percepută cea 
exterioară şi unde se află toate gândurile, impresiile, izvoarele 
bucuriei sau ale suferinței noastre (Wunenburger: 2004). 

De lumea exterioară ne putem oricând despărți sau detaşa 
mental pentru a reflecta asupra ei, a gândi şi desigur pentru a-i 
integra imaginea sau înțelesurile în orizontul de înțelegere al 
minţii, în patrimoniul acesteia. Chiar dacă nu suntem întot- 
deauna conştienţi de această detaşare şi reflectie a celor văzute 
sau simțite, aceasta se produce în mod reflex ca un automatism 
a] minții perceptive. 

Lumea interioară însă este lumea care, practic, înglobează 
conştiinţa noastră; de ea nu ne putem despărţi nici o clipă. Este 
locul în care se desfăşoară, de fapt, viața psihică a omului. 

Fenomenul pe care-l face posibil vizionarea TV este dispariția 
zidului despărțitor între cele două realităţi. Lumea la care se 
conectează telespectatorul de-a lungul vizionării nu mai este nici 

una exterioară minţii, obiectivă, şi nici una interioară, care să 
țină de realitatea subiectivă de conştiinţă a persoanei umane. 

Cauza acestui fenomen? În ciuda faptului că vedem pe micul 
ecran imaginile unei alte lumi decât cea interioară minţii, o lume 
care apare ca obiectivă, din cauza vitezei cu care imaginile sunt 
proiectate pe ecranul minţii, a neputinței noastre de a controla 
această desfăşurare, devine imposibilă distanțarea, detaşarea de 
cele văzute pentru a le mai putea cugeta sau integra în mod 
rațional sau conştient în structurile de înțelegere ale minţii noas- 
tre. Detaşarea nu este posibilă nici pentru câteva fracțiuni de 
secundă deoarece permanent simţul văzului este bombardat cu 
imagini. Nemaiexistând posibilitatea detaşării, atunci este clar că 
nu mai poate fi pusă problema experimentării unei lumi exte- 
rioare nouă, a unei realități obiective. Pe de altă parte, lumea 
micului ecran percepută în interiorul minţii este străină de 
gândurile, de stările personale de conştiinţă, cu toate că partici- 
parea empatică la aceasta este foarte intensă. 

Un fenomen asemănător se întâlneşte şi în vis sau în stările 
halucinatorii. Deşi filmul pe care-l vizionăm în aceste stări este 
proiectat pe ecranul propriei imaginaţii, deci nu are un caracter 
obiectiv, scenariul acestuia pare străin de propria conştiinţă şi 
subiectivitate. Suntem surprinşi şi fascinațţi de ceea ce vedem şi 
ni se întâmplă ca şi cum am experimenta cu adevărat acea reali- 
tate în spatiul lumii reale. Pe parcursul vizionării TV, ca şi în 
stările alterate de conştiinţă nu există posibilitatea distanţării, a 
detaşării de cele văzute, ci este vorba doar de o intensă impli- 
care, mai cu seamă una de ordin emoţional, în desfăşurarea 
acțiunii filmului urmărit, 

Aşadar, realitatea percepută prin actul vizionării nu are ca- 
racterul unei lumi obiective exterioare nouă, ci pe acela al unei 
lumi imaginare, Atât atunci când ne uităm la televizor, cât şi 
atunci când visăm, totul se petrece numai în interiorul minții 
noastre, diferența care rămâne este doar aceea că în actul 

vizionării procesul imaginativ este controlat sau dirijat din exte- 
rior, pe când în stările alterate de conştiinţă acesta este depen- 
dent de starea psihică a persoanei respective sau de mişcările 
produse la nivelul conştientului şi inconştientului uman. Ţinând 
cont de toate acestea, putem înțelege mai bine adevărata natură a 
televiziunii, precum şi mecanismele care-i conferă o putere de su- 
gestie şi de manipulare unică în istoria omenirii. 


Concluzii 


Televiziunea, ca tehnologie, creează o nouă realitate aflată 
între concretul sensibil şi imaginar, între real şi vis. Are un carac- 
ter obiectiv, deoarece toată lumea poate urmări acelaşi eveni- 
ment, film sau program, pe micul ecran. Tine de lumea reală 
pentru că tot ceea ce vedem la televizor este construit şi transmis 
printr-o tehnologie, prin nişte maşini care funcţionează pe baza 
unor fenomene fizice de natură electrică sau electromagnetică, 
jar imaginile reproduc cu destul de mare fidelitate lumea reală. 

Pe de altă parte, toată lumea care se desfăşoară în fața ochi- 
lor noştri, pe micul ecran, nu este una reală. Imaginile sau 
plăsmuirea de lumină ce le alcătuieşte dispar dacă se întrerupe 
curentul sau se sparge ecranul. De asemenea, aceste imagini 
acționează asupra minţii noastre sau sunt percepute de aceasta 
în acelaşi regim cu imaginile percepute în stările alterate de 
conştiinţă (vis, halucinații etc.). 

Caracterul hibrid al lumii televizuale — o lume aflată între vis 
şi realitate — este poate una dintre cele mai bune explicații a pu- 
terii de fascinație şi seducţie de care dispune televiziunea în ma- 
nipularea conştiinţei umane. 

Pentru că percepţia este de tip halucinatoriu, imaginea TV 
fascinează, captivează şi implică puternic într-o experiență care 
are mai puţin un caracter rațional, cât unul afectiv, emoțional şi 
chiar simtual. Filmul minții este mai puternic impresionat decât 
în cazul unei experiențe cotidiene, obişnuite. De asemenea, pen- 

tru că toate cele văzute la televizor sunt socotite realități obiec- 
tive, primesc girul forului nostru de conştiinţă, putând astfel să 
treacă spre adâncul subconştientului, fără a fi scrupulos cenzu- 
rate. 

Cu mult mai grav decât manipularea este însă faptul că, prin 
vizionarea TV, oamenii îşi cultivă cu obstinență, fără să-şi dea 
seama, sensibilitatea pentru trăirea stărilor alterate de conştiinţă, 
pentru evaziunea în imaginar, Această problemă va fi dezbătută 
mai amănunțit în capitolele următoare, în contextul în care situa- 
rea vizionării TV în clasa stărilor alterate de conştiinţă are conse- 
cințe extrem de importante pentru viața psihică şi religioasă a 
omului zilelor noastre. 50 


A vedea înseamnă a crede 


Impactul televiziunii este în întregime 
subconştient. 
Marshali McLuhan 1972 


V-aţi întrebat vreodată de ce suntem atât de puternic încli- 
nați să credem în ceea ce vedem şi auzim la televizor? Să fie, 
oare, vorba despre efectul de spirală, consecință a înclinării natu- 
rale a omului de a adera la opinia publică, la ceea ce este deplin 
recunoscut de toată lumea? Sau, mai degrabă, se vădeşte aici ne- 
voia omului de a se încrede în cineva, în ceva, tendința de a-şi 
pune destinul în mâna unei autorități, a unei instante care să-i 
ofere siguranță? 

Referindu-se la acest subiect, unii cercetători opinează că în- 
crederea pe care televiziunea o trezeşte publicului este explicată 
de uriaşa forță de sugestie pe care tehnologia audio-video o pune 
în mişcare. Dacă atunci când ne uităm a televizor undele cerebrale 
se încetinesc, ritmul alfa devenind predominant, mesajele televiziu- 
nii vor ajunge să penetreze cu atâta uşurinţă subconştientul tele- 
spectatorilor, insinuându-se ca veridice şi credibile. 

Se ştie, de exemplu, că, proporțional cu prezenta şi intensita- 
tea undelor alfa în cortex, creşte sugestibilitatea, devenind posi- 
bilă schimbarea atitudinilor şi concepțiilor indivizilor. Cu acest 
ultim argument ne-am apropiat mult de definirea cadrului 
general care favorizează semnificativ credibilitatea lumii micului 
ecran. Cauza principală a acestui fenomen este însă alta. 

Ca şi în cazul dramaticului, al efectului halucinatoriu şi al ce- 
lui magic ce caracterizează televizualul, se pare că, în mod esen- 
țial, forța de persuasiune a televiziunii este cauzată tot de pre- 
zența imaginilor în mișcare, de prezența aşa-zisului efect de real. 
Televizorul dă telespectatorilor posibilitatea să vadă, şi, văzând, 
să creadă, căci în chip firesc omul are înclinarea de a se încrede 

în ceea ce vede cu propriii ochi. Însuşi faptul că un lucru este 
văzut, observă F. Brune, îl face să fie evident; de altfel, etimolo- 
gic vorbind, cuvântul „evident” în limba latină vine de la „ceea ce 
este vizibil”. 

„Imaginea, spune Brune, beneficiază de o prejudecată 
constantă: transparența ei față de realitate. Iată produsul, incon- 
testabil: i se impune vederii. | se impune cu toate «calitățile» sale, 
bănuite ca puse în evidență când, de fapt, sunt puse în scenă. 
Valorificarea obiectelor apare ca deja făcută în simpla afirmare a 
realității lor prin fotografia publicitară: a arăta înseamnă a de- 
monstra. Desigur, se ştie că imaginea e lucrată, cadrată, trucată; 
dar, nu contează. Unghiuri de fotografiere, planuri, plonjeuri, 
contraplonjeuri, ecleraje, contraste, focalizări şi perspective — 
toate sunt cunoscute: nu e mai puțin adevărat că până şi la spec- 
tatorul avertizat se mentine un reflex de bază, acela de a da cre- 
zare celor văzute, de a se încrede în evidența primară a 
lucrurilor, «relevată» de imaginea acestora.” (Brune 1993: 148) 

Prin exercițiul vizual, prin retoricile justificative, prin efectele 
video şi sintaxa imaginilor, televiziunea nu numai că exploatează 
această sensibilitate sau tendință inconştientă a telespectatorului 
de a crede în ceea ce vede, ci o şi cultivă la maximum. Astfel, te- 
levizorul şi, în special, copilul şi părintele acestuia - publicitatea 
— „consolidează această încredere nemijlocită în imagine, încre- 
dere care determină adeziunea reflexă la lucruri. Regăsim aici 
principiul tautologiei: prin intermediul imaginii, ceea ce ni se 
arată este indiscutabil, sub motivul că nu se discută ceea ce este. 
Ordinea lucrurilor domneşte sub «lovitura» imaginilor frapante. 
Imediatețea, caracterul nemijlocit al sensibilului împiedică orice 
distantare inteligibilă. Spiritul nu mai are decât a se supune pute- 
rii imaginilor, în fapt, putere a producătorilor lor” (Brune 1993: 
149). „Întrebuintarea imaginii în publicitate se bazează pe acest 
postulat ca să zăvorască în el spectatorul: nu numai că a vedea 
înseamnă a crede, dar, foarte repede, e credibil doar ce e văzut.” 

(Brune 1993: 149) Prin urmare, vizionarea TV îl determină sau îl 
condiționează pe telespectator prin educarea subconştientului să 
se încreadă tot mai mult în imagine, în ceea ce vede la televizor, 
chiar dacă acea lume intră uneori în conflict flagrant cu realita- 
tea. Am văzut la televizor, a ajuns argumentul principal pe care, 
chiar dacă nu toți îl formulăm explicit, îl avem ca justificare sau 
temei pentru multe din gândurile şi comportamentele noastre. 

Ultimul aspect al încrederii pe care o inspiră televiziunea îl 
găsim dezvoltat în scrierile lui Martin Esslin. El afirmă că sus- 
pendarea neîncrederii (disbelief), a cenzorului rațional, privind 
veridicitatea unor fapte, este o condiție pe care televiziunea o 
impune telespectatorului în trăirea empatică a dramei. Dramati- 
cul, care guvernează lumea televizualului, impune suspendarea 
facultăţii critice pe perioada implicării şi participării, pentru a 
face posibil ataşamentul emoțional. Raționamentul, gândirea sau 
îndoiala detaşează, de aceea ei sunt cei mai mari duşmani ai 
actului dramatic, ai implicării în scenariile lumii televizuale. 

„Toată drama, spune M. Esslin, depinde de acea suspendare 
a îndoielii (lipsa de încredere), care ne va face pentru scurt timp 
să acceptăm personajele pe care le vedem pe scenă ca fiinte 
umane reale, astfel încât noi să ne putem identifica cu ele spre a 
experimenta bucuriile şi durerile lor, întreaga gamă a emoțiilor 
acestora. Televiziunea prelungeşte suspendarea lipsei de încre- 
dere. (...) Am putea crede, pentru o durată de trei ore, că Hamlet 
este o persoană reală, iar apoi suntem lăsați să reflectăm asupra 
caracterului său cu detaşare şi întelegere critică. Personajul din 
film ne însoţeşte aproape zilnic pentru o perioadă ce poate dura 
ani şi ne devine atât de familiar, încât reflecţia detaşată este 
inhibată sau dispare cu totul. Neîncrederea, (disbelief), poate ast- 
fel deveni suspendată permanent.” (Esslin 1982: 95) 

Aşa cum remarca F. Brune, unul din principalele efecte ale 
televizionării este cultivarea permanentă a încrederii în imagine, 
în ceea ce vezi, eliminarea facultăţii critice şi urmarea cu tot mai 
multă docilitate şi încredere a sugestiilor micului ecran. 

Magia televizionării sau 
despre tehnologizarea magiei 


Realitatea virtuală ne-a deschis o 
fereastră magică spre alte lumi. La 
sfârşitul secolului XX realitatea a dispărut 
în spatele unui ecran. (...) Duhul a ieşit 
din sticlă şi, cum spunea Rheingold 
(Howard 1991), nu se mai poate întoarce 
vreodată înapoi. 


Mihaela Constantinescu 2001 


Şocul pe care televiziunea l-a produs la momentul apariţiei 
i-a determinat pe mulți din cei care luau prima dată contactul cu 
ea să o socotească drept un fel de vrăjitorie. Anii au trecut, şi 
oamenii s-au obişnuit cu noua tehnologie. Cu toate acestea, cu- 
vintele „magie” şi „vrajă” au rămas printre cele mai des folosite, 
atunci când telespectatorii îşi manifestă uimirea în fața lumii fas- 
cinante a televizualului. 

Începând cu anii '70, o seamă de cercetători ai fenomenului 
comunicării au descoperit că televiziunea nu poate fi gândită ca 
un mijloc de comunicare obişnuit. Cercetările au scos tot mai 
mult în evidență magnetismul sau misterioasa forță cu care 
aceasta se insinuează în subconştientul telespectatorilor, mode- 
lându-le gândirea şi comportamentul. Faptul cel mai grav, se 
arată în diverse studii, este acela că prin ea se operează asupra 
conştiinţei umane anulându-se atât libertatea, cât şi discernă- 
mântul telespectatorilor. Este vorba de un duşman care pătrunde 
pe furiş în casa minții, leagă rațiunea şi dinăuntru şopteşte sau 
comandă (după forța legăturii magice) anumite comportamente 
sau atitudini (Namer 1976). Oamenii încep prin a viziona nişte 
inofensive emisiuni TV şi ajung ca în final să se transforme cu 
totul: gândesc şi se poartă altfel, crezând că dorințele care îi 

animă sau acțiunile pe care le întreprind le exprimă propria 
voință, când, de fapt, ele sunt dirijate de altcineva. 

Având în vedere această îngrijorare crescândă, acest avertis- 
ment al oamenilor de ştiinţă, dar şi al Bisericii, am găsit necesar 
să abordăm în această carte şi problema efectului magic al televi- 
ziunii. Aceasta cu atât mai mult cu cât fenomenul în discuţie este 
legat direct de ceea ce cercetătorii postmoderni numesc era unui 
nou tip de conştiinţă şi a unui nou mod de a fi: ciberidentitatea 
sau ciberprezenta. 

În ciuda faptului că nu au existat perioade în istorie în care 
să nu fi fost folosite cuvintele „magie” şi „vrajă”, astăzi se poate 
sesiza cu uşurinţă o creştere semnificativă a ponderii pe care 
acestea o au în limbajul omului modern, creştere direct propor- 
țională cu răspândirea practicilor magice. Sensul în care sunt 
întrebuințate nu mai corespunde însă aceluia pe care îl aveau în 
trecut. În cultura modernă, secularizată sau scientizată, cuvintele 
„magie” şi „vrajă” sunt folosite mai mult în sens metaforic, pentru 
a desemna calitatea unei persoane sau a unei imagini, pentru a 
seduce sau pentru a fascina. Când foloseşte cuvântul „magie”, 
omul modern, mai cu seamă occidentalul, nu anuntă un pericol, 
nu înfricoşează, aşa cum se întâmpla mai demult, ci, dimpotrivă, 
stimulează curiozitatea, incită la experierea acelei realități care 
manifestă o atracţie misterioasă. Pentru acest om, lipsit prin 
secularizare de o cultură religioasă şi de credință, actul magic 
ajunge să fie cea mai facilă şi seducătoare experiență „reli- 
gioasă”. 

Mergând cu câteva generații în urmă, observăm că fenome- 
nul desemnat de cuvântul „vrajă”, era perceput într-un mod cu 
totul diferit. Magia era cunoscută ca un proces ce vizează 
influențarea unor comportamente sau stări de lucruri prin inter- 
mediul unor operațiuni legate de prezența sau lucrarea spiritelor 
sau a demonilor — puteri misterioase ascunse şi descătuşate de 
cuvinte, gesturi sau acte magice, prin care se poate controla viața 

oamenilor. Dar pentru a nu fi acuzaţi de subiectivism în tratarea 
acestui subiect, nu ne vom întemeia analiza care urmează pe 
părerea comună, profană, ci îi vom cita pe aşa-zişii specialişti, pe 
magicieni sau pe teoreticienii acestei „ştiințe”. 

Înainte de a trece mai departe, pentru a face o introducere în 
cazuistica pe care se fundamentează suspiciunea unei influențe 
magice realizate prin intermediul imaginilor TV, vom reda două 
cazuri paradigmatice pentru această temă. 


Puterea fantasmelor 


lată mărturisirea Joanei, o femeie în vârstă de 42 de ani, 
măritată şi cu trei copii, privind „fericirea” sau drama pe care 
idolul ei mediatic o face să trăiască: 

„Când mă aflu în momentele cele mai intime împreună cu 
soțul meu, îmi imaginez că este Barry Manilow. Tot timpul. Şi 
apoi, după aceea, când îmi dau seama că soțul meu nu este Barry 
Manilow, îmi vine să plâng. În aceste momente este de obicei în- 
tuneric, şi atunci reuşesc să-mi ascund lacrimile. Li se întâmplă şi 
la foarte mulţi alți oameni. Nu am realizat la cât de mulți până 
nu am intrat în legătură cu fanii lui Barry. Multi dintre ei sunt 
căsătoriţi şi au aproximativ vârsta mea, se simt la fel şi fac acelaşi 
lucru. Este reconfortant să ştiu că nu sunt singura. Dar, cu toate 
acestea, uneori nu este uşor. Poate fi foarte, foarte tulburător. 
Pentru că uneori, pe lângă toate acestea, am un sentiment teribil 
de vinovăţie... Cred că este acelaşi gen de lucru pe care oamenii 
îl obțin din religie. Nu pot să explic acest fapt mai mult decât 
atât. Dar ei obțin în mod evident ceva de la Dumnezeu care îi 
ajută în vieţile lor. Şi Barry este — poate că nu ar trebui să o spun, 
dar asta e ceea ce simt — acelaşi gen de lucru. El mă ajută în viața 
mea. Dar nu este numai asta, pentru că sunt în acelaşi timp 
atrasă de el. Cu siguranță, sunt atrasă de el. Este ceea ce aş numi 
o iubire neîmpărtăşită. În imaginația mea, el este iubitul meu. 

Este prietenul meu atunci când sunt deprimată. Este acolo şi pare 
a sluji drept ceva de care am nevoie pentru a mă descurca în 
viață.” (Thompson 2000: 212) 

Ce legătură există între experiența Joanei, a altor milioane 
de fani de pe tot cuprinsul globului şi vizionarea TV? Care sunt 
mecanismele psihologice pe care vederea la distantă le pune în 
mișcare pentru a se produce această adevărată vrăjire colectivă 
în urma căreia mulțimi de oameni ajung să idolatrizeze un 
personaj mediatic, mai mult o prezentă fantomatică, ficțională 
decât un om real? 

di 

În urmă cu doi ani, un băiat de numai 13 ani şi-a înjunghiat 
surioara de 9 ani, influenţat de un film pe care-l văzuse la televi- 
zor. Băiatul, care locuia într-un bloc din Alexandria (județul Te- 
leorman), era un copil cuminte, spun vecinii. „Nu făcea probleme 
şi nu era violent. Îşi iubea sora şi nu ieşea din cuvântul tatălui 
său. Defectul lui era o prea mare slăbiciune pentru filme. În timp 
ce alți copii se jucau, el fugea să vadă HBO-ul”. Prietenii 
băiatului spuneau că acesta prefera filmele de groază şi de aven- 
turi, iar de la o vreme mergea noaptea prin casă cu ochii deschişi 
şi, întrebat fiind după aceea, el spunea că a visat. 

„ Tată mărturia tatălui celor doi copii: „Tocmai o culcaserăm pe 
Mihaela după ce ne-am uitat la o comedie. Cristian se dusese la 
culcare mai devreme în sufragerie, acolo dormeau amândoi copii, 
fiind mai cald. Ne spusese: «Noapte bună!» şi mi s-a părut că este 
Uniştit. Am apucat să dormim o jumătate de oră, după care am 
auzit urlete şi horcăieli. Când am vrut să aprind lumina, am 
văzut-o pe Mihaela în cadrul uşii. Mi-a căzut în brațe şi am simțit 
sângele cum îi curgea pe mâini. Era străpunsă în spate cu cuțitul 
de 7 ori. În timp ce Mihaela țipa şi se chinuia să trăiască, Cristian 
a fugit. L-am găsit mai târziu în capul scărilor. Mi-a povestit că 
nu ştie nimic, doar că era în acea mantie neagră, cu mască pe 
față la fel ca într-un film”. 

Mai târziu, băiatul a povestit că s-a văzut mai întâi cum mer- 
gea într-o negură. Era îmbrăcat într-o mantie neagră şi avea o 
mască albă trasă pe față. A văzut-o pe sora sa şi cineva i-a spus 
că trebuie s-o omoare. A înfipt cuțitul în ea de 7 ori. Băiatul a 
spus că doar a visat că şi-a omorât sora. Filmul pe care-l văzuse 
cu câteva zile înainte era Scream 3, în care un maniac mascat 
omoară mai multe persoane. 

Cum se poate ca un copil paşnic să se transforme peste 
noapte într-un criminal? Se poate vorbi despre manifestarea unei 
adevărate puteri magice pe care fictiunea TV o exercită în timp 
asupra minții copiilor sau a oamenilor? Sau cazurile prezentate 
anterior sunt doar nişte fenomene izolate deloc relevante pentru 
efectele pe care televiziunea le are asupra minții oamenilor?. 
Acestea sunt doar câteva din întrebările la care ne vom strădui să 
răspundem în rândurile care urmează. 


Ce este magia? 


Tratatele de specialitate arată că principala caracteristică a 
magiei este aceea că nu operează prin constrângere exterioară, ci 
oarecum dinăuntrul minții omului. 

Prin mijloacele sale specifice, magia urmăreşte să-l deter- 
mine pe om să-şi dorească, până la obsesie, să facă sau să obțină 
exact ceea ce procesul magic vrea de la el, chiar dacă acel lucru 
este împotriva intereselor sale. În esență, arată Culianu, „magia 
se adresează în primul rând imaginației umane în care încearcă 
să suscite impresii persistente” (Culianu 1999: 20). Scopul ultim 
este să-i lege pe oameni, conştiințele acestora, să determine 
anumite comportamente şi acțiuni, să-i influențeze pe indivizi şi 
societatea umană.” 

7 După G. Bruno şi M. Ficino, magicienii îşi aruncă plasele, urzelile şi 
capcanele fantastice pentru prinde în ele indivizii, minţile celor înspre care este 

Atacul pe care îl dă magul are loc la nivelul imaginaţiei unde 
nu numai că se instaurează prin vrăjire imaginea unui lucru sau 
acțiuni — cele țintite de mag - ce devine o prezenţă incitantă pen- 
tru subiect, dar unde se şi dezvoltă imaginar strategii posibile în 
vederea realizării acelui act. 

Deşi imaginile joacă rolul principal în procesul de vrăjire, 
motorul care pune în mişcare imaginația, care determină 
făptuirea este dorința. De aceea imaginile nu sunt simple sau ne- 
utre, ci sunt legate de o dorință, aceea a cărei satisfacere este 
promisă, dacă sunt îndeplinite acțiunile sugerate sau poruncite 
de actul magic. Această satisfacţie este garantată sau pregustată 
În chiar trăirea plăcerii senzuale pe care aceleaşi imagini o induc 
în suflet. Spre exemplu, omul pătimaş este aproape tot timpul 
urmărit de obiectul pasiunii lui (băutura, banii, femeia sau 
bărbatul idolatrizat), chiar dacă el conştientizează sau nu acest 
lucru. Mintea lui este stăpânită în mare măsură de scenariile prin 
care ar putea obține acel lucru sau de închipuirea plăcerii pe care 
i-o va aduce intrarea în posesia lui. Gândindu-se la bani, omul 
împătimit de aceştia gustă imaginar plăcerea pe care o va simți 
atunci când îi va avea sau când îi va cheltui în anumite scopuri. 
Această pregustare, deşi satisface într-o anumită măsură dorința, 
nu face altceva decât să hrănească şi mai mult pofta dezvoltând-o. 

Prin urmare, personajul central al acțiunii magice este acea 
imagine (zămislită în minte sau primită din afară) legată de o 
anumită dorinţă şi care-l leagă pe om, la nivel imaginar, de un 
anumit comportament. O asemenea imagine, marcată de o 
anumită intenționalitate, (dorinta pe care o incită), care are în 
mod potențial capacitatea de a mişca mintea în direcția sugerată 
de actul magic, este cunoscută în tratatele de magie sub numele 
de fantasmă, iar în scrierile ascetice ale Bisericii sub acela de 
nălucire, vedenie sau închipuire. 

Aşadar, în principal, procesul magic constă în proiectarea unor 
fantasme în mintea subiectului, imagini care pot ațâța dorința 

într-atât, încât individul este condiționat să urmeze, comportamen- 
tul dictat de actul magic. „Toate mijloacele de persuasiune pe care 
le desfăşoară magicianul sunt tot atâtea mijloace magice pentru le- 
garea celuilalt” (Culianu 1999: 128). 


Poate fi identificată vizionarea TV 
cu un act magic? 


Operează televiziunea la nivelul imaginatiei umane, mani- 
pulând-o sau modelându-o după voia ei? Proiectează ea imagini 
în mintea oamenilor, în subconştientul oamenilor? Au aceste 
imagini puterea de a stârni dorințe şi de a incita la anumite com- 
portamente? 

Având în vedere obiectivele declarate ale magiei, schiţate în 
rândurile anterioare, oricare telespectator ar putea, în baza expe- 
rienței personale sau a intuiției, să răspundă la aceste întrebări. 
Dat fiind faptul că un asemenea răspuns poate fi bănuit de 
subiectivitate, vom aminti doar câteva dintre constatările oa- 
menilor de ştiinţă legate de efectele televiziunii ce au fost pre- 
zentate, de altfel, în primul volum al acestei cărți, 

Televiziunea acționează cu precădere la nivelul imaginatiei, 
favorizând o percepție imaginativă specifică stărilor alterate de 
conştiinţă — vis, delir, stări halucinatorii. Cunoscutul neuropsi- 
holog american H. Krugman concluzionează că: „Televizorul are 
puterea unică de a modela imaginația umană” (McLuhan 1997; 
358), Neuropsihologii Emery, de la Universitatea de Stat din 
Canbera, demonstrează că „informația primită de la televizor 
intră nefiltrată în memorie, nefiind disponibilă pentru analiza 
conştientă”, iar doctorul Peper afirmă: „Este probabil să reacțio- 
năm la ea mai târziu, dar fără să ştim la ce reacționăm de fapt. 
Când ne uităm la televizor ne antrenăm să nu reacționăm şi aşa, 
mai târziu, facem lucruri fără să ştim de ce le facem şi de unde 
ne-au venit în minte” (Mander 1978: 210). 

Ca mijlocul cel mai puternic de persuasiune apărut vreodată 
în istoria umanității, televizorul este folosit îndeosebi pentru 
crearea unor atitudini (politice, consumatoriste, sociale). De alt- 
fel, întreaga industrie a publicității are scopul de a condiţiona, de 
a crea anumite nevoi, de a-i influenţa pe telespectatori atât la ni- 
velul conştientului, cât, mai cu seamă, la cel al subconştientului, 
să cumpere acele obiecte sau servicii care, în retorica televiziunii, 
promit confortul, plăcerea şi fericirea. 

Având în vedere toate acestea, televiziunea ar putea fi 
socotită pe drept cuvânt un instrument magic ideal sau, după 
definiția dată magiei de Giordano Bruno, „un instrument psiho- 
logic infailibil pentru manipularea maselor şi a individului uman, 
(...) care-i îngăduie magicianului să-şi realizeze visul de Stăpân 
universal” (Culianu 1999: 129). 

Vom încerca, în paginile următoare, să analizăm mai 
amănunțit modul în care televiziunea influențează magic mintea 
omului modern, fără intenţia de a o stigmatiza, ci pentru a clari- 
fica mecanismele pe care se bazează această magie a televizua- 
lului şi pentru a preveni asupra pericolului pe care aceasta îl 
reprezintă pentru viața întregii societăți. 

Iniţial, am refuzat să descriem etapele procesului magic pen- 
tru a nu înmulți chiar noi răul făcându-i cunoscută lucrarea, însă 
am depăşit această rezervă gândindu-ne că oricum magia 
teoretică sau aplicată a ieşit deja din ascunzişurile caselor se- 
crete, a cărţilor initiatice, devenind teorie sau practică socială, 
mecanism publicitar, divertisment sau chiar învățătură 
recunoscută oficial şi promovată prin toate mişcările de tip New 
Age. Prezenţa activă a acestei „ştiințe” în mediile culturale ale 
vremii şi faptul că tot mai mulți oameni sunt practicanți sau vic- 
time ale ei, ne-a determinat să încercăm a lămuri mecanismele 
pe care se întemeiază acțiunea magică a televiziunii, pentru a 
conştientiza răul care inundă imaginarul colectiv precum şi min- 
tea fiecăruia dintre noi. 

Giordano Bruno* în lucrarea sa De vinculis („Despre legături, 
în general”) tratează modul în care poate fi legat sau vrăjit indi- 
vidul sau mulțimea de oameni. El arată că acest proces de vrăjire 
este constituit din patru etape 

I. „aplicarea” legăturii magice („atacul” îndreptat împotriva 
imaginației); 

Il. „crearea legăturii propriu-zise” (Culianu 1999: 138): (ca- 
nalizarea imaginaţiei spre obiectivul urmărit de magician); 

II|. „atracţia care rezultă de aici” (este vorba de puterea 
dorinței, intensificarea acesteia până la dominarea completă a 
minții); 

IV. „plăcuta folosire a obiectului” (făptuirea sau îndeplinirea 
de către cel vrăjit a actelor sugerate de magician, lucrare care, în 
retorica lui Bruno, era desemnată ca plăcută, deoarece satisfăcea 
dorința arzătoare ațâțată de fantasme în mintea subiectului). 

Vom trata în continuare fiecare etapă a procesului magic, ob- 
servând, în paralel, în ce măsură acestea pot fi recunoscute în 
efectele vizionării TV. 


Etapa 1. 
Aplicarea legăturii magice — atacul 


a. Invazia subconştientului. G. Bruno arată că în prima etapă 
a „aplicării legăturii” magice este necesar ca momelile, imaginile 
sau închipuirile să pătrundă în interiorul minții, chiar în cele mai 
adânci locuri ale ei (subconştient), de unde vor putea influența şi 
controla procesul magic. 

Din acest punct de vedere, televizorul este un instrument 
ideal. „Înainte de oricare alt efect, observă J. Mander, televiziu- 
nea plasează imagini în mintea noastră.” (Mander 1978: 210) 


8 Giordano Bruno este unul din cei mai importanți apărători ai „culturii evului 
fantastic”, teoretician şi practician al magiei, al folosirii tehnicilor magice în scopul 
manipulării indivizilor şi a mulțimii. Vezi (Culianu 1999: 92-96 ). 

b, Văzul şi auzul. În mentalitatea comună, procesul magic ar 
fi mediat îndeosebi de acțiunea spiritelor cu care colaborează 
magii, dar în tratatele ce descriu acest proces se acordă un rol 
fundamental văzului şi auzului, deşi pentru omul modern acestea 
nu pot fi decât surse obiective ale informării sau percepției reali- 
tății. „Acțiunea magică — ne spune G. Bruno — are loc printr-un 
contact indirect prin sunete şi figuri care-şi exercită puterea 
asupra simțului văzului şi al auzului” ?. 

Este evident faptul că, pentru a ajunge să incite imaginația, 
televiziunea operează exclusiv asupra văzului şi auzului. Mai im- 
portant de observat însă este faptul că privarea senzorială pe care 
o condiționează vizionarea TV favorizează o puternică excitare a 
fanteziei prin văz şi auz, inducând o stare alterată de conştiinţă, 
o stare mentală în care lucrarea magicului este mult înlesnită. 

c. Înrâurirea imaginației. „Văzul şi auzul nu sunt însă decât 
porțile secundare prin care vânătorul de suflete, magicianul, îşi 
poate introduce legăturile (înlănțuirile) şi momelile." Intrarea 
principală a tuturor operațiunilor magice este de fapt fantezia”, 
singura poartă a afectelor interne şi legătură a legăturilor”'2. Aşa- 
dar, este esenţial ca mesajul să ajungă să provoace, să controleze 
sau să canalizeze imaginația. Magia nu are ca scop, după G. 
Bruno, decât „să dirijeze emoţiile altora alterându-le imaginaţia 
într-un mod specific şi permanent”!?. 

„Când te uiţi la televizor — afirmă J. Mander - toate 
capacităţile tale de creare de imagini devin latente, dispar în 
imaginea TV. Televiziunea intervine propriu-zis între tine şi pro- 
priile imagini, substituindu-se lor. Odată ce imaginile TV sunt 
înlăuntrul tău, ți se întipăresc în memorie, devin ale tale,” (Man- 
der 1978: 240) Televiziunea este nu atât un mediu educațional şi 


9  G. Bruno, Theses de magia, XV, vol UI, apud (Culianu 1999: 132). 
10 G Bruno, De vinculis in genere, II, p. 669, apud Ibidem, p. 154. 
11 G. Bruno, De Magia [li, p. 452, apud Ibidem, p. 154. 

12 G. Bruno, De Magia II, p. 452, apud fbidem, p. 133. 

13 G. Bruno, De vinculis in genere, III, p. 669, apud Ibidem, p. 154. 

de comunicare, cum ne-am dori să credem, cât „un instrument 
care plasează imagini pe tărâmul inconştient al minții. Te fixezi 
pe imaginile în mişcare şi, pe măsură ce pătrund în tine te aduc 
în imposibilitatea de a te împotrivi, şi, astfel, cedezi în fața lor. 
Imaginile altora le înlocuiesc pe cele proprii, dobândind drepturi 
egale cu acestea. Lucrul cel mai înfricoşător legar de televiziune 
este faptul că prin intermediul ei se interferează în capacitatea 
omului de a crea imagini, se intervine între om şi imaginea 
concretă a lumii înconjurătoare” (Mander 1978: 216). 

Procesul de influențare a imaginaţiei oamenilor de către te- 
leviziune este surprins într-o multime de studii de specialitate. 
Concluziile neuropsihologilor sunt clare: „Televiziunea are pute- 
rea de a modela conținutul imaginaţiei oamenilor, fapt ce le 
determină comportamentul şi concepţiile” (McLuhan 1997: 358). 

d. Credulitatea subiecților. Pentru a putea înşela rațiunea, 
magul trebuie să beneficieze din partea subiectului de o „credință 
pasivă”, adică de o încredere, de o deschidere sufletească față de 
mesaj sau față de mag. Fără această încredere este foarte posibil 
ca rațiunea circumspectă să refuze momeala, iar actul magic să 
eşueze. „Credinta este condiția prealabilă a magiei, spune G. 
Bruno: nu există operator-magician, medic sau profet care să 
poată săvârşi ceva fără să întâlnească o credință prealabilă în 
subiect”!*. În acest sens, G. Bruno arată că ignoranţii, a căror 
rațiune nu este atât de trează sau lucidă, sunt mai uşor de vrăjit. 

„Este cu atât mai uşor să-i legi de tine pe aceşti oameni care 
au cele mai puține cunoştinţe. La ei puterea sufletului se rându- 
ieşte şi se deschide în aşa fel încât lasă să treacă impresiile pro- 
vocate de tehnicile operatorului, deschizându-le larg acele ferestre 
care la alții sunt mereu închise. Operatorul are căi lesnicioase pen- 
tru a crea toate legăturile pe care le voieşte: speranța, compasiu- 
nea, teama, iubirea, ura, indignarea, mânia, vioiciunea etc.”” 


14 G. Bruno, De Magia îi, p. 452, apud mitropolitul (Culianu 1999: 135). 
15 G. Bruno, De Magia [1], p. 453-454, apud Ibidem, p. 135. 

Argumentul fundamental al televiziunii în câştigarea intere- 
sului telespectatorilor este imaginea în mişcare. Văzând cu pro- 
priii ochi, oamenii sunt înclinați să creadă tot ceea ce văd, mai cu 
seamă atunci când ceea ce vizionează reprezintă punctul de ve- 
dere oficial, recunoscut de toată lumea. Chiar dacă ştim că multe 
din cele pe care le vedem la televizor sunt fictiuni, înclinăm să 
credem pentru că în cuprinsul acelor mesaje ni se sugerează per- 
Suasiv că toate acelea ar putea fi reale, 

Cu cât ne uităm mai mult la televizor, cu atât mai mult 
înclinăm să credem în veridicitatea celor văzute, deoarece mesa- 
jele noi sunt recunoscute, familiare sau confirmate în lumina ce- 
lor deja vizionate. Practic, proporțional cu timpul alocat 
vizionării TV pe parcursul anilor lumea micului ecran devine tot 
mai credibilă ca fiind înrudită cu cea pe care o purtăm deja în 
minte, făcând cumva parte din noi şi recunoscându-ne în ea. 
Când suntem mici, credem pentru că nu ştim că tot ce vedem 
poate să nu fie adevărat, iar când ne maturizăm, credem pentru 
că deja acele imagini se înrudesc sau ne amintesc de lumea 
copilăriei cunoscută prin ochiul micului ecran. 

În fine, înclinăm să ne încredem în mesajul TV pentru că 
mintea noastră, de-a lungul vizionării, se află într-o stare de 
semihipnoză, cu facultățile critice mult diminuate, dar cu o sensi- 
bilitate la sugestie mai mare ca oricând. Cu cât suntem mai 
dependenți de televizor, cu atât mai mult vom avea tendința de a 
ne încrede în această autoritate sau instanță care în societatea 
modernă a substituit aproape toate celelalte autorități (a familiei, 
a Bisericii, a şcolii etc.) 

e. Ocolirea rațiunii. Pentru ca fantasmele (imaginile dorinţei) 
să se poată furişa în minte şi să se imprime cu putere în lucrarea 
imaginației, este nevoie, pe de o parte, de adormirea, de înşela- 
rea rațiunii şi, pe de altă parte, de provocarea emoţiei. Se pare că 
rațiunea joacă în mintea omului un rol de paznic care are şi me- 
nirea de a filtra, de a cenzura influențele străine, îngăduindu-le 

să pătrundă şi să influenţeze viața omului în măsura în care aces- 
tea nu par să-i primejduiască liniştea, libertatea şi valorile. 

Alterarea proceselor raționale, produsă de televiziune prin 
diminuarea puternică a activității emisferei stângi de-a lungul 
vizionării, a fost prezentată pe larg în primul volum al acestei 
lucrări!*: Din studiile de neuropsihologie rezultă că activitatea 
rațională (logica şi discernământul) din timpul vizionării TV 
aduce mai mult cu cea întâlnită în stările de hipnoză şi vis decât 
cu cea din starea de veghe. Aşadar, însăşi natura tehnologiei vi- 
deo sau a comunicării pe care aceasta o presupune favorizează 
reducerea activității raționale sau pătrunderea în minte a imaşi- 
nilor fără o temeinică cercetare sau analiză a acestora. Cercetăto- 
rii Emery de la Universitatea din Canberra afirmă: „Televiziunea 
inhibă conştiinţa, iar înțelegerea conținutului este minimalizată” 
(Zingrone 2001). „Procesele de gândire şi discernământ sunt în 
cel mai bun caz semifuncționale în timpul vizionării” (Mander 
1978: 205), 

f. Mesajul trebuie să aibă o puternică încărcătură emoţională. 
G. Bruno insistă asupra faptului că imaginile care vrăjesc trebuie 
să fie încărcate emotional (emoții, afecte, pasiuni puternice), 
„fantasme voluptoase” capabile să influențeze puternic „simțul 
intern al minții” celui vrăjit spre a avea forta de a se imprima în 
memorie trecând mai întâi prin „poarta imaginilor afective”!7. 

În încercarea de a slăbi atenţia rațiunii, momeala aruncată 
de mag propune ca dovadă a bunei sale intentii plăcerea sau 
emoția pozitivă pe care ea însăşi o induce sau o promite pentru 
sufletul subiectului. Magii, ca şi psihanaliştii de astăzi, ştiu că 
atunci când o imagine sau o experiență produce o emoție 


16 Imaginile în mişcare ce nu lasă timpul necesar reflecției, blocând astfel 
procesul analizei, tendința de evadare în imaginar pe care o produce privarea 
senzorială inerentă vizionări, predominarea efectului emoțional asupra procesului 
rațional sunt doar trei dintre factorii care contribuie la o intensă stare de pasivitate 
mentală, la o reducere drastică a gândirii active. 

17 G. Bruno, Sigtillus sigiilorum 22-23, apud (Culianu 1999: 145). 

puternică, aceasta se va imprima cu putere în subconştient. Cu 
cât creşte gradul implicării afective, cu atât imaginea respectivă 
va fi mai activă în lucrarea ei în subconştient, mult mai implicată 
în deciziile sau în gândurile noastre conştiente. 

Prin urmare, pentru ca procesul magic să aibă eficacitate, 
imaginile şi sunetele care „intră prin deschizăturile simțurilor — 
spune G. Bruno — trebuie să imprime imaginaţiei anumite afecte 
de atracție sau repulsie, de plăcere sau dezgust” (Culianu 1999: 
133). Imaginile transmise -— fantasmele —, insistă magicianul 
renascentist, nu trebuie să fie „inerte”, ci „colorate de pasiuni 
inspirând deja prin chiar existenta lor simpatia sau antipatia, 
iubirea sau ura”(Culianu 1999: 174), pentru a se putea fixa astfel 
cu putere în mintea noastră şi, mai cu seamă, chiar în intimitatea 
lumii subconştientului. 

În ceea ce priveşte televiziunea, atât neuropsihologii, cât şi 
cercetătorii conținutului programelor TV (Postman 1985)constată 
acelaşi lucru: Impactul televiziunii este unul puternic emoțional 
sau dramatic, În aceasta constă, de fapt, secretul fortei de capti- 
vare a lumii TV. 

Odată cu diminuarea proceselor raționale, pe parcursul 
vizionării TV, neurologii constată o intensificare a proceselor 
emoționale (afective) din cauza faptului că activitatea cerebrală 
ajunge să se concentreze preponderent asupra emisferei drepte 
(a sistemului limbic), care răspunde de recunoaşterea automată 
a imaginilor şi de procesele de tip afectiv (Moore 2001: 59-66). 

O carte sau un spectacol de teatru, observă Leonard Shlain, 
nu seduce în aceeaşi măsură imaginaţia afectivă precum o face 
vizionarea TV, deoarece implicarea cititorului sau a spectatorului 
este în acest caz una activă, întrucât suntem implicați cu toate 
simțurile în actul cunoaşterii, şi nu doar imaginativ, ceea ce 
înseamnă o stimulare a gândirii şi a discernământului, lucru care 
poate cenzura, stăvili sau estompa o implicare emoțională 
puternică (Shlain 1999). 

În concluzie, deschiderea largă a porților subconştientului, 
introducerea minții umane într-o stare alterată de conştiinţă, al- 
terarea semnificativă a procesului imaginativ, creşterea 
sugestibilitătii, a credulitătții, diminuarea gândirii active şi sti- 
mularea implicării emoționale pe parcursul vizionării TV sunt 
factorii principali ce favorizează o aşa-zisă înrâurire magică a 
minții umane, o adevărată vrăjire prin televizor. 

„Imaginile de film sau de televiziune, spune Gerard Narmer, se 
adresează dincolo de rațiune, direct gândirii magice: la cinema sau 
la televiziune, sensibilitatea este afectată fără ca facultatea de 
judecată să poată interveni, subiectul reacționează fără a fi 
percepută intenția mesajului.”(Tudor 2001: 75) 


Etapa a Il-a. 

Crearea legăturii propriu-zise 
canalizarea imaginației spre 
obiectul urmărit de actul magic 


a. Autonomia fantasmelor. În cadrul acestei etape, fantasmele 
care s-au strecurat în minte, primite fiind cu plăcere de aceasta, 
dobândesc un anumit relief, o existență de sine sau o autonomie 
în interiorul subconştientului, atât faţă de sursa care le-a produs 
(în cazul nostru televizorul), cât şi fată de minte (Culianu 1999: 
140). „Fantezia este adevărată şi ea acţionează în mod real — 
afirmă G. Bruno —, ea poate realmente exercita o constrângere 
asupra sufletului. Pătrunde deopotrivă în subiect prin poarta 
imaginaţiei, ajunge la facultatea cognitivă, determină afectivita- 
tea şi îndeamnă subiectul la plăcere”!*, 

Este momentul când nălucirile încearcă să-şi alieze rațiunea, 
să o convingă să lucreze împreună cu ele, căci numai astfel, arată 
Giordano Bruno, acestea pot subjuga sufietul (Culianu 1999: 133), 


18 G, Bruno, De vinculis in genere, III, p. 669, apud, Ibidem, p. 154. 

b. Subordonarea rațiunii. De ce au nevoie fantasmele de 
însoțirea raţiunii? Poate pentru că aceasta, trezindu-se, s-ar pu- 
tea opune străinilor (imaginile) care au inundat mintea, 
respingându-le atacul. Sau poate pentru că înrobirea rațiunii nu 
se poate realiza decât dacă la început ea se învoieşte singură la 
jocul şi la lucrarea fantasmelor, 

În această etapă, înrâurirea nălucirilor care au invadat sufle- 
tul omului este mult mai mare. Ele nu mai constituie o apariție 
timidă în spațiul minţii, ci o prezență tot mai intensă care 
îndeamnă la plăcere. 

Prin intensificarea dorinței care o subjugă, rațiunea devine 
treptat din aliată tot mai mult subordonată comandamentelor 
sau puterii fantasmelor, Însăşi condiția de aliată prevesteşte ro- 
bia, deoarece încă de acum ratiunea urmează lucrarea impusă de 
fantasme. 

c. Incitarea dorinței. În momentul în care puterea rațională 
(cugetarea) se pune în slujba unei imaginaţii alterate de acțiunea 
străinilor care au pătruns în minte, ea începe a-şi aduce 
contributia “la procesul magic, prin dezvoltarea unor scenarii 
mentale -— adevărate filme sau telenovele ale satisfacerii 
dorințelor. Forța sau motorul care pune în mişcare rațiunea, in- 
strumentul sau mijlocul cel mai eficace de care se folosesc fan- 
tasmele în înrâurirea sau constrângerea acesteia nu este altul 
decât dorința. De aceea în tot ceea ce fac fantasmele nu 
urmăresc, de fapt, decât creşterea tensiunii dorinţei. 

Persoana a cărei minte a fost năpădită de închipuiri legate de 
pofta sexuală se va trezi adesea construind, chiar dacă nu tot- 
deauna conştient, scenarii mentale ale cuceririi unei femei 
anume sau a uneia în general, Mintea începe să fie cutreierată de 
astfel de secvenţe ce pot varia de la poveşti romantioase de dra- 
goste până la violuri, gradul depinzând de intensitatea dorinței 
născute de acest exercițiu imaginar al închipuirilor. 

În concluzie, ceea ce caracterizează etapa a doua este auto- 
nomia pe care imaginile o dobândesc în interiorul minţii, pu- 
tând-o influența prin construirea, în colaborare cu rațiunea şi 
imaginația subiectului, unor scenarii mentale ce vizează satisfa- 
cerea acelei dorințe. Este numită „etapa legăturii”, deoarece 
acum se naşte efectiv legătura magică, intensificându-se preocu- 
parea minţii pentru o anumită imagine sau dorinţă, preocupare 
care se dezvoltă până la nivelul unei legături permanente între 
minte şi acțiunea respectivă. 


Se poate vorbi despre naşterea 
unei legături de natură magică 
între telespectator şi lumea TV? 


Eric Peper, cercetător în domeniul testării electroencefalogra- 
fice, afirmă că: „Partea îngrozitoare în cazul televiziunii este că 
informaţia, imaginile ajung la noi, dar noi nu reacționăm la 
aceste mesaje. Ele intră direct în memoria interioară şi probabil 
că reacționăm la ele mai târziu, dar fără să ştim la ce reacționăm 
de fapt; facem lucruri fără să ştim de ce le facem şi de unde 
ne-au venit în minte” (Mander 1978: 206). Dovada faptului că, în 
urma vizionării, fantasmele în interiorul minţii dobândesc o 
autonomie şi o lucrare proprie ne-o furnizează întreaga industrie 
a publicității. Sutele de miliarde de dolari investiţi anual în 
reclamele TV arată eficienta acestora. 

Nu mai este un secret astăzi modul prin care reclamele, mai 
cu seamă cele de la televizor, îşi împlinesc cu prisosință misiunea 
care le-a fost încredințată. Ținta urmărită de publicitatea este, în 
esență, crearea şi stimularea dorintei spre dobândirea unei plăceri 
sau a unui obiect, exact ceea ce urmăreşte să facă şi magia. 

Procesul de alterare a rațiunii, după ce fantasmele s-au furi- 
şat în adâncul minții, se desfăşoară în cazul telespectatorilor, 
concomitent din două directii: din interiorul subconştientului, ca 

presiune a unor dorințe care înrâuresc cumva judecata rațională, 
şi din exterior, prin intermediul scenariilor şi imaginilor pe care 
omul le primeşte în continuare în actul vizionării, scenarii care 
răspund dorințelor secrete deja sădite. Practic, scenariile mentale 
ale satisfacerii dorinței, care — în cazul vrăjirii — joacă un rol 
esențial în supunerea rațiunii de către fantezie sau dorință, sunt 
în cazul vizionării TV înlocuite în mare parte de celelalte filme şi 
experiențe fantastice (imaginare) primite prin intermediul televi- 
zorului. Sau se poate spune că televiziunea devine cea mai 
importantă sursă de inspiraţie, un adevărat pedagog pentru 
rațiunea şi imaginaţia telespectatorului în construirea scenariilor 
satisfacerii plăcerii. Judecata omului, slăbită şi subjugată prin 
plăcerile şi justificările pe care filmele sau programele TV le oferă 
este deja prizonierul acestui mecanism. 

Faptul important de remarcat în cazul privitului la televizor 
este acela că rațiunea nu mai trebuie convinsă de fantasmele in- 
terioare să construiască mental scenariile satisfacerii dorințelor. 
Acestea sunt deja pregătite şi interpretate perfect în cadrul fil- 
melor artistice de oameni vii, actori care trăiesc în lumea noastră. 
Astfel că aceste scenarii, având avantajul de a nu fi numai nişte 
simple închipuiri, se vor impune minţii cu forţa şi autoritatea pe 
care le-o coferă realul sau recunoaşterea publică a obiectivității lor, 


Proiecția, empatia şi identificarea 
sunt lianţii legăturii magice 
inițiate prin vizionarea TV 


Pentru ca fantasmele să se imprime cu putere în subconşti- 
ent, este nevoie nu numai de o puternică stimulare a emoțiilor, 
dar şi de participarea subiectului la acțiunea desfăşurată pe micul 
ecran. Această participare constituie temeiul sau liantul fixării 
filmului respectiv în mintea noastră, deoarece prin ea omul îşi 
deschide sufletul, se încredintează acelei experiente. Participarea 


71] 


este condiția de bază a creării legăturii, căci prin ea se obține 
mărturia complicității noastre. 

Jean Cazeneove demonstrează faptul că vizionarea TV nu 
înseamnă o pasivitate totală a telespectatorului, ci, mai degrabă, 
o captare şi orientare a atentiei şi emoţiei lui în direcția acțiunii 
de pe micul ecran. Deşi initiativa personală este anulată precum 
în cazul hipnozei, telespectatorul este puternic implicat, până la 
uitarea de sine, în lumea TV. Cum se întâmplă această manipu- 
lare a initiativei şi a implicării emoționale a telespectatorilor în 
direcția dorită? 

Procesele de proiectie, identificare şi empatie sunt cele care 
explică, după Jean Cazeneove, legătura care se stabileşte între 
lumea TV şi mintea telespectatorilor. „Proiecția - transpunerea 
dorinței secrete a visului în persoana eroului de pe micul ecran, 
identificarea - suprapunerea fictivă a individualitătii proprii 
peste aceea a modelului şi empatia — intruziunea bazată pe sim- 
patie, în psihomentalul personalității care, de la televizor, 
iradiază forță şi autoritate — cimentează legătura dintre telespec- 
tator şi mijlocul său de informare favorit”, (Cazeneuve 1974, 
apud Tudor 2001: 20) 

Televiziunea se pare că are mai mult decât oricare alt mijloc 
capacitatea de a activa proiecția, identificarea şi empatia făcân- 
du-l pe telespectator să experimenteze cu o intensitate 
emoțională deosebită trăirile celor de dincolo de sticla ecranului 
TV, In fața televizorului experimentăm plăcerea, durerea, întris- 
tarea sau mânia, sentimente de răzbunare sau efuziuni de 
afecțiune, ca şi cum ne-am afla înlăuntrul acelei lumii sau, mai 
mult, ca şi cum am trăi prin acele personaje sau ele ar trăi în noi. 

Oamenii nu mai trebuie să-şi închipuie poveşti de dragoste 
sau cum Să ajungă puternici, bogati, ci doar să şi le însuşească de 
pe micul ecran, să se încreadă în ele, să le trăiască intens. Tre- 
buie numai să găsească în mulțimea programelor TV pe acelea 
care satisfac cel mai bine aşteptările sau dorințele zămislite de 

lumea fantastică (imaginară), pe care deja o purtăm în subcon- 
ştient. Iar arhitectii lumii televizualului, exploatând mecanismele 
psihologice descrise anterior, vor avea posibilitatea de a substitui 
parțial prin personajele micului ecran subiectivitatea noastră, şi prin 
aceasta vor putea guverna şi modela gândurile, sentimentele şi 
stările noastre sufleteşti conform propriilor interese. 


Adesea fantasmele aleg pentru noi 


Atunci când deschidem televizorul, avem impresia că suntem 
liberi să alegem după propria voință un anumit program. Cel mai 
adesea însă, mai ales în cazul televizomanilor, al celor depen- 
denți de telecomandă, nu noi alegem, ci fantasmele care ne sunt 
deja sădite în minte aleg pentru noi acele emisiuni (filme, diver- 
tisment etc.) care ne satisfac cel mai bine dorințele pe care ele 
însele le-au aprins deja în suflet. 

Această legătură dintre lumea fantastică sădită de televizor 
în sufletele noastre, dintre dorintele pe care ea le cultivă şi lumea 
imaginilor TV, care vine să satisfacă aceste pofte într-un perime- 
tru imaginar, este, prin excelență, o relație de tip magic. 
Rațiunea, principala putere a sufletului uman, ajunge captivă, 
prinsă între scenariile din afara minții (de la televizor) şi cele 
dinăuntru, mişcându-se între dorințele născute în minte prin vi- 
zionare şi satisfacerea lor prin intrarea în empatie cu personajele 
de pe micul ecran. 

Odată cu apariţia televiziunii, scenariile sau modelele de sa- 
tisfacere a dorintelor nu mai trebuie construite individual în 
spaţiul intim al propriei conştiinţe (cel mai adesea în istorie sub 
oprobriul moralei publice), ci ele devin modele culturale şi com- 
portamentale prin forța şi autoritatea pe care le-o conferă 
apariţia la televizor, recunoaşterea publică. Prin televiziune, 
aceste scenarii care provoacă şi satisfac dorința, aşa-zisele fan- 
tasme, inundă mințile a milioane de oameni. 

Astfel, prima caracteristică a magiei televiziunii poate fi 
găsită în faptul că actul vrăjirii nu mai este individual, izolat, ci 
unul de natură colectivă. Trăim vremurile în care o mare parte a 
populatiei lumii ajunge să fie implicată mental, să participe la 
realitatea virtuală a acestui vis colectiv generat prin televizor. 
„Televiziunea, spune Martin Esslin, a creat un produs care poate 
fi numit «maşina visării» căci televizorul aduce un proces neîn- 
trerupt de visare colectivă, de fantezii colective în casele noastre. 
Aceasta este caracteristica esenţială a televiziunii” (Berger, 
1997:1 31). 


Etapa a III-a. 
„Atracţia” sau intensificarea dorinței 


În această etapă a procesului magic, dorința se dezvoltă 
foarte mult ocupând o suprafată tot mai mare din câmpul de 
preocupări ale individului, ajungând până la a domina complet 
mintea omului. Incitarea şi amplificarea dorințelor este lucrarea 
esențială a magiei, a nălucirilor plasate sau născute în interiorul 
minţii, căci numai acestea îl pot împinge cu putere pe om, din in- 
teriorul subconştientului, spre satisfacerea lor şi, prin aceasta, 
spre a urma voința magicianului manipulator. 

„Acolo unde este vorba de eros (n.n. pasiune sau legătură), 
spun magicienii Renaşterii, este vorba de dorință. Acolo unde 
este vorba de dorință este vorba de potolirea ei (...). Dorința nu 
este decât urmărirea unei fantasme ce apartine lumii imaginare 
(...). Preliminariile dorinței constau în instalarea fantasmei (ima- 
ginilor) înlăuntrul subiectului (...). Această fantasmă va avea 
facultatea de a trezi voința atipită” (Culianu 1999: 68), pentru a 
o propulsa în direcția obținerii plăcerii. 

Fantasmele stimulează pofta, iar aceasta atrage zămislirea al- 
tor închipuiri, imagini sau gânduri la nivelul conştiintei, care, în- 
rudite cu primele, chiar dacă se ascund sub alte chipuri, nu 

urmăresc decât hrănirea dorinței. Astfel vedem că întreaga miş- 
care magică inițiată de nălucirile strecurate în interiorul minţii 
nu urmăreşte decât creşterea poftei, până la nivelul la care aceas- 
ta se va satisface prin faptă. 


Prin televizor, dorinţa se poate consuma 
integral într-un perimetru fantastic 


Tratatele de magie scrise în perioada Renaşterii 
consemnează şi o altă modalitate de satisfacere a dorinței, de 
continuare a procesului magic decât făptuirea sau obținerea fizi- 
că a plăcerii. O serie de magicieni susțineau atunci că erosul sau 
dorința poate sau trebuie „să se consume integral într-un pe- 
rimetru fantastic” (Culianu 1999: 68). Adică alte şi alte jocuri 
fantastice de ațâţare şi totodată de potolire imaginară a dorin- 
țelor deveneau scopul acestei magii. Plăcerea se poate consuma 
în spaţiul imaginar al mintii, fără a mai fi nevoie de a o traduce 
în faptă, susțin aceştia. Acest mecanism sau fenomen magic cara- 
cterizează şi se regăseşte cel mai bine actul vizionării TV. 

Ne uităm la televizor şi ne identificăm cu diversele personaje, 
suntem mai puternici, mai bogați, întreținem relații amoroase, ne 
răzbunăm, şi astfel, lumile respective de care ne-am lipit inima 
mai mult sau mai puțin, gustând imaginar plăcerea ce ne-o pro- 
mit, se înrădăcinează adânc în noi. Acolo, în inima noastră, se 
nasc dorințele. Multe dintre ele sunt nedesluşite, inconştiente. 
Altele, chiar dacă pot fi simțite şi identificate ca atare, rămân 
nemărturisite chiar în fața propriei conştiinţe din cauza ruşinii pe 
care ne-o trezesc, venind în conflict cu morala, cu situația noas- 
tră socială sau familială. Treptat, aceste dorințe prind un glas tot 
mai puternic, justificându-se şi impunându-se forului nostru 
interior. Chiar dacă sunt sau nu conştientizate pe deplin, ele ne 
vor împinge permanent spre acele comportamente care le aduc 
satisfacție. 

Acest lucru nu este însă la îndemână pentru cei mai multi 
dintre telespectatori. Este greu sau imposibil pentru un om 
căsătorit, bărbat sau femeie, mai cu seamă când are copii şi o 
anumită vârstă să înceapă să caute alți parteneri de viaţă 
„amoroasă”, aidoma cu eroii din filme. Pe de altă parte, câți din- 
tre noi ne putem permite luxul, maşinile, confortul sau puterea 
celor de pe micul ecran? Pentru bătrânii săraci, orizontul de 
obținere a plăcerii, fie ea sexuală sau de alt fel, a bogăției, a 
forței fizice sau a puterii este foarte redus. Astfel, complexul de 
dorințe şi aşteptări pe care-l sădeşte televiziunea în chip magic în 
mintea omului este dificil sau, practic, imposibil de satisfăcut în 
viata reală. 

Femeile nu pot avea o siluetă şi o înfăţişare atât de provoca- 
toare, o viaţă lipsită de griji, confortul, plăcerile şi bogăția vede- 
telor din fiime, chiar dacă uneori recurg la regimuri drastice de 
slăbire, operații estetice, gimnastică, haine etc. Bărbaţii nu pot 
avea muşchii, farmecul, banii, puterea, autoritatea și eficacitatea 
celor de pe micul ecran. Nu putem rămâne veşnic tineri şi nea- 
tinşi de griji, probleme, boli când trebuie să ne trăim viața, să 
muncim, să ne întemeiem o familie. Orice am face, nu putem 
concura cu eroii de la televizor. Nu pentru că nu ar fi oameni şi 
ei, ci pentru că viața lor este o permanentă luptă sau investiție în 
imaginea pe care trebuie să şi-o formeze. Ei nu sunt în realitate 
nici atât de frumoşi sau bogați şi aproape niciodată atât de 
fericiti sau biruitori pe cât apar pe micul ecran. Rolul lor este doar 
să sugereze perfecțiunea, să contribuie la crearea imaginii, la 
aprinderea imaginației şi a dorinței telespectatorilor de a fi şi ei la 
fel. 

Toate acestea fac ca ecranul care a inițiat procesul magic 
prin însământarea şi ațâțarea dorințelor să devină unica sursă de 
satisfacere a lor. Ani de zile, poate pentru tot restul vieții, tot mai 
mulți oameni găsesc în lumea micului ecran, prin proiecție, iden- 
tificare şi empatie, realizarea proiectelor de viaţă sau dobândirea 

plăcerilor dorite, Astfel, ca şi în şcoala de magie amintită de 
Culianu, în cazul televizorului, erosul se satisface prioritar 
într-un perimetru fantastic. Femeile căsătorite trăiesc imaginar 
adevărate poveşti de dragoste prin intermediul telenovelelor, as- 
pirând sau cultivându-şi astfel în închipuire o viață aventuroasă, 
plină de plăceri şi confort, liberă de obligaţiile vieții de familie. 
Tinerii şi tinerele îşi părăsesc aşezarea lor cuminte şi sănătoasă 
identificându-se cu personaje ca Madona sau Rambo, bătrânii, cu 
neputințele vârstei, săraci şi poate singuri, găsesc posibilitatea de 
a se înfrupta imaginar prin vizionarea TV, din toate „bunătățile” 
sau plăcerile imaginare pe care le trăiesc pe micul ecran cei de 
toate vârstele. Trebuie precizat că în fața actului magic nu există 
diferență de vârstă. Pentru tânăr sau bătrân, fantasmele şi 
dorințele din minte au aceeaşi consistență şi forță. lar dacă este 
vorba de potolirea dorinței prin consumarea ei doar în perimetrul 
fantastic, nu şi prin faptă, atunci cu toţii se află în aceeaşi 
situație. Oamenii ajung să fie cu atât mai dependenți de televizor, 
cu cât este mai redusă posibilitatea lor de a-şi satisface în viața de 
toate zilele poftele aprinse de nălucirile ce le cutreieră mintea. 
Aceasta în cazul în care nu vor ajunge să-şi împlinească dorintele 
sau să-şi potolească glasul fantasmelor care le tiranizează min- 
tea, prin băutură, drog sau sexualitate obsesivă. 

Continuând descrierea etapei a treia a vrăjirii minții, trebuie 
spus că în acest stadiu nu mai este vorba doar de un joc de 
urmărire a unor scenarii mentale produse de mişcarea imaginilor 
şi a dorințelor ațâțate. Acum raţiunea deja însoţeşte sau se 
subordonează fantasmelor în construcția de strategii privind sa- 
tisfacerea plăcerii. Omul începe în chip inconştient sau conştient 
să caute oportunități pentru împlinirea dorintelor ascunse şi, de 
asemenea, justificări sau argumente în fata propriei conştiinţe 
sau a celorlalți din jurul său. Într-un fel sau altul, se pregăteşte 
sau se creează cadrul şi tensiunea făptuirii. 

Spectrul acțiunii magice de la cumpărarea 
unui detergent până la săvârşirea unei crime 


În etapa a treia, ca şi în cele de mai înainte, există mai multe 
nivele sau grade de intensitate în dominarea mintii de către lu- 
mea fantasmelor. De o influență magică se poate vorbi şi atunci 
când oamenii sunt condiționați prin mesajele publicitare vizio- 
nate să cumpere un lucru mărunt, cum ar fi un detergent sau o 
pastă de dinți, dar şi atunci când fantasmele sădite în minte prin 
vizionarea repetată a unor filme de groază îi împing la crimă, 
Deşi numai cel de-al doilea caz este socotit în genere ca o 
influență magică, între cele două situații diferenta nu este decât 
de grad, şi anume, cât de avansat este procesul de influențare 
magică sau de posedare a minții. 

Există lucruri mărunte pe care suntem îndemnați să le do- 
bândim prin dorintele ce ne-au fost inoculate în minte prin înrâ- 
urirea imaginaţiei, fără a fi totuşi obsedați de obţinerea lor. Spre 
exemplu, reclamele sădite în subconştient ne fac să simtim 
necesară cumpărarea unei haine, a unui aparat, deşi practic nu 
am avea nevoie de ele. Aceste acțiuni, neintrând puternic în con- 
flict cu propria conştiinţă, le vom înfăptui fără mari rețineri, 
considerându-le neînsemnate. 

Odată însă ce obiectele dorinței sunt mai greu de obținut, in- 
trând în contradicție cu moralitatea şi conştiinta individului, 
atunci procesul de vrăjire pentru a avea eficacitate trebuie să fie 
mai îndelungat. Dar ca să ajungă omul să săvârşească o crimă 
sau un viol este nevoie ca fantasmele să dobândească o aseme- 
nea putere, încât să înrobească până la orbire rațiunea şi vointa 
subiectului. 

În primul stadiu, oamenii vor avea proiectate în minte, prin 
intermediul publicității, anumite obiecte, fără a fi conştienţi de 
aceasta, Atracția se va manifesta atunci când, văzând într-un 
supermarket obiectul respectiv, vor simți nevoia să-l cumpere. 
„Când cercetările lui Mulholland au fost publicate, observă Wess 

Moore, au avut un impact puternic asupra industriei de televizi- 
une (...). Realizând că telespectatorii intră automat într-o stare 
de transă semihipnotică atunci când privesc la televizor, 
producătorii au început să producă reclame care trebuiau să 
inducă stări şi dispoziții emoționale inconştiente telespectatori- 
lor. Scopul reclamelor nu este să apeleze raționalul sau conştien- 
tul, ci mai degrabă să implanteze dispoziţii pe care consumatorul 
le va asocia cu produsul întâlnit în viața reală. Când vedem pro- 
dusul expus în magazine, acele emoţii pozitive sunt activate”, iar 
noi, atraşi spre cumpărarea lui. (Moore 2001: 60) 

În cel de-al doilea stadiu, influența magică ajunge să cultive 
la nivelul conştiinţei o nevoie oarecare, ca de exemplu dorința de 
a avea o maşină scumpă, o mobilă nouă sau alt lucru pentru care 
omul trebuie să se lupte, să facă sacrificii ca să-l obtină, deşi, 
repetăm, acel lucru nu-i este strict necesar. 

Se pot astfel distinge o mulțime de situaţii sau grade de 
vrăjire care cresc în intensitate proporțional cu importanța sau 
gravitatea actului dictat de fantasmele inconştientului, cu conflic- 
-tul pe care acest act îl creează între ceea ce îi comandă fantasma 
şi glasul conştiinţei. Starea pătimaşă a băutorilor, a celor 
obsedaţi de sex, a celor care se droghează constituie un ultim ni- 
vel de influențare, care poate fi adâncit însă până la întunecarea 
totală a minţii, până la distrugerea persoanei respective. 

Înainte de a vedea în ce măsură în cazul vizionării TV se 
poate ajunge la un grad avansat de vrăjire a minţii, la aşa-zisa 
posedare a ei de fantasmele dorintei, vom sublinia câteva aspecte 
„legate de un anumit mecanism de influențare magică, utilizat pe 
„larg în contextul societății mediatice. 


Manipularea atitudinilor ca fenomen magic 


Prin vizionarea îndelungată, pe parcursul anilor, sădesc în 
mintea omului semințele unui adevărat câmp de dorințe care de- 
finesc sau modelează atitudini sau modele comportamentale ca- 

racterizate prin dorința de a fi independenţi, autonomi, tendința 
de a ne răzvrăti permanent împotriva tuturor normelor, de a 
avea cât mai mulți bani şi lucruri sau de a fi dominați de un ero- 
tism obsesiv. Cu alte cuvinte, aceste dorințe îl pot îndrepta pe om 
către un tip de comportament care vizează o permanentă satisfa- 
cere a lor, comportamente favorabile, desigur, grupurilor de inte- 
rese ce controlează mass-media. Astăzi în lumea întreagă şi în 
SUA îndeosebi se investesc sute de milioane de dolari în 
cercetările ce urmăresc schimbarea de atitudine. În anul 1990, în 
America existau peste 200 de periodice care se ocupau numai de 
această temă.!? 

Aşadar, actele magice de modelare a imaginarului individual 
şi colectiv, pe care G. Bruno le teoretiza în Renaștere, sunt ridi- 
cate astăzi la rangul de ştiinţă, având o recunoaştere publică. 
Sunt alocate imense sume de bani pentru cercetarea şi aplicarea 
acestor tehnici magice în societate, prin intermediul mass-mediei 
vizuale. 

De ce poate fi socotită manipularea de atitudine un act ma- 
gic? Pentru că „specialiştii”, prin formarea sau schimbarea atitu- 
dinilor, nu urmăresc altceva decât modelarea subconştientului 
uman, astfel încât oamenii, fără să-şi dea seama, în mod „liber”, 
să gândească, să simtă, să aleagă conform programului ideologic 
prestabilit şi instalat în subconştientul indivizilor. 

Psihologul Gerard Namer apreciază că „manipularea exploa- 
tează abil dihotomiile rațiune-sensibilitate, conştient-inconştient, 
luciditate-imaginar (...). O imagine selectată şi direcționată în 
prealabil intră în rezonanţă cu pulsiunile abisale, le stimulează şi 
le fructifică în sensul dorit, «se insinuează» ca un «îndreptar 
secret» sau «voce lăuntrică», obligându-l pe individ să vrea, să 
fie, să facă, să se comporte aşa cum i se induce subtil” (Tudor 
2001: 75). 


19 Este vorba de folosirea unor tehnici de modelare sau configurare a 
universului interior uman, prin care oamenii ajung să-şi dorească ei înşişi să 
întreprindă actele sugerate, îndeosebi, unele consumatoriste. 

Faptul că mass-media, în special televiziunea, are un efect 
magic asupra minţii umane, implantând în subconştientul mulți- 
milor comportamente consumatoriste sau programe ideologice, 
făcându-i pe oameni să-şi dorească cu putere să facă exact ceea 
ce sunt condiționați, nu mai este astăzi un secret, ci constituie 
chiar mecanismul pe care se întemeiază industria publicitară şi 
procesul politic, 

Din cele spuse până acum se poate naşte întrebarea: cât de 
departe poate să meargă acest proces al vrăjirii prin televiziune, 
care sunt consecințele sale ultime? Se poate ajunge până la întu- 
necarea totală a minţii şi chiar la deposedarea subiectului de 
orice inițiativă, precum se întâmplă în magie? 


Cultura fanilor sau neoidolatria 


După cum s-a putut constata, etapa a treia a procesului ma- 
gic este aceea a „atracției puternice”, în care dorința condiționată 
de fantasme creşte până la ocuparea întregului spectru de inte- 
rese sau preocupări ale subiecților. Acum este momentul în care 
fantasmele pot dobândi o putere cu adevărat tiranică asupra 
minții. Ele ajung să colonizeze, să domine viața subconştientă şi 
conştientă, să captiveze întreaga atenţie. Omul devine astfel ob- 
sedat de satisfacerea dorinţei pe care fantasmele i-au ațâțat-o la 
maximum. „Fantasma obiectului dorit, arată Marsilio Ficino%, 
duce o existență proprie cu atât mai neliniştitoare, cu cât există 
un soi de vampirism asupra tuturor celorlalte fantasme şi gânduri 
ale subiectului. Dilatarea morbidă a activității sale (n.n. fan- 
tasma), în efectele ei, poate fi numită concentrare şi posedare în 
aceeaşi măsură: concentrare, pentru că toată viața interioară a 
subiectului se reduce la contemplarea unei singure fantasme; po- 


20 Marsilio Ficino, astrolog, psiholog neoplatonician şi magician renascentist, 
este cunoscut pentru scrierile sale din domeniul aşa-zisei magii „spirituale” sau 
„nâturale” şi chiar al demonologiei. Vezi (Culianu 1999: 208). 

sedare pentru că acest monopol fantastic este involuntar, iar 
influența lui colaterală asupra activităţilor psiho-fizice ale subiec- 
tului e din cele mai vătămătoare”(Culianu 1999: 59). Este 
situația celor împătimiţi de băutură, bogăție, droguri, sexualitate 
sau de oricare patimă ce presupune o astfel de legătură. 

Satisfacerea plăcerii fie în perimetrul fantastic, fie prin faptă 
nu va micşora tensiunea psihică decât temporar pentru ca, ulte- 
rior, aceasta să crească şi mai mult. Este un drum fără sfârşit, 
căci dorința nu apare ca o necesitate firească”, nu are o cauză 
naturală, ca să înceteze odată cu atingerea scopului, ci este 
provocată de fantasmele din minte care nu numai că nu slăbesc 
sau nu se potolesc prin obținerea plăcerii, prin satisfacerea 
dorinței, ci chiar se hrănesc, cresc în putere, devin adevărate fi- 
are care ne luptă din interior. 

„Adevăratul subiect, mereu prezent al erosului (atracţia 
dorinței), observă Culianu, este fantasma care a pus stăpânire pe 
oglinda spirituală şi nu o mai părăseşte. Dar această fantasmă 
reprezintă o imagine percepută, care a depăşit pragul conştiinţei, 
iar motivul pentru care a luat asemenea dimensiune zace în stra- 
tul cel mai profund al inconştientului uman. În situația vrăjirii 
minții, nu-l iubim în mod obiectiv pe celălalt, o ființă străină 
nouă înşine, gândeşte Ficino anticipând psihologia analitică a lui 
Jung. Suntem îndrăgostiți de o imagine inconştientă.”” 

Acest fenomen, care în urmă cu câteva sute de ani se mani- 
festa numai în aria restrânsă a practicilor magice, având mai 
mult un caracter individual, a devenit astăzi, odată cu dezvolta- 
rea mijloacelor de comunicare în masă, unul colectiv care 
marchează viața a nenumărați oameni. J.B. Thomson, în lucrarea 
Media şi Modernitatea, analizează cauzele apariției acestui feno- 
men în cadrul „culturii” fanilor. 


21 Pofta de a mânca ceva poate fi socotită o dorintă naturală atâta timp cât 
omul este nemâncat. Ea poate fi însă şi o dorinţă nenaturală fantasmatică, pătimaşă 
când omul, sătul sau îmbuibat fiind, se gândeşte obsesiv la mâncare. 

22 Marsilio Ficino, Arn., VI, 6, apud (Culianu 1999: 59). 

Care este motivul pentru care astăzi milioane de oameni, 
aşa-zişii fani”, îşi definesc sau redefinesc existența, vestimenta- 
ţia, comportamentul, activitatea, prioritățile şi preferințele după 
cele ale idolului mediatic? Ce face ca un om străin, un actor, un 
cântăreț, un jucător de fotbal sau un VIP al zilei să ajungă să se 
afle în centrul preocupărilor mentale şi existențiale ale altor 
oameni, mai mult decât proprii frați, părinți şi prieteni, mai mult 
decât propriul sine şi chiar decât Dumnezeu? Cum se poate ca un 
cântăreț precum Barry Manilow -— eroul povestirii Joanei, prezen- 
tat la începutul capitolului — să nască nu numai un act de idola- 
trie, ci un adevărat cult la care participă mii de oameni?*? 

Explicaţia fenomenului este găsită de J.B. Thomson în faptul 
că, în general, comunicare mediatică — cvasi-interacțiunea media- 
ță — dă individului posibilitatea de a se relaționa imaginar cu alți 
oameni, cu alte situaţii, substituind viața reală uneia fantastice, 


23 „Termenul este el însuși o prescurtare a lui «fanatic» şi a fost folosit, probabil, 
pentru prima dată, la sfârşitul secolului al XX-lea, pentru a-i desemna pe spectatorii 
entuziaşti ai sportului. Deşi termenul «fan» este adesea folosit astăzi într-un mod larg 
descriptiv, el nu şi-a pierdut în întregime conotația de fervoare religioasă, de frenezie 
şi de pasiune demonică, transmisă de derivația lui etimologică.” (7hompson 2000: 
210) 

24 Ibidem: „Cei care i-au studiat pe fani au reliefat faptui ca lumea fanului 
este adesea o lume socială complexă şi foarte structurată, cu propriile ei convenții, 
cu propriile ei reguli de interactiune şi forme de expertiză, cu propriile ei ierarhii de 
putere şi de prestigiu, cu practicile ei de canonizare, cu diviziunile ei între 
cognoscente şi amator, fan şi non-fan şi aşa mai departe. Lumea fanului poate fi 
dependentă de produsele industriilor mass-media care sunt în genera! disponibile, 
dar aceste produse sunt preluate, transformate şi încorporate într-un univers 
simbolic structurat, locuit doar de fani. Prin fanii cei mai devotați, acest proces 
transformator poate deveni extrem de elaborat, sfârşind prin crearea unor întregi 
genuri noi de cărți, de casete video, de opere de artă etc,, care, deşi parazitare în 
raport cu produsele mass-media originale, le depăşesc adesea cu mult. Dar 
participarea la lumea fanului admite, adesea, forme mai puțin elaborate. Scrisorile 
schimbate între fani sunt adesea pline de cuvinte codificate şi de o cunoaştere 
ezoterică ce transformă lumea fanului în ceva special: o lume care este separată de 
lumea comună a non-fanilor, care, deşi se pot uita la aceleaşi programe şi pot 
asculta aceeaşi muzică sau citi aceleaşi cărți, nu şi-au organizat propriile vieți în 
jurul acestor activități şi nu le-au făcut un aspect integrant al percepției de sine”. 

în care fantasmele media găsesc astfel terenul propice instalării şi 
proliferării în mintea şi în sufletul oamenilor. 

„Aflat la distantă, întâlnit în principal prin mass-media, Barry 
Manilow este un obiect maleabil al afecțiunii, un partener che- 
mat mai mult sau mai puțin după voie şi care poate fi modelat 
conform propriilor aşteptări, sentimente şi dorințe ale Joanei. 
Este un partener în legătură cu care însăşi distanta faţă de con- 
textele practice ale vieții de fiecare zi este una dintre sursele 
atracției sale persistente, deoarece tocmai această distanță îl 
ridică, îl ţine deoparte, făcându-l, în acelaşi timp, permanent dis- 
ponibil într-o formă mediată sau imaginară şi care îi dă Joannei 
posibilitatea de a şi-l imagina aşa cum i-ar plăcea să fie” 
(Thompson 2000: 211). 

Cu alte cuvinte, eroul de pe micul ecran are şansa de a de- 
veni un idol nu numai pentru faptul că mass-media îl pune în 
această lumină, cât şi pentru că telespectatorii, neintrând într-o 
relație personală cu acesta, îi pot idealiza chipul. Fantasma ido- 
lului mediatic se poate cu uşurinţă instala şi dezvolta în minţile 
telespectatorilor atâta timp cât relaţia cu ea este una fantastică, 
imaginară, cât timp ea nu poate să dezamăgească prin manifesta- 
rea slăbiciunilor proprii ființei umane. Idolii micului ecran 
pătrund astfel în panteonul mental sau sufletesc a nenumărați 
telespectatori care, în timp, „ajung să constate că propria viaţă le 
scapă de sub control” (Thompson 2000; 215). 

De fapt, partenerul sau idolul Joanei nu este cântărețul B. 
Manilow, ci o fantasmă care împrumută chipul acestuia, nu un 
om, ci o imagine inconştientă care, după cum observă magii Re- 
naşterii, poate „pune stăpânire pe oglinda spirituală a sufletului 
şi să nu o mai părăsească” (Culianu 1999: 59). Chiar dacă faptul 
de a fi fan debutează printr-un joc, pleacă de la un act admirativ 
sau de la nevoia de a găsi o modalitate plăcută de a petrece vre- 
mea, de a te distra, cu timpul ajunge să fie o necesitate, „adică o 
formă de activitate care devine obligatorie şi din care individul 

nu mai poate scăpa după voie”. Fantasma ajunge să semene în 
suflet tot mai multă confuzie, nelinişte şi chiar durere. 
(Thompson 2000: 211) 

„Faptul de a fi fan, observă J. Thompson, poate înceta treptat 
să fie o activitate care e aleasă, o activitate printre numeroasele 
activităţi care cuprind angajamentele practice ale sinelui; ea 
poate deveni o activitate fără de care cineva nu poate trăi. Istoria 
sinelui devine împletită cu istoria celuilalt într-un asemenea 
mod, încât ele nu mai pot fi evaluate separat. «Starul exprimă 
ceva care e foarte real pentru tine şi, astfel, iei acel lucru drept 
tine. Şi ajungi prins în viața lui» — această perspectivă, exprimată 
de o fostă fană a lui David Bowie, surprinde modul în care apro- 
prierea reflexivă a materialelor simbolice mediate poate deveni o 
preocupare obligatorie pentru celălalt, o preocupare în care 
sinele îşi pierde treptat controlul. «Dar eşti altă persoană — 
continuă să spună ea, reflectând asupra experienței ei de fan — cu 
o altă istorie de povestit».” (Thompson 2000: 215) 

Ceea ce în Renaştere constituia un fapt excepțional, un pro- 
dus tipic al magiei şi chiar al lucrării demonice, comportamentul 
fanului devine un fenomen psihologic şi sociologic la ordinea zi- 
lei în viața societății mediatice. Deşi nu toată lumea ajunge la 
experiența unui fan de genul Joanei, la un grad atât de avansat 
de vrăjire, vizionarea TV şi, mai nou, comunicarea prin Internet 
fac posibilă o experiență mentală, fantastică similară, cu 
consecinte deosebit de grave. La câți dintre telespectatori nu li 
s-a întâmplat să se îndrăgostească de un personaj de televiziune, 
de un actor sau de un cântăreț, rezervându-i un loc ales în 
spațiul sufletului, conversând imaginar cu acesta sau trăind o 
adevărată poveste de dragoste avându-l ca partener. Câţi nu şi-au 
luat drept model, nu s-au raportat la viața de zi cu zi precum au 
văzut că o fac eroii îndrăgiţi sau chiar idolatrizați de pe micul 
ecran! Mulţi nici măcar nu mai conştientizează acest fapt în 
condițiile în care de mici au crescut scufundați în mediul fantas- 

tic al televiziunii, unde eroii micului ecran au fost cunoscuți ca 
nişte personaje reale, împreună cu care, imaginar, au trăit multe 
clipe plăcute. 

Efectele acestui fenomen sunt înfricoşătoare; poate cele mai 
importante şi mai grave dintre cele pe care televiziunea le pro- 
duce în viața omului modern. Dat fiind faptul că lucrarea magică 
a fantasmelor TV este, în primul rând, cultivarea dorințelor şi în 
mod special a celor erotice, primul efect asupra căruia ne vom 
opri atenția este erotizarea imaginației. 


Erotizarea imaginației 
sau rolul fantasmelor 
în disoluția vietii de familie 


După cum s-a putut constata în cazului Joanei, instalarea 
fantasmelor erotice în mintea telespectatorilor şi conlucrarea cu 
acestea conduc la subminarea relaţiei de dragoste, la eşec în 
căsnicie şi, în consecință, la nefericire. Practic, exact opusul a 
ceea ce promit fantasmele că vor aduce dacă le este ascultat gla- 
sul. Toate acestea se întâmplă deoarece niciodată omul real nu 
va putea răspunde aşteptărilor sau dorințelor pe care un personaj 
imaginar -— fantasma, un construct ideal pentru satisfacerea 
plăcerii egoiste — le-a sădit în mintea şi în sufletul partenerului 
de viaţă. 

Adolescenţii înaripați de imaginaţie, nerăbdători să-şi mate- 
rializeze în propria viață povestea de dragoste pe care, mult prea 
devreme, în chip fantastic, şi-au construit-o şi consumat-o imagi- 
nar sub impactul culturii TV, nu mai sunt capabili să se 
îndrăgostească de omul concret pe care-l au în față, ci, cel mai 
adesea, nu fac decât să proiecteze asupra acestuia imaginea 
ideală pe care o poartă în minte — fantasma de care sunt 
„îndrăgostiţi”. În cazul acesta, tânărul, trăind mai mult în interio- 
rul propriei fantezii înconjurat de o lume ireală, se aruncă or- 

beşte într-o relație zisă „de dragoste” sau chiar într-o căsătorie cu 
un om pe care de fapt nu îl cunoaşte, cu un străin. Cu timpul, 
deziluzionat de faptul că celălait nu este aşa cum şi-l imagina, 
apar frustrările sau regretul. Chiar şi atunci când vor reuşi să 
găsească ceva bun în soțul lor, reuşind să devină mai apropiați, şi 
atunci fantasmele vor submina această relație prin propunerea cu 
insistență a unui ideal la care partenerul de viață nu se poate 
conforma, 

Soții sau soțiile victime ale unei iubiri imaginare cu un per- 
sonaj de telenovelă vor fi tot mai nemultumiți unul de altul, con- 
text în care orice conflict sau ceartă devin posibile. Cine îşi poate 
imagina oare că soțul sau soția îl înşeală cu o vedetă, cu un per- 
sonaj ficțional sau cu un produs al reveriei care, zi după zi, an 
după an, surpă tot mai profund relaţia de dragoste sau de priete- 
nie, înstrăinându-l de omul pe care-l iubeşte? Cine poate bănui 
că adevăratul duşman, cel care trăieşte în mod adulter cu propria 
soție, în propria casă este un produs fantastic sădit de 
mass-media în imaginația acesteia? 

Mulţi vor continua să trăiască, asemenea Joanei, „drama” de 
a fi împreună cu un om care nu corespunde idoluiui purtat în 
minte. Pentru alţii însă această nefericire nu mai poate fi 
îndurată, situație în care orice pretext poate fi bun pentru 
despărțire. Altcineva va fi căutat pentru împărtăşirea iubirii, însă, 
din păcate, atâta vreme cât neliniştitoarea fantasmă a bărbatului, 
a femeii sau „a iubirii ideale” rămâne ascunsă în adâncul mintii şi 
chiar este hrănită în continuare prin vizionare sau reverii, noua 
relație este dintru început sortită eşecului. 

Câmpul fantastic de dorințe şi aşteptări, sădit şi răsărit prin 
lucrarea fantasmelor în mintea oamenilor, persistând şi 
dezvoltându-se, pe parcursul anilor, va crea un fond permanent 
de nemultumire şi frustrare a indivizilor care, prin forța lucruri- 
lor, trebuie să se confrunte cu o lume complet diferită de aceea 
pe care o poartă în minte. De fapt, cel mai grav lucru în acest 

stadiu de vrăjire a minţii prin vizionarea TV îl constituie dezordi- 
nea pe care fantasmele-imagini, ce hrănesc dorințe neîmplinite, 
simtăminte neîmpărtăşite, senzaţii de tot felul o instaurează în 
minte. 


Tirania fantasmelor 


În cadrul celei de a treia etape, omul este din ce în ce mai 
puțin capabil să-şi controleze imaginaţia. Este momentul când 
mintea nu se mai poate odihni, fiind bombardată permanent de 
imagini ce urcă din subconştient, de scenarii de obţinere a 
plăcerii care nu mai pot fi oprite să se desfăşoare în fara ochiului 
interior. Fantasmele stăpânesc rațiunea pe care o pun să le 
slujească şi să întreprindă ceea ce în mod normal omul ar fi refu- 
zat ca inacceptabil, dar tirania fantasmelor produce un adevărat 
chin atunci când nu te supui lor. 

Trebuie să observăm că la acest nivel plăcerea nu mai este 
definitorie ca mobil al acțiunii omului vrăjit. Apare dorința sau 
necesitatea resimţită dureros de subiect de a se elibera prin 
făptuire de tensiunea, stresul sau chiar teroarea pe care fantasma 
o produce în lipsa obiectului sau a comportamentului pe care ea 
îl reclamă. Este un fapt cunoscut în lucrările de psihologie ce îi 
vizează pe consumatorii de droguri că, în stadiul dependenței, 
aceştia afirmă că nu atât plăcerea este aceea care-i atrage către 
droguri, cât uriaşa suferintă şi tensiune psihică, un vierme care le 
circulă prin minte (fantasmele) şi-i îndeamnă să se drogheze. 
Adesea, omul care ucide nu face acest lucru pentru obținerea unei 
plăceri, cât pentru a domoli, ascultându-le glasul tiranic, tirania 
fantasmelor care-i impun aceasta. Împlinirea actului aduce un 
moment de uşurare sau relaxare, după care începe un alt coşmar. 

Pentru a putea răspunde la întrebarea: Cât de departe poate 
merge vrăjirea minţii prin televizor? — trebuie mai întâi să 
observăm, în contextul expunerii anterioare, un simptom care 

caracterizează tot mai mult viata psihică a omului modern. Este 
vorba de multimea de imagini şi gânduri ce invadează şi 
stăpânesc mintea oamenilor, care nu le mai lasă pacea şi liniştea 
necesare refacerii şi organizării vieţii interioare. 

„Psihiatrii, observă Mander, declară că este în creştere 
numărul oamenilor care se plâng că nu-şi mai pot linişti mintea. 
Oamenii nu-şi mai pot face mintea să alunge imaginile şi gându- 
rile obsesive şi să înceteze frământarea lor. Chiar şi în timpul 
„somnului sau al altor experiențe care presupun relaxarea, elibe- 
rarea de tensiunea gândurilor, mintea continuă să fie preocupată 
obsesiv de acestea.” (Mander 1978: 213) În acest context s-au 
înmulțit atât schizofreniile, cât şi alte boli care înainte erau 
foarte rare, dar care au luat astăzi dimensiuni epidemice, deve- 
nind unul din principalele subiecte de discuţie în forurile medi- 
cale de specialitate. Proliferarea bolilor sau a afecțiunilor psihice 
datorate scăpării de sub control a imaginilor ce invadează mintea 
este un indiciu al faptului că ceva se întâmplă la nivelul facultății 
imaginative a omului contemporan. 

Telespectatorul se obişnuieşte să primească imaginile din ex- 
terior, să nu şi le mai construiască singur. Mintea sa este tot tim- 
pul plină de imagini, însă, după cum observă J. Mander, „este 
plină de gândurile şi imaginile obsesive ale altora” (Mander 
1978: 210). Rezultatul acestei renunțări la imaginile proprii în 
favoarea celor de la televizor nu înseamnă decât diminuarea, 
până la pierderea completă a controlului procesului imaginativ. 

Care este consecinta acestui fenomen pentru viața psihică a 
omului modern? Instalarea unei continue stări de oboseală şi 
epuizare mentală, apariția unor boli psihice şi nervoase, depresi- 
ile şi insomniile sunt urmările cele mai probabile în condiţiile în 
care imaginile şi gândurile nu mai lasă timpul necesar odihnei şi 
refacerii minţii. Dincolo de toate acestea şi poate cel mai grav, pe 
acest fond de oboseală generală, de scădere a atenţiei, de biciuire 
a simţurilor cu dorințe şi plăceri împlinite sau nu, apare posibili- 

tatea ca imaginile sau fantasmele ce cutreieră mintea să 
dobândească, prin mecanismele magice prezentate anterior, o 
putere covârşitoare, tiranică asupra minții, stăpânindu-o. 


Întunecarea minţii prin 
televizionare 


În urma pierderii controlului asupra imaginatiei, din cauza 
vizionării permanente, imaginile care tiranizează mintea tele- 
spectatorilor nu mai au un caracter neutru, întâmplător, iar noi 
nu mai suntem doar spectatorii detaşati ai unui straniu şi sâcâitor 
spectacol interior. Este vorba, mai curând, de dezvoltarea între- 
gului proces magic, în care imaginile împing individul spre anu- 
mite stări de spirit, spre anumite gânduri obsesive şi spre com- 
portamentele ce decurg din acestea. 

Creşterea numărului de crime şi sinucideri, de acte infracțio- 
nale fără mobil sau explicaţie, adesea neconştientizate la mo- 
mentul făptuirii, puse în legătură cu vizionarea TV, constituie cea 
mai bună dovadă a faptului că televiziunea, ca un adevărat 
instrument magic, poate duce până la întunecarea şi posedarea 
minții telespectatorului. 

În urmă cu aproape doi ani, într-unul din orăşelele româ- 
neşti, un bărbat împreună cu soția sa urmăreau un film la televi- 
zor. Certându-se pentru o țigară, bărbatul ia cuțitul de pe masă 
şi-l înfige în spatele soției sale care va muri după câteva ceasuri 
la spital, odată cu pruncul de 7 luni pe care-l purta în pântece. 
Care ar putea fi explicația unui asemenea gest, în urma căruia 
bărbatul şi-a distrus tot ceea ce avea mai prețios în viață: soția, 
copilul sau familia pentru a petrece următorii 15-20 de ani în 
puşcărie? Este întâmplător faptul că această crimă s-a petrecut în 
timpul vizionării TV, acelaşi context în care se produc, de altfel, 
sute de mii de certuri în familiile din întreaga lume? 

Cei mai puternic influențați de imaginile de la televizor sunt 
copiii, căci nălucirile ajung foarte repede să pună stăpânire pe 
mintea lor. În urmă cu un an, în Bucureşti, o fată pleacă la o pe- 
trecere care avea loc în casa unei prietene, se duce la maşina 
tatălui ei şi ia de acolo o sabie de samurai pe care începe să o 
învârtă deasupra capului în mijlocul străzii, imitând un personaj 
bine cunoscut micilor telespectatori — o eroină numită Zina, un 
personaj cu puteri extraordinare, magice, aflat în comuniune cu 
puterile „cereşti”. După ce este dezarmată cu forta, fata aleargă 
acasă de unde ia un cuțit cu care înjunghie doi bărbați. Ce se pe- 
trecea, oare, în mintea fetei când învârtea sabia deasupra capului 
asemenea fetei din film? Ce vedea ea în faţa ochilor sau ce-i spu- 
nea vocea interioară să facă? 

Un băiat de numai 15 ani violează într-unul din parcurile bu- 
cureştene doi frățiori de 7 şi 9 ani. Întrebat de un reporter la în- 
chisoarea de la Jilava (Bucureşti) cum s-au petrecut lucrurile, el 
declară că nu-şi aminteşte nimic. Dar punându-i-se întrebarea 
cum i-a venit ideea să facă acest lucru, el spune că văzuse cu câ- 
teva zile înainte la televizor un film în care un tânăr făcuse exact 
acelaşi lucru. Vecinii mărturisesc despre el că era un băiat liniştit. 

Adelina Galis (15 ani), elevă la Liceul Anghel Saligny din 
Bacău, inspirându-se din promo-urile a două fiime, şi-a omorât 
prietena, o fostă colegă de clasă. Deoarece amândouă fetele 
învățau după-amiaza, Adelina s-a dus acasă la Georgiana pentru 
a o lua la şcoală. În timp ce Georgiana îşi făcea ghiozdanul, 
Adelinei i-au atras atenția bijuteriile purtate de prietena ei, biju- 
terii care i-au stârnit invidia. Atunci, în câteva fracțiuni de 
secundă, întunecându-i-se mintea, Adelinei i-a venit ideea să-şi 
omoare prietena, inspirându-se, cum a declarat mai târziu, din 
imaginile filmelor a căror promo-uri le văzuse în ultimele zile la 
televizor. Astfel, ea şi-a luat eşarfa de mătase de la gât şi a 
înfăşurat-o cu iuțeală în jurul gâtului Georgianei, strângând-o cu 
putere până când aceasta a murit (cca. 10 min.). După aceasta, 

Adelina a adunat hainele şi bijuteriile colegei sale, pe care le-a 
adus acasă, 

În multe din crimele sau violurile produse în zilele noastre, 
criminalii declară că în clipa de dinaintea crimei Îi s-a întunecat 
mintea şi nu ştiu cum s-a putut întâmpla acel lucru. Cu toate că 
în general poliția nu crede această mărturie, se pare că la cei mai 
mulți dintre ei lucrul este adevărat. Pe fondul unei întunecări a 
minții, a unei stări de semiconştiență, are loc crima. Semnifica- 
tivă şi zguduitoare în acest sens este o întâmplare petrecută în 
urmă cu câțiva ani în America. 

Un copil, după ce a petrecut un timp îndelungat în fața tele- 
vizorului uitându-se la filme, adormind, a început să viseze, ab- 
sorbit cu totul în lumea coşmarului respectiv, care nu era decât o 
prelungire a filmelor vizionate. Dimineaţa, după ce s-a deşteptat, 
a căutat puşca tatălui său, după care s-a dus la şcoală unde şi-a 
descărcat arma omorându-i pe câţiva dintre colegii şi prietenii 
săi. La scurt timp după terminarea gloanțelor, un coleg supravie- 
țuitor l-a întrebat de ce a făcut lucrul acesta. Micul telespectator 
ucigaş trezit ca din vis, surprins să se vadă tinând o puşcă în 
mână, înconjurat de morți şi răniți, nu a ştiut ce să răspundă. Aşa 
cum a mărturisit mai târziu, după vizionarea filmului de seară, 
mintea sa nu a mai părăsit lumea acelor imagini, nefiind 
conştient de ceea ce se întâmplase. 

Astfel de exemple nu trebuie căutate peste ocean, căci lumea 
românească, la 16 ani de la „liberalizarea” mass-mediei, ne aduce 
săptămânal sau lunar în atenție cazuri asemănătoare. Cazul lui 
Cristian, băiatul care sub imperiul fantasmelor filmelor de groază 
şi-a omorât surioara nu este singular, 

La numai o săptămână după drama prin care trecea familia 
lui Cristian, un băiat din Cristeşti — Iaşi s-a spânzurat „din curio- 
zitate” fiindcă voia să vadă cum este să fie clonat, iar înainte cu o 
lună un alt copil se aruncase de la etaj fiindcă ştia — după cum 
văzuse într-un film de desene animate — că „cei care se aruncă în 
gol nu pățesc nimic”. 

La toti copiii amintiţi anterior imaginile sau fantasmele 
zămislite în minte în urma vizionării au rămas în interiorul aces- 
teia. Puterea lor a devenit atât de mare, încât pe doi i-a condus la 
sinucidere şi pe altul la crimă. Dintre cele trei cazuri, cel al lui 
Cristian este însă cel mai semnificativ. De altfel, supraviețuirea sa 
ca martor principal ne-a dat posibilitatea să aflăm ce s-a întâm- 
plat în mintea copilului în timpul săvârşirii crimei. 

În primul rând, trebuie observat că adolescentul Cristian era 
pasionat de film, astfel că el îşi dezvolta şi îşi hrănea permanent 
câmpul fantastic. Puterea fantasmelor asupra minții se vădeşte 
încă dinaintea crimei, în visele care-l determinau să umble noap- 
tea ca un somnambul prin cameră. 

Până în clipa în care şi-a omorât surioara, Cristian făcea 
parte dintre aceia care-şi consumă dorințele secrete doar în 
spațiul fantastic al filmului. Fiind copil, se poate bănui că atât 
dorința de bogăţie, cât şi cea sexuală sunt mai puțin dezvoltate. 
Câmpul fantastic din minte se hrăneşte însă cu imaginile de 
violenţă şi de groază din filmele văzute, cu toate că, privit din ex- 
terior, copilul părea să fie unul liniştit. Totul până când acea 
fantasmă a mascatului dobândeşte suficientă putere ca să-i or- 
done, pe fondul de întunecare a minții, omorârea surioarei. 

De fapt, cine este cel pe care-l vede în vis Cristian? Pe el în- 
suşi deghizat ca şi mascatul sau pe însuşi mascatul cu care min- 
tea lui s-a identificat? Este, după cât se pare, un caz tipic de 
vrăjire a mintii în care persoana este deposedată de propria sub- 
iectivitate, mintea fiind înrobită complet de fantasma primită şi 
crescută în ea. 

Iată cum descrie Culianu, după M. Ficino, acest fenomen de 
posedare magică: „Fantasma care monopolizează activitățile su- 
fletului este un obiect. De vreme ce omul este suflet, iar sufletul 
este în întregime ocupat de o fantasmă, aceasta din urmă devine 
de aici înainte suflet, Urmează de aici că subiectul, lipsit de su- 
flet, nu mai este subiect: vampirul fantastic l-a devorat din in- 

terior. Dar mai urmează că şi subiectul s-a transferat acum 
asupra fantasmei care este imaginea celuilalt” (Culianu 1999: 
60), obiectul atracției sale În perspectivă creştină, acesta consti- 
tuie un caz clasic de posesiune demonică. 

Exemple asemănătoare cu cele de mai înainte se întâlnesc tot 
mai des în ziare sau pe posturile de televiziune de la noi sau din 
toată lumea. Uneori se dovedeşte că televiziunea, Internetul sau 
jocurile pe calculator sunt principalii factori în declanşarea 
violenţei, mai cu seamă atunci când ar fi greu de ascuns influența 
acestora. Tendinţa canalelor mass-media este de a reda faptele 
criminale — sinucideri, violenţe nejustificate rațional sau logice -, 
oferind explicații sau mobiluri ridicole, ascunzându-şi propria 
complicitate la săvârşirea lor. 

kk 

Pentru a înțelege forța pe care imaginile TV o au în înrâuri- 
rea vietii psihice a omului de astăzi, nu trebuie căutat prea de- 
parte. Este suficient să privim cu mai multă atenţie şi luciditate 
în jurul nostru, poate chiar în familie, pentru a sesiza apariția 
unor comportamente inexplicabile sau chiar a unor ciudățenii. 

Nenumărați copii vorbesc astăzi noaptea în somn, intrând 
într-un dialog mai mult sau mai puţin coerent cu personaje ima- 
ginare, preluate uneori din filmele văzute. Nu rareori se întâmplă 
să strige în timpul somnului, să se trezească brusc, speriaţi. Spe- 
rietura persistă, devenind pentru mulţi o adevărată obsesie. După 
trezire, în cele mai multe cazuri, copiii nu-şi amintesc nimic, 

Acestea demonstrează încă o dată faptul că filmele văzute la 
televizor se întipăresc în subconştient, de unde pot reveni la 
suprafața conştientului pentru a influenta viaţa minţii. Somnul 
cu vise este perioada în care zidul dintre subconştient şi conştient 
este parţial înlăturat. Astfel, scenariile sau fantasmele subconşti- 
entului pătrund sub formă de vise în orizontul semiconştient al 
minţii adormite şi se pot juca cu ea ca şi cu un copil neputincios. 
Vorbitul în somn, agitatia, neliniştea sau sperietura care apar la 

micii telespectatori în timpul nopţii sunt semne care ne pot in- 
dica gradul în care subconştientul lor este dominat de imaginile 
de la televizor. Mulţi părinți, nedormind în aceeaşi cameră cu 
copiii, nu cunosc aceste fenomene, care sunt tot mai frecvente 
astăzi, alții îi duc pe copii la vraci sau la doctori. Primii îi descân- 
tă, iar cei din urmă le dau medicamente, în general, somnifere, 
eludând cel mai adesea adevărata cauză. 

Ţărani sau intelectuali, muncitori sau milionari, ne este greu 
să acceptăm că imaginile de pe micul ecran sau de pe calculator 
(jocuri video, Internet) pot cauza o asemenea dezordine în viaţa 
mentală a copiilor noştri. Aceasta cu atât mai mult cu cât noi în- 
şine suferim din cauza imaginilor sau a gândurilor cu care în 
mod generos televiziunea ne-a inundat subconştientul şi de unde 
acestea revin sub diverse chipuri, legat contextual de viața noas- 
tră personală. Ele revin pentru a ne tulbura liniştea, ne dau 
permanent târcoale, preocupându-ne tot timpul până la epuizare. 

Gânduri de suspiciune față de alţii, dorințe neîmplinite, 
plăceri care ne îndulcesc imaginația, nevoi sau probleme false, 
stări de frustrare, de nefericire, de iritabilitate, oboseală şi uzură 
psihică sunt caracteristicile vieţii minţii omului modern. Chiar 
dacă şi altele sunt cauzele apariţiei acestor fenomene, televiziu- 
nea sau mass-media joacă rolul principal. Toate acestea îi aduc 

ipe oameni într-o stare de permanentă nelinişte, nemultumire 
față de ei înşişi sau față de cei din jur, la o irascibilitate 
accentuată care conduce la tot mai multe ciocniri sau certuri cu 
pei apropiaţi. De aici până la gesturi care mai târziu vor fi regre- 
tate profund, nu mai este decât un pas. 

Sub imperiul nălucirilor născute în minte prin televizionare, 
şi care ulterior irump din subconştient cutremurând până la dez- 
agregare mintea omului contemporan, explodează mânia al cărei 
'foc incendiar se stinge în violențe fizice de diferite intensități 
'eare adesea conduc până la violuri şi ucideri. După consumarea 
actului, omul revenindu-şi în fire, asemenea bărbatului care şi-a 

ucis soția cu pruncul în pântece, nu poate înțelege cum s-a putut 
ajunge până acolo, însă este prea târziu. Mass-media se mulțu- 
meşte cu relatarea senzațională a cazului, psihiatrii cu di- 
agnosticarea bolii psihice, psihologii pot descoperi un caracter 
criminal, iar mulțimea telespectatorilor se implică empatic, 
trăiesc suspansul, dramatizarea cazului respectiv în contextul 
unui reportaj televizat. 

Despre războiul nevăzut al minții, în care aceasta este luată 
prizonieră sau împinsă, dusă până la distrugere sau autodistru- 
gere de nălucirile ucigaşe, nu se vorbeşte deloc. Ce ar însemna 
oare ca mass-media să facă până la capăt o anchetă asupra aces- 
tui fenomen, care să demonstreze că ea însăşi este principala 
cauză? Însăşi televiziunea ar putea sugera atunci reducerea ore- 
lor de vizionare sau eliberarea omului de sclavia televizualului? 

Fă 

Faptul petrecut pe data de 22 decembrie 2002, în Marea 
Britanie, ne oferă un material documentar extrem de sugestiv, 
care ne arată până unde poate ajunge vrăjirea prin televizor. În 
preajma Crăciunului acelui an, Alain Menzies (22 ani) din 
Fouldhouse (Anglia) îl omoară cu o bâtă pe prietenul său 
Thomas McKendrick (21 ani), după ce în prealabil se uitaseră 
împreună la un film cu vampiri. 

În timpul interogatoriului, Menzies afirmă că şi-a ucis priete- 
nul în urma unui ordin primit din partea femeii vampir din filmul 
Queen of the Damned. Vizionând acest film de nenumărate ori, 
Menzies susține că de la o vreme era vizitat de personajul princi- 
pal al filmului — o femeie vampir cu numele Acasha. În urma 
discuţiilor cu aceasta, a încheiat o întelegere conform căreia el 
devenea nemuritor, dacă omora oameni şi le bea sângele. 

Menzies a declarat în fața corpului de judecată al Curţii din 
Edinburgh că, după ce l-a ucis pe prietenul său, a devenit vampir, 
iar în cazul în care nu ar fi fost arestat, ar fi omorât şi alte per- 
soane pentru a le bea sângele, căci numai astfel ar fi putut obține 
puterea de a deveni nemuritor. 

Acest caz evidenţiază punctul extrem la care ne poate îm- 
pinge magia televizualului. Personajul din film nu rămâne doar 
la nivelul unei imagini interioare, a unei năluciri care-l poate 
influența pe om numai în starea de vis, precum în cazul lui Cris- 
tian, sau în stările alterate de conştiinţă când omul nu este deplin 
conştient. Aici fantasma începe să se facă prezentă chiar şi în 
viața cotidiană a individului. 

Allan Menzies nu este un copil care ucide din neputința de a 
distinge între realitate şi imaginar. El o vede aievea pe femeia 
vampir, discută cu ea, stabileşte o întelegere şi, în final, ajunge 
să-i asculte cu obedientță ordinele, omorându-şi prietenul. Allan 
Menzies este cazul limită până la care poate merge procesul de 
vrăjire şi de posedare a minții oamenilor de către fantasmagoriile 
televizualului. El urmăreşte de zeci de ori filmul în lunile de di- 
naintea crimei, şi astfel îşi hrăneşte câmpul fantastic dezvoltat de 
acesta în interiorul minţii. Ajunge dependent de realitatea fil- 
mului care devine parțial realitatea sa cotidiană. Rațiunea este 
subjugată, la fel ca şi procesul imaginativ, iar prin vizionarea 
repetată este slăbită bariera de protecţie dintre conştient şi sub- 
conştient, astfel încât personajul din film, femeia vampir, 
coboară de pe ecran sau urcă din adâncurile inconştientului pen- 
tru a pătrunde în viața cotidiană a telespectatorului. 

Acesta nu este un caz izolat. În zilele noastre, sute de mii de 
oameni sunt tulburați sau marcați de astfel de viziuni. Medicina 
îi clasifică pe toţi fără ezitare cu diagnosticul de schizofrenie. 
Numai în SUA în anul 1998 erau înregistrați oficial 2 500 000 de 
schizofrenici. (Schizophrenia Bulletin 1998). 

Şi totuşi, în cazul lui Allan Menzies, în urma expertizei medi- 
cale, doctorii nu au putut depista nici măcar urmele vreunei schi- 
zofrenii. Cum s-ar putea atunci explica materializarea femeii 
vampir în lumea cotidiană a tânărului englez? Are acea plăsmu- 
ire un caracter obiectiv, o existenţă de sine, independentă de pro- 
cesul imaginativ al telespectatorului? 

De asemenea, ne putem pune întrebarea: De ce în toate 
situaţiile amintite şi în cele pe care le întâlnim în viața noastră 
nălucirile îl conduc pe om nu către organizarea vieții psihice, ci 
către dezagregarea acesteia, nu spre a face binele, ci exclusiv la 
desfrânare, la obţinerea plăcerii, la certuri şi violență. Există oare 
o intenționalitate, o conştiinţă subiectivă, de tip exclusiv negativ, 
distructivă pentru viața omului în acțiunea fantasmelor — năluci- 
rile care pătrund sau se nasc în minte sub înrâurirea imaginilor 
TV? Oare influența negativă pe care televiziunea o are asupra 
minții omului poate fi considerată o înrâurire de natură 
demonică? 

Cu toate că am acordat un spațiu larg fenomenului magic în 
tratarea chestiunii TV, am ocolit cu bună ştiinţă până acum adu- 
cerea în discuție a posibilității unei înrâuriri demonice prin in- 
termediul vizionării TV, deoarece într-o primă fază fenomenul 
magic poate fi cercetat sau analizat făcând abstractie de lucrarea 
maleficului. De altfel, oamenii rareori conştientizează că în spa- 
tele fantasmagoriilor care le cutreieră minţile ar putea să se 
ascundă forțe malefice. Aceste fenomene ajung să fie cunoscute 
sau experimentate ca atare doar de aceia care se adâncesc mai 
mult în lucrarea magicului sau de cei care, dimpotrivă, prin 
Biserică, conştientizează răul şi se păzesc de lucrarea lui. 

În orice tratat de vrăjitorie se recunoaşte faptul că, în 
operațiunile magice, un rol important îl au spiritele (fie că sunt 
numite benefice sau malefice). Cu ajutorul lor sau prin ele sunt 
transmise fantasmele, sunt stimulate dorinţele, este înrobită rați- 
unea şi omul este determinat sau împins la împlinirea acțiunii 
dorite de mag (Culianu 1999: 176). Este imposibil pentru vrăjito- 
rul tradițional să transmită imaginile-fantasme numai prin pute- 
rea minții sau numai prin acțiuni fizice. 

Pentru magul modern însă, fie el scenarist, regizor sau actor, 
tehnologia sau ştiinţa televizualului facilitează în mod perfect 
această producere şi transmitere a fantasmelor către mintea tele- 

spectatorului, astfel că s-ar putea bănui că spiritele nici nu sunt 
invocate, nici nu colaborează la influențarea magică a minții oa- 
menilor. Tehnologia, ar putea să se creadă, înlocuieşte complet 
serviciul pe care-l puteau face demonii vrăjitorilor de odinioară. 
Şi totuşi, acest lucru nu este complet adevărat. Deşi imagi- 
nile-fantasmă pot ajunge în mintea omului fără intermedierea 
spiritelor întunericului, aceste duhuri pot juca un rol important 
în celelalte etape ale vrăjirii, în dobândirea autonomiei fantasmei 
în interiorul minții şi mai departe. 

Pentru a vedea dacă vizionarea TV favorizează intervenţia 
sau lucrarea puterilor întunericului, trebuie abordate mai întâi 
alte două fenomene corelate cu magia şi cu televiziunea: consu- 
mul de droguri şi schizofrenia. 


Televiziunea şi drogurile 


Anii '60 inaugurează în SUA apariţia unui fenomen care, în 
următoarele decenii, avea să zguduie întreaga societate occiden- 
tală. Este vorba de răspândirea rapidă a consumului de droguri 
între tinerii noii generații. Ceea ce mai înainte cu 10 ani nu 
constituia decât un fenomen izolat, devine în numai câţiva ani, 
între 1960 şi 1970, una dintre problemele majore ale societății 
americane. 

Numeroşi psihologi şi sociologi au început să se întrebe şi să 
cerceteze care ar putea fi cauza acestei adevărate explozii a con- 
sumului de droguri şi de ce tocmai în această perioadă din istoria 
societății americane. 

Răspunsul pe care-l dă Maria Winn, un cunoscut psihopeda- 
gog american care s-a ocupat de problema efectului avut de tele- 
viziune în viața copiilor, se bazează pe o observație simplă. 
Generaţia anilor '60 este prima generaţie care a crescut cu televi- 
zorul. „Copiii acestei generații sunt primii care au crescut cu mult 
televizor. Uitatul la televizor sau televizionarea a fost experiența 

definitorie pentru viata şi conştiinţa noii generaţii, experienţă 
care îi diferențiază profund pe aceşti tineri de cei din generaţiile 
anterioare. 

Se pare, afirmă Maria Winn, că transformările petrecute în 
creier şi în orizontul de conştiinţă în timpul vizionării TV sunt 
similare cu cele induse de drog. Ani de zile petrecuți în fața tele- 
vizorului, o activitate care spală creierul şi adânceşte conştiinţa 
într-o stare nenaturală, oferă unei întregi generaţii premisele al- 
tor experiențe care generează aceleaşi stări mentale” (Winn 
1996: 101). 

Concluziile Mariei Winn sunt împărtăşite şi de McLuhan care 
este însă mult mai ferm afirmând că pentru societatea care a 
revenit la obiceiurile tribale prin impactul mijloacelor de comu- 
nicare electrice, în principal a televiziunii, „libertatea sexuală 
este la fel de normală ca drogurile (...). Ele sunt mijloace nor- 
male de uşurare a tranziției culturale, precum şi o scurtătură spre 
vârtejul electric. 

Starea de excitare pe care ţi-o dă consumul de droguri este 
intim legată de impactul cu mijloacele electrice, Gânditi-vă doar 
la metafora stării de euforie: turn on, («a se aprinde»). Îi aprinzi 
conştiinţa prin droguri, la fel cum îți deschizi toate simţurile şi te 
laşi purtat spre starea de implicare profundă şi totală atunci când 
aprinzi televizorul. 

Consumul de droguri este stimulat de mediul atotcuprinzător 
al informaţiei totale de astăzi, cu mecanismul său de conexiune 
inversă, călătoria în interior. Aceasta nu se înfăptuieşte doar cu 
ajutorul ISD-ului, ci este experiența universală a celor care 
urmăresc televizorul. 

LSD înseamnă un mod de a mima lumea electronică 
invizibilă; (...) Atracția față de drogurile halucinogene este un 
mijloc de a realiza empatia cu pătrunderea noastră în mediul 
electric, el însuşi o călătorie în interior, nemijlocită de droguri. 
(...) Prin urmare, este de înțeles de ce tinerii retribalizați (prin 

TV, în viziunea lui McLuhan) se simt atraşi de droguri precum 
rața de apă” (McLuhan 1997: 246). 

În ultimele decenii, cercetările asupra creierului şi psihicului 
uman au avansat mult. Se ştie, spre exemplu, că, din punct de 
vedere neurologic, atât în timpul privitului la televizor, cât şi în 
perioada următoare consumului de droguri activitatea creierului 
este caracterizată de o predominantă a undelor alfa şi de o inten- 
sificare a activității emisferei drepte în paralel cu reducerea 
activității emisferei stângi. 

În alte studii se demonstrează că vizionarea TV este o activi- 
tate care creează dependentă la fel ca şi consumul de droguri. 
Mai mult, Wess Moore (Moore 2001: 59-66), în studiul său Tele- 
viziunea: Opiul popoarelor, expune rezultatul unor cercetări care 
arată că, în timpul când se priveşte la micul ecran, în creier sunt 
secretate endorfinele (Wurtz 1992: 266) (numite şi peptide de 
tip opioid), nişte hormoni care acţionează asupra aceloraşi 
receptori opioizi ca şi narcoticele (Vezi vol. 1.). 

Din orice. punct de vedere am compara vizionarea TV cu 
starea halucinatorie indusă de drog, am găsi o asemănare 
semnificativă, Diferă nu atât natura experienţei, cât gradul sau 
intensitatea implicării sau a efectului. În ambele experimente, 
mintea este captivată şi purtată într-o călătorie într-un spațiu 
fantastic al imaginilor. Logica filmului de pe micul ecran este 
dată de producătorii programelor sau a emisiunilor respective, pe 
când în celălalt caz logica este stranie şi necunoscută. În timpul 
acestei călătorii imaginare, mintea este mai mult pasivă decât 
activă, iar rațiunea este mult diminuată. În ambele cazuri 
imaginile copleşesc vederea minții şi provoacă emoții, plăcere 
sau durere, atracţie sau teamă, euforie sau angoasă, mai puțin 
puternice în cazul televiziunii, extrem de intense în cel al 
drogurilor. În ambele cazuri, imaginatia este excitată la maxi- 
mum, ea reproducând imaginile din subconştient sau pe cele 
primite de la televizor, în loc să rămână un instrument al gândirii 

conştiente. Omul pierde într-un grad mai mic sau total controlul 
conştient al realităţii. 

De-a lungul timpului, vizionarea TV a fost asemănată mai 
ales cu experiența halucinatorie dată de drogurile psihedelice. 
„S-a demonstrat că drogurile psihedelice modifică chimismul 
creierului şi că modificarea permite o redistribuire a intensităților 
funcționale din lăuntrul acestui organ. Lumea obişnuită repre- 
zentată în creier se reduce în favoarea unui limbaj imagistic în 
succesiune rapidă (n.n. asemănător celui din videoclipurile TV), 
care revelează o neobişnuită profunzime a percepțiilor vizuale şi 
auditive. Spre deosebire de starea de vis sau de euforia alcoolică, 
conştiinţa psihedelică nu e tulbure, ci adesea mai intensă decât 
luciditatea normală a stării de veghe.” (Wurtz 1992: 232) 


Vizionarea TV Consumul de droguri: 


— Stare de relaxare. — Intensă stare de relaxare. 

-- Dezvoltarea unei activități corticale | — Prezența preponderentă a unde- 
de tip alfa, cu intensificarea activită- | lor cerebrale alfa. 

ţii emisferei drepte şi diminuarea | - Modificări semnificative în 
activității emisferei stângi. chimia creierului. 


— Rațiunea este slăbită, spiritul | Procesele raționale sunt reduse 
critic, şi logica sunt diminuate. 
„ Vointa este temperată, experiența | — Voința este anulată, mintea este 
minții fiind una pasivă. Atenţia este | complet absorbită, prizonieră 
captată semihipnotic. lumii imaginilor. 
— Omul vede lumea reală prin | — Apare o distorsiune în percepția 
imaginile de ia televizor. lumii reale, fenomen care poate 
merge până la halucinații vizuale 
şi auditive. 


25 Deşi analiza se referă îndeosebi la drogurile halucinatorii, marea parte a 
afirmațiilor sunt valabile şi în cazul celorlalte droguri. 

— Imaginaţia deserveşte | — Imaginaţia narcomanului este 
procesul vizionării, controlul aces- | subordonată exclusiv fenomenului 
teia fiind preluat de imaginile | halucinatoriu; nu se mai poate 
proiectate prin vedere direct pe | vorbi de existența unui control 
ecranul interior al minții. conştient al procesului imaginativ. 


— Pe parcursul vizionării, se creează | — Peretele despărțitor dintre con- 
o breşă la nivelul subconştientului, | ştient şi subconștient este complet 
inhibându-se totodată controlul | înlăturat; imaginile sau nălucirile 
rațional al imaginilor ce pătrund | inconştientului inundă mintea. 
înlăuntrul minții. 
— Experiența produce o emoție | — Emoţia, plăcerea sau sentimentul 
puternică (fascinaţie, plăcere sau | puterii copleşesc mintea, aneste- 
spaimă, sentimentul puterii etc.). ziind aproape în întregime simțul 
sau percepția realității. 
- Produce dependență în funcție 
de cantitatea narcoticelor consu- 
mate. Consumul de drog este prin 
excelență un comportament care 
dă dependență. 


— Apare fenomenul de dependență 
a cărei intensitate este proporțio- 
nală cu numărul orelor alocate zil- 
nic televizionării. 


- Efectul dispare pe măsură ce 
drogul se elimină din organism. 

- În comparaţie cu situația în care 
se renunță brusc la televizor, stări- 
le de sevraj — anxietate, depresie, 
nelinişte, agitație nervozitate etc. — 
care apar după eliminarea drogu- 
lui sunt foarte intense. 


— Efectul putermic dispare odată cu 
închiderea televizorului sau înde- 
părtarea ochilor de pe ecran. După 
întreruperea vizionării, se păstrea- 
ză totuşi pentru o vreme impresiile 
produse; imaginile, senzațiile sau 
emoțiile pot să mai cutreiere un 
timp mintea şi sufletul telespec- 
tatorului. 


— Viziunea este limitată la | - Viziunea ocupă întregul câmp 
suprafata micului ecran. vizual. 


- Imaginile de la televizor pot | - Imaginile sunt îndeosebi 
avea corespondenţă în realitate. ficționale, fantastice sau apare o 
percepţie distorsionată a realității. 

Unul din efecte imediate ale vizionării TV este deprinderea 
minții cu starea de pasivitate. Miile de ore petrecute în fata tele- 
vizorului obişnuiesc omul cu atitudinea pasivă a spectatorului, 
diminuează inițiativa personală. Se creează, de asemenea, o 
dependență față de toate acele trăiri pe care le furnizează vizio- 
narea, trăiri caracterizate de o puternică aprindere a imaginației 
şi o surescitare a afectelor. Obişnuindu-se cu această stare de ex- 
citare, cu o supralicitare a trăirilor emoționale, cu plăcerea 
euforică şi cu sentimentul unei trăiri intense, telespectatorii nu se 
mai pot bucura, în mod firesc, de viaţa din lumea reală, o lume 
care apare tot mai aridă, mai monotonă şi plictisitoare (Kubey & 
Csikszentmihalyi 1990). Toate acestea constituie premisele neu- 
ropsihologice ale recurgerii la mijloacele care favorizează evada- 
ea în imaginar, întoarcerea în lumea trăirilor intense, a 
emoțiilor puternice. 

Prin vizionarea TV, telespectatorul îşi cultivă apetitul şi chiar 
dependența de o existență imaginară, fantastică, pe care o va 
regăsi nu numai în drogurile psihedelice, dar şi în psihotehnicile 
şi exercițiile de meditație orientală, în practicile de tip magic, 
cum sunt cele gnostice sau şamanice, Astfel poate fi explicată 
atracția pe care noile generații o resimt față de droguri sau față 
de oricare altă tehnică ce presupune o evaziune în imaginar. 

În condițiile în care privitul la televizor constituie un prim 
pas în pătrunderea omului modern în lumea inconştientului, a 
imaginilor fantastice, a emoțiilor şi a aprinderilor simțuale, iar 
drogurile şi practicile magice de tip oriental înseamnă o avân- 
tare, o predare pe mâna fantasmelor ce urcă din inconştient, 
schizofrenia poate fi văzută ca aflându-se la capătul drumului. În 
contextul acesteia voința, rațiunea, conştiinţa omului sunt alte- 
rate nu numai pentru o perioadă scurtă (câteva ore în cazul dro- 
gului), ci pe o perioadă de câteva luni, ani sau chiar pentru toată 
viata, 

Schizofrenia şi televizorul 


Schizofrenia este boala mentală în care omul nu mai poate 
percepe lumea exterioară şi realitatea aşa cum sunt acestea de 
fapt, ci distorsionat, într-un grad mai mare sau mai mic, în 
funcție de gravitatea bolii. Schizofrenicul trăieşte şi judecă după 
lumea din mintea lui, alta decât cea reală. „După definiţia lui P. 
Janet şi a lui C.G, Jung, devenită de acum încolo clasică, schizo- 
frenia se caracterizează prin reducerea nivelului mental, 
printr-un scurtcircuit între existența onirică şi existența diurnă, 
între lumea fantasmelor noastre interioare (subconştient sau in- 
conştient) şi lumea reală” (Culianu 1999: 170). 

Schizofrenia ca şi drogurile psihedelice operează o deschi- 
dere între conştient şi subconştient, permițând inundarea orizon- 
tului minții conştiente cu imagini şi fantasme ce izvorăsc din 
inconştient. Este vorba de o stare alterată de conştiinţă, în care 
mintea se află situată între lumea exterioară pe care o percepe 
prin vedere şi cea a fantasmelor inconştientului. Datorită însă 
“asaltului primit prin poarta lăsată deschisă lumii inconştientului, 
mintea îşi pierde parțial sau total capacitatea de a mai lua con- 
tact conştient cu lumea exterioară. Fata conştiinţei este 
întunecată de mulțimea nălucirilor care nu o mai lasă să vadă 
“dincolo de ele, 

Boala nu este nouă, dar poate că niciodată în istorie 
răspândirea ei nu a fost atât de mare ca astăzi. De altfel, dacă 
afecțiunile neurologice predominau în patologia bolilor mentale 
a secolului al XIX-lea, cele psihice, între care schizofrenia este 
una dintre cele mai grave, sunt afecțiunile caracteristice vremu- 
rilor noastre. Pentru schizofren nu se mai poate pune problema 
dacă vrea sau nu să aibă o experientă fantastică, precum se 
întâmplă cu cel care aprinde televizorul sau cu cel care se 
droghează. El nu caută o asemenea experienţă, ci practic este 
stăpânit, prizonier al acestei lumi fantastice, chiar dacă ar vrea 
cu toată puterea să se întoarcă în lumea reală. 

Numeroşi doctori psihiatri acordă cu generozitate acest di- 
agnostic în aproape toate situaţiile în care este semnalată o 
percepţie distorsionată a realității; atunci când, spre exemplu, ci- 
neva, precum Cristian sau Allan Menzies, vede sau conversează 
cu un personaj imaginar, când este percepută o altă realitate, 
precum s-a întâmplat cu băiatul care s-a aruncat pe fereastră sau 
când cineva încearcă să se sinucidă în urma unei viziuni. Este 
foarte simplu să arunci în spatele unei boli toate fenomenele psi- 
hice care nu pot fi explicate din punctul de vedere al ştiinţei po- 
zitive, este mult mai uşor decât să cauţi cauzele reale ale 
fenomenului. 

Astfel, în situaţia lui Cristian, şi se înregistrează anual din ce 
în ce mai multe cazuri asemănătoare numai în România, este mai 
simplu şi mai „înțelept” să fie testat copilul pentru a se constata 
eventuala prezenţă a unei boli psihice, decât să fie analizate me- 
sajele din filmele de groază şi mecanismele prin care acestea pot 
declanşa un fenomen de tip schizofrenic, adică fantasme ce pot 
poseda mintea copiilor. Deşi medicii, de teama mass-mediei, a 
doua putere în stat (Ramonet 2000: 44), nu îndrăznesc să acuze 
televiziunea, se pare că telespectatorii care ajung la o percepție 
schizofrenă asupra realității, mai cu seamă din rândul copiilor, se 
înmulțesc îngrijorător în toată lumea. Cu toate că răspândirea 
sindromului schizofrenic în societatea modernă se poate datora 
mai multor cauze, faptul că la numeroşi oameni această afec- 
țiune a debutat în timpul vizionării sau ulterior acesteia, dar în 
legătură cu ceea ce fusese vizionat, ar trebui să ne dea de gândit. 

În abordarea relației existente între vizionarea TV şi schizo- 
frenie, J. Mander porneşte de la relatarea unui fapt petrecut pe 
data de 27 septembrie 1973, în America, atunci când un tânăr, 
după ce a pătruns în clădirea postului de televiziune KGO — TV, a 
deschis focul şi a reuşit să omoare un agent de publicitate care 
lucra în acel loc, înainte de a fi el însuşi omorât de poliție. De-a 
lungul anilor, omul fusese internat de mai multe ori în spitale de 

psihiatrie, plângându-se întotdeauna de faptul că în urma unei 
operaţii secrete îi fusese implantat în creier un minuscul aparat 
de emisie-recepţie ale cărui transmisiuni nu-i dădeau pace 
niciodată, 

Pentru că nu putea opri emisia — filmul sau coloana sonoră — 
tânărul ajunsese, după propriile spuse, la o stare de disperare 
care mergea până la nebunie. Pentru a scăpa de semnalul postu- 
lui recepționat de către minusculul aparat ce-l purta, după spu- 
sele lui, în creier, tânărul a făcut o călătorie până în Hawai, 
această tentativă rămânând însă fără succes, În cele din urmă, a 
încercat să întrerupă transmisia deschizând focul asupra 
lucrătorilor de la postul de televiziune amintit. 

„Deşi nu mulţi pacienți cu probleme psihice, observă J. 
Mander, merg atât de departe, încât să deschidă focul în postu- 
rile de radio sau TV, numărul persoanelor afectate care afirmă că 
nu pot scăpa de emisii creşte vădit pe zi ce trece” (Mander 1978: 
108), 

Psihiatrul J. Cower, luând în discuție această problemă, 
prezintă şi analizează un caz tipic, semnificativ pentru relevanța 
lui. În buletinul clinicii din Menninger, el descrie o pacientă care, 
pe o perioadă de câteva luni, cât a fost internată în spital, se re- 
ferea obsesiv la semnalele televiziunii. De fiecare dată când 
aborda acest subiect, pe faţă i se întipărea teama sau chiar teroa- 
rea, Femeia povesteşte că fusese „controlată, persecutată şi chiar 
torturată de televiziune”. Împreună cu alți pacienţi, ea trăia 
experiente de „clarviziune” mediate sau inițiate prin intermediul 
televiziunii, adică imaginile văzute la televizor declanşau proce- 
sul halucinatoriu, inițiau viziunea. 

În discuțiile purtate cu doctorii, femeia descria televiziunea 
ca pe o „maşină a unei puteri infinite, infernale care pretinde în 
mod inexorabil ca sinele înstrăinat din punct de vedere material 
să se exprime prin ea...” (Mander 1978: 109) Ea se vedea pe sine 
în diferite feluri, fie ca una care căzuse „pradă unui fel de drog, 

era înlăntuită de ceva” (hooked), fie „înregistrată”, tivită, prinsă 
în televiziune, în derularea imaginilor şi a scenariilor micului 
ecran (troped in television). „Totul ar fi în regulă dacă ei ar în- 
chide televizorul, spunea femeia” (Mander 1978: 109). Cu alte 
cuvinte, televiziunea era percepută ca un instrument al 
depersonalizării, al absorbției sinelui, al anulării intenționalității 
subiective, în care omul devine doar un terminal, un mădular ce 
ajunge să trăiască sau să se exprime prin televizor sau unde pse- 
udo-realitatea lumii TV devine propria realitate de conştiinţă. 

Bolnavii psihic, cei aflaţi în stări de regresie mentală, observă 
doctorul Cowen, au tendința de a identifica un instrument 
anume ca sursă a problemelor psihice pe care le întâmpină. Tot 
el constată că, surprinzător, „de la apariția ei, televiziunea a de- 
venit o trăsătură frecventă în patologia clinică a bolnavilor psi- 
hic” (Mander 1978: 109). Adică, adesea bolnavii indică drept 
sursă a răului, drept mecanism infernal, însăşi televiziunea. De 
ce, dintre toate maşinăriile sau obiectele care-l înconjoară pe om, 
tocmai televiziunea este identificată de către bolnavii psihic drept 
instrument şi cauză a răului pe care îl suferă? 

Această percepție distorsionată a televiziunii, care apare la 
multi dintre bolnavii mental, este explicată de doctorul Cowen 
printr-un joc de cuvinte care surprinde, de alifel, esența acestui 
fenomen. Însuşi cuvântul televiziune (television) ne indică, spune 
psihiatrul american, cauza implicării televiziunii în descrierile 
bolnavilor prin citirea acestui cuvânt într-un mod puțin diferit, 
adică „teil-a-vision” — „a înfățişa sau a comunica o viziune”. 

Dacă viziunile sunt, în esență, cauza distorsiunilor de 
percepţie trăite de schizofrenici — vedeniile care invadează în 
mod necontrolat mintea — devine uşor de înteles motivul pentru 
care televiziunea, o maşină ce comunică sau înfăţişează o vizi- 
une, să fie atât de des experimentată şi invocată de bolnavi ca 
origine şi instrument al răului. 

De asemenea, este firesc ca nişte oameni labili psihic să 
perceapă televiziunea ca pe un instrument al agresiunii, atâta 
timp cât ea dezorganizează procesul de gândire, creşte confuzia 
din mintea oamenilor, favorizează o stare sau un fenomen halu- 
cinatoriu și stresează mintea până la epuizare. 

Prin urmare, în condiţiile în care televiziunea poate constitui 
cel puțin un factor de agravare, dacă nu chiar unul declanşator, 
al unei boli psihice, este firesc ca aceia care suferă de boli men- 
tale, nerealizând care este cauza afecțiunii, a nălucirilor ce îi 
terorizează, să arunce această vină asupra unei maşinării, a unui 
mecanism înrudit din multe puncte de vedere cu cel care stă la 
originea sindromului schizofrenic. 


Vizionarea TV - o experiență anticipată 
în viziunile bolnavilor de schizofrenie 
încă dinaintea apariției televiziunii 


Pentru a putea înțelege mai bine sindromul schizoirenic şi 
legătura pe care acesta o poate avea cu vizionarea TV, vom 
aduce în atenție mărturia unui psihiatru care la începutul seco- 
lului, cu mult înaintea apariţiei televiziunii, aducea fără să-şi dea 
seama o dovadă de-a dreptul şocantă a înrudirii celor două fe- 
nomene. 

În articolul On the origin of influencing machine publicat în 
1919 şi citat de Jerry Mander în cartea sa, psihiatrul Victor Tausk 
scria următoarele: „un număr considerabil de pacienți spun des- 
pre problemele lor că sunt provocate de o «maşină de influențat» 
controlată de forțe străine. Aceşti străini se exprimau prin nişte 
sisteme de credințe care se impuneau ca amenințătoare, înspăi- 
mântătoare şi copleşitoare față de credința şi sistemul de valori 
ale pacientului şi care erau implantate cu forța în mintea 
acestuia. 

De regulă maşinăria de influențat, descrisă de pacienții lui 
Tausk, are nişte mecanisme uriaşe şi tot felul de alte compo- 
nente. Adesea, ea este capabilă să proiecteze imagini şi raze invi- 
zibile care se pot cumva imprima pe creier. În mod frecvent, 
imaginile emană dintr-o «cutie neagră mică» şi nu sunt tridimen- 
ionale, ci plate. Maşinăria şi cele ce ies din ea pot produce vic- 
timei sentimente şi gânduri, alungând altele, după cum spune 
Tausk, «prin nişte raze sau forțe misterioase pe care pacientul nu 
are îndeajuns de multe cunoştinţe de fizică pentru a le explica. 
Ea creează senzaţii care în mod total nu pot fi descrise fiindcă îi 
sunt străine (necunoscute, neobişnuite) pacientului însuşi, şi care 
sunt percepute în parte ca fiind electrice, magnetice sau provo- 
cate de curenţi de aer». În scurtă vreme, relatează Tausk, victima 
nu mai poate distinge informaţiile — sentimente, gânduri, 
senzații, amintiri — primite de la această sursă «exterioară» de 
cele generate de ea însăşi sau ca rezultat al experienței şi 
descoperirilor personale, 

Ipoteza lui Tausk, asemănătoare cu cea a lui Cowen, este că 
pacienții produc această fantezie a maşinăriei ca o manifestare 
exterioară a confuziei care există înlăuntrul lor cu privire la lu- 
mea exterioară şi cea interioară; lumea propriilor gânduri şi lu- 
mea concretă din afara persoanei. 

Această confuzie îşi are rădăcinile în primii ani ai copilăriei, 
spune Tausk. La o anumită vârstă, copilul caută să descopere 
realitatea aflată dincolo de lumea părinților săi, doreşte să ia 
legătura cu lumea exterioară, astfel că începe să exploreze. În 
măsura în care reuşeşte, copilul învață să înțeleagă, să integreze 
şi să prelucreze (să «proceseze») lumea cu care intră în contact, 
de care a luat cunoştinţă. El învaţă să facă distincția între impul- 
surile, imaginile şi experiențele legate de lumea din afară şi cele 
care sunt generate în întregime de el însuşi, imaginativ, «pluti- 
toare», care nu au rădăcini în lume. Dacă totuşi copilul a făcut 
această diferențiere, atunci proiecţiile minții sale pot fi distinse şi 
identificate. Aceasta se cheamă sănătate psihică, 

Schizofrenicul, afirmă Tausk, nu reuşeşte să facă această de- 
osebire şi nu îşi poate da seama care imagini provin din mintea 
sa şi care sunt legate de experienţe din lume. În acest moment, 
toate experientele, fie cele generate lăuntric, fie cele rezultate în 
urma unei interacțiuni cu lumea, sunt la fel. Proiecţiile minții 
dobândesc aceeaşi calitate ca şi experiența directă a lumii. Nu te 
mai poţi încrede nici în experiența aceasta directă, nici în propri- 
ile procese de gândire. Ambele devin «plutitoare», dezrădăcinate. 
Toate lucrurile sunt în aceeași măsură interioare şi exterioare. 

În acest punct, sugerează Tausk, pacientul va crea o fantezie 
— «maşina de influentat» —, ca o proiectie materializată a confu- 
ziei din mintea lui. Capabilă să implanteze imagini care iau 
forma unor raze, capabilă să implanteze realități străine, din 
afara experiențelor personale, capabilă să îi schimbe sentimen- 
tele, această maşinărie îl face pe pacient să cadă într-o desă- 
vârşită confuzie cu privire la ceea ce este real şi ceea ce este ireal, 
ceea ce este lăuntric şi ceea ce este exterior. 

Fără îndoială, ați observat, ne atenționează J. Mander, că 
această «maşinărie de influențat» sună izbitor a televizor. Cum 
putea exista acest fenomen în anul 1919, înainte ca acest aparat 
să fi fost inventat rămâne un mister. Să îndrăznesc să sugerez că 
televizorul a fost inventat de oameni cu preocupări asemănătare, 
ca o manifestare exterioară a minţilor lor?” (Mander 1978: 111) 

Atât de incredibilă pare mărturia lui Tausk, încât, dacă ea nu 
ar fi fost făcută cu câteva zeci de ani înaintea apariţiei televiziu- 
nii, s-ar fi putut suspecta ori faptul că bolnavii s-au inspirat din 
realitatea TV în descrierile lor, ori că doctorul Victor Tausk ar fi 
inventat această poveste pentru a denigra televiziunea. 

Deşi autenticitatea rezultatelor obținute de doctorul Victor 
Tausk prin observarea bolnavilor de schizofrenie nu poate fi 
contestată, mulți dintre cititorii acestor rânduri vor putea face 
următoarea obiecție: faptul că schizofrenicii identifică şi afirmă 
că ar avea în minte un fel de televizor care emite încontinuu şi 

este controlat de forte străine nu înseamnă că aceia care se uită 
la televizor trebuie să ajungă schizofrenici. Este adevărat. Nu toti 
cei care se uită la televizor se îmbolnăvesc de epilepsie sau de 
schizofrenie, ci poate doar cei care au o sensibilitate mai mare la 
comunicarea televizuală sau o anumită labilitate psihică. 

Aceasta nu înseamnă însă că televizorul nu poate cauza la 
majoritatea telespectatorilor, mai cu seamă la cei înrăiti (în jur 
de 4 ore zilnic) tensiuni sau descărcări nervoase, dezordine 
mentală sau o percepere distorsionată a lumii reale. 


Televiziunea cultivă o percepţie 
distorsionată a lumii reale 


Copiii sunt primele victime, deoarece ei încă nu au dobândit 
capacitatea de a discerne între realitate şi imaginar. Ei cred tot ce 
văd, lucru pe care fiecare părinte îl poate observa la propriii copii 
care sunt lăsaţi să se uite la televizor (Winn 1996: 150). Ei se 
află în perioada descrisă de Tausk, în care învață să deosebească 
produsele propriei imaginații de lumea reală, îşi dezvoltă rețelele 
neuronale competente să distingă între o experiență imaginară şi 
una reală, între imaginile din minte, lumea fantastică şi cea în 
care trăiesc. Creierul lor se află în stadiul dezvoltării structurilor 
fundamentale de judecată, analiză, întelegere, logică etc. 

Această confuzie între real şi imaginar, pe care o induc ima- 
ginile TV (nici real pur, nici 100% fantezie), dacă nu-l duc pe co- 
pil la declanşarea unui sindrom schizofrenic sau chiar la moarte 
prematură, precum s-a întâmplat cu copiii amintiţi anterior, este 
în măsură să modeleze la nivelul neurologic (structura rețelelor 
neuronale) precum şi la cel psihic, tendința de a confunda sau 
prefera lumea proiectată în minte celei reale. Astfel, se poate ex- 
plica neputinţa tinerilor noilor generaţii de a se integra în socie- 
tate, de a înţelege şi a se adapta lumii în care trăiesc, ducând o 

viată firească, aşa cum au trăit-o oamenii întotdeauna, cu bucu- 
riile şi necazurile inerente. 

Lumea din minte, una ideală a plăcerilor, a confortului şi di- 
vertismentului, construită din imaginile TV, devine mai reală de- 
cât realitatea, căci ea este preferată, dorită şi greu de părăsit, 
este lumea mitică a tinerilor care au crescut cu televizorul. Astfel 
se poate observa la aceşti oameni o tendinţă permanentă de re- 
fugiere sau evaziune în imaginar, fie prin băutură, drog, sexuali- 
tate, practici orientale, fie prin televiziune, jocuri pe calculator 
sau internet. Realul nu mai are consistență, deoarece prin vizio- 
narea TV oamenii îşi pierd într-o măsură mai mică sau mai mare 
capacitatea de a-l percepe şi de a-l accepta aşa cum este, 
modelându-şi viața după datele acestuia, 

Discrepanța dintre lumea reală şi aceea care se înstăpâneşte 
în mintea tinerilor este atât de mare, încât devine tot mai 
probabilă sacrificarea celei dintâi în favoarea celei de a doua. 
Oare aceasta nu poate fi socotită dacă nu o boală, cel puțin un 
simptom, o tendință schizofrenă în perceptia realității? Fenome- 
nul nu se limitează doar la generația tânără. Studiile lui G. 
Gerbner demonstrează clar că între telespectatorii înrăiți (care 
vizionează în jur de 4 ore zilnic) şi ceilalți (până la 2 ore) există 
o diferentă semnificativă în perceperea şi reflectarea realității. 
Spre exemplu, proporțional cu timpul acordat vizionării TV, se 
înregistrează o creştere a tendinței de a exagera prezenta violen- 
ței în societate. Proporțional cu vizionarea sporeşte teama, suspi- 
ciunea, izolarea față de ceilalți oameni şi faţă de societate. Creşte 
neîncrederea în vecini, în prieteni, care sunt văzuţi ca potențiali 
duşmani, 

Dar, dacă oamenii percep lumea altfel decât este ea de fapt, 
şi aceasta în mod gradat, proporțional cu numărul orelor alocate 
vizionării TV, nu putem socoti oare că această tehnologie favori- 
zează o viziune schizofrenică asupra lumii şi un comportament 
corespunzător? 

lată cum reflectă J. Mander acest fenomen: „Nu încape îndo- 
ială că televiziunea face ceea ce spune fantezia schizofrenică. Ea 
proiectează în mintea noastră imaginile unor realități exterioare 
experienței noastre. Imaginile vin în forma unor raze, ieşind 
dintr-o cutie, Ele provoacă schimbări în sentimentele noastre şi, 
după cum vom vedea, şi o totală confuzie cu privire la ceea ce este 
şi ceea ce nu este real. Întreaga realitate devine eterică, existând 
numai în mințile noastre. 

Precum maşina pacienților lui Tausk, televiziunea este mani- 
festarea finală a unei confuzii deja evidente. Această confuzie 
exista în vremea când scria Tausk, însă acum ea a fost 
instituționalizată de omniprezența mediilor artificiale în care 
trăim. O lume reală care nu poate fi pusă la îndoială a fost scu- 
fundată sub o lume reconstruită, creată de oameni. Noi trăim 
înăuntrul manifestărilor minții omeneşti. Asemenea copilului 
care caută legături cu exteriorul, nu găsim decât proiecţiile altor 
oameni, Nu putem deosebi naturalul de artificial, căci procesele 
care ne-ar dezvălui aceasta nu se văd nicăieri. Suntem desprinşi, 
plutind în spaţiu, trăind într-un bazin al lipsei de rațiune, de di- 
mensiunile unei națiuni. Vedem un stimul, o lumină şi ne agățăm 
de el, Acesta devine totul pentru noi. El iscă imagini în creierul 
nostru” (Mander 1978: 111). 


De ce vizionarea TV apare atât de 
des în povestirile consumatorilor 
de droguri sau a schizofrenicilor? 


Există oare o legătură cauzală între vizionarea TV şi cele 
două afecțiuni, şi dacă da care sunt motivele formării ei? 

1. Atât în cazul vizionării TV, cât şi în cel al schizofreniei sau 
al consumului de droguri, mintea este spectatorul pasiv al unui 
film care rulează prin fața ei. Diferenţa este că, în cazul televizi- 

unii, imaginile provin din afară, iar în celelalte situații, din in- 
teriorul subconştientului. 

2. Deşi imaginile de-a lungul televizionării provin din lumea 
exterioară omului, acestea nu sunt percepute de minte într-un 
regim identic cu cele reale, atitudinea minţii pe parcursul vizio- 
nării TV fiind asemănătoare până la identitate cu cea din stările 
alterate de conştiinţă. 

3. Vizionarea TV, prin mecanismele descrise de-a lungul 
acestei cărți, favorizând deschiderea porților subconştientului, 
înlesneşte invadarea mintii de către fantasmele inconştientului. De 
aici derivă una din cele mai grave consecințe ale vizionării. Min- 
tea, prin privitul la televizor, se obişnuieşte tot mai mult cu 
experiența pasivă, dar euforică a evaziunii în imaginar, este tot 
mai puternic atrasă de experienţele de tip halucinatoriu cărora 
este dispusă să le cedeze. Noilor generaţii crescute cu televizorul 
li se cultivă prin această experiență o sensibilitate şi o atracție 
aproape maladivă pentru substanțele sau tehnicile meditative de 
tip oriental care generează stări euforice evazioniste sau chiar 
halucinatorii, pentru fenomenul magic sau erotism, dobândind o 
labilitate sporită în ceea ce priveşte declanşarea unui sindrom 
schizofrenic, 

S-a putut constata în primul volum al cărții că mintea are 
tendința de a repeta modelele de activitate învăţate deoarece în- 
seşi rețelele neuronale se structurează în funcție de activitatea 
sau experiența avută. Cu cât o experiență este mai intensă şi de 
durată mai lungă, cu atât creierul are tendința inerțială de a o 
repeta. A privi la televizor câteva ore zilnic, luni sau chiar ani, de 
la vârsta cea mai fragedă, face ca trăsăturile generale ale acestei 
experiențe mentale să marcheze într-o măsură proporțională cu 
numărul orelor acordate vizionării, activitatea mentală, corticală 
a omului respectiv. 

În concluzie, prin privitul la televizor, mintea omului devine 
dependentă, deschisă sau atrasă de o experiență intens 

emoțională, foarte puţin raţională şi volitivă. Mintea devine tot 
mai dependentă de starea de spectator a unui film fantastic şi, 
evident, prin aceasta e expusă unui atac sau invazii a fantasmelor 
provenite din inconştient. Poarta dintre conştient şi subconștient 
se deschide din ce în ce mai mult, căci fantasmele sunt dorite, iar 
atitudinea minţii arată că este pregătită să le primească, şi asta 
cu atât mai mult cu cât experiența TV favorizează deschiderea 
acestei porți prin generarea unei activități corticale de tip aifa 
caracteristică stărilor alterate de conştiinţă (vis, drog etc.), speci- 
fică deschiderii subconştientului. (Sandy 2002) 

Astfel se explică torentul de imagini şi de gânduri care 
invadează minţile oamenilor (mai ales ale acelora care vizionea- 
ză mult programele TV), precum şi atracția pe care tot mai mulți 
oameni o resimi pentru experiențele pasive, ale evaziunii în 
imaginar (însăşi experiența erotică este una de tip fantastic 
atunci când mintea pasivă este sedusă şi atrasă de plăcere în 
direcția satisfacerii ei), 


Televiziunea asigură circulația 
liberă a fantasmelor 
în mintea oamenilor 


Am adus în discuţie în subcapitolul anterior tema schizofre- 
niei şi a drogurilor, în contextul legăturii acestora cu televiziona- 
rea, nu numai datorită pericolului real reprezentat de televiziune 
prin cultivarea unei sensibilități care favorizează consumul de 
droguri şi față de o percepție schizofrenică a realității, ci şi 
pentru relevanța pe care acestea o au pentru elucidarea unei 
probleme esențiale legate de magia televizualului, şi anume: po- 
sibilitatea intervenţiei şi a lucrării puterilor demonice în timpul 
sau în urma vizionării TV. 

Consumul de droguri nu este un comportament ce ține de 
modernitate. Este o practică străveche, întâlnită în multe dintre 

religiile şi practicile magice din America Centrală şi de Sud, In- 
dia, Iran etc. În general, în majoritatea tehnicilor şamanice, dro- 
gurile jucau un rol esenţial în invocarea duhurilor. 7 

Evul Mediu şi Renaşterea cunosc şi ele importanța plantelor 
halucinogene pentru invocarea spiritelor şi dobândirea experien- 
ței lucrurilor fantastice. Fenomenul nu rămâne străin Bisericii 
Catolice care, cunoscând relația cauzală dintre unsorile făcute 
din extracte de plante halucinogene şi vrăjitorie, încearcă să 
interzică în mai multe rânduri cultivarea sau culesul acestor 
plante. (Culianu 1999: 204) 

lată, pe scurt, care este, în lectura lui Culianu, modul în care 
drogurile halucinogene erau folosite de vrăjitori în practicile lor: 
„Vrăjitorii clasici erau nişte marginali de ambele sexe care fortau, 
folosind halucinogenele, accesul la inconştient. Luau drept real 
ceea ce experimentau sub influența drogurilor, închipuindu-şi că 
au executat anumite acţiuni stereotipe. Folosirea constantă a 
drogurilor izbutea cu siguranță să facă să dispară limitele destul 
de labile şi problematice dintre vis şi starea de veghe. Vrăjitorii 
trăiau înconjurați de propriile fantasme care asumau pesemne 
pentru ei trăsături reale şi personale (...) halucinogenele se do- 
vedesc a fi un mijloc extrem de puternic pentru a suscita fantas- 
mele, a chema demonii la existentă. De aici până la a le conferi 
forme şi atribute reale nu mai e decât un pas” (Culianu 1999: 
205-206), 

De altfel, şi ştiinţa modernă constată capacitatea pe care o au 
drogurile halucinogene, ca şi tehnicile orientale în a favoriza ac- 
cesul la luimea inconştientului. „LSD, observă Bruno Wurtz, per- 
mite ieşirea la suprafaţă a diferitelor elemente din inconştient. El 
permite aşa-zisele excursii în zonele inaccesibile ale subconştien- 
tului. (...) Efectele obtinute cu droguri psihedelice puteau fi, de 


26 Şamanii, oameni cu puteri magice, vrăjitori sau taumaturgi se lăsau mai 
întâi posedaţi de spirite pentru ca mai pe urmă să le stăpânească, îşi închipuiau ei, 
pe acestea. În religii precum acelea ale eschimoşilor, iranienilor (persani), chinezilor 
tibetani, şamanii jucau un rol central. Vezi (Culianu 1999: 87) 

altfel, provocate şi prin exerciții de meditație, prin hipnoză şi 
prin alte terapii. Subiectii nepreveniți, care practicau meditaţia, 
aduşi din Orient în clinici occidentale pentru a experimenta 
L.S.D.-ul, declarau că «excursiile» chimic induse sunt identice cu 
cele induse prin tehnici fizice şi meditative.” (Culianu 1999: 97) 

Aşadar, consumul halucinogenelor nu este altceva decât una 
dintre metodele prin care se forțează accesul la inconştient, 
deschizându-se larg porțile acestuia. Prin consumul acestora, 
vrăjitorii de odinioară apelau sau invocau demonii. Aceasta, 
fiindcă magicienii ştiau că „sursa principală a demonilor este in- 
conştientul, care este capabil să invadeze în anumite împrejurări 
zona conştientă a subiectului” (Culianu 1999: 208). Prin urmare, 
fantasmele nu sunt altceva decât astfel de energii, de spirite care 
se materializează în imagini pentru a-l înșela pe om, atrăgându-l 
în capcanele plăcerii, ale violenței, ale robiei patimii, Schizofre- 
nia, ca şi consumul de droguri, afirmă Culianu, este o stare în 
care se manifestă puterile demonice, fără a fi expres invocate 
(Culianu 1999: 172). De vreme ce ea înseamnă un scurtcircuit 
între lumea interioară a fantasmelor şi cea reală, atunci duhurile 
pot avea acces liber la zona conştientă, putând duce mintea la o 
cumplită rătăcire, la înşelare sau posedare. Aceasta îl face pe an- 
tropologul G&za Roheim să interpreteze magia ca pe o „schizo- 
frenie instituționalizată” (Culianu 1999: 171). 

Fie că este vorba de magicieni, fie de cei vrăjiți, atunci când 
fantasmele „se impun minții ca o prezență străină, realități 
străine ce posedă”, se poate identifica apariţia unei aşa-zise 
schizofrenii” (Culianu 1999: 171). 


27 „De îndată ce visul este socotit o producție fantastică provenind din 
inconştient, iar schizofrenia o stare de confuzie între conținuturile onirice şi 
conținuturile sensibile, nu va trebui să ne mirăm nicicum de corespondențele dintre 
fantasmele schizofrenilor şi fantasmele folosite de magicieni. La urma urmei, 
proveniența lor este aceeaşi, doar că, în cazul magicianului, fantasmele sunt produse 
în mod voluntar şi dirijate de operator, în timp ce, în cazul bolnavului, i se impun ca 
nişte realități străine, îl «posedă»”, Ibidem, p. 171. 

Am prezentat cele două situații în care fantasmele se 
manifestă, fără să fi fost invocate — halucinaţiile narcomanilor şi 
schizofrenia —, deoarece amândouă ne descoperă mecanismul 
prin care televizorul poate să favorizeze o influențare demonică a 
minţii umane. Din aceste observaţii putem concluziona că, în 
măsura în care tehnologia video cultivă o atitudine mentală pasivă, 
(dependenta de lumea fantastică a imaginilor cu care mintea s-a 
deprins de-a lungul miilor de ore de vizionare), în aceeaşi măsură 
ea expune mintea nu numai atacului unor imagini pasionale, ci 
chiar al unor puteri şi lucrări demonice, fapt favorizat de deschide- 
rea porţilor inconştientului. 

Prin vizionarea programelor TV, mintea nu mai exercită un 
control conştient asupra imaginației, care devine doar un instru- 
ment pasiv al reprezentării imaginilor de la televizor. Imaginaţia 
scăpată de sub controlul conştiinţei, atrasă magic în scenarii de 
satisfacere a dorințelor sădite de mesajele sau fantasmele TV, 
ajunge astfel puternic expusă înrâuririi demonice, devine prada 
cea mai uşoară pentru duhurile care străbat văzduhul inconştien- 
tului. Imaginăâția prin care fantasmele se materializează şi 
invadează mintea devine astfel, după cum spunea tradiția orto- 
doxă, „o adevărată punte a dracilor” (Nicodim Aghioritul 1991: 
67). 

Nu afirmăm prin aceasta că tehnologia video este demonică, 
după cum nici plantele halucinogene sau drogurile nu au o astfel 
de natură, Este vorba mai curând de comunicarea nefirească pe 
care o presupune această tehnologie, experiență ce conduce la o 
modificare a activităţii corticale, într-un fel asemănător celui în 
care operează drogul halucinogen; şi anume, este favorizată o 
stare mentală prielnică unei înrâuriri demonice a mintii, prin 
deschiderea porților inconştientului. 

fă 

Din analiza de până acum rezultă că vizionarea TV 

(internetul sau jocurile pe calculator), ca şi consumul drogurilor 

halucinogene, înlesneşte, prin efectele pe care le are în timp 
asupra minții, influențarea demonică a acesteia de către spiritele 
care vin din spațiul necunoscut al inconştientului. Cercetarea a 
avut în vedere însă numai efectele tehnologiei video, dincolo de 
orice comentariu privind mesajele transmise prin aceasta. În 
privința conținutului programelor de televiziune, trebuie făcute 
următoarele precizări: 

Se poate spune că o emisiune ştiinţifică, un concert simfonic, 
ca tip de mesaje, nu au în mod manifest un potențial malefic. Ele 
pot afecta negativ mintea cu precădere în contextul descris ante- 
rior. Nu acelaşi lucru se poate afirma însă despre fantasmele ero- 
tice (imaginile sexy sau pornografice din materialele publicitare, 
filme etc.), care stimulează pasiunile, sau despre imaginile care 
incită la un comportament agresiv. Aceste mesaje, prin ele în- 
sele, au un caracter malefic, de aceea este foarte probabil ca în- 
seşi puterile demonice să intervină în actiunea de vrăjire pe care 
acestea o desfăşoară în mintea telespectatorilor. După magicieni, 
eşte în firea lucrurilor ca în spatele fantasmelor pătimaşe să se 
ascundă prezenţa şi lucrarea demonilor. 

Prin urmare, în ceea ce priveşte televizionarea, imaginile 
pătimaşe sunt primite inițial în minte prin vizionare, învoindu-ne 
cu ele, pentru a hrăni anumite dorințe sau pasiuni, Ulterior însă, 
prin ele, putem accepta şi influențele malefice care au aceeaşi 
natură sau se manifestă tot prin intermediul fantasmelor. Imagi- 
nile fantastice devin astfel calul troian prin care pătrund în minte 
entitățile malefice ascunse în spatele lor. 

lată cum descriu magicienii Renaşterii, în lectura lui Culianu, 
puterea pe care demonii ascunşi în spatele diferitelor fantasme o 
au în a înşela mintea omului: „Aceşti demoni se mărginesc să de- 


28 Acestea sunt, de altfel, principalele instrumente ale persuasiunii magice 
folosite de televiziune, deoarece în acest mod sunt apelate şi cultivate dorințele 
pasionale şi instabilitatea emoțională, iar telespectatorul este astfel determinat, în 
mod ocult, să urmeze anumite comportamente, 

praveze sufletul prin fantezii şi cogitatiuni. Toate acestea sunt 
uşor de explicat, deoarece demonii, având o esență pneumatică, 
pot asuma toate formele şi culorile pe care le vor, arătându-se 
spiritului uman sub aparente înşelătoare. Luând aceste forme, ne 
inspiră multe acțiuni şi hotărâri, şi ne sugerează multe sfaturi. 
Suscită în noi memoria voluptăților trecute şi ne stimulează frec- 
vent, în stare de veghe ori de vis, simulacre de pasiuni””. 

Ce se întâmplă oare în condițiile descrise anterior, când fan- 
tasmele ajung să dobândească autonomie, să se materializeze, 
fiind văzute şi personalizate, ca în situația lui Cristian şi a lui 
Allan Mentzies, când stabilesc înțelegeri, discută cu persoanele 
respective, le ordonă etc, Să fie acesta doar produsul imaginaţiei 
unor minti bolnave, solicitate sau excitate prea mult de viziona- 
rea unor filme de groază? Greu de crezut, mai cu seamă că mo- 
dul în care aceste fantasme sunt vizualizate astăzi de 
telespectatorii care au ajuns, să spunem, la un comportament 
schizofrenic, sunt identice ca manifestări cu cele apărute în cazul 
celor care se ocupă de spiritism sau de alte practici oculte 
(Encausse 2002: 70), „Magicienii Renaşterii, de altfel, ştiu şi 
mărturisesc că spiritele nu sunt decât fantasme care dobândesc o 
existență autonomă” (Culianu 1999: 172). 

Pe de altă parte, caracterul distructiv al acestor fantasme 
pentru viața telespectatorilor, care ajung să fie influențați şi 
posedați de ele, sunt o dovadă la fel de importantă a unei posi- 
bile influente demonice. Cum s-ar putea explica altfel că înşişi 
copiii, care au un suflet curat, ajung să ucidă sau să se sinucidă, 
conduşi de aceste fantasme? Să fie vorba doar de o infiuenţă de 
natură psihologică pe care imaginile din minte o au asupra aces- 
tor copii sau într-adevăr se poate pune problema unei înrâuriri 
venite din partea unei voințe străine, de natură malefică? 


29 Mihail Pselos, Despre demoni, II, apud 1. P. Culianu, Eros şi magie ..., p. 198. 

Magia Renaşterii sau renaşterea 
magiei în cultura occidentală 


Magia nu este o creaţie a Evului Mediu sau a Renaşterii. Ea 
este prezentă în toate perioadele istorice, în toate culturile, 
născându-se sau manifestându-se pentru prima oară în istorie 
atunci când omul a încercat să dobândească puterea de a se face 
pe sine un mic dumnezeu fără ajutorul sau chiar în opoziție cu 
Dumnezeul Cel Adevărat. 

Magia, în esență, nu urmăreşte decât instrumentarea unei 
puteri sau a puterii, influentarea oamenilor, lucrurilor şi chiar a 
istoriei, prin manipularea unor energii sau prin intermediul de- 
monilor. Că într-adevăr se dobândeşte o putere temporară sau e 
vorba doar de o înşelăciune a vrăjmaşului, care duce la deperso- 
nalizare, (la posedare) şi psihoză este o chestiune care nu poate 
fi dezvoltată în aceste rânduri. 

De ce ne-am oprit atentia asupra Renaşterii, a culturii magi- 
cului circumscrise acestei perioade istorice în spațiul occidental, 
luând-o drept punct de referință în cercetarea efectului magic al 
televiziunii? Un motiv important l-au constituit cărțile lui I.P. 
Culianu, prin care am avut la dispoziție o bibliografie ştiinţifică 
extrem de bogată şi precisă privind magia, un obiect care prin 
natura sa ţine de mister, de ocult, care în trecut putea fi cunoscut 
mai ales prin ritualuri de iniţiere şi care, în general, nu poate fi 
abordat fără anumite riscuri, relativ la integritatea mentală şi 
sănătatea sufletească. Culianu şi-a dedicat 12 ani din viață studi- 
ului culturii magice, a fantasticului renascentist, ceea ce nu este 
exclus să fi constituit una dintre cauzele morții sale premature şi 
violente. 

Având în vedere apropierea dintre experiența vizionării TV şi 
anumite practici sau filozofii orientale, a existat initial tentația ca 
în prezentul studiu să aducem în discuţie cercetări referitoare la 
aceste tehnici, la magicul sau demonicul cultivat în aceste culturi. 

Odată însă cu avansarea studiului, ne-a devenit tot mai clar fap- 
tul că magia Renașterii, cultura fantasticului renascentist trebuie 
să constituie cadrul general al analizei, deoarece televiziunea 
apare şi se dezvoltă în spațiul culturii occidentale care, într-un fel 
sau altul, derivă, moşteneşte sau este un produs natural al Re- 
naşterii. 

„Magicianul din De Vinculis (principala lucrare a .lui 
Giordano Bruno), observă Culianu *, este prototipul sistemelor 
impersonale de mass-media, al cenzurii indirecte, al manipulării 
globale şi al brain-trusturilor ce-şi exercită controlul ocult asupra 
maselor” (Culianu 1999: 131). | 

Pentru un observator mai atent al fenomenului cultural occi- 
dental, un cunoscător al magiei ca tehnică şi practică, devine clar 
că televiziunea, psihanaliza, tehnicile de transformare a sinelui, 
ştiinţele manipulării şi ale schimbării de atitudine, cultura 
publicităţii sunt domenii anticipate — dincolo de elementul teh- 
nologic — de experientele şi năzuințele magicianului renascentist 
(Culianu 1999: 148). | 


Arta memoriei, 
precursoare a televiziunii 


Arta memoriei, un fenomen cultural sau religios care 
marchează cu putere gândirea şi experiența religioasă occiden- 
tală, pe perioada Evului Mediu sau a Renaşterii, poate fi conside- 
rată, pe bună dreptate, strămoaşa sau precursoarea culturii 


30 Culianu demonstrează că ştiinţele psihologice şi sociale — psihologia 
aplicată, psihanaliza etc. — derivă direct din magie, din metodologia şi, adesea, chiar 
obiectivele sale. Având în vedere scopurile declarate ale magiei — influențarea 
oamenilor, controlul conştiințelor, manipularea în general -, Culianu arată că 
magicianul nu a dispărut astăzi, ci se ocupă „de relații publice, de propagandă, de 
prospectarea pietei, de anchete sociologice, de publicitate, informație, 
contrainfornatie şi dezinformație, de cenzură, de operațiuni de spionaj şi chiar de 
criptografie”. (Culianu 1999: 148) 

televizualului. Arta memoriei este „o tehnică de manipulare a 
fantasmelor”, care se bazează pe ideea că tot ce se vede având 
„Un caracter intrinsec de imagine este uşor memorabil” (Culianu 
1999: 61). 

Inițial, această „artă” pătrunde în cultura Evului Mediu, în 
Biserica Catolică ca o tehnică de memorare, ce urmărea, pentru 
a-şi atinge scopul, „suprapunerea oricărui continut lingvistic sau 
noțional (în genere abstract) unei suite de imagini”. Prin această 
asociere era favorizată învățarea sau memorizarea, întrucât 
amintirea imaginilor ce trebuiau să fie pline de viată, impregnate 
cu emoții, slujea readucerii în memorie a noțiunilor abstracte cu 
care acestea erau asociate. O tehnică asemănătoare se foloseşte 
astăzi în construcția reclamei în domeniul culturii publicitare. 
Imaginile cu care se făcea asocierea puteau avea şi un suport 
obiectiv — natura şi societatea — însă ele, în general, ajunseseră să 
fie „nişte fantasme produse în ocurență de facultatea 
imaginativă” (Culianu 1999: 62). 

Cu timpul, Arta memoriei ajunge să-şi depăşească funcția 
utilitară, deoarece „savanţii” Evului Mediu târziu şi ai Renaşterii, 
la întâlnirea cu gândirea neoplatonică şi cu practicile gnostice 
descoperă şi o funcție gnoseologică a acestei arte. În prima fază, 
procesul de cunoaştere facilitat de arta memoriei consta în „con- 
struirea unei lumi de fantasme menite să exprime cu aproximație 
realități de ordin inteligibil față de care lumea noastră nu este 
(după autorii neoplatonicieni n.n.) decât o copie îndepărtată sau 
imperfectă”. „Arta memoriei a fost în cursul Evului Mediu occi- 
dental, observă Culianu, ceea ce erau în India etapele prelimi- 
nare din Yoga”. (Culianu 1999: 63) 

Imaginile fiind văzute ca o expresie mai apropiată a lumii 
esențelor, care constituie, după neoplatonicieni, modelul lumii 
noastre, plăsmuirea sau identificarea imaginilor-fantasmă care 
reflectă, chipurile, lumea cea de sus constituia mijlocul principal 
în cunoaşterea lumii reale. Cu alte cuvinte, imaginile căpătau o 

valoare în sine, ele fiind văzute ca nişte vehicule prin care lumea 
inteligibilă ni se poate descoperi sau prin care noi putem întelege 
lumea în care ne aflăm. Prin aceasta se dădea mână liberă fan- 
tasmelor, fantasticului în genere, pentru reconstruirea realității, 
pentru generarea unei noi imagini despre lume, unei noi religii. 
Produsele imaginarului ajung astfel să înlocuiască, la nivel indi- 
vidual mai întâi, şi comunitar ulterior, datele lumii reale şi ale 
revelației”. 

Încă din primele faze ale folosirii fantasmelor în procesul 
mnemotehnic se ştia că acestea pot fi eficiente, adică au capacita- 
„tea de a se înscrie cu putere în memorie, dacă provoacă o emoție 
puternică. Emoţiile sunt garanția unei bune memorizări a actului 
. care le însoţeşte sau care le produce. Astfel, prin diverse tehnici 
se viza excitarea intensă a facultății imaginative, se urmărea 
zămislirea fantastică a unor lumi interioare în care experienta 
individului trebuia să fie foarte vie, pregnantă, emoțională şi 
„chiar simțuală, precum este de fapt experiența halucinatorie, 
. Totodată, artiştii memoriei descoperă că, în deschiderea minții 
"către această lume fantastică interioară, eroticul joacă un rol 
- esenţial. De aici şi până la întrebuinţarea artei memoriei în susci- 
tarea unor fantasme erotice, voluptuoase, la incitarea fantastică a 
dorinței sexuale nu mai era decât un pas. 

Prin urmare, odată cu trecerea timpului, funcția utilitară a 
artei memoriei a fost înlocuită tot mai mult de cea speculativă, 
Arta memoriei a început să fie văzută şi folosită tot mai mult ca 
metodă de cunoaştere a lumii, în special a celei nevăzute. Mai 
târziu, ea devine tehnica predilectă a suscitării fantasmelor ero- 
tice şi chiar a satisfacerii erosului în plan imaginar (Culianu 


31 Arta memoriei nu făcea decât să instituționalizeze, să dea un caracter 
ştiinţific la vremea aceea unei experiențe sau tentaţii pe care omul a avut-o 
dintotdeauna, aceea de a-şi construi imaginar propria realitate sau propria religie, 
una fantasmagorică care-i satisface sau care reflectă pasiunile, construcție la care 
conlucrarea conştientă sau inconştientă cu demonii joacă roiul esential. Un exemplu 
semnificativ îl constituie hinduismul sau religiile gnostice în general. 

1999: 68-71), pentru a sfârşi, după cum vom vedea în cele ce 
urmează, transformându-se în magie intersubiectivă, ştiinţa do- 
bândirii puterii magice prin intrarea în comuniune cu duhurile 
văzduhului. Arta memoriei devine astfel „o verigă intermediară 
între eros şi magie” (Culianu 1999: 61). 

În parcurgerea acestui drum, un rol important l-au jucat tra- 
ducerea scrierilor gnosticilor, a neoplatonicienilor, a tratatelor de 
astrologie şi magie ale Antichității. Acestea deschideau un nou 
orizont întrebuințării Artei memoriei sau a înțelegerii şi 
interpretării fenomenelor şi realităților la care conduce jocul cu 
fantasmele, de fapt călătoriile fantastice în lumea inconştientului. 


Arta memoriei sau cultura fantasmelor 
sfârşeşte în demonologie 


Jocul cu fantasmele în care arta memoriei îl iniția pe omul 
renascentist nu însemna, de fapt, observă Culianu, decât a urma 
„glasul fantasmelor pe care inconştientul, în blândetea lui, îl pro- 
pune” (Culianu 1999: 67). Unde îl călăuzeau aceste fantasme pe 
omul de atunci, ca de altfel şi pe cel contemporan? 

Arta memoriei, arată M. Ficino, ca tehnică de manipulare a 
fantasmelor, joacă un rol esential în deschiderea sufletului pen- 
tru primirea „revelației fantastice în chipul unor figurae (figuri 
simbolice)”. Punerea în scenă a acestor figuri, personaje ale unor 
fantasmagorii interioare (...) reprezintă modalitatea prin care su- 
fletul se deschide către aşa-zisul oculus spiritualis sau lumea 
inteligibilă a esențelor, care în fapt este cea a inconştientu- 
lui(Culianu 1999: 67). Acest ochi spiritual, în viziunea lui Ficino, 
permite aruncarea unei priviri în sus, către nivelurile „super- 
ioare” ale existenţei. 

Aşadar, exercitarea fanteziei pe tărâmul fantasmelor, realiza- 
tă prin arta memoriei, are ca efect deschiderea minții către lumea 
interioară a inconştientului de unde provin de fapt aceste 

constructe fantastice, cu toate consecințele ce rezultă de aici. În 
dezvoltarea ulterioară a operei sale, ficino recunoaşte că, de 
fapt, prin aceste figuri simbolice, care sunt puse în scenă, sunt 
invocati şi atraşi „demonii sau darurile lumii însuflețite şi ale 
stelelor vii” (Culianu 1999: 187). 

Magia „naturală” sau „spirituală” este primul nivel mai inte- 
lectual, mai filozofic sau mai camuflat, să spunem, la care ajunge 
cultura fantasticului renascentist sau cultivarea fantasmelor pe 
tărâmul interior al minţii. Prezentarea oarecum ştiinţifică a aces- 
tui fenomen magic, în fapt a comunicării cu demonii pe care cul- 
tura fantasticului o face posibilă, este justificată pe fondul unui 
climat destul de auster şi chiar susceptibil, precum era cel al 
Inchiziției Bisericii Catolice. Reţinerea lui Ficino de a merge mai 
departe sau distincția pe care el o impune între magia naturală şi 
demonologie se datora temerii de a nu intra, cumva, în vizorul 
Inchiziției, ca promotor al vrăjitoriei. Magia pe care el o 
profesează este una „ştiintifică”, „intelectuală”, în care sunt ape- 
late aşa-zisele spirite „superioare”, şi nu dracii obişnuiţi invocați 
de vrăjitoarele de rând. 

Giordano Bruno merge mult mai departe în dezvăluirea a 
ceea ce înseamnă cu adevărat jocul fantasmelor inițiat de incon- 
ştient. El recunoaşte că în procesul fantastic, în actul magic, de- 
monii joacă un rol fundamental. Totul este ca magicianul, susține 
el, să fie capabil să-şi stăpânească fantasmele pe care le 
zămisleşte pentru a nu deveni el însuşi victima lor sau a demo- 
nilor din spatele acestora. „Ai grijă, atenționează Bruno, să nu te 
prefaci din instrument în operator al fantasmelor”. În G. Bruno, 
Sigillus sigillorum, II, 2, p. 193, apud (Culianu 1999: 134) 

Magicienii Renaşterii, hrăniti din izvoarele demonologiei ne- 
oplatoniciene“?, ştiau că „demonii sunt nişte spirite invizibile care 
au facultatea de a acționa asupra simțului intern (facultatea 


32 „Toate izvoarele principale ale demonologiei au fost traduse de Marsilio 
Ficino în latineşte.” (Culianu 1999: 195) 

imaginativă). Ei produc halucinatii vizuale, auditive sau amândo- 
uă la un loc” (Culianu 1999: 214). Giordano Bruno arată, de 
exemplu, că aceste spirite „au puterea de a-i induce în eroare pe 
oameni prin imaginaţie şi prin promisiuni înşelătoare”"*. 

Să nu ne închipuim că omul obişnuit al Renaşterii (ca şi tele- 
spectatorul de astăzi), care venea în contact cu această cultură a 
fantasticului, conştientiza că prin aceasta îşi periclitează viața 
sufletească. Tehnică de memorare sau gen de divertisment inte- 
lectual, arta memoriei era primită şi chiar cultivată cu interes şi 
plăcere mai cu seamă în contextul unei renaşteri a păgânătăţii, al 
unui complex intelectual pe care-l crea cultura şi filozofia antică. 
Aceasta însă nu făcea decât să prolifereze piața fantasmelor, să 
pregătească minţile oamenilor, să le sensibilizeze în fața atacului 
magic, a asaltului maleficului. Desigur, deoarece nu multi aveau 
acces la cultură, la învățătură, fenomenul era destul de restrâns. 
Totodată, pentru unul ca Giordano Bruno, care năzuia să poată 
ajunge prin magie să stăpânească şi să controleze minţile indivi- 
zilor, să manipuleze masele, mijloacele de multiplicare a fantas- 
melor, disponibile în vremea lui, nu-i permiteau să ajungă prea 
departe. Puterea magicianului era limitată, depindea, în princi- 
piu, de capacitatea de a invoca şi a lucra cu puterile maleficului. 


Transformarea fanteziei într-o punte a 
demonilor, prin vizualizarea 
imaginativă a fantasmelor pasionale 


Această scurtă incursiune în arta memoriei şi a evoluţiei 
acesteia în istoria Renaşterii ne arată că incitarea imaginaţiei, 
cultivarea fantasmelor sau deschiderea fanteziei faţă de sugestiile 
inconştientului conduce în cele din urmă la o experiență magică 
şi chiar la intervenţia sau lucrarea demonilor. Concluzia magici- 


33 G. Bruno, De Magia Il, p. 427-428, apud Ibidem, p. 213. Ibidem, p. 214. 

enilor Renaşterii, care constituie şi temeiul tehnicii de invocare a 
demonilor, este aceea că în însuşi procesul vizualizării — primirea 
în minte sau zămislirea în interiorul acesteia a fantasmelor — este 
foarte probabil să se manifeste acțiunea spiritelor malefice. „Spiri- 
tele, observă Culianu, sunt fantasme care dobândesc o existență 
autonomă printr-o practică de vizualizare semănând întru totul 
cu arta memoriei” (Culianu 1999: 172). 

Aceasta nu este numai rezultatul experienței fantastice a 
magicianului Renaşterii. Atât gnosticii, cât şi yoghinii plecau în 
călătorii fantastice, în lumi imaginare, prin intermediul aceleiaşi 
tehnici a vizualizării, călătorii care însemnau, după credința lor, 
pătrunderea într-o lume a spiritelor. Şamanii, indiferent de cul- 
tura căreia îi aparțineau, prin această tehnică a vizualizării ve- 
neau în contact cu demonii cu care colaborau sau de care erau 
posedați ulterior. Acest fenomen e semnalat şi de Părinții Biseri- 
cii, cu toate că dintr-o perspectivă cu totul contrară. Biserica 
avertizează asupra pericolului pe care-l presupune fuga în imagi- 
nar, primirea în minte a unor scenarii fantastice, în esenţă, a 
nălucirilor. Sfinţii Părinți Ignatie şi Xantopol arată că „sfintii de 
mai înainte au socotit-o (vorbesc despre fantezie, mai cu seamă 
despre cea necuviincioasă, pătimaşă), asemenea miticului Dedal, 
ca o închipuire cu multe chipuri şi cu multe capete asemănătoare 
hidrei, ca pe un pod al demonilor. Găci blestemații ucigaşi tre- 
când prin ea (imaginaţia), intră în comunicare cu sufletul şi se 
amestecă cu el, făcându-l un cuib de viespi şi o peşteră de gân- 
duri sterpe şi pătimaşe” (Calist şi Ignatie 1979: 64, 135). 

Desigur, nu în orice act imaginativ se face prezentă lucrarea 
maleficului. Există anumite lucrări sau fantasme care sunt însă 
specifice înrâuririi demonice. Biserica le identifică în acele 
construcţii sau scenarii mentale care incită şi hrănesc patimile, 
care-l leagă pe om de anumite comportamente, care-i anulează 
libertatea. Pentru a preveni o astfel de influentă, Biserica în- 
deamnă la trezvie, la păzirea minţii, la respingerea acestor 

imagini şi evitarea acelor experiențe care ar putea deschide 
porțile imaginației pentru primirea duhurilor spurcate. Magicie- 
nii, dimpotrivă. 

Giordano Bruno, în lucrarea „Sigillus Sigillorum”, recomandă 
artiştilor memoriei din aceeaşi breaslă cu el să cultive „produce- 
rea de fantasme voluptoase. Excitaţi-vă, le spune el aproape tex- 
tual magicienilor, «popoarele cele mai predispuse la plăceri 
erotice şi la ură sunt cele mai active (în practicarea magiei)»”*f. 
Naşterea acestor fantasme în minţile magicienilor sunt garanţia 
prezenţei lucrării demonice pe care ei o îndreaptă către aceia pe 
care urmăresc să-i vrăjească. În esenţă, aceasta este specialitatea 
şi puterea demonilor, incitarea simţurilor, a pasionalului, în fond, 
a patimii. 


Teatrul fantastic şi televiziunea 


Am insistat asupra prezentării artei memoriei şi a 
consecințelor acesteia pentru a se înțelege că fenomenul televi- 
zualului — jocul cu fantasmele inițiat în minţile scenariştilor, regi- 
zorilor sau a actorilor şi finalizat în mintea telespectatorului — 
implică un imens risc pentru viața spirituală şi integritatea 
mentală a acestora. 

Că ideea de televizor era anticipată încă din perioada Renaş- 
terii ne-o demonstrează încercarea lui Camillo Deiminio, din anul 
1534, de a pune la punct la curtea regelui Franţei Francisc 1 un 
teatru fantastic. Prin punerea în scenă a unui scenariu magic cu 
personaje fantastice, publicului i se transmiteau şi i se întipăreau 
în minte anumite figuri sau lucrări, era introdus pe traiectul unei 
fantasmagorii, era iniţiat într-un proces magic. Acest proces nu 
mai era însă un act individual, ci colectiv, nu mai era ascuns, 
ocultat, ci instituționalizat şi oficial precum este şi cazul televizi- 


34 Sigillus sigillorum, vol. II, p. 166, apud I.P. Culianu, Eros şi magie ..., p. 
145. 

unii. Delminio a murit înainte de a-şi vedea realizat visul care, de 
altfel, era imposibil de împlinit cu mijloacele vremii sale. 


Televiziunea nu este decât o artă 
a memoriei, pusă în practică 
cu instrumentele oferite de ştiinţa modernă 


Dacă urmărim cu atenţie istoria artei memoriei sau evoluția 
culturii fantasmelor în mințile oamenilor, vom constata cu uşu- 
rință paralelismul existent între acest fenomen cultural sau mai 
curând magic şi cel pe care-l constituie televiziunea în lume. 

Arta memoriei, asemenea televiziunii, era la început o tehni- 
că bazată pe observaţiile ştiinţei vremii, o tehnică despre care se 
spunea că uşurează învățarea, memorizarea, cunoaşterea în 
general. 

Ulterior, arta memoriei, ca mijloc al cunoaşterii, începe să-şi 
depăşească atribuţiile iniţiale erijându-se în sursă a adevărului. 
Practic, ea devine mijloc de reconfigurare a realităţii, de recreare 
fantastică a acesteia. Fantasmagoriile pe care le producea atunci 
această ştiintă a psihicului uman şi pe care astăzi le configurează 
lumea televizualului ajungeau să constituie o lume care se re- 
vendica pe ea însăşi ca fiind mai adevărată, mai înaltă decât 
aceea pe care o reflectau. Lumea fantasticului înlocuieşte pas cu 
pas lumea reală, imitând-o şi schimonosind-o. Această „lume 
nouă” pe care fantasmele Renaşterii o nasc în mințile oamenilor 
şi cu care astăzi televiziunea ne hrăneşte devine realitatea 
mentală cotidiană atât pentru victima magiei Renaşterii, cât şi 
pentru omul modern. 

Trebuie remarcat faptul că întreaga istorie a magiei în Occi- 
dentul Renaşterii îmbracă haina ştiintificului. Aceşti magicieni nu 
sunt nişte vrăjitori de duzină, ci adevărați savanți. Limbajul este 
foarte bine stăpânit în sfera unei terminologii cât mai tehnice şi 
filozofice. Biserica Catolică nu ar fi acceptat niciodată dezvolta- 

rea acestui cult al fantasticului, dacă acesta nu s-ar fi ascuns sub 
O titulatură ca aceea de: artă a memoriei, magia phisica, 
mathematica, magia divină sau în spatele unor cercetări făcute 
prin „metoda ştiintifică”. 

Televiziunea nu are nevoie de o justificare atât de elaborată, 
Întemeiată ştiinţific, pentru a-şi desfăşura lucrarea în societatea 
modernă, deoarece ea însăşi este un produs al ştiinţei (descoperi- 
rea undelor electromagnetice) al tehnicii şi tehnologiei. Mesajele 
ei sunt însă doar camuflate, precum se întâmpla şi în timpul Re- 
naşterii, în spatele teoriilor ştiinţifice, a obiectivității, a poziti- 
vismului raționalist. Experiența care devine astăzi posibilă, prin 
intermediul televiziunii, este deschiderea orizontului fantastic, 
interior, deschiderea porţilor inconştientului, dându-i-se omului 
posibilitatea de a privi „dincolo” sau de a se lăsa furat de „jocul 
fantasmelor”. 

În faza a treia a acestui proces istoric — dezvoltarea culturii 
fantasticului în Renaştere sau a culturii televizualului în lumea 
modernă -— are loc erotizarea lumii fantasmelor, cultivarea acelor 
fantasme care sunt încărcate, îmbibate cu pasiuni şi emoții pu- 
ternice, iubire sau ură. Astfel predominarea erosului şi a violenţei 
pe micul ecran este un fapt anticipabil în condițiile în care televi- 
ziunea se dovedeşte a fi un instrument magic folosit în contextul 
promovării culturii fantasticului. În Renaştere, ca şi astăzi, erosul 
şi violenta constituie liantul, forța de captivare sau de seducţie a 
fantasmagoriilor promovate prin arta memoriei, respectiv prin 
televiziune, dar totodată, şi legăturile cele mai puternice cu care 
magicul poate înlănțui mintea omului. Ele constituie fondul sau 
creează platoul pe care se edifică orice act magic, prin ele putând 
fi incitate şi dirijate cu uşurinţă dorinţele în direcția urmărită de 
magician. 

Ultima fază a evoluţiei artei memoriei este cea în care, în in- 
teriorul cercurilor de specialitate ale magicienilor, se recunoaşte 
că în spatele fantasmelor, mai cu seamă a celor erotice sau pasi- 

onale, se află lucrarea demonilor. Magicienii sunt invitați, îndem- 
nați ca prin aceste experiențe imaginare să intre în comunicare 
cu demonii, să se „bucure” de sprijinul lor. 

Deşi în contextul culturii societății audio-video s-a ajuns deja 
până la acest nivel de acțiune, câmpul fantasmelor ajungând să 
aibă un caracter aproape totalitar, mulți oameni nu recunosc sau 
ignoră posibilitatea ca înseşi puterile demonice să fie amestecate 
sau să intervină prin vizionare în viața oamenilor. Doar prornoto- 
rii Noii Ere recunosc şi chiar proclamă oficial pătrunderea în era 
revrăjirii lumii, revrăjire operată îndeosebi prin media audio-video, 
doar ei îi îndeamnă pe fată pe oameni să asculte de guru-ul inter- 
ior, de glasul care se ridică din adâncurile inconştientului (Wurta 
1992: 213). 

Atâta timp cât vizualizarea fantasmelor, primirea sau preda- 
rea pe mâna acestora pentru a trăi intens actul dramatic şi pasio- 
nal implică, după cum arată magicienii, dar şi Biserica, posibilita- 
tea intervenției sau lucrării demonilor, devine clar faptul că, în 
societatea modernă, televizionarea poate fi privită ca sursă sau 
mijloc al lucrării maleficului. Odată deschise porțile subconştien- 
tului, bătătorită această cărare — fantezia - către adâncul minţii 
sau către lumea inconştientului, demonilor li se oferă posibili- 
tatea pătrunderii în mintea oamenilor şi a influențării acesteia. 

Imaginile unui concert sau a unei emisiuni religioase, de 
pildă, nu au un efect negativ decât în măsura în care cultivă ape- 
titul pentru evaziunea în imaginar. Fantasmele erotice şi ale 
violenței, însă, încă de la plăsmuirea lor în mintea scenariştilor sau 
a regizorilor, pot să constituie un câmp de acțiune demonică, după 
spusele magicienilor. La zămislirea acestora contribuie în mod obli- 
gatoriu şi demonii, câci ele nu materializează decât lucrări care le 
sunt proprii acestora în cel mai înalt grad. Însăşi vizionarea fan- 
tasmelor pasionale înseamnă, după magicieni, invocarea duhurilor 
care le gestionează. 

Cu sau fără ştiintă, 
magicieni ai timpurilor moderne 


Sunt scenariştii, regizorii sau chiar actorii, care imaginează şi 
creează violența sau pornografia de pe micul ecran, nişte magici- 
eni ai zilelor noastre? După lucrarea pe care o fac — zămislesc 
fantasmele în spațiul propriei minți, le materializează în scene de 
viaţă şi le întipăresc pe suport electromagnetic, urmărind suscita- 
rea emoțiilor şi pasiunilor puternice şi, în cazul publicității, chiar 
intenționând legarea, determinarea unor comportamente -, se 
poate într-adevăr afirma că aceştia constituie varianta modernă, 
„Ştiințifică” a artiştilor memoriei, a magicienilor Renaşterii, 

La această concluzie ne conduce şi urmărirea comportamen- 
tului sau a vieții celor mai mulți dintre aceştia. Giordano Bruno, 
observă Culianu, îi sfătuieşte pe magicieni să aprindă în propriul 
aparat fantastic — imaginaţia — „pasiuni formidabile”, căci eficace 
cu adevărat în procesul de vrăjire este acela care „experimentea- 
ză pe sine însuşi ceea ce vrea să-i producă victimei sale” (Culianu 
1999: 145). „În recomandările pe care Bruno le face artiştilor 
memoriei (n.n. subliniem artiştilor) în lucrarea Sigillus sigillorum 
le spune aproape textual: «Excitaţi-vă, popoarele cele mai 
dispuse la plăceri erotice (libido) şi la ură sunt cele mai active 
(din punctul de vedere al acțiunii magice)»”%. 

Fără să fi studiat mai înainte cărțile magicienilor, mulți din- 
tre artiştii zilelor noastre urmează întocmai sfatul lui Bruno. 
Experiența le-a arătat că excitarea simțurilor, viața pasională, 
băutura, erosul şi drogul le slujesc foarte bine scopului „creativ”, 
în fond, plăsmuirii fantasmelor şi materializării acestora într-o 
operă de „artă” sau în lumea micului ecran. Astfel, e normal ca 
cei mai mulți dintre aceia care devin astăzi modelele mulțimii 
telespectatorilor — arhitecţii hyperrealului televizual — să fie pri- 


35 Giordano Bruno, Sigillus sigillorum 22-23, vol.I, 2, p.166, apud Ibidem, p. 
145, 

mii care desfrânează, care divorțează, dacă s-au căsătorit 
vreodată, care practică şi promovează perversiunile, care consu- 
mă excesiv alcool, medicamente halucinogene sau droguri. Prin 
actul magic al televizionării, gândurile, simțămintele, emotiile şi 
senzațiile acestora — de duşmănie şi ură, de excitare sexuală sau 
spaimă — se transmit tuturor celor care se împărtăşesc din fantas- 
mele sau lucrările demonice transmise prin intermediul micului 
ecran. 

Diferenţa dintre magicienii de astăzi — scenarişti, regizori, ac- 
tori, arhitecți ai conştiințelor şi preferințelor mulțimii — şi cei din 
trecut este dată de gradul în care sunt conştientizate actele ma- 
gice la care participă sau pe care le inițiază. 

Artiştii memoriei sau magicienii Renaşterii erau conştienţi că 
în procesul fantastic al acțiunii pe care o întreprind aplică o 
tehnică magică având nişte reguli precise şi că în acest proces 
colaborarea cu demonii este inevitabilă, deoarece plăsmuirea 
fantasmelor pătimaşe conduce automat la intrarea într-o relaţie 
intimă cu aceștia, la invocarea duhurilor, a căror energii sunt 
puse astfel în lucrare. Artiştii de astăzi însă, pe fondul unei cul- 
turi secularizate şi scientizate, sunt în mare parte convinşi că 
plăsmuirea fantastică a scenelor pasionale este un act creator, iar 
implicarea empatică trezită în masa publicului este dovada forței 
de expresie a actului artistic căruia i-au dat viață. 

Aceşti oameni sunt, de fapt, primele victime ale fantasmelor 
pe care, ei înşişi le-au trezit la viață, a energiilor demonice pe 
care în mod inconştient, le-au declanşat şi le-au pus în lucrare, 
Fără să-şi dea seama, amăgiţi de imaginea succesului (altă 
fantasmă) sau de promisiunea unei vieţi generoase în satisface- 
rea plăcerilor, aceşti „artişti”, prin transformarea propriei minți 
într-o fabrică de fantasme sau cuib de viespi, îşi distrug viața, îşi 
şubrezesc la maximum sănătatea mentală. Lipsiţi de familie, cu o 
viață dezordonată, adesea implicați în tot felul de scandaluri se- 
xuale, adepţi ai evaziunii în imaginar, ai excitantelor puternice — 

băuturi sau droguri —, irascibili şi dezechilibrati, aceşti artişti de- 
vin pacienții spitalelor de psihiatrie pentru a-şi trata obsesiile, 
asteniile psihice, tulburările de personalitate şi, în destule cazuri, 
chiar sindroame schizofrenice?6 

În afara acestor victime — oameni care se amăgesc cu dobân- 
direa succesului şi a plăcerilor mult visate — există şi acei „artişti” 
care se preocupă mai mult de aspectul „religios” al actului „crea- 
tor”, înțelegând că, de fapt, puterea creatoare în zămislirea fan- 
tasmelor pasionale — eros, violență, magic în mod esenţial - este 
una de natură strict demonică. Mulţi dintre aceştia, în zilele 
noastre, se folosesc în mod conştient de aceste puteri pentru a 
dobândi eficiența şi succesul, şi, precum autoarea cărții Harry 
Potter, declară, în mod public, apartenența la cultul satanic. De- 
gradarea vieţii personale şi a sănătăţii mentale în cazul acestora 
este mult mai rapidă şi adesea ireversibilă, 

Pentru a nu se înțelege cumva că toți cei care lucrează în 
domeniul producţiei de imagine sunt victime ale fenomenelor 
descrise anterior, am subliniat în mai multe rânduri că ne referim 
în special la scenariştii sau regizorii care produc scene de groază, 
pornografice sau acele scenarii care excită puternic pasiunile şi 
simțurile. Aceasta nu înseamnă că, în general, cei care lucrează 
în domeniul producerii fantasmelor nu riscă într-o anumită 
măsură, mai mult decât în alte domenii de activitate, să ajungă 


36 lată cum descrie doctorul P. Boudo starea psihică a mediumurilor — cei care 
lucrează cu spiritele, cu demonii — sau a celor care sunt instrumentele acestora: „În 
cazul mediumurilor există o diminuare a personalității, o dezagregare mentală, o 
micşorare a puteri: de sinteză, o sărăcire a spiritului; ei sunt psihoastenici, iar 
productiile lor sunt vise de bolnavi. Spiritismul realizează o contraeducație, slăbeşte 
vointa şi livrează spiritul adepților răului, tuturor fanteziilor inconştientului. 
Periculos din punct de vedere mental, este la fel şi din punct de vedere moral”. Ph. 
Encausse, Ştiinţe oculte şi dezechilibre mentale, Dacia, 2002, p. 70. Acesta este, cu 
alte cuvinte, rezultatul acțiunii demonilor asupra minții umane. În măsura în care 
fantasmele cultivate de televizor în subconştientul telespectatorilor au consecințe 
asemănătoare celor descrise mai sus pentru viata psihică a indivizilor, nu este deloc 
exagerat să spunem că televiziunea favorizează o influențare demonică a minții 
telespectatoritor. 

victime ale acestora. Pe de o parte, trebuie luate în seamă riscu- 
rile pe care le implică incitarea permanentă a fanteziei (vizuali- 
zarea imaginativă sau plăsmuirea fantastică), forțarea porților 
inconştientului şi pe de altă parte, faptul că întregul act televi- 
zual — producerea şi transmiterea unor imagini-fantasmă în sco- 
pul influențării publicului — este în esență un act magic. Şi ca în 
orice act magic intervenția puterilor demonice încă de la inițierea 
procesului şi până la finalizarea lui în mintea şi în viața telespec- 
tatorului devine o posibilitate. 


Se poate vorbi de o intervenție a 
lucrării demonice pe parcursul 
vizionării TV? 


Conform învățăturii magicienilor şi a experienței magicului 
vizualizarea fantasmelor, a celor pasionale îndeosebi, nu 
înseamnă altceva decât invocarea demonilor şi a lucrării aces- 
tora. Aceasta se realizează atât la nivelul plăsmuirii scenelor 
pătimaşe în mintea scenariştilor şi a regizorilor — pătrunderea 
acestora în orizontul conştiinţei prin poarta inconştientului —, cât 
şi în cazul primirii lor în minte de către telespectatori prin inter- 
mediul văzului şi auzului. 

În concluzie, odată vizionate scenele erotice (luăm ca exem- 
plu aceste cazuri limită deoarece efectul este mult mai evident) 
sau atunci când sunt experimentate plăcerea sau spaima, demo- 
nii îşi fac simțită prezența în mintea telespectatorilor. Lucrarea se 
intensifică şi procesul magic avansează odată cu creşterea 
numărului orelor petrecute în fața televizorului, urmărind aceste 
scene, proporțional cu gradul implicării afective, cu uitarea de 
sine pe care telespectatorul o trăieşte de-a lungul vizionării. Ast- 
fel, fantasmele vor căpăta o autonomie tot mai mare în mintea 
telespectatorului şi, odată cu acestea, demonii care le stau în 
spate se vor împuternici tot mai mult în spaţiul conştiinţei indivi- 

dului. Tensiunea dorinței va creşte incitată permanent de prezen- 
ţa acestor fantasme, rațiunea va fi tot mai puțin critică, iar cuge- 
tarea tot mai mult subjugată obiectivelor țintite de fantasme. 

Satisfăcută imaginar prin vizionarea de alte şi alte filme sau 
prin plăsmuirea unor scenarii mentale, dorința se va aprinde atât 
de puternic, încât va cere tot mai insistent, mai tiranic materia, 
satisfacerea fizică, în planul real, împlinirea acțiunii dictate de 
actul magic. Este momentul în care demonii îşi manifestă pe fată 
intenționalitatea distructivă, când imaginile vizuale şi auditive 
sunt foarte pregnante până la nivelul halucinatoriului, tulburând 
puternic mintea atât în timpul zilei, cât şi al nopţii. Acesta este 
stadiul în care fantasmele devin prezențe constante în viata oa- 
menilor, adevărați interlocutori ai unor dialoguri mentale. Pentru 
unii ca Allan Mentzies fantasmele vor depăşi granitele lumii in- 
terioare, ajungând să populeze chiar şi realitatea cotidiană a in- 
dividului, caz în care medicii vor diagnostica schizofrenia. În 
general, această comunicare sfârşeşte în boală mentală — psihoză 
afectivă sau schizofrenie —, în sinucidere sau chiar în crimă. 

De fapt, esenţa actului magic nu este altceva decât creşterea 
unor firave apariții, închipuiri, la sânul minţii până când acestea, 
hrănite imaginativ în contextul stârnirii poftei, a cultivării 
emoțiilor pasionale, ajung să devină fantasme capabile să su- 
grume mintea cu lanţurile dorinței, să o împingă prin plăcere sau 
durere la făptuirea pe care o urmăresc. Este evident că, în situația în 
care prezentele malefice aflate în spatele acestor fantasme s-ar arăta 
în chipul lor real, oamenii dintru început ar respinge atacul fugind 
către Biserică sau către Dumnezeu”. Aşa însă, amăgiți, primesc 
aceste prezențe străine în suflet, le înfiază, se unesc cu ele cu 
plăcere, lăsându-se astfel în mod treptat pe mâna lor, transfor- 
mându-le în idoli sau stăpâni. 


37 „Căci dracii au obiceiul să vorbească cu sufletul şi să-l înveţe păcatul prin 
gânduri, ascunzându-se de e], (...) Aceia dau chip păcatului în gânduri sau în 
zugrăviri de năluciri în minte precum voiesc.” Isihie Sinaitul, Filocalia IV, Harisma, 
Bucureşti, 1994, suta a II-a, capetele 71 şi 71, p, 102. 

Să nu ne imaginăm că fantasmele sau demonii ar putea 
ajunge să robească mintea dacă oamenii înşişi nu le-ar da această 
putere, nu i-ar hrăni, încuraja sau nu li s-ar îndatora; şi, 
bineînțeles, dacă nu L-ar părăsi pe Dumnezeu, lepădându-se nu 
numai de credința în El, de faptele şi poruncile Lui, ci şi de 
rațiune sau conştiinţă ca paznici şi mărturisitori ai Adevărului în 
sufletul omului. Omul însuşi, ascultând de glasul seducţiei, 
invocă prin dorința de plăcere aceste prezenţe fantastice, se 
îndatorează lor urmându-le lucrarea. 

Înaintea apariției televiziunii, a mediei audio-video, acest 
proces fantastic de vrăjire a mintii era declanşat şi dirijat îndeo- 
sebi dinlăuntrul acesteia, de dincolo de porțile inconştientului, 
deşi nu lipseau ispitirea prin văz şi auz. În epoca televiziunii, 
procesul fantastic este inițiat în principal prin vizionare, este 
instituționalizat devenind practică socială sau obicei cotidian. 
Mintea omului, conştiinţa acestuia se află astăzi ia mijloc între 
bombardamentul cu imagini sau scene pasionale ale televiziunii 
şi tirul fantasmelor inconştientului. Confuzia creşte până la punc- 
tul în care nu se mai poate face diferenta între unele şi celelalte, 
lucru pe de o parte normal, deoarece toate aceste fantasme au 
aceeaşi structură, sorginte şi intenționalitate. 

Inconştientul mediatic al lumii televizuale îşi găseşte cel mai 
bun interlocutor şi partener în inconştientul fiecărui individ în 
parte, având acelaşi scop — întunecarea conştiinţei şi supunerea 
minții comandamentelor fantasmelor şi, într-o anumită măsură, 
lucrării demonilor. Cu toate că pare alarmistă sau absurdă 
această concluzie, mai cu seamă iubitorilor de televiziune, ea de- 
curge logic nu atât din punctul de vedere al învătăturii Bisericii — 
care se consideră a fi „înapoiat” de către fanii culturii moderne —, 
cât din definiția şi învățătura „ştiințifică” a magicienilor. 

M. Ficino, C. Delmino sau G. Bruno — savanți şi magicieni sau 
oameni de cultură studiați şi admirați ca reprezentanți ai culturii 
Renaşterii — ar fi mândri astăzi văzând în televiziune întruparea 

visului lor sau al tuturor celor care şi-au propus să stăpânească 
indivizii, mulțimea şi lumea prin puterea şi lucrarea magiei. 

Paradoxul este acela că, într-o societate occidentală, unde 
zeci de milioane de oameni apelează regulat la serviciile astrolo- 
gilor, vrăjitorilor sau ale spiritismului, unde oamenii, chiar dacă 
sunt semiatei, sunt atraşi irezistibil către practici meditative, ma- 
gice, către mijloace evazioniste — băutură, erotism, drog —, oa- 
menii sunt atât de puțin conştienţi sau dispuşi să accepte faptul 
că prin televiziune pot fi influențați magic sau faptul că, în timp, 
prin vizionarea excesivă, mai cu seamă a scenelor erotice şi de 
violentă, pot fi influențați de lucrarea demonilor într-un grad mai 
mic sau mai mare. 

Este adevărat, aspectul ştiinţific, tehnologic şi obiectiv al te- 
leviziunii şi, mai nou, al calculatorului (internet sau jocuri) 
maschează destul de bine caracterul magic al acțiunii acestora. 
Însă dovezile care ne parvin — crimele, violurile, sinuciderile sau 
bolile psihice corelate cu vizionarea TV -—, ar trebui să dea întru- 
câtva de gândit omului contemporan care, chiar dacă exultă şi 
idolatrizează spiritul ştiinţific, nu este consecvent până la capăt 
în aplicarea lui spre înțelegerea realității. 

Cultura modernă, prin forta televizualului şi a ideologiei ni- 
hiliste, a produs şi induce în continuare o transformare profundă 
în conştiinţa indivizilor, întunecând-o într-o asemenea măsură 
încât omul, slăbit şi amețit de bombardamentul fantasmelor tele- 
vizualului sau ale mass-mediei în general, nu mai este capabil să 
discearnă, nu mai ştie exact ce se întâmplă cu el şi acceptă cu 
bunăvoință şi recunoştintă sugestiile sau soluțiile oferite de socie- 
tate, se lasă dus de val în directia în care merge toată lumea. 


O perspectivă creştină 


De ce nu am analizat efectul magic al televiziunii plecând de 
la învățătura Sfinților Părinţi ai Bisericii, care este atât de bogată 

şi de precisă în descrierea luptei duhovniceşti a creştinului? 
Motivul principal, după cum reiese dintr-un capitol anterior, a 
fost acela că această cultură a imaginii, a publicității, a diver- 
tismentului şi eroticului, în care ne scufundăm astăzi, nu este 
decât o moştenitoare a culturii magicului renascentist. Culianu 
constată, în urma a peste 12 ani de studiu, că ceea ce se petrecea 
în perioada Renaşterii în laboratoarele magicienilor, ceea ce se 
teoretiza în savantele sau ocultele lor tratate despre cum poate fi 
condusă lumea prin puterea magiei a ajuns astăzi management 
politic sau economic, practică socială, mai general, metodă 
ştiinţifică. (Culianu 1999: 146-153) În contextul acestei culturi, 
televiziunea se dovedeşte a fi instrumentul ideal în inițierea şi 
dirijarea procesului magic în mintea oamenilor. 

Prin urmare, pentru a înțelege care sunt mecanismele pe 
care le pune în mişcare tehnologia audio-video am considerat 
necesar a prezenta cadrul cultural şi istoric mai larg în care tele- 
viziunea se naşte şi este folosită. 

Dar pentru a nu lăsa anumite semne de întrebare privind 
întelegerea creştină a fenomenului, vom încerca în câteva rân- 
duri, să trasăm câteva repere. Dacă timpul şi vremurile ne vor 
îngădui, nădăjduim ca pe viitor să putem propune cititorului ro- 
mân spre reflexie şi o perspectivă duhovnicească a ceea ce 
înseamnă televizualul şi cultura pe care acesta o naşte. 

Cu toate că învățătura magilor cu privire la sufletul omului şi 
la modalitățile de influențare a acestuia este destul de elaborată, 
realistă şi eficace în ceea ce urmăreşte să facă, ea este mult 
limitată. Aceasta, deoarece priveşte din unghiul de vedere al unei 
lucrări malefice, demonice, care urmăreşte manipularea, poseda- 
rea minții omului. Ea prezintă numai modul în care mintea poate 
fi atacată şi biruită, nu şi temeiurile sau mecanismele prin care 
mintea se poate apăra, eliberându-se de aceste influențe. 

Experiența creştină, în special a asceților, luptători ai lui 
Hristos pe câmpul de bătaie al minţii cu duhurile întunericului, 


141 


ne oferă o perspectivă mult mai profundă, complexă şi, desigur, 
cea adevărată asupra acestui război nevăzut, Ea descrie sau 
învață atât modalitatea în care mintea este atacată, cât şi cea 
prin care se poate apăra. 

Războiul pe care-l duce mintea împotriva dușmanului nevă- 
zut este numit de Biserică ispitire a omului. În urma acestuia, 
omul poate să iasă biruitor sau să fie biruit. Mecanismul ispitirii 
şi strategia de atac în acest război nevăzut, aşa cum sunt cunos- 
cute şi descrise de Părinții Bisericii, seamănă structural cu etape- 
le procesului magic teoretizate de „specialiştii acestei ştiinţe”, 

1. În prima fază a ispitirii — atacul sau momeala —, recunoaş- 
tem cu uşurinţă cea dintâi etapă a procesului magic. Momeala 
sau atacul este „gândul simplu sau chipul lucrului născut de cu- 
rând în inimă, ce se arată minţii” (Filotei Sinaitul 1994 134). „De 
obicei — spune părintele Dumitru Stăniloae — această primă tre- 
zire a unei pofte, prima apariție a momelii în conştiinţă e prile- 
juită de vederea unor lucruri externe. Atunci intră în lucru 
amintirea unui păcat repetat”. Întâlnim, ca şi la magicieni, cele 
trei porți principale de intrare: văzul, auzul şi imaginaţia. 

Se spune „momeală” pentru că, în viziunea Părinților Biseri- 
cii, aceasta este aruncată de diavol pentru a prinde, a pescui prin 
ea sufletul, mintea omului. Atunci când dăm atenție momelii, 
spun părinții, vrăşmaşul şi-a aruncat deja ancora în portul 
conştiintei noastre. 

2. Însoțirea este, după Sfântul Ioan Damaschin, „primirea 
gândului pe care ni l-a adus vrăjmaşul şi convorbirea cu gândul 
sau Însoţirea acestui gând fie cu patimă, fie fără patimă” (Filotei 
Sinaitul 1994 134). 

Aşadar, însoțirea presupune două stadii: în primul stadiu 
mintea se preocupă de acel gând sau imagine, primindu-l fără 
patimă, iar în al doilea, când deja gândul aţâtă dorința sau pa- 
tima respectivă. Omul începe să-şi amestece propriile gânduri şi 
imagini cu cele semănate de diavol. Din această preocupare cu 

ea, „nălucirea creşte şi sporeşte şi mai mult, ca să pară minții 
care a primit-o şi pe care a prădat-o, vrednică de iubit, frumoasă 
şi plăcută” (Filotei Sinaitul 1994 134). Este faza în care rațiunea 
este luată ca aliat, „formulând în favoarea ei argumente, 
convingându-ne să trecem în totalitate sau cu anumite rezerve de 
partea ei. Este faza de învestire cu temeiuri raționale, mai bine 
zis, cu false temeiuri raționale a poftei trezite” (Stăniloae 1992: 
86), faza în care cugetarea îi descoperă nălucirii „rațiunea” sau 
„ndreptățirea”.  Recunoaştem în această fază canalizarea 
imaginaţiei către obiectul urmărit de magician — legătura pro- 
priu-zisă — fenomen care are loc în cea de-a doua etapă a proce- 
sului magic. 

3. Consimţirea, ultima fază înaintea făptuirii, „este învoirea 
cu plăcere a sufletului cu ceea ce s-a arătat”. În acest moment, 
omul se învoieşte deplin cu gândul, primeşte să-l urmeze şi să-l 
treacă în faptă, predându-se cu totul plăcerii născute din el 
(Larchet 2001: 429). 

Unii Părinți împart această etapă în două, considerând că, 
odată consimțind şi lucrând în minte plăcerea, omul devine rob 
al gândului respectiv, el fiind atras de data aceasta cu putere spre 
făptuire, chiar dacă în adâncul conştiinţei lui nu-şi doreşte acest 
lucru. Această fază este văzută de unii Părinți separată de 
consimțire, purtând numele de robire. Consimțirea seamănă izbi- 
tor cu cea de a treia etapă a procesului magic, în care dorința se 
intensifică până la dominarea completă a facultăților sufletului 
uman, având puterea de a împinge individul către făptuirea 
propusă de gândul pătimaş sau de scenariul demonic. 

4. Făptuirea este ultima fază, când omul făptuieşte păcatul 
pe care, prin consimțire, îl lucrase deja în minte. Pentru magici- 
eni aceasta este etapa plăcutei folosințe a obiectului care a inițiat 
operațiunea magică (Culianu 1999: 138). Magii o numesc plă- 
cută pentru că făptuirea, atunci ca şi în epoca noastră a publici- 
tății şi a divertismentului, este prezentată ca sinonimă cu 

fericirea individului, în scopul atragerii oamenilor în capcana ilu- 
ziei. Puterea se poate obține în primul rând prin înşelare. De 
fapt, în majoritatea cazurilor, plăcerea nu este fericirea căutată, 
ci doar o micşorare a tensiunii psihice, a tiraniei cu care fantas- 
mele chinuiesc mintea, dar aceasta o înțeleg puțini, majoritatea 
prea târziu. 

În concluzie, atacul se dă ori prin vedere şi auz, ori prin 
imaginație, el reuşeşte să atragă atenţia şi învoirea raţiunii (a 
cugetării), să producă aprinderea plăcerii, pentru o deplină unire 
a minții cu gândul respectiv. Pe urmă rațiunea, învoindu-se şi 
ajungând să slujească acestui proces fantastic de satisfacere a 
poftei — păcatul în sine — este practic înrobită de gândul sau ima- 
ginile pe care acesta le zămisleşte. 

Diferenţa fundamentală între descrierea făcută de Părinţii Bi- 
sericii războiului nevăzut dus împotriva minții şi cea făcută de 
magicieni se poate vedea în faptul că magicienii prezintă puterile 
sufletului uman ca fiind impersonale, sub forma unor mecanisme 
care trebuie cunoscute pentru a putea fi stăpânită tehnica 
manipulării magice, pe când creştinismul priveşte totul prin 
prisma persoanei, a relației personale dintre om şi Dumnezeu şi a 
vicleniei cu care diavolul încearcă să surpe această relație. 

Momeala, în lectura Sfinților Părinţi, nu este decât mijlocul 
prin care diavolul încearcă să atragă atenția minţii. 

Însoțirea este dialogul pe care mintea începe să-l poarte cu 
gândurile străine, dialog care la început poate fi nepătimaş, rodul 
curiozității şi al naivităţii, pentru ca mai târziu să devină intere- 
sat în vederea hrănirii patimii pe care momeala deja a aprins-o. 
În această etapă, glasul conştiinţei individului, vocea lui Dumne- 
zeu în inima lui este încă suficient de puternic, încât omul să nu 
se lipească cu toată inima de scenariile păcatului care încep să se 
desfăşoare în fața ochilor minții. Acum el caută să-şi amăgească 
conştiinta că, de fapt nu face nimic rău urmărind acele scenarii. 
Este momentul construirii autojustificărilor, proces în care dia- 

volul va avea un rol foarte important, bineînțeles, ascunzându-se 
în spatele unor idei, imagini şi stări afective, a unor conjuncturi 
favorabile ispitirii, vrăjirii omului. Ratiunea acestuia începe astfel 
să se desprindă tot mai mult de Cel care o lumina, de glasul lui 
Dumnezeu care cu delicateţe o călăuzeşte. Autonomia pe care, 
chipurile, o dobândeşte rațiunea în această fază a ispitirii nu este 
altceva decât părăsirea lui Dumnezeu, a Împăratului şi a Împără- 
ției Sale sădite în inima omului de la botez şi înrobirea treptată 
de către „stăpânitorul acestei lumi”* prin legătura patimilor. 

Astfel se explică de ce magicienii, pentru a-l vrăji şi lega pe 
om de comportamentul dorit de ei, urmăresc să-i supună şi să-i 
înrobească rațiunea. Atâta timp cât în centrul minţii se găseşte 
Hristos, cât rațiunea este luminată de E], voinţa fiind liberă, 
vrăşmaşul nu are putere asupra sufletului omului. 

În a treia fază, a ispitirii, subiectul este deja legat cu putere 
prin patimi de comportamentul dictat de fantasme, în fapt, de 
diavol, arată Sfinții Părinți. Este faza robiei care va duce inevita- 
bi] la făptuire, dacă omul nu se va întoarce cu tot sufletul la 
Dumnezeu, 

Acest proces al ispitirii se desfăşoară pe toate treptele căderii 
omului din legătura, conştientizată sau nu, cu Dumnezeu. Ca şi 
în cazul vrăjirii, ispita poate fi mai mică sau mai mare corespun- 
zător unei legături magice mai slabe sau mai puternice. Putem fi 
ispitiți să judecăm pe cineva, să ne certăm, să urâm sau chiar să 
ucidem în funcție de intensitatea lucrării vrăşmaşului în sufletul 
omului, proporțional cu gradul de înrobire. 

Privitor la modul în care ispita poate lucra prin televizor, nu 
vom face decât câteva observații. Altminteri, marea parte a anali- 
zei desfăşurate anterior poate fi recuperată şi în viziunea 
învăţăturii ascetice a Bisericii, dându-i-se o lectură corespunză- 
toare. 


38 „Nu voi mai vorbi multe cu voi, că vine şi stăpânitorul acestei lumi şi e! nu 
are nimic în Mine”, Ioan 14, 30. 

Deschizând televizorul şi uitându-ne, nu facem altceva decât 
să ne cuplăm la o sursă străină de impresii, care ne vor invada 
mintea şi sufletul. Nici nu se mai poate vorbi de momeală sau 
atac, căci orice imagine sau construct fantastic de pe micul ecran 
pătrunde în mintea noastră fără a întâmpina vreo piedică. Din 
punct de vedere neuropsihologic, starea mentală a telespectato- 
rului în fața televizorului favorizează în mod deosebit acest lu- 
cru. 

Faza însoțirii are loc în mod automat atunci când ne uităm la 
televizor. Urmărind scenariile, acestea ni se întipăresc cu putere 
în adâncul minţii, stârnind patimile care se află codificate în 
structura lor: dorința de a avea anumite lucruri, dorința erotică, 
mânia etc. 

Urmărind în mod automat raționamentul cu care fantasmele 
de pe micul ecran se îndreptățesc, cugetarea se va lăsa convinsă 
de „îndreptătirea” pe care acestea o au de a fi ceea ce sunt şi de a 
fi bine primite în minte. În orice film sau emisiune, există o 
autoargumentare sau o autojustificare implicită sau explicită, 

Într-un film cu scene violente actele de agresiune se justifică, 
spre exemplu, ca fiind pedeapsa binemeritată pe care personajul 
negativ trebuie să o primească. Este de ajuns să fie aruncată vina 
asupra cuiva, pentru a fi justificată violența. 

În filmografia mai recentă s-a ajuns până la situația în care 
faptele rele, violente, desfrânate se justifică doar prin plăcerea şi 
prin sentimentul puterii pe care le produc telespectatorului. Me- 
sajul implicit este mai mult decât pervers şi constituie o adevărată 
batjocură drăcească. Un act de violență sau un vioi vor fi justifi- 
cate, pur şi simplu, printr-o învoire subînțelesă între producător şi 
telespectator, de tipul: „Eu îţi ofer ceea ce îţi place şi amândoi ştim 
lucrul acesta”. Despre telespectatorii care se complac în această 
situație se poate afirma că sunt deja împătimiţi. Ei nu mai necesită 
vreo argumentare rațională, singura justificare fiind doar plăcerea 
produsă. 

Însuşi faptul urmăririi acestor programe presupune şi accep- 
tarea plăcerii pe care o produc imaginile respective. Am văzut 
anterior că impactul televiziunii este prin excelenţă unul drama- 
tic, intens emoțional şi chiar erotic (Marion 2000: 84). Astfel că 
prinderea minţii prin plăcere, însoțirea şi unirea minții cu aceste 
fantasme, este inevitabilă încă din timpul vizionării. Cu cât emo- 
ţia este mai intensă, cu atât impresia ei este mai puternică şi, în 
mod proporțional, mintea îmbrățişează mai strâns imaginile sau 
realitățile văzute. Consimţirea este şi ea o etapă cuprinsă într-un 
grad mai mare sau mai mic în procesul vizionării. Ea depinde de 
gradul de întipărire a celor vizionate, de identificarea şi intrarea 
în empatie cu personajele micului ecran. 

S-a putut constata că, prin vizionare, se produce într-o măsu- 
ră mai mare sau mai mică o proiectare a minții noastre, ca un 
automatism psihologic, în spațiul realității prezentate în film; ne 
identificăm cu unele personaje (de obicei, cu cel principal) şi 
empatizăm, trăind intens sentimentele acestuia, succesele sau 
căderile, necazurile sau plăcerile lui. Este, practic, o experienţă 
de evaziune în imaginar cu caracter euforic. Sunt unii care se 
entuziasmează de ceea ce văd, îşi doresc nespus să trăiască în 
realitate cele din film sau trăiesc cu o plăcere deosebit de intensă 
cele văzute. Alții trăiesc toate acestea într-un grad mai redus” 

În funcție de acest grad de implicare, se poate evalua măsura 
în care telespectatorul a consimțit la păcatul respectiv. Repetarea 
vizionării nu face decât să fixeze dorința pătimaşă, hrănind pa- 


39 Implicarea este proporțională cu sensibilitatea individului respectiv sau, de 
asemenea, cu dorințele pătimaşe ale acestuia. În cazul unui om curat la suflet, la 
vederea unor lucruri murdare la televizor, chiar dacă va exista psihologic sau 
neurologic tendinta de a se insera pasiv în mediul din film, este posibil ca el să 
resimtă în acelaşi timp o repulsie izvorâtă din această apropiere forțată hipnotic a 
acelor mizerii şi, prin urmare, să oprească vizionarea, schimbând programul sau 
părăsind camera. De aceea, în general, oamenii se uită la televizor la lucruri care, 
chiar dacă sunt pătimaşe, se află la limita până la care coboară simțul moral al 
omului respectiv. Vizionarea, însă, prin stimularea dorinței, presupune o continuă 
coborâre a barierei morale, o acceptare mereu mai mare a provocărilor demonice. 

tima până la inevitabila făptuire a comportamentului pe care-l 
condiționează fantasmele. 

Este important de observat faptul că unii părinți, ca Sfântul 
Marcu Ascetul, consideră că abia în faza consimțirii gândul sau 
nălucirea se va întrupa în imagini, căpătând contur şi pregnanţă. 
Apariţia imaginii constituie deja un stadiu avansat al procesului 
de impresionare a minții şi a simțurilor. „Momeala — spune Părin- 
tele Stăniloae — este un gând simplu al unei eventuale fapte 
păcătoase, nezugrăvindu-se nici o imagine concretă a acelei fapte 
şi a împrejurărilor în care ea s-ar putea săvârşi. Sunt şi cazuri 
însă, când se stârneşte dintr-odată patima ca un foc ce se aprinde 
imediat” (Stăniloae 1992: 86). 

Prin urmare, în condițiile în care apariția imaginilor pătimaşe 
în fața ochilor minții constituie o fază avansată a procesului de 
ispitire, televiziunea, lucrând direct cu imagini, grăbeşte mult 
procesul influențării minţii, atingerea fazei consimțirii pătimaşe 
cu faptele vizionate, Puterea pe care o are televizorul de a ne 
trece rapid prin cele trei stadii ale asaltului asupra minții (mo- 
meala, însoţirea şi consimţirea), ne duce cu gândul la un caz mai 
rar în fenomenologia războiului minții, acela al aprinderii bruşte 
a imaginaţiei şi a dorinței, caz pe care îl descrie Părintele 
Stăniloae. 

Televiziunea se vădeşte a fi nu doar maşina visării colective 
sau a unei halucinații consensuale (Tudor 2001: 108), ci şi mijlo- 
cul ideal pentru împătimirea oamenilor, pentru supunerea şi în- 
regimentarea lor în comandamentele înşelării colective a ome- 
nirii. 

Concluzii 


Cele expuse până acum dovedesc cu prisosință că televiziu- 
nea este un mijloc extrem de bine adaptat unei funcții magice, 
vrăjirii nu numai a câtorva persoane, ci chiar a întregii societăți. 
Televiziunea oferă posibilitatea ca fantasmele născute în mințile 
câtorva indivizi, materializate în scene jucate de oameni adevă- 
rați sau plăsmuite pe calculator, să fie imortalizate pe bandă, 
transmise pe calea undelor şi proiectate pe ecranele TV şi, în 
final, a minţilor a mii, sute de mii şi milioane de telespectatori. 
Aceste fantasme inundă subconştientul celor care vizionează 
(ajutate fiind de tehnologia video), slăbesc simțul critic şi amne- 
țesc rațiunea, activează cu putere emoțiile, modelează imagi- 
nația, înrâuresc gândirea şi dirijează comportamentul indivizilor 
către scopul dorit de creatorii programelor TV. 

Televizorul a ajuns, după cum sesizează sociologul G. 
Namer, „vocea lăuntrică sau îndreptarul secret care-i obligă pe 
individ să vrea să fie, să facă, să se comporte, aşa cum i se induce 
subti!” (Tudor 2001: 75). El ne arată cum să ne îmbrăcăm, ce să 
cumpărăm, ce să apreciem şi ce trebuie să ne dorim pentru a fi 
fericiţi, cum să ne orânduim viața personală. El ajunge să confi- 
gureze un întreg orizont de preocupări şi conştiinţă pentru oame- 
nii de pretutindeni. 

"Această lucrare în care oamenii sunt teoretic liberi să facă 
sau să aleagă ce vor, dar de fapt sunt dirijați sau controlati până 
în cele mai mici gesturi sau ascunzişuri ale subconştientului este 
prin. excelență una de ordin magic. Exact aceste lucruri le 
urmărea şi realiza în trecut magia, doar că la o scară mai redusă. 
Visul de a dispune de un asemenea instrument, prin care să 
poată fi controlată conştiinţa umană şi conduce lumea, nu 
apartine modernității. 

În urmă cu 425 ani, Giordano Bruno, punând bazele teore- 
tice ale magiei ca „ştiinţă, instrument psihologic infailibil întru 

manipularea maselor şi a individului uman” (Culianu 1999: 
129), definea magia ca fiind „un sintetizator producător şi recep- 
tor de fantasme” (Culianu 1999: 137), El vedea magia ca pe o 
tehnică sau mijloc prin care magicianul îşi poate arunca „plasele” 
sau „momelile” fantastice, pentru a prinde în ele mințile indivizi- 
lor. Aceştia, legaţi cu firele nevăzute ale dorințelor, vor putea fi 
manipulați după voia magicianului care astfel îşi va putea realiza 
„visul de stăpân universal — să dispună după plac de natură şi de 
societatea umană” (Culianu 1999: 129). Mijloacele vremii nu 
permiteau însă aplicarea pe scară largă a teoriei lui G. Bruno. 
Construcţia acestui instrument magic, piatra filozofală a magicie- 
nilor şi a urmaşilor lui Bruno, a celor care-şi doreau să influențeze 
destinul omenirii, să stăpânească şi să controleze lumea, mai avea 
de aşteptat câteva sute de ani. Cât de bine este adaptată tehnolo- 
gia audio-video, acestei funcțiuni magice reiese din scrierile lui Al. 
Kindi, celebru astrolog, filozof şi magician arab, care a trăit în 
urmă cu aproape 1200 de ani. 

Al-Kindi descrie actul magic ca pe unul energetic, care are la 
bază raza sau radiaţia şi care „îşi trage chiar din acest principiu 
posibilitatea de existență, constând în a emite radiaţii a căror 
lungime de undă să poată întâlni posturile de recepţie vizate de 
operator. Destinatarii mesajului vor fi constrânşi să reacționeze 
la ele în funcție de intenţia imprimată în radiaţie. Aceasta 
înseamnă că omul dotat cu un sintetizator fantastic (o facultate 
mentală, un mijloc sau chiar o maşină de plăsmuit ima- 
gini-fantasme) va putea să producă potrivit lui nişte afecte pe 
care le va lansa în spațiul pneumatic înspre spiritul receptor al al- 
tui individ.” (Culianu 1999: 170) 

Scrierile lui Al. Kindi sunt poate cea mai sintetică şi mai lim- 
pede mărturie a faptului că televiziunea este un instrument ideal, 
făcut parcă special pentru manipularea magică a multimilor“. 


40 Această descriere a operatorului magic, dacă nu ar fi fost făcută de unul din 
strămoşii magicienilor sau a celor care dintotdeauna au căutat să stăpânească sau să 

Televiziunea înlesneşte transmiterea fantasmelor printr-un efect 
radiativ (având ca purtătoare undele electromagnetice) de la 
emițător — scenarist, regizor, creator de programe sau grupul de 
interese al canalului respectiv — către receptori — minţile telespec- 
tatorilor, care reacționează potrivit intenţiilor sau afectelor im- 
primate în scenele sau imaginile iradiate. 

În ceea ce priveşte efectul magic al televiziunii, lucrul cel mai 
grav nu este atât faptul că prin aceasta oamenii sunt făcuţi să 
cumpere obiecte de care nu au nevoie, să dorească lucruri care 
nu-i vor face fericiți, să urmeze comportamente care nu-i 
reprezintă, cât acela că miile de ore petrecute în fața televizoru- 
lui, conectaţi la această maşină fantastică, induce o importantă 
transformare în conştiinţa telespectatorilor. Se cultivă astfel o 
deschidere, o sensibilitate bolnavă pentru experiențele evaziunii 
în spaţiul imaginar, în fantastic, pentru consumul de droguri, 
pentru practici orientale sau fenomene oculte, se produce de 
asemenea un scurtcircuit între lumea subconştientului şi cea a 
conştiinţei, premisă pentru apariția unui sindrom schizofrenic. 

Mintea omului se învaţă de la televizor, atât în planul psihic, 
cât şi în cel neurologic să gândească puţin, să fie total necritică, 
deschisă şi fără discernământ în fața oricărei experiențe, să se 
încredințeze repede sugestiilor fantasticului şi să caute cu avidi- 
tate plăcerea sau euforia. Obişnuindu-se cu starea de pasivitate, 
ea se va lăsa sedusă sau atrasă cu uşurinţă în capcana 
experiențelor sau scenariilor fantastice care promit plăcerea; 
mintea omului modern devine, astfel, o pradă uşoară în fața 
oricărui atac al fantasmelor venite din subconştient şi al acelora 
care, în general, se ascund în spatele lor. 

Practic, televiziunea favorizează deschiderea porților subcon- 
ştientului, acel scurtcircuit între subconştient şi conştient, situație 
în care fantasmele depozitate sau născute înlăuntrul acestuia (ca 


manipuleze istoria, ar fi putut fi luată drept scriere profetică, în ceea ce priveşte 
apariția televiziunii. 


151 


produs al imaginaţiei sau prin influență demonică) pot invada 
mintea cu uşurinţă. Astfel se poate înțelege de ce reveriile au 
ajuns să caracterizeze într-o măsură atât de mare viața mentală a 
omului modern, de ce oamenii tind să vadă tot mai mult lumea 
prin lentilele televizorului, (Dobrescu & Bârgăoanu 2001: 217) 
adică prin intermediul nălucirilor care înrâuresc vederea interioa- 
ră şi perceperea lucrurilor. 

Pentru cei mai mulți, acest proces ajunge până la nivelul per- 
ceperii distorsionate a realităţii, al unei permanente dezordini 
mentale sau stări de confuzie şi de epuizare psihică şi nervoasă. 
Pentru alţii însă, cei care sunt mai sensibili sau care vizionează 
mai mult, acest scurtcircuit duce în multe cazuri la manifestarea 
unui sindrom schizofrenic. Oamenii pierd într-o măsură mai 
mare sau mai mică legătura cu realitatea, pierd controlui proce- 
selor de conştiinţă, mintea fiindu-le călăuzită de alte imagini de- 
cât cele ale lumii care-i înconjoară, vise de bolnavi, filme care 
nu-şi mai au sursa în lumea micului ecran, ci în aceea a tenebre- 
lor inconştientului. Din acest moment, persoanele respective pot 
pur şi simplu să fie diagnosticate ca bolnave de schizofrenie şi 
tratate ca atare, precum se întâmplă cu 2,5 milioane de ameri- 
cani sau pot ajunge să comită, sub înrâurirea acestor fantasme 
sau duhuri care au pus stăpânire pe minte, o violenţă gravă, un 
viol, o crimă sau chiar să ajungă la sinucidere, precum se 
întâmplă astăzi cu tot mai mulți tineri.“ 

Aşadar, vizionarea TV“, mai ales când aceasta debutează 
încă din primii ani de viață, favorizează în timp dezvoltarea unei 
puternice labilități mentale în fața influențelor de tip magic sau a 


41 În SUA, sinuciderea constituie prima cauză de mortalitate la studenți, a 
treia la tinerii între15 şi 24 de ani şi a 6 cauză a mortalității la copiii între 5 şi 14 
ani, rata tentativelor de sinucidere este însă mult mai mare — vezi raportul 
Academiei Psihiatrice Americane a Copilului şi Adolescentului A.A.C.A.P. pe 1997. 

42 În discuţie intrând, bineînțeles, şi jocurile pe calculator şi internetul, atât 
din punctul de vedere al tehnologiei, cât mai ales când este vorba de un conținut 
desfrânat şi violent. 

atacurilor demonice şi constituie un important factor de risc pen- 
tru apariția dezordinii mentale, a tulburărilor de personalitate şi 
chiar a unor grave boli psihice şi neurologice. Nu întâmplător în 
țările occidentale „dezvoltate” peste 20% din populație se tratea- 
ză de cel puțin o boală mentală. Dacă se iau în consideraţi ratele 
de creştere a acestor boli, mai cu seamă în rândul noilor genera- 
ţii, atunci devine evident faptul, anticipat deja de mulți cercetă- 
tori, că boala viitorului nu va fi cancerul, ci afecțiunile psihice şi 
neurologice. În apariția acestui fenomen, tehnologia audio-video 
joacă unul din rolurile principale.*% 


43 Aproximativ 20% dintre copiii şi adolescenții americani (15 milioane) cu 
vârste cuprinse între 9 şi 17 ani au fost diagnosticati ca având tulburări psihice — 
vezi N.L.M.H. — Institutul Naţional pentru Sănătate Mentală, raportul pe anul 1999. 
Mai mult de 54 de milioane de americani raportează o tulburare mentală în fiecare 
an. Depresiile şi tulburările anxioase sunt cele mai frecvente boli mentale afectând 
19 milioane de americani în fiecare an, iar tulburările maniaco-depresive afectează 
mai mult de 2 milioane de americani anual — vezi raportul pe anul 2000 al 
Institutului National pentru Sănătate Mentală din America. (N.I.M.H.) 

Statul magic 


Permiteti-mi să afirm că în viitor se vor 
concepe programe de schimbare nu numai pen- 
tru zona conştientului, ci şi a subconştientului. 
S-ar putea scrie un soi de povestire science- 
fiction despre viitorul conştiintei, despre viito- 
rul subconştientului, despre viitorul unei 
erodări. 

Marchall McLuhan 1960 

Cartea lui George Orwell — 1984 şi cea a lui A. Huxley — Mi- 
nunata lume nouă sunt cunoscute drept cele mai importante scri- 
eri de anticipație privind societatea viitorului, produse în secolul 
al XX-lea. Ambele preconizează în viitorul mai mult sau mai 
puțin îndepărtat o dictatură mondială care va controla şi dirija 
atât domeniile vieții politice, economice şi sociale, cât şi viața 
oamenilor, până la nivelul gândurilor celor mai intime. Deşi 
aceste cărți au fost scrise înainte de 1950, în zorii apariției teh- 
nologiei video, cei doi autori au avut intuiţia de a aşeza în cen- 
trul propriilor viziuni televizorul sau televizionarea. 

În cartea 1984, autorul imaginează o societate în care ecra- 
nul uriaş al televizorului patronează în mijlocul fiecărei case, 
precum şi în locurile publice. Prin intermediul ecranului, ochiul 
Marelui Frate (Big Brother) pătrunde în cele mai intime locuri 
ale vieţii oamenilor pentru le controla şi dirija gândurile şi sen- 
timentele, Televiziunea, în viziunea lui Orwell, nu este un mijloc 
de divertisment, ci unul ideologic, de manipulare a conştiințelor, 
o prezență obligatorie în spatele căreia se ascunde amenințarea 
cu forța, sistemul sau cei care vor „binele” poporului şi vorbesc în 
numele lui şi al democraţiei. Cetăţenii îşi petrec cea mai mare 
parte a timpului în preajma ecranului. Adorm cu televizorul, se 
trezesc în compania acestuia. Viaţa se desfăşoară, practic, pe co- 

ordonatele trasate de ideologia la care oamenii sunt conectaţi 
permanent prin intermediul televiziunii. 

Şi în cartea lui Huxley ecranul joacă un rol esenţial în proce- 
sul de spălare a creierului. Efectul acestuia este nu atât unul ide- 
ologic, cât unul magic, de excitare a simțurilor, de inducere a 
plăcerii şi aprindere a imaginației. Ecranul nu este obligatoriu, ci 
facultativ, însă în viziunea lui Huxley, el este căutat de oameni 
pentru caracterul său fascinant, seducător, pentru experiența 
cathartică, de tip şamanic pe care o presupune vizionarea, pentru 
puternica excitare a simțurilor şi narcoza pe care acesta o face 
posibilă. 

Cu toate că există destule elemente comune scenariilor ima- 
ginate de cei doi autori — dictatura, ecranul video, spălarea creie- 
rului, controlul gândirii şi al conştiinţei, propovăduirea unei noi 
ere, depersonalizarea şi robotizarea indivizilor — totuşi concepția 
lor despre mijloacele prin care dictatura viitorului îşi exercită pu- 
terea şi controlul este complet diferită. Cartea lui Orwell 
anticipează un stat polițienesc, constrângător, o dictatură milita- 
ră care reuşeşte prin forță să conducă omenirea, în timp ce Hux- 
ley imaginează un stat magic, în care spălarea creierului se 
realizează prin mijloace „blânde”, prin consumul drogului (so- 
ma) ca obicei social, prin cultivarea unei sexualități liberalizate, 
scoase complet din contextul relației conjugale, prin ritualuri 
magice care excită simțurile şi imaginația, creând iluzia puterii, a 
realizării, precum şi o plăcere ce zguduie simțurile şi mintea 
până la epuizare. 

În perioada imediată celui de-al Doilea Război Mondial, 
după ce lumea fusese marcată de regimurile de dictatură militară 
nazistă, fascistă şi comunistă, în mediile intelectuale occidentale 
exista tendința de a se crede că viitorul va aparține unei dictaturi 
de tipul celei instaurate în Uniunea Sovietică unde, chiar dacă nu 
lipseau mijloacele magice de spălare a creierului, totuşi forței 
polițieneşti îi revenea rolul principal. Evoluţia lucrurilor în socie- 

tatea occidentală, mai cu seamă după anii '70, îi va face pe tot 
mai mulți să-şi dea seama că, în realitate, statul magic este cel 
care va guverna lumea într-un viitor nu prea îndepărtat. Şi nu 
întâmplător în acest stat televiziunea va fi principalul instrument 
de control al conştiinţei umane, Statul magic anticipat de Huxley 
va birui statul polițienesc descris de Orwell, susține Neil 
Postman, analizând efectele culturii imaginii asupra lumii con- 
temporane (Postman 1986: 25). 

De fapt, cine este statul magic? I.P. Culianu, edi Adi -şi o 
bună parte a vieții cercetării fenomenului magic în istoria culturii 
occidentale, mai cu seamă de la Renaştere încoace, schițează în 
mai multe locuri din opera sa profilul statului magician, aşa cum 
îl numeşte el. 

„Magicianul, susține Culianu, se ocupă astăzi de relații pu- 
blice, de propagandă, de prospectarea pieței, de anchete sociolo- 
gice, de publicitate, informaţie, contrainformaţie şi dezinfor- 
maţie, de cenzură, de operaţiuni de spionaj şi de criptografie 
(a). Această figură cheie a societății actuale (magicianul 
contemporan) nu reprezintă decât o prelungire a manipulatoru- 
lui brunian ale cărui principii continuă să le urmeze, având grijă 
să le dea o formulă tehnică şi impersonală. Pe nedrept istoricii au 
tras concluzia dispariției magiei odată cu apariția «ştiinţei canti- 
tative». Aceasta nu a făcut decât să se substituie unei părți a ma- 
giei, prelungindu-i de altfel visurile şi scopurile prin mijlocirea 
tehnologiei. Electricitatea, transporturile rapide, radioul şi televi- 
ziunea, avionul şi computerul nu făceau decât să realizeze pro- 
misiunile formulate inițial de către magie şi care țineau de 
arsenalul procedeelor supranaturale ale magicianului: produce- 
rea luminii, deplasarea instantanee dintr-un punct al spațiului în 
altul, comunicarea cu regiuni îndepărtate în spațiu, zborul prin 
aer şi posibilitatea de a dispune de o memorie infailibilă. Tehno- 
logia, se poate spune, este o magie democratică ce îngăduie ori- 

cui să se bucure de facultățile extraordinare cu care se lăuda 
magicianul.” (Culianu 1999: 148) 

Nu trebuie să se înțeleagă faptul că tehnologia sau ştiinţa 
care a plăsmuit-o ar fi rele în sine sau malefice. Ele nu sunt decât 
nişte instrumente, care ajunse în mâinile celor care urmăresc pu- 
terea, pot fi folosite împotriva omului, a popoarelor. Prin ele oa- 
menii pot fi amăgiti cu promisiunea puterii, pot fi deviați, după 
cum arată Postman, de la adevăratele obiective pe care ar trebui 
să le aibă în viată şi în lume, şi îndreptaţi către scopurile 
urmărite de puterile conducătoare, chiar dacă prin aceasta se dis- 
trug pe ei înşişi (Postman 1986: 25). Tehnologia în societatea 
modernă devine principalul instrument al creării noilor fantas- 
magorii care cuceresc imaginația indivizilor. Literatura de antici- 
paţie nu este decât o proză fantastică de sorginte magică, de 
care, prin filme, prin publicitate sau prin ştiinţa de popularizare 
se împărtăşeşte astăzi, într-o oarecare măsură, lumea întreagă. 

„Nu e necesar să ai imaginație, afirmă Culianu, ca să întelegi 
că funcţia manipulatorului brunian (n.n. se referă la magicianul 
lui G. Bruno, cel care-şi propune să stăpânească lumea prin mij- 
loacele magice) a fost preluată de Stat şi că acest nou «magician 
integral» are drept sarcină să producă instrumentele ideologice 
necesare în vederea obținerii unei societăți uniforme. Orice 
educaţie creează nişte aşteptări pe care Statul însuşi nu este în 
măsură să le satisfacă. Pentru cei frustraţi, există centrale ideolo- 
gice care creează aşteptări alternative. Dacă Statul produce «cul- 
tura», aceste centre de manipulare produc «contra-cultura», care 
se adresează în primul rând marginalilor.” (Culianu 1999: 149) 

Prin urmare, în viziunea lui Culianu, în prima fază, rolul sta- 
tului în procesul de manipulare magică a conştiințelor este mai 
mult unul de natură pasivă, căci el se vede nevoit să tolereze 
aceste centrale ideologice ce produc „contra-cultura”, încercând 
într-un fel sau altul să le manipuleze în sensul dorit. Cinemato- 
grafele, televiziunea, presa în general şi mai nou internetul, sec- 

tele, mişcările orientale, moda, sportul, drogurile şi bordelurile 
sunt astfel de centrale ce se dovedesc capabile să devieze atenția 
oamenilor de la problemele cu adevărat importante, să anihileze 
reacția celor nemulțumiți de sistem, să-i facă să-şi consume ener- 
giile în interiorul spațiului seducător al fantasticului şi al 
senzaţiilor. 

Subliniază în continuare Culianu: „Nu trebuie să ne înşelăm 
asupra caracterului modelelor culturale alternative: ele se pot 
dovedi, în unele împrejurări, mai puternice decât însăşi cultura 
de Stat, în care caz i se vor substitui în cele din urmă acesteia 
prin evolutie sau prin revoluție. De aceea, un Stat ce vrea să sub- 
ziste trebuie să fie în stare să asigure cetățenilor săi o educaţie 
infailibilă şi, în măsura posibilului, să le satisfacă dorințele.” 
(Culianu 1999: 149) 

În cazul în care nu va reuşi aceasta, lucru dificil sau imposibil 
dacă nu-şi va asuma gândirea şi cultura creştină, singura 
capabilă, după Culianu, să rezolve vidul de putere şi neîmplinirea 
ontologică resimţite de omul modern, atunci, în vederea păstrării 
puterii, Statului modern nu-i mai rămâne decât o soluție: „Să-şi 
producă el însuşi propria contra-cultură, ale cărei componente 
ideologice se cer organizate spre a se evita coeziunea marginali- 
lor şi sporirea puterii lor. Metoda cea mai simplă şi mai eficace, 
dar în acelaşi timp şi cea mai imorală, constă în a lăsa să pros- 
pere piaţa fantasmelor distructive şi autodistructive de toate felu- 
rile şi în a cultiva ideea surselor alternative de putere, dintre care 
cea mai importantă ar fi puterea mentală. Efectele violenței se în- 
torc împotriva celor agresivi, autodistrugerea anulează o altă par- 
te a marginalilor, în timp ce partea rămasă este ocupată să medi- 
teze şi să se extazieze asupra posibilităților necunoscute — dar, 
desigur, inofensive, ale psihicului uman (...). Avantajele acestor 
operaţiuni subtile este de a evita opresiunea directă şi de a 
salvgarda ideea de libertate, a cărei importanţă cu greu ar putea 
fi subestimată. Pe de altă parte, modelele alternative sunt deopo- 
trivă o sursă enormă de prestigiu şi de bogăție pentru creatorii 

lor, ceea ce asigură o bună funcționare a tuturor industriilor 
conexe: imagine, disc, modă vestimentară” (Culianu 1999: 149). 

Prin urmare, implicarea Statului în guvernarea indivizilor, 
prin manipularea fantasmelor, nu mai poate rămâne doar la în- 
demâna centrelor alternative de putere, ci trebuie să devină poli- 
tică de stat. Divertismentul, publicitatea, violenta ficțională şi 
reală, erotismul şi drogurile devin astfel mijloacele magice, in- 
strumentele predilecte ale guvernării statului modern, care se 
transformă astfel într-un adevărat stat magic sau magician, după 
cum spune Culianu. 

Divertismentul mediatizat în special prin televiziune şi presă 
este principalul pilon al procesului de haotizare şi control al 
mulțimilor. Este cel mai persuasiv şi în aparenţă inofensiv narco- 
tic din cele care anesteziază conştiinţa mulțimilor. Efectele sale 
asupra minţii oamenilor au fost analizate pe parcursul primului 
volum al cărții — Efectele televiziunii asupra minții umane. 

Erotismul oficializat atât prin legalizarea prostituţiei, cât şi 
prin promovarea pornografiei prin toate canalele mediatice, în 
special prin televiziune, este, de asemenea, un mijloc ideal pen- 
tru manipularea indivizilor, căci „tehnicile magice prezintă o 
tendință marcată de a se întemeia pe pulsiunile sexuale (...). 
Tratatele de vrăjitorie, subliniază Culianu, deveniseră (n.a. în 
Renaştere) un gen aproape pornografic; iar G. Bruno făcu o 
tentativă remarcabilă de a desprinde o tehnică de control 
emoţional global, care este explicit întemeiată pe atracția 
sexuală.” (Culianu 1999: 154) 

Prin urmare, „nevinovatele” imagini cu femei şi bărbați 
dezbrăcați care ne atrag atenția aproape la fiecare chioşc de zi- 
are, nu sunt altceva decât agenți ai erotizării imaginației sau, mai 
exact, ai vrăjirii minţilor cu fantasmele pasionale. Alături de re- 
vistele pornografice sau filmele erotice, se constituie în instru- 
mente ale manipulării magice şi cotidianele de mare tiraj, revis- 
tele de modă, cele de scandal sau o emisiune TV oarecare, 

indiferent de subiectul pe care îl tratează, în care este provocată 
sau cultivată într-un fel sau altul dorința erotică. 

Este suficient să fie consumată zilnic o mică doză de „liber- 
tate” — erotism deghizat în ştiri de senzaţie sau de-a dreptul ima- 
gini provocatoare =, fie dimineata în metrou sau tramvai, fie la 
serviciu sau seara în faţa televizorului, pentru ca raţiunea să fie 
tot mai mult înrâurită de o imaginaţie erotizată, conştiinta să fie 
slăbită, iar individul să fie supus, asimilat comandamentelor ma- 
gice ale societăţii de consum. Otrava fantastică pe care mass-me- 
dia o picură astăzi zilnic în sufletele oamenilor este o modalitate 
sigură prin care, în timp, fără ca aceştia să-şi dea seama, prin 
modelarea imaginaţiei se desfăşoară procesul spălării creierelor, 
al formatării „omului nou”, un individ semiconştient de viața pe 
care o duce, uşor de manipulat şi extrem de nefericit pentru exis- 
tența lipsită de sens pe care o traversează. 

Chipurile oamenilor de astăzi comparate cu ale celor de 
acum 10-15 ani sunt suficient de concludente pentru înțelegerea 
secătuirii sufleteşti şi a epuizării mentale la care cultura magicu- 
lui l-a adus pe românul zilelor noastre. Vestimentația, tatuajele şi 
sârmele care găuresc pielea în diferite părți la feţei şi ale corpului 
sunt, de asemenea, elocvente. 

Spre exemplu, faptul că multe femei, cele care de obicei sunt 
atât de preocupate de înfăţişare, au ajuns să nu mai respecte nici 
un criteriu estetic în îmbrăcăminte, dezgolindu-şi pântecele sau 
alte părți ale corpului, chiar şi în condiţiile în care această 
vestimentație le  dezavantajează şi le periclitează grav 
sănătatea“, la multe dintre ele punându-le în evidență urâțenia, 
făcându-le de-a dreptul respingătoare, arată gradul în care aces- 
tea au ajuns să se supună unei mode care, de fapt, le batjocoreşte 


44 Cazurile de anexită datorate, conform medicilor de specialitate, 
pantalonilor cu talie joasă sporesc de la an la an. Sechelele lăsate de această 
afectiune, între care stenoza trompelor uterine, cauzează sarcini extrauterine şi 
sterilitate parțială şi totală. 

sau gradul în care sunt înrobite fantasmelor erotismului sau au- 
toerotismului. 

În privința drogurilor, dincolo de răspândirea fără precedent 
a traficului şi a consumului, sub privirile „neputincioase” ale pu- 
terilor politice, se pare că odată cu trecerea timpului se profilea- 
ză, aşa cum anticipa Huxley, o liberalizare a drogurilor slabe în 
tot mai multe țări (deja în unele sunt liberalizate) în scopul 
atenuării tensiunii psihice care-i marchează pe tot mai mulți 
oameni, Medicamentul Prozac este primul din această categorie, 
urmat de Ritalin sau de alți sedativi cu care sunt tratate 
deficiențele de atenţie şi hiperactivitate (ADHD). Este probabilă 
şi o liberalizare a unor droguri precum marijuana şi opiul, lucru 
implementat deja în Olanda. 

Nici literatura nu este lipsită de ispita magicului sau de 
influența comandamentelor ideologice ale statului magician. O 
cunoştinţă observa că, într-o călătorie făcută de curând în 
străinătate, a fost surprinsă de faptul că aceiaşi trei autori sunt 
promovați cu obstinență în majoritatea standurilor de carte pe 
care le-a observat în mai multe din ţările Europei. Ca şi cum ci- 
neva le-ar fi sugerat librarilor de peste tot să pună în fată cărțile 
lui K. Rowling, autoarea lui Harry Potter, cele ale lui Paulo 
Coelho şi ale lui Dan Brown. Care să fie explicația? Multi aduc în 
discuție argumentul comercial, adică, sunt promovate pentru că 
se vând bine. Dar şi multe alte cărți se vând bine, şi nu sunt deloc 
promovate. Pe de altă parte, dacă se vând atât de bine de ce se 
cheltuiesc sume atât de importante pentru promovare, inundând 
la propriu străzile oraşelor cu afişe promoționale ale cărților 
acestor autori atât de bine selecționați. Este oare întâmplător 
faptul că Harry Potter este o carte inspirată din practicile vrăjito- 
reşti, cum recunoaşte însăşi autoarea — după propriile declarații 
membră a mişcării satanice —, că Paulo Coelho scrie o proză cu 
conținut magic şi erotic în cadrele descrise de gândirea 
new-age-istă şi că Dan Brown este autorul uneia dintre cele mai 

blasfemiatoare cărţi la adresa Domnului, Dumnezeului şi Mântui- 
torului nostru lisus Hristos din cele care au fost scrise vreodată? 

Culianu subliniază un risc foarte important pe care îl presu- 
pune proliferarea mijloacelor magice în viața societății. „Succesul 
de piaţă al acestor operațiuni, reprezintă la rândul său, o reală 
primejdie pentru Stat. (...) Or, fenomenul asumă asemenea 
proporții încât, practic, scapă de sub controlul manipulatorilor 
direcți ori al statului însuşi. Noi mode proliferează, care n-au mai 
fost născocite de stat ca să-şi asigure propria subzistență. O nouă 
violență izbucneşte, pe care statul n-o programase. Practicile au- 
todistructive sfârşesc prin a-i atinge pe aceia dintre reprezentan- 
ţii noilor generații în care Statul ar fi fost îndreptățit să-şi pună 
cele mai înalte speranțe” (Culianu 1999: 150). 

Pe baza analizei lui Culianu putem acum înțelege cu mai 
multă precizie cine este, de fapt, statul magic, 

Într-o primă fază, stat magician este acela care colaborează 
tacit cu centralele ideologice generatoare ale contra-culturii, cele 
care produc divertismentul, care promovează prostituția, drogu- 
rile etc. În cea de-a doua fază, statul magician îşi asumă în mod 
direct calitatea de mag sau manipulator de tip brunian, instru- 
mentând nemijlocit toate tehnicile de vrăjire a minţilor, întune- 
care şi manipulare a conştiinţei umane. 

La un moment dat însă, observă Culianu, atunci când con- 
tra-cultura a devenit cultură de stat, comandamentele divertis- 
mentului, consumatorismului şi nihilismului, în esență, substitu- 
ind cultura tradițională şi religia, cultura în adevăratul sens al 
cuvântului, statul magician ajunge să scape de sub controlul 
oamenilor puterii, al statului însuși. Statul magic ajunge să fie 
statul de dincolo de stat, cel care prin puterea în drept îşi exerci- 
tă propria putere, îşi urmăreşte propriile determinări şi obiective. 
E! devine Golemul ce scapă de sub puterea stăpânului pentru a-l 
înrobi pe acesta şi a-şi impune propria voință. 

Legile pieței şi ale consumului sunt astfel de mecanisme im- 
personale ce guvernează lumea modernă. Divertismentul devine 
drogul a cărui administrare ajunge să fie necesară noilor genera- 
ţii crescute cu divertisment, pentru a fi ţinută sub control o lume 
terorizată de frustrările neîmplinirii, a nefericirii. Magicul însuşi 
ajunge să se afle în miezul acestei lumi, a culturii iluzoriului, o 
cultură în care trebuie salvată aparenţa, imaginea, căci realitățile 
sunt deprimante. Eroticul devine modalitatea prin care oamenii 
se amăgesc că au găsit dragostea mult visată, căldura unei 
familii, antidotul singurătăţii şi al individualismului, hrană a unei 
imaginații infestate şi a unui senzualism bolnav. Şi peste toate 
guvernează banul. 

În spatele statului magic nu trebuie căutată o conspirație, ci 
mai curând trebuie identificat morbul nihilismului, o cultură a 
păcatului care-i înrobeşte pe toti şi pe cei care manipulează, şi pe 
cei manipulați. Nu s-ar greşi cu nimic dacă s-ar spune că în spa- 
tele acestei imense plase pe care magicul a aruncat-o peste lume 
se află puterile întunericului, forțe obscure ce nu fac decât să-i 
stăpânească prin patimi pe cei care, ca nişte manechini, 
instrumentează lucrarea magicului în lumea postmodernă. Culia- 
nu se întreabă retoric: „Este oare statul occidental, astăzi, un 
adevărat magician sau un ucenic vrăjitor ce pune în mişcare forțe 
obscure şi incontrolabile?” 

Au trecut deja câteva decenii de la aprecierile făcute de 
Postman, Culianu şi McLuhan, şi lucrurile par să devină tot mai 
evidente. Nu mai este nevoie de mijloace polițieneşti de con- 
strângere pentru a conduce mulțimile. Este suficientă mass-me- 
dia sau televizorul, industria divertismentului sau a reclamei, 
magia sexualității şi a pornografiei, stresul şi anarhia. Toate aces- 
tea creează docilitate, anesteziază simțurile, inclusiv pe cel al 
realității, slăbesc inițiativa personală, subminează viața de fami- 
lie prin liberalizarea sexualității, subminează comunitatea prin 


163 


cultura plăcerilor egoiste, modelează dorințele şi necesitățile, 
„Omul nou” nu mai urmăreşte idealuri înalte, nu-i mai pasă de 
adevăr, iubire, ci doar de porția de plăcere şi iluzia de putere pe 
care i-o furnizează televiziunea sau industria divertismentului. 
Manipularea aceasta este urmată însă de un lucru mult mai 
grav: alterarea ființei umane. Mintea omului hrănită cu imaginile 
TV devine tot mai sensibilă, mai atrasă şi mai expusă acțiunii 
magice. Pentru a putea constata acest lucru nu trebuie decât să 
observăm puternica atracție pe care omul modern o resimte față 
de tot ceea ce poartă amprenta magicului în spațiul culturii mo- 
derne de la filme, muzică, jocuri pe calculator până la drog, 
vrăjitorie, spiritism şi practici orientale. Destrămarea familiilor, 
înmulțirea bolilor nervoase şi psihice şi a sinuciderilor sunt, în 
principal, cauzate de haosul pe care cultura magicului l-a produs 
în mintea oamenilor. Ne vom opri aici, lăsând pentru volumul 
care urmează prezentarea câtorva dintre mijloacele principale pe 
care statul magic le foloseşte pentru controlul conştiinţei umane. 

Este uitatul la televizor 
un act religios? 


Pe mulți i-ar putea surprinde întrebarea din titlu. „Întelegem 
că televiziunea oferă divertisment, informaţie şi o oarecare edu- 
cație, dar oare naşte şi o religie?” — s-ar putea obiecta. Unde este 
Dumnezeu în această experienţă? Şi, de fapt, ce este religia? 

Există o anumită îndreptăţire în punerea acestor întrebări, şi, 
totuşi, nu ziariştii în fuga după senzaţional, ci importanți cercetă- 
tori ai fenomenului cultural contemporan sau specialişti din do- 
meniul istoriei şi fenomenologiei religiilor atestă faptul că televi- 
ziunea deţine o importantă funcție rituală în societatea moder- 
nă*. 

Televiziunea este creatoare de mituri (Kelner 2001), spune 
Douglas Kelner, sau, susţin alți analişti, reactualizează mituri mai 
vechi în emisiunile ei, fie că este vorba de filme, programe in- 
formative“ sau de transmisiuni în direct ale unor evenimente 
sportive sau imagini de război (Ramonet 2000: 122-129). De 
asemenea, G. Goethals identifică televizorul cu un „altar video”, 
venerat de receptori (telespectatorii) prin ritualuri televizate 
(Goethals 1982). 

Mai există o problemă care ar putea fi ridicată: Ce-ar însem- 
na să fie aflat răspunsul la întrebarea din titlu? La ce ne-ar putea 
folosi o asemenea abordare? 


45 Una dintre trăsăturile televiziunii pentru care ea, în opinia Şcolii lui G, 
Gerber, „are o putere de influențare incomparabilă cu celelalte medii o constituie 
faptul că «consumul programelor 1TY împrumută caracteristicile unor acte 
cvasirituale»”... (Drăgan 1996 215). 

46 Nici măcar ştirile TV nu mai prezintă o formă a discursului informaţional; 
prezența zilnică a genului şi a unor trăsături uşor de recunoscut joacă rolul de a 
stabili o legătură între telespectator, existenta lui zilnică şi cu lumea în general, în 
modalități care sunt simbolice, ritualice, în ultimă instanță mitice, iar nu 
informaţionale”. P. Dahlgren, What's the Meaning of this Plural Sense-Making of 
televizor News, p. 205, apud (Dobrescu & Bârgăoanu 2001: 175). 

Considerând că, într-adevăr, televiziunea joacă rolul unei re- 
ligii în viața omului contemporan, ateii ar fi puşi în situația să 
constate că nu sunt chiar atât de atei pe cât se credeau a fi, iar 
cei care mărturisesc o anumită credință ar putea fi surprinşi să 
afle că prin vizionarea tv se manifestă ca şi cum s-ar închina şi la 
un alt dumnezeu decât cel al credinţei de care aparțin. Desigur, 
pentru politeişti lucrul nu ar fi chiar atât de grav. 

Respingând ideea că televiziunea are un rol religios, se naşte 
o altă întrebare: De ce televiziunea, fără a fi religie, este 
suspectată tot mai mult de observatorii fenomenului mediatic de 
faptul că introduce în lume un nou mod religios de a fi? 

Toate aceste interogaţii constituie obiectul studiului cuprins 
în paginile următoare. Reperul analizei nu a fost căutat în con- 
textul doctrinar al unei religii anume, ci în spațiul cercetărilor 
desfăşurate în domeniul istoriei şi fenomenologiei religiilor, 
adică al ştiinţelor care prin metoda observației şi comparației au 
stabilit de-a lungul timpului criteriile care definesc fenomenul 
religios. Abordarea prin prisma acestor ştiinţe care au ca obiect 
fenomenul religios în general are avantajul că oferă posibilitatea 
ca punctul de vedere al lucrării să fie adaptat contextual limba- 
jului noţional, gândirii şi învățăturii oricărei religii. În măsura 
spațiului disponibil, vom încerca să oferim, pe parcursul acestui 
capitol, şi un reper creştin pentru înțelegerea fenomenelor. 

În prima parte a acestui studiu, vom prezenta o analiză com- 
parativă a actului religios şi a celui televizual, având în vedere 
categoriile fundamentale ale religiosului,. În continuare, vom 
căuta să vedem în ce măsură funcţiile pe care religiosul trebuie 
să le împlinească în mod firesc, în viața omului şi a societății, 
sunt substituite astăzi de mijloacele de informare în masă, în 
special de televiziune şi internet. Înainte de a trece la tratarea 
subiectului propriu-zis, vom prezenta două dintre miturile pe 
care le-a creat televiziunea în ultimile două decenii, mituri care 
au atras din partea publicului o implicare socotită de fenomeno- 
logi a avea importante valente religioase. 

Mitul conspirației. Revoluția română 
transmisă în direct 


O analiză mai atentă a caracterului mitic pe care-l îmbracă 
transmisiunile TV ale unor evenimente politice majore (războaie, 
revoluții) o face Paul Girardet în cartea sa, Mythes et mytholo- 
gies politique. El are în vedere chiar transmiterea în direct a 
Revoluţiei române, unul dintre cele mai bine structurate eveni- 
mente mediatice, primul de acest tip în istoria televiziunii. 

Începând cu Revolutia română, toate războaiele transmise în 
direct la televizor presupun aceleaşi scenarii mitologice 
televizate: 

- Dictatorul sau monstrul, eroul negativ sau reprezentantul 
întunericului — Ceauşescu, Miloşevici, Saddam Hussein; 

- Victimele dictaturii — poporul român, albanez, kuweitian, 
americanii sau pacea mondială; 

- Uneltele răului - dictatura exercitată prin conspirația 
securistă în România, armata sârbă sau irakiană; 

- Eroii eliberatori — din fericire, la români au fost revoluțio- 
narii, în timp ce în toate celelalte cazuri armata NATO sau 
americanii. 

„În episodul românesc, observă Girardet, este atotstăpânitor 
mitul conspirației (...). Pretinsa conspirație este aceea a oame- 
nilor securității (...), numeroşi, invizibili, insesizabili, apărând în 
noapte pe neaşteptate din subterane pline de labirinturi tene- 
broase (...), orfani crescuți şi educați pentru a-şi sluji în mod or- 
beşte stăpânul, capabili să intre în spitale şi să tragă asupra 
bolnavilor, să-i lichideze pe muribunzi, să spintece femei 
însărcinate, să otrăvească apa din oraşe (...)”. Acestea erau zvo- 
nurile mediatizate pe posturile de televiziune din toată lumea. 
De asemenea, descrierile reporterilor „îi arătau pe Ceauşescu şi 
pe soția lui comandând contrarevoluția, batalioane negre, cava- 
lerii morții alergând invizibili prin subterane”. „Subteranele, 

explică profesorul Paul Girardet, joacă un rol esenţial în legenda 
simbolică a conspirației” (Rarmonet 2000: 116). 

„Ceauşescu, observă Ramonet, reprezintă mitul monstrului, 
«un căpcăun, un prinț al tenebrelor, răul absolut». Pentru acestea 
există un singur remediu: exorcismul sau echivalentul lui: proce- 
sul de vrăjitorie în urma căruia „demistificat, expus la lumina 
privirilor tuturor poate fi în sfârşit denunțat, înfruntat, sfidat. 
Aceasta a fost funcţia cathartică (şi nu politică) a procesului cu- 
plului Ceauşescu, care, odinioară, ar fi pierit cu siguranță pe rug. 
Toate aceste identificări mass-media le făceau pe fondul unui 
climat general de teroare şi macabru, pe care îl constituise scena- 
riul aşa-numitului masacru de la Timişoara şi Bucureşti. (...) Ca- 
mioane de cărat gunoiul transportau nenumărate cadavre, metri 
cubi de corpuri se îndreptau spre locuri secrete pentru a fi în- 
gropate sau arse (...). 60 000 de morti, ba 70 000 anunțau tele- 
viziunile internaționale, (...) camere de tortură unde în mod 
sistematic trupurile disidenților şi ale liderilor muncitorilor erau 
desfigurate de acid” (Ramonet 2000: 111). 

Cine a organizat acest scenariu complex, ce interese, ce 
consecințe trebuiau să aibă nu este o chestiune care să fie 
lămurită în acest material. Relevant pentru discuţia de față 
rămâne faptul că televiziunea este nu atât o oglindă fidelă a 
realității, cât un instrument care se foloseşte de actul dramatic, 
de mit, pentru a impune în mintea telespectatorilor şi a opiniei 
mondiale scenariul dorit. Că într-adevăr oamenii trăiesc prin 
implicarea în drama mitologizată un sentiment cu caracter 
religios, rămâne de văzut, 


Mitul lui Rambo 


Cine este Rambo? Care sunt trăsăturile pe care personajul 
acestui film le întruchipează şi pe care le va modela în admirato- 
rii săi? 

„Rambo este nonconformistul antibirocrat care se opune 
statului, noul activist individualist, (...) un reprezentant al spiri- 
tului întreprinzător, (...) Rambo este identificat cu tehnologia 
militară, ucigaşă. (...) Rambo reprezintă natura în lupta cu 
tehnologia de vârf. Rambo este războinicul a cărui putere fizică, 
eficiență şi utilizare a forței reprezintă cea mai înaltă expresie a 
vieții.” (Kelner 2001: 83) 

Rambo înseamnă forță fizică, acțiune, eficacitate, agresi- 
vitate, forța naturii care înlătură barierele societăţii, dar şi ale 
religiosului, Este un fel de „mântuitor”, în virtutea puterii fizice 
cu care l-a înzestrat „natura” şi a tehnologiei superavansate. 

Este o fiinţă care îşi clădeşte singură destinul prin forță, o 
ființă demiurgică. Rambo nu are timp să gândească şi să 
reflecteze, el ştie ce trebuie să facă întotdeauna: să acţioneze. 
Agresivitatea, forța muşchilor şi a tehnologiei sunt armele lui. 
Rambo este expresia războinicului absolut, a eroului legendar 
care se luptă cu statul, cu ordinea lumii, cu toate convențiile şi 
tradițiile, cu toate barierele. Rambo îşi este sieşi dumnezeu şi de 
această putere demiurgică, se sugerează în film, se vor împărtăşi 
toți cei care se identifică, empatie, cu el. Rambo devine unul din 
prototipurile bărbatului modern. 

„Ideologia filmului, remarcă Douglas Kellner, este transmisă 
prin imagini, figuri, scene, coduri şi cuvinte în ansamblul lor. 
Plasarea aparatului de filmat şi a luminilor contribuie la 
transformarea lui Sylvester Stallone în Rambo, într-un erou 
mitic: frecvența unghiurilor de filmare de jos în sus îl prezintă ca 
pe un luptător mitic, iar prim-planurile repetate ne arată o ființă 
umană supra-dimensionată. Concentrarea cadrului asupra bicep- 
şilor săi lucioşi, a trupului sculptural şi a fizicului plin de forță îl 
prezintă ca pe un simbol al sexualitații masculine, ca pe o imagi- 
ne a virilității care promovează atât admiraţia femeii pentru forța 
bărbătească, cât şi fascinația homo-erotică indusă de luptător. 

Cadrele încetinire fac din Rambo o forță a naturii, care alunecă 
fără efort în junglă, iar muzica triumfătoare îi traduce faptele de 
vitejie în cheia super-eroicului, Transformarea sa într-un 
super-erou este prezentată în cadrele în care în mod miraculos 
țâşneşte din apă, purificat şi viril, gata de răzbunare şi triumf. 

Scenele de acțiune sunt centrate asupra trupului său ca 
instrument al eroismului mitic, iar montajul creează impresia 
unui dinamism care îi însuflă lui Rambo energie, putere şi 
vitalitate supraomenească, iar cadrele încetinite şi expunerile 
prelungite centrate asupra sa pe durata unor scene mai lungi tind 
să-i compună o statură de zeu. În scenele în care, dimpotrivă, 
Rambo este torturat de comunişti nemiloşi, imaginile sunt 
constituite similar cu cele din iconografia crucificării, capul 
fiindu-i puternic luminat într-un efect de aureolă ca în pictura 
medievală, iar culoarea intens roşie a sângelui produce un efect 
de hiper-realitate — dacă îmi este permis să împrumut un termen 
al lui Baudrillard (1983) - a suferinței eroice. Prim-planurile 
ticăloşilor comunişti se concentrează asupra rânjetului sau a 
plăcerii sadice de a-l tortura pe Rambo, în vreme ce scenele de 
luptă îi prezintă pe comunişti cu precădere în cadre largi care îi 
fac să pară incompetenți şi lipsiţi de importanță, bieţi pioni în 
actiunile sale de eroism salvator. Într-o scenă absolut incredibilă, 
Rambo smulge dintr-o lovitură capul unui şarpe, acțiune ce 
evocă momentul biblic în care Adam, neputând domina şarpele, 
trebuie să părăsească Grădina Edenului, spre deosebire de 
Rambo care o cucereşte, demonstrându-şi puterea de conducător 
al junglei. 

În cazul lui Rambo, pe de o parte, scenariul filmului este o 
punere în scenă a acestei drame a umilinței, a ruşinii, a torturii, 
pe de alta a insurecției, prin intermediul unui personaj înzestrat 
cu puteri nelimitate; în plus, filmul îi dă spectatorului 
posibilitatea să traverseze spaţiul junglei, contopindu-se cu 
natura, Spectatorii sunt invitați să participe înfioraţi la 

distrugerea de către Rambo a duşmanilor, la experienţa violenței 
salvatoare, la întoarcerea triumfătoare a lui Rambo într-un 
elicopter fabricat cu ajutorul unei tehnologii de vârf. Astfel, 
mecanismul cinematografic al spectacolului de film este invitat să 
acceadă la o poziție de autoritate, în care-i distruge pe duşmani 
şi triumfă asupra răului. 

După cum sugerează Warner, spectacolul din Rambo permite 
explicarea atracției exercitate de acesta asupra unei largi 
audienţe internaționale din rândul tinerilor. Spectatorii, altfel, 
lipsiți de putere, resimt fiorul identificării cu puterea naturală, 
dar şi tehnologică, şi cu înfrângerea miraculoasă a tuturor 
adversităților. Efectele speciale utilizate de Hollywood produc un 
spectacol în care publicul poate experimenta puterea de a în- 
frânge în mod definitiv fortele răului. Spectacolul pare, aşadar, 
să confere publicului putere, oferindu-i o scurtă senzaţie de con- 
trol, autoritate şi forță, compensatoare pentru declinul puterii 
sale în viața cotidiană. În plus, spectacolele media ascund 
conținutul ideologic printr-un montaj rapid, prin imagini ale 
unor tehnologii uimitoare şi o narațiune palpitantă care cople- 
şesc capacitatea critică a spectatorului, transferându-i astfel la 
nivel subliminal ideologia prin intermediul imaginilor şi al spec- 
tacolului.” (Kelner 2001: 84-85) 

Pentru cei mai mulți dintre telespectatori temele mitologice 
de genul celor prezentate anterior — lupta dintre bine şi rău, 
conspirația puterilor întunericului, tema salvatorului — care sunt 
încifrate în țesătura lumii micului ecran nu au o prea mare 
relevanță în identificarea unei trăiri religioase în fața televizoru- 
lui, şi, totuşi, cei care se ocupă cu studierea fenomenului religios 
privesc lucrurile într-o cu totul altă lumină“ 


47 Din cauza gradului ridicat de dificultate al primei părţi a acestui capitol, 
pentru cei nefamiliarizați cu terminologia, recomandăm a se începe cu subcapitolul 
Lumea TV ca realitate mitică. Odată obişnuiţi însă cu aspectele practice ale 

Sacrul şi profanul 


Cercetările din domeniul istoriei şi fenomenologiei religiilor 
arată că „O realitate, o persoană, un obiect sau un act vor fi 
religioase în măsura în care exprimă o relaţie cu sacrul, în 
măsura în care pot fi introduse în ordinea sacrului” (Velasco1997: 
215). Sacrul este acea atmosferă sau acel climat care învăluie 
toate elementele, persoanele, lucrurile, întâmplările care 
alcătuiesc o religie. „Nu am vrea să se creadă, spune M, 
Velasquez, că sacrul este populat cu noi realități sau presupune 
anumite forme de a fi ale omului, constând în realizarea a nu 
ştim căror acţiuni extraordinare. Nu este vorba decât de lumea şi 
de viața oamenilor, care, organizate în jurul unei noi axe, do- 
bândesc o nouă dimensiune.” (Velasco1997: 215) 

Având în vedere acestea, cercetătorii religiilor găsesc că locul 
de unde trebuie pornit pentru identificarea caracterului religios 
al unui act este analizarea modului în care acesta se defineşte şi 
se structurează în raport cu sacrul. Acesta va fi, de altfel, şi punc- 
tul de plecare al expunerii de față, nu înainte de a face o anumită 
precizare: chiar dacă prezența sacrului în existența religioasă a 
popoarelor lumii dovedeşte aspirația omului către transcendență, 
către Dumnezeul după al Cărui chip a fost creat, în lumea 
semitică, greacă şi romană, sacrul avea un caracter ambivalent. 
Sacrul putea să desemneze atât sfințenia, prezenţa şi lucrarea lui 
Dumnezeu într-un anumit loc şi timp, cât şi blestemul sau 
lucrările spiritelor rele în lume. (Velasco1997: 215) Sacrul consti- 
tuie, de fapt, acea realitate care se află la intersectia dintre lumea 
văzută şi cea nevăzută“, Trăsăturile de bază ale sacrului sunt 
următoarele: 


fenomenului, devine muit mai uşoară lectura primelor subcapitole care, de altfel, 
constituie baza teoretică a demonştrației ulterioare. 

48 În acelaşi sens, şi actele numite religioase în contextul istoriei religiilor pot 
fi socotite ca acte sfinte, de cultivare a uniunii cu Dumnezeul Cel Adevărat, sau 
dimpotrivă, ca acte idolatre, magice, ale închinării la tot felul de idoli, toteme etc. 

a) la intrarea în lumea sacrului, subiectul trebuie să treacă 
peste un prag. Apare o ruptură de nivel. „Pragul sacrului separă 
lumea vieții religioase de lumea vieții obişnuite. Nu este vorba de 
două lumi alcătuite din lucruri şi acțiuni distincte, este vorba de 
aceeaşi lume trăită într-un mod cu totul nou.” (Velasco1997: 
215) (poarta templului este un astfel de prag); 

b) „lumea sacrului este lumea realității definitive, ultime, în 
fața căreia toate realitățile vieții obişnuite devin penultime oricât 
ar fi de importante. Este lumea unicului necesar, cum se spune în 
Evanghelie despre Împărăţia lui Dumnezeu, în raport cu care 
toate lucrurile sunt relative, par simple înnădituri.” (Velasco1997: 
216) 

Sacrul presupune un spațiu anume cu o structură specifică, 
un timp de desfăşurare a evenimentelor diferit de cel măsurat în 
lumea profană şi nişte acte sau manifestări numite ritualuri. 

Omul religios simte că trăieşte şi se împlineşte deplin, în 
funcție de măsura participării sale la sacru. De aceea are tendința 
„de a trăi cât mai mult timp posibil în această lume a sacrului”. 
Sacrul echivalează cu puterea şi, în definitiv, cu realitatea prin 
excelență. 

„Sacrul este saturat de ființă, spune M. Eliade, puterea sacră 
înseamnă în acelaşi timp realitate, perenitate şi eficacitate. Este 
deci firesc ca omul religios să dorească intens să ființeze, să 


manifestări ce pot fi întâlnite în cadrul religiilor panteiste sau politeiste. Cu toate că 
religiile idolatre nu se închină lui Hristos, totuşi ele păstrează în modul lor de 
manifestare multe din arhetipurile comportamentale ale actului religios originar — 
închinarea Dumnezeului Celui Adevărat. Creaţie nu există în domeniul răului, ci 
doar schimonosire, pervertire a adevărului, a credinței umane sau a arhetipurilor 
comportamentale pe care omul le-a pomenit încă de la crearea sa. De asemenea, 
trebuie subliniat că, deşi, în cele ce urmează, prin prisma definiţiilor fenomenologiei 
religiilor, vor fi prezentate şi descrise ca sacre gesturile sau obiceiurile omului 
religios nu înseamnă că prin aceasta sunt puse în lumină pozitivă aceste acte ca 
modalități ale apropierii omului de Dumnezeu. Pozitiv este doar faptul că omul, prin 
toate manifestările sale aşa-zis religioase, mărturiseşte o căutare a lui Dumnezeu; 
- rezultatul acestei căutări poate fi însă unul negativ, cum vom vedea şi în cazul 
televizorului. 

participe la realitate, să se satureze de putere.” (Eliade 1992: 14) 
Prin actul ritual, adică prin participarea la sacru, omul religios 
dobândeşte identitate, sentimentul puterii, eficacitate şi, de ase- 
menea, perenitate (depăşirea conditiei sale vremelnice). 

Având în vedere aceste definiții, pentru a putea stabili dacă 
vizionarea TV este un act cu caracter religios, ar trebui să se 
răspundă la următoarele întrebări: 

Presupune vizionarea TV o trecere dinspre lumea noastră 
profană, realitatea cotidiană către o altă realitate (lumea micului 
ecran), o trecere ce presupune un prag, o ruptură de nivel sau o 
discontinuitate între cele două realități? 

Este văzută lumea de la televizor ca o realitate de un ordin 
mai înalt decât aceea în care trăim? 

Devine aceasta reper pentru viața omului contemporan, 
modelându-i comportamentul şi identitatea? 

Conferă participarea la această realitate sentimentul puterii 
şi al siguranței? 

Uitându-se la televizor, au oamenii senzația că depăşesc 
durerile sau necazurile? 

Simt, oare, ei dorința de a rămâne cât mai mult posibil în in- 
teriorul lumii micului ecran, pentru ca atunci când sunt nevoiți 
să o părăsească, să aibă senzaţia că au pierdut ceva important, ca 
şi cum ar fi coborât din lumea adevărurilor şi a trăirilor esențiale 
la aceea monotonă, cenuşie a existenţei cotidiene? 

Sunt telespectatorii dispuşi, pentru a păstra acest „unic 
necesar”, care este trăirea televizuală, să renunțe la multe din 
îndatorile sau necesităţile cotidiene sau la alte bucurii pe care li 
le-ar prilejui relațiile cu cei din familie? 

În măsura în care răspunsul la întrebările de mai sus este 
unul pozitiv, concluzia la care se poate ajunge, din punctul de 
vedere al acestei abordări, este aceea că, într-adevăr, actul 
vizionării ar putea fi socotit ca unul de tip religios. 

„Şi totuşi, s-ar putea obiecta, chiar dacă în cazul acestor 
definiții generale ale fenomenului religios obiceiul uitatului la 
televizor s-ar vădi a fi un act cu valenţe religioase, trebuie să 
ținem seama că oricare religie, în mod esenţial, presupune o 
anumită raportare la divinitate, lucru care nu se întâmplă în 
cazul vizionării TV. Nici în spatele televizorului nu se poate 
spune că se află o zeitate şi nici telespectatorii nu au conştiinta 
sau nu-şi imaginează că se închină unei zeități atunci când se 
uită la televizor.”* 

Într-adevăr, în majoritatea religiilor, prezenta divinității este 
aceea care conduce la apariția sacrului. „În traditia creştină, 
observă Velasco, realitatea care defineşte sacrul este Dumne- 
zeu.5 Un lucru este religios ori sacru când se referă la Dumne- 
zeu. O persoană este religioasă când se află în relație cu 
Dumnezeu. Religiozitatea, sacrul se întemeiază în mod esențial 
pe relația cu Dumnezeu” (Velasco1997: 216). Şi totuşi... 


Misterul — dumnezeul religiilor 
păgâne 


Problema pe care o ridică, în cazul vizionării TV, lipsa unei 
divinități pentru ca acest act să poată fi identificat cu unul religi- 
os, nu este nouă. Cu ea au trebuit să se confrunte cercetătorii 
religiilor atunci când au fost puşi în fața identificării sau clasifi- 
cării, ca fenomen religios, a unei mişcări sau filosofii, în condiții- 
le în care acestea nu cunoşteau ideea de divinitate sau închinarea 
la o zeitate anume. În contextul budismului primitiv, de pildă, nu 


49 În cazul cultelor idolatre, adepții îşi închipuiau că în spatele idolului — 
piatră, copac sau alt obiect idolatru — s-ar afla un zeu. 

50 Biserica Creştină nu cunoaşte însă conceptul de sacru, ci pe acela de 
sfințenie. Prezența sau legătura cu Dumnezeu aduce sfintirea vieții. Cuvântul sacru, 
folosit îndeosebi în contextul istoriei şi fenomenologiei religiilor, apare ca o 
necesitate ştiinţifică pentru a circumscrie întreaga sferă a religiosului. 

se găseşte nici o preocupare legată de prezența, lucrarea sau 
chiar existența divinității. Cum poate fi judecat, în acest cadru, 
un fenomen ca având un caracter religios? Care va fi, în acest caz 
sau în altele asemenea, realitatea care poate face ca nişte oameni 
sau acte să fie considerate sacre? 

Istoria religiilor, prin câţiva dintre reprezentanţii săi de 
seamă, răspunde la întrebare desemnând această realitate — 
dumnezeul celor lipsiți de Dumnezeu - cu numele de Mister”. 
După cercetătorii religiilor, caracteristicile fundamentale ale mis- 
terului sunt „transcendenţa lui totală (se află dincolo de lumea 
văzută, perceptibilă) şi forța cu care poate afecta în mod intim 
total şi definitiv subiectul” (Velasco1997: 216). Fiind considerat, 
prin excelență, o realitate transcendentă, este imposibilă 
descrierea a ceea ce este el în sine. Misterul poate fi cunoscut şi 
identificat numai prin efectele sale, prin stările sufleteşti pe care 
le trezeşte în omul aflat în preajma sa, adică în contextul 
respectivului act religios. În consecinţă, cunoscând aceste stări, 
putem avea un indiciu în analizarea actului ritual propus de 
vizionarea TV. Iată care sunt, pe scurt, stările psihice experimen- 
tate înaintea Misterului în religiile păgâne: 

1. Se, trăieşte, în primul rând, un fior, o cutremurare. Este o 
stare care nu poate fi cuprinsă în cadrele experienței cotidiene, 
„in categoriile gândirii”, este de neînțeles pentru noi, ne 
surprinde. Adepții se simt copleşiți, oarecum anihilați în fata 
acestei realități care năvăleşte în viata lor. Această cutremurare 
poate fi văzută şi ca o frică, o uşoară stare de teamă care 
paralizează inițiativa, omul rămânând mut şi uluit, cu atenţia 
absorbită, captivată de mister. 


51 Rudolf Otto şi alții dau misterului un caracter foarte general, găsind că 
acesta ar cuprinde, ar defini divinitatea în raportul ei cu omul în toate religiile 
cunoscute. Pentru noi este exclusă posibilitatea de a fi identificat acest Mister, o 
divinitate impersonală aflată într-un raport strict de forță cu omul — ceea ce se 
potriveşte tuturor religiilor lumii, excluzând creştinismul, cu Dumnezeul Cel 
Adevărat, Cel cunoscut în Treimea Cea de o ființă aflată într-o relație personală şi 
iubitoare cu omul creat după chipul şi asemănarea Sa. (Stăniloae 1992: 36), 

2. Prezenţa Misterului nu numai că anihilează initiativa şi 
copleşeşte, poate tulbura sau produce teamă, dar, în acelaşi timp, 
Misterul minunează şi fascinează, „Subiectul se simte irezistibil 
atras, captivat de această prezență care, simultan, îl anihilează şi îl 
împacă, dându-i o încredere indescriptibilă.” (Velasco 1997: 217) 

3. O altă caracteristică a misterului pe care o are în vedere 
fenomenologia religiei este prezența interpelatoare. Iniţiativa 
aparține misterului. El „se insinuează în lumea omului şi în viața 
sa, afectându-le necondiționat” (Velasco1997: 217). 

Prin urmare, în perspectiva fenomenologiei religiilor, faptul 
că actul vizionării TV nu presupune o raportare la o divinitate 
anume nu poate constitui un impediment în calea determinării 
unor valențe religioase actului televizionării. Rămâne doar de 
văzut dacă efectele pe care Misterul le produce în cazul actului 
religios pot fi constatate şi în cazul vizionării tv. 

Nu este necesar să se recurgă la studii ştiinţifice pentru a se 
constata că în fața televizorului, într-adevăr, trăim adesea stările 
psihice identificate de Rudolf Otto în experierea Misterului de 
către adepții religiilor idolatre. 

Lumea micului ecran ne transcende, ne copleşeşte şi ne ui- 
meşte prin enormitatea ei. Războaie sau poveşti de dragoste, 
suspans, emoţii şi sentimente puternice; o întreagă lume se 
desfăşoară în fața ochilor noştri, o „realitate” care ne tulbură şi 
ne uluieşte, ne cutremură, ne atrage şi, în acelaşi timp, ne fasci- 
nează; o forță care ne anihilează inițiativa (cum am văzut, 
aproape că ne hipnotizează), mai cu seamă în situaţia în care 
este imposibilă implicarea noastră în influențarea lumii de din- 
colo de ecran. 

Initiativa aparține imaginilor ficționale care se insinuează, ca 
şi în cazul misterului, în „lumea omului şi în viața sa, 
afectându-le necondiționat”. 

Din toate stările descrise, aceea care apropie cel mai mult vi- 
zionarea TV de o experiență religioasă este atracţia şi fascinația 

uriaşă pe care televiziunea o exercită asupra tuturor oamenilor, 
Ca şi în cazul Misterului, experiența pe care o presupune uitatul 
la televizor nu poate fi cuprinsă în „categoriile gândirii”. Şi este 
firesc să fie aşa, deoarece mintea omenească nu poate concepe ca 
experiențe fireşti vederea la distanță, posibilitatea de a te afla 
dincolo de spațiu şi timp, în diferite locuri şi momente istorice, în 
trecut sau în viitor, Este o magie a tehnologiei, care reuşeşte să 
ne uimească permanent, deoarece aceste fapte nu au fost 
niciodată întâlnite în istoria omenirii decât ca făcând parte din 
arsenalul religios sau magic. Niciodată omul nu se va obişnui cu 
televizorul, încât acesta să nu îl mai fascineze, aşa cum 
experiențele onirice (visul) sau cele halucinatorii provocate de 
băutură, droguri sau boli psihice sunt trăite cu o intensitate sau 
cu un interes maxim oricât de des ar fi experimentate, Cu toate 
că omul a visat dintotdeauna şi se poate spune că aceasta este o 
experiență comună pentru toți oamenii, visele vor avea 
permanent un mare potențial de fascinație, şi aceasta pentru că 
nu fac parte din experienta obişnuită a omului, în care acesta să 
poată controla realitatea care îl înconjoară, 

Faptul că experiența telespectatorului este atât de asemănă- 
toare, în atingerea anumitor stări, cu aceea trăită în ex- 
perimentarea misterului în contextul diferitelor religii este semni- 
ficativ în a trage o primă concluzie privind obiceiul privitului la 
televizor: chiar dacă în cazul vizionării TV nu se poate vorbi de 
raportarea la o divinitate, fapt care ar elimina orice îndoială în 
privința atestării caracterului religios acestui comportament, to- 
tuşi trăirea în fața televizorului, a stărilor specifice experientei 
misterului — divinitatea religiilor păgâne — poate conferi cel puțin 
un caracter pseudoreligios acestei experiențe. 

În continuarea analizei noastre, vor fi luate în discuție cele 
trei dimensiuni fundamentale, care definesc, după cercetătorii 
fenomenului religios, raportarea omului la sacru, în fapt, 
experienţa sa religioasă. 

Spaţiul sacru, timpul sacru şi mitul 


Fenomenologii religiei constată că actul religios este acela 
care „introduce o ruptură de nivel” în existența omului în cos- 
mos, reuşind să structureze viața acestuia în contextul opoziției 
sacru-profan"?. Actul religios dă credinciosului posibilitatea de a 
pătrunde în alt spaţiu decât cel al existentei cotidiene (spaţiul sa- 
cru) şi în alt timp (timpul sacru), şi, de asemenea, valorizează şi 
orientează întreaga experiență umană în funcție de învățătura 
revelată, de actul ritual sau de mit”. Spaţiul sacru, timpul sacru 
şi mitul sunt, după cercetătorii religiilor, coordonatele principale 
ale oricărui fenomen religios. 

În ceea ce priveşte cercetarea noastră, o relevanță deosebită 
ne-ar da-o răspunsul la următoarea întrebare: introduce 
vizionarea TV un alt spaţiu, un alt timp sau o altă percepție a 
spațiului şi a timpului în viața telespectatorului? 

Într-adevăr, lumea de dincolo de ecran, în interiorul căreia 
călătorim cu mintea de-a lungul vizionării, ne conduce către alte 
coordonate spațiale şi temporale decât cele ale locului unde ne 
aflăm în momentul în care ne uităm la televizor. Spațiul şi timpul 
lumii TV sunt altele decât cele în care trăim noi în viața de zi cu 


52 Pentru omul religios al societății tradiționale nu exista nici o diferență 
clară între sacru şi profan. Nimic nu era cu adevărat profan, deoarece acest om avea 
conştiinţa că întreaga lume, cosmosul erau pătrunse de prezența, lucrarea sau 
rațiunile dumnezeieşti. Cu toate acestea, existau porțiuni de spațiu colectiv, diferite 
de celelalte locuri sau momente în timp, privilegiate, sfinte, cărora li se acorda o 
atenție mai mare pentru manifestarea lui Dumnezeu în acel loc, cum ar fi, spre 
exemplu, muntele Sinai, pentru că acolo S-a arătat Dumnezeu lui Moise, spațiul 
templului sau al unei biserici. De asemenea, „lumea profană în totalitate, Cosmosul 
în întregime desacralizat este o descoperire recentă a spiritului uman”, Mircea 
Eliade, Sacrul şi profanul..., p. 15. În felul acesta, distincția sacru/profan este 
decelabilă mai cu seamă în interiorul mentalității omului modem, pentru care 
întreaga existenţă are un caracter profan şi, desigur, pentru istoricul religiilor, fiind 
un concept utilizat pentru structurarea fenomenului religios — vezi şi (Velasco1997: 
58). 

53 Timpul sacru sau timpul mitic în creştinism este de fapt calendarul de peste 
an, duminicile, sărbătorile, posturile etc. 

zi. Dar oare merge mai departe asemănarea dintre cele două 
realităţi, încât să fim îndreptăţiți să identificăm spațio-tempora- 
lității lumii TV o structură similară cu cea a lumii sacrului? Se 
poate vorbi oare de un izomorfism al celor două realități, care să 
ne conducă la concluzia că funcţia pe care televiziunea o îndepli- 
neşte în viața omului contemporan este similară celei pe care lu- 
mea sacrului o avea în viața omului religios? 


Spatiul sacru 


— Consacrarea spațiului sacru se întemeiază întotdeauna pe o descope- 
rire, pe intervenţia divinității sau a unor puteri supranaturale în viața 
omului şi a lumii. De aceea spatiul sacru va fi considerat locul unde se 
intersectează lumea de dincolo cu lumea obişnuită, profană. 

- Spaţiul profan se desparte de cel sacru printr-un prag sau printr-o 
ruptură de nivel. Odată trecut pragul, omul pătrunde în altă lume, cea a 
sacrului. 

— În oricare religie, spațiul sacru va fi situat în mijlocul cosmosului locui- 

bil, în jurul său centrându-se geografia fizică şi viața religioasă a 
comunităţii. Aceasta, deoarece spațiul sacru face posibilă comunicarea cu 
lumea de dincolo sau în acest loc transcendentul se revelează omului. 

— Lumea ce aparține spațiului sacru — lumea mitică — este văzută de oa- 
meni ca fiind situată la un nivel ontologic superior lumii reale. Este lu- 
mea realităților esențiale, a vieţii exemplare și plenare. Pentru acesta ea 
devine reperul orientării omului în lume, ghidul esențial al existenței 
umane. 

— Distrugerea spatiului sacru, pierderea contactului cu acesta are 
consecinţe din cele mai grave pentru viața omului: pierderea sensului 
vieţii, anxietate, lumea reală ajunge să apară haotică şi confuză, încât 
omul nu se mai poate orienta în ea. 


În societățile religioase, spaţiul nu este uniform şi omogen. 
Există în geografia acestuia o zonă care dă semnificaţie, care 
structurează lumea în relația ei cu transcendenţa. Acesta este în- 
suşi spaţiul sacru sau spațiul consacrat prin manifestarea divinu- 
lui în acel loc. Spaţiul sacru este, aşadar, locul unde se revelează 
divinul, cel unde se produce un eveniment cu valoare sacră sau 

locul consacrat — templul sau sanctuarul — destinat prin excelență 
comunicării cu lumea cealaltă, 

Muntele Sinai este sfânt** pentru că acolo Dumnezeu S-a 
arătat lui Moise şi i-a predat tablele Legii. Locurile unde a pătimit 
Mântuitorul, unde a fost răstignit şi îngropat sunt, de asemenea, 
sfințite prin prezenta şi jertfa Fiului lui Dumnezeu. 

La popoarele idolatre ori există o mitologie care leagă un 
copac, O piatră sau un loc anume de un eveniment „demiurgic”, 
ori este vorba despre descoperirea avută de vreun „inspirat” — 
membru al poporului respectiv — exact în acel loc, cu alte cuvinte 
locul unde i s-au deschis cerurile şi i s-a arătat lumea de dincolo 
(Eliade 1992: 27). 

„Atunci când sacrul se manifestă printr-o hierofanie (arătare 
a divinului, a lumii de dincolo), spune Eliade, nu există doar o 
ruptură în omogenitatea spaţiului, ci şi revelarea unei realități 
absolute care se opune realității imensei întinderi înconjurăto- 
are.” (Eliade 1992: 22) Spaţiul sacru operează astfel o deschide- 
re, făcând posibilă comunicarea omului cu Cerul, cu existența 
desăvârşită, cu lumea de sus:5 

Templul este, prin excelență, un spațiu sacru. „Acolo, în in- 
cinta sacră, observă Eliade, comunicarea cu zeii devine posibilă; 
prin urmare, trebuie să existe o «uşă» spre înalt, prin care zeii să 
poată cobori pe pământ şi pe unde omul să poată urca, simbolic, 


54 Având în vedere caracterul ambivalent a! sacrului, ce presupune prezenta 
sau intervenţia în istorie ori a lui Dumnezeu, ori a spiritelor întunericului, în 
creştinism, mai concret în Biserica Ortodoxă, se face o distincţie între sacru şi sfânt. 
În paginile următoare, pentru a elimina această confuzie, atunci când vom vorbi 
despre sacru ne vom referi îndeosebi la religiile păgâne, idolatre, unde este, de 
altfel, foarte probabil ca acesta să desemneze, de fapt, lucrarea demonilor sau să 
reprezinte doar produsul fanteziei umane. 

55 Muntele Sinai este un asemenea loc deoarece acolo i S-a arătat Dumnezeu 
lui Moise. În cazul creştinismului, cu toate că întreaga lume are o valoare sacră, prin 
faptu! că toate sunt tinute prin pronia dumnezeiască, există anumite spații dedicate 
îndeosebi întâlnirii omului cu Dumnezeu, închinării şi slujirii acestuia: locaşul de 
închinare, mormântul Mântuitorului şi locurile unde s-au nevoit şi au mărturisit 
Părinții Bisericii. 

spre cer. (...) Templul constituie, la drept vorbind, o deschidere 
spre înalt şi asigură comunicarea omului cu lumea zeilor.” 
(Eliade 1992: 26) Spațiul sacru în religiile idolatre nu permite 
numai comunicarea cu lumea de sus, ci şi cu lumea inferioară a 
infernului sau a demonilor. 

Fie că acest spaţiu este identificat de unele popoare cu un 
stâlp, cu o piatră sau cu un copac, precum în religiile idolatre, fie 
că este un loc sfințit prin revelația Dumnezeului Celui Adevărat, 
cum este ierusalimul sau spaţiul oricărei biserici la creştini, în 
acest perimetru se află centrul lumii pentru omul religiei respec- 
tive. „În întinderea omogenă în care nici un reper nu este posibil, 
în care nici o orientare nu se poate efectua, hierofania (arătarea 
divinului) dezvăluie un punct absolut, un centru” (Eliade 1992: 
22), față de care devine posibilă orientarea în omogenitatea 
haotică, întemeierea lumii în viața adevărată'f. Pentru omul 
societăţii tradiționale, lipsa unui „Centru”, a unei divinități făcea 
existența fără sens. Omul nu putea trăi fără o credință, fără o 
religie care să-i organizeze spațiul, timpul, viaţa, întregul cosmos 
în care trăia, care să-l facă să înțeleagă sensul cosmosului şi al 
propriei vieți. 

În creştinism, biserica, drept locaş sfințit”, este locul unde 
creştinul îşi dobândeşte prin Botez noua identitate, locul în care, 
prin excelență, acesta comunică cu Dumnezeu şi unde Dumnezeu 
îi vorbeşte. În jurul locaşului bisericii se centrează geografia 


56 Vedem deci în ce măsură descoperirea, adică revelația spațiului sacru are 
pentru omul religios o valoare existențială: nimic nu poate începe, nimic nu se poate 
face fără o orientare prealabilă; or, orice orientare implică dobândirea unui punct 
fix, Din acest motiv omul religios s-a străduit să se plaseze în „Centrul Lumii”, 
Pentru a trăi în Lume, aceasta trebuie fondată, or, nici o lume nu se poate naşte în 
haosul omogenității, al relativității spațiului profan. Descoperirea unui punct fix, a 
unui „Centru” echivalează cu crearea lumii. 

57 Când vorbim despre Biserică, nu putem să nu înlocuim conceptul de 
sacralitate cu cel de sfințenie. În acest caz, nu mai există îndoială că Însuşi 
Dumnezeu Cel Adevărat şi Sfânt S-a arătat prin întruparea Sa, a fondat şi a sfințit 
acest lăcaş sau realitate sfântă, 

fizică a oricărei comunități creştine“, Atât ca realitate fizică, cât 
şi spirituală, Biserica se află în centrul existenței şi al preocupări- 
lor creştinului. Acesta se luptă să-şi călăuzească paşii, să-şi orien- 
teze existența după legea sau învățătura primită prin Biserică de 
la Însuşi Fiul lui Dumnezeu. 

La fel ca şi în creştinism, în toate religiile, spaţiul sacru face 
posibilă orientarea omului în lume atât prin organizarea vieții în 
jurul acestui spațiu fizic (sanctuarul), cât mai cu seamă prin fap- 
tul că acesta îi mijloceşte comunicarea cu divinitatea şi, prin 
aceasta, îl face apt pentru primirea legii, a învățăturii şi pentru 
înțelegerea lumii. Lumea capătă sens şi omul religios se poate 
orienta înlăuntrul acesteia numai în virtutea existenței spaţiului 
sacru, deoarece acesta face posibilă comunicarea cu divinitatea. 
Se poate spune că însăşi această comunicare înlesneşte organiza- 
rea şi transformarea lumii în care trăieşte omul, după chipul în 
care i se descoperă lumea transcendentă. „Dorinţa omului reli- 
gios de a trăi în sacru echivalează, de fapt, cu dorința sa de a se 
situa în realitatea obiectivă, de a nu se lăsa paralizat de relativi- 
tatea fără sfârşit a experiențelor pur subiective, de a trăi într-o 
lume reală şi eficientă, şi nu într-o iluzie” (Eliade 1992: 28). 

Spatiul sacru se află, aşadar, la intersecția dintre lumea pro- 
fană şi cea divină, şi este prin excelenţă locul unde S-a revelat 
Dumnezeu în istorie sau este locul întâlnirii omului cu lumea de 
dincolo. Ţinând cont de cele afirmate, se desprind patru trăsături 
fundamentale ale spaţiului sacru, trăsături care, în chip surprin- 
zător, prin prisma studiilor desfăşurate în ultimele decenii, pot fi 
identificate şi în cazul vizionării TV. 


58 În România, satele, spre exemplu, au în mijloc biserica, aşezată adesea pe 
cel mai înalt loc, De asemenea, multe sate s-au născut şi dezvoltat în jurul 
mânăstirilor. 

Lumea TV - casă a zeilor sau 
revrăjirea” lumii prin televizionare 


- Ecranul televizorului joacă rolul pragului sau al rupturii de nivel ce 
separă lumea reală de lumea TV. Vizionarea înseamnă pătrunderea şi 
călătoria în alt spatiu decât cel al vieții cotidiene. 

- Televizorul face astfel posibilă comunicarea cu o altă realitate aflată 
dincolo de noi, cu o lume în care personajele pot fi ușor identificabile cu 
„eroii civilizatori” ai religiilor păgâne. 

— Lumea TV, printr-o stranie inversiune ontologică, a ajuns să se situeze 
deasupra celei reale. Ea devine, pentru omul modern, modelul, reperul 
esențial al orientării în societate, lumea exemplară a existentei plenare. 
Participând la viata acestei lurni, telespectatorii simt că se însuflețesc, că 
trăiesc cu adevărat, televizorul este cel care dă sens, cel prin care lumea 
poate fi înțeleasă şi interpretată. 

— Pentru teledependent, pierderea televizorului creează anxietate, senti- 
mentul plictiselii, al lipsei de sens, lurnea îi apare confuză şi dificil de 
înțeles. 

— Având în vedere toate acestea, lumea TV poate fi percepută cu uşurinţă 
ca un spațiu sacru sau, oricum, oamenii se comportă ca şi cum aşa ar sta 
lucrurile. 


1. Un loc sacru presupune o ruptură de nivel produsă în 
omogenitatea spațiului profan, prin revelarea unei realități 
absolute. 

În ceea ce priveşte televizorul, se poate observa cu uşurinţă 
că ecranul acestuia operează o „ruptură de nivel” în spatiul fami- 


59 (Eliade 1992: 57) Structura lumii TV este asemănătoare spaţiului sacru al 
unui templu. Templul însă, arată Eliade, „constituie o imago mundi pentru că lumea 
ca operă a zeilor este sacră. Structura cosmologică a templului aduce o nouă 
valorizare religioasă: loc sfânt prin excelență, casă a zeilor, Templul resanctifică în 
mod continuu lumea, pentru că o reprezintă şi o conține în acelaşi timp. Oricare ar fi 
gradul de impuritate a lumii, ea este încontinuu purificată de sfințenia sanctuare- 
ilor”. Şi televiziunea reprezintă şi conține în acelaşi timp lumea, şi ea aduce, după 
cum vom vedea, o nouă valorizare religioasă, însă actiunea ei nu poate fi numită 
resanctificare, ci, mai curând, este vorba de o revrăjire a lumii, o resacralizare ma- 
gică a acesteia, având drept criterii sau orizont de acţiune impurificarea întregii 
existențe umane. 

liar al camerei. El se constituie ca o fereastră, prin care pătrun- 
dem într-o altă lume, eliberându-ne, totodată, de condițiile spa- 
țiului real în care trăim. Am văzut la J.B. Thompson că una 
dintre caracteristicile comunicării televizuale este chiar delocali- 
zarea spaţială pe care o presupune aceasta (a vedea lucruri sau 
întâmplări ce se petrec într-o altă parte a lumii) (Fhompson 
2000: 29). „Cvasiinteracţiunea televizuală, arată Thompson, 
creează o experienţă spaţio-temporală discontinuă. Indivizii care 
se uită la televizor trebuie, într-o oarecare măsură, să suspende 
cadrele spațio-temporale ale vieţii lor de fiecare zi şi să se orien- 
teze spre un set diferit de coordonate spațio-temporaie; ei devin, 
astfel, călători spațio-temporali” (Thompson 2000: 91). Depriva- 
rea senzorială pe care o provoacă uitatul la televizor este încă o 
dovadă a profundei detaşări de lumea reală sau a scufundării 
într-un alt mediu de existență spaţio-temporală. 

2. Această ruptură este simbolizată printr-o deschidere prin 
care devine posibilă trecerea de la pământ la Cer şi, în unele 
religii, chiar trecerea de pe pământ către lumea inferioară. 
(Eliade 1992: 36) Trecerea implică schimbarea modului de a 
ființa printr-o nouă valorizare a experienței umane, printr-o 
transformare ontologică (Eliade 1992: 61) de la un mod de a fi 
la un altul.“ Templul este prin excelentă un spațiu sacru, casă a 
zeilor sau locul unde, simbolic, omul poate comunica, aşadar, cu 
lumea cealaită. 

Şi ecranul televizorului face posibilă trecerea într-o altă 
lume, la un alt mod ontologic. Lumea TV nu permite participarea 
ca subiect personal, cu inițiativă proprie sau intenționalitate, ci 
numai O implicare empatică sau proiectivă în realitatea dată. Este 
doar o experiență mentală, a unei minţi desprinse senzorial de 
lumea fizică, reală. „Daru!” pe care ni-l oferă televizorul este de a 


60 În cazul creştinismului, intrarea în biserică — simbolul Împărăției Cerurilor 
- ne provoacă sau ne cheamă la o transformare a modului nostru de a fi, la 
părăsirea condiției lumeşti, seculare - omul vechi —, şi asumarea condiției de fii ai 
lui Dumnezeu. 

ne putea împărtăşi empatic din experiența extraordinară a unor 
ființe care se află dincolo de noi, într-o lume intangibilă. Fiinţele 
acestei lumi nu au consistență fizică, nu sunt tangibile sau 
influențabile de către telespectator şi, astfel, prin transcenderea, 
prin detaşarea lor de spaţiul şi timpul decrepitudinii, ne domină. 

Personajele micului ecran, prin necorporalitatea lor, dar şi 
prin relieful şi aspectul vizual pe care-l au, se încadrează mai 
curând într-o lume a spiritului, a formelor sau a ideilor, o lume 
în care numai mintea sau imaginația este invitată să participe. 
Aici pot fi trăite sentimentele de siguranță, putere şi încredere pe 
care le inspiră eroii pozitivi, biruitori şi, totodată, fiorul pe care îl 
produc manifestările forțelor demonice. Este lumea în care se dă 
lupta binelui cu răul. 

Lumea micului ecran, ca o lume total diferită de a noastră, 
cu alte legi de evoluţie, aparținând unui alt spatiu şi timp, poate 
fi foarte uşor identificată, chiar dacă numai la nivelul unei 
percepții inconştiente, arhetipale, cu lumea „celestă” a spiritelor 
sau a zeilor. Desigur, acest fenomen este cu atât mai accentuat 
cu cât oamenii se raportează mai mult la „realitatea” TV ca la un 
model exemplar, în ultimă instanţă mitic. Astfel, televiziunea ca 
loc în care omul poate comunica simbolic cu lumea cealaltă, ca 
spaţiu în care se revelează lumea de dincolo poate fi uşor 
asimilabilă realității templului, un templu al unei lumi lipsite tot 
mai mult de adevăratul templu. Ecranul televizorului devine, în 
această perspectivă, poarta sau pragul de trecere către o altă 
realitate. O lume ce transcende realitatea cotidiană, o lume cons- 
acrată, ce se impune în conştiinţa oamenilor ca fiind exemplară 
şi, prin toate acestea, o lume a ființelor „celeste”. 

3. Ruptura în neomogenitatea spațiului profan creează 
centrul prin care se poate comunica cu transcendentul, cu o reali- 
tate aflată la un nivel ontologic superior celei reale. În baza 
acestui reper se fondează „lumea”, făcându-se astfel posibilă 
orientarea omului în spatiul existenței; lumea capătă sens şi 

omul se orientează în ea numai prin prisma spațiului sacru şi al 
comunicării cu transcendentul, cu divinitatea, Comunicarea de- 
vine posibilă prin intermediul sanctuarului sau templului. Într-un 
anume fel, se poate spune că această comunicare dă posibilitatea 
organizării şi transformării lumii în care omul trăieşte după 
chipul sub care i se arată sau sub care este percepută lumea 
sacră. | 

Se situează, oare, realitatea virtuală a micului ecran la un ni- 
vel ontologic superior celei reale? Are ea capacitatea de a fonda 
lumea reală, orientându-l pe om în spațiul existenței? Răspunsul 
31 primim din partea unor sociologi ca Baudriard, a unor 
semioticieni ca Eco sau a altor cercetători postmoderni: „Imagi- 
nea de pe ecran nu numai că a ajuns să aibă un statut egal cu 
acela al elementelor din sfera autenticului, dar lumea a ajuns să 
se împartă în ceea ce este comun (viața cotidiană) şi ceea ce este 
televizat, iar televizorului i se asigură un statut privilegiat” 
(Constantinescu 2001: 51); Pentru ficțiunea televizată a apărut o 
nouă denumire, conform cu impactul acesteia, şi anume aceea de 
hiperrealitate. Simularea realului ajunge mai reală decât realul. 

„Cum s-a produs această schimbare ontologică? Cum s-a 
ajuns să fie împărțită lumea între ceea ce este comun şi ceea ce 
este televizat, celui de-al doilea acordându-i-se un statut 
priveligiat? se întreabă Tichi (Tichi 1991). Construind o falsă 
competiție între viața reală şi televizor, industria publicitară 
înclină neîncetat balanta în favoarea televizorului. Agenţiile de 
publicitate îndeamnă permanent publicul să prefere simulacrul, 
adică ceea ce apare la televizor. Semnificația faptului de a fi 
văzut la televizor a depăşit granitele comerțului şi a avut ecouri 
mari în experiența umană. Dacă lumea de pe ecran este locul 
unde trebuie să te afli, atunci este inevitabil ca problemele com- 
plexe cum ar fi identitatea, experienta, acțiunea să migreze şi ele 
spre ecranul televizorului şi astfel, în mod inevitabil, statutul 
acestor fenomene umane va fi influențat de prezentarea lor la 

televizor. Pe scurt: televizorul a schimbat relația individului cu 
lumea sa naturală, Astăzi percepem evenimentele în termenii 
simulării de pe ecran. Altfel spus, trăim prin intermediul televi- 
zorului. Celebra propoziţie a lui Descartes «Gândesc deci exist» a 
fost înlocuită prin «Sunt văzut deci exist». În acest sens lumea de 
pe micul ecran ratifică existența în lumea reală. Tărâmul televi- 
zorului s-a transformat într-o lume în sine.” (Constantinescu 
2001: 55) 

Explicaţia lui Tichi este corectă din punct de vedere psiholo- 
gic sau sociologic, însă fenomenul este, după cum se va observa 
mai departe, cu mult mai complex. Desigur că mirajul televiziunii 
a avut o influență deosebită în apariția acestei inversiuni de or- 
din ontologic, în care realul a ajuns să fie înlocuit cu simulacrul 
televizual sau cu hiperrealitatea; se pare însă că acest fenomen 
este, totodată, consecinta unui mod de viață desacralizat, produ- 
sul tendinței omului de a identifica spațiul TV cu unul de tip 
sacru şi realitatea TV cu una mitică. Prea mare este asemănarea 
dintre structura spaţiului sacru şi aceea a lumii televizualului, ca 
să nu poată apărea această confuzie de natură perceptivă şi 
cognitivă, pentru ca telespectatorii să nu se implice, într-o moda- 
litate sau perspectivă religioasă în această comunicare. 

Oamenii se îmbracă şi se comportă după cum văd la televi- 
zor, Se gândesc la ceea ce televizorul le arată că este mai impor- 
tant, îşi formează orizontul de cultură, simbolurile şi valorile în 
consens cu cele ale televiziunii şi au păreri care tind să se 
subordoneze opiniei publice formate de televizor. Realitatea TV 
devine sfera care circumscrie viața omului modern sub toate 
aspectele ei. În societatea contemporană, televiziunea poate fi 
socotită pe bună dreptate centrul lumii, poate cu mai multă 
îndreptățire chiar decât în cazul popoarelor idolatre. Televizorul 
se află în centrul vieții omului contemporan atât ca obicei, ca 
ritual cotidian, ca ore alocate, cât şi ca reper ideatic comporta- 

mental şi existențial. Pe micul ecran se poate vedea, după cum se 
sustine în retorica programelor TV, tot ceea ce este mai 
important din cele care se petrec în lume, esențialul, iar 
realitatea TV devine cu fiecare zi, într-o măsură tot mai mare, 
reperul principal al organizării şi guvernării politice şi sociale a 
lumii. 

Oamenii care apar la televizor sunt, în general, priviți cu mai 
multă atenție, devenind un fel de mici eroi, chiar pentru cei 
apropiaţi din familie sau din comunitatea din care provin. 
Părerilor lor li se acordă mai multă importanță. La fel, un fapt 
petrecut în comunitatea noastră şi transmis pe posturile TV 
devine unul extraordinar, exemplar. Indiferent de importanta 
reală a unui eveniment, cu cât i se acordă mai multă atenție la 
televizor — timpul alocat pe ecran, audiența — în mod propor- 
țional creşte importanța acestuia în conştiința publicului. Se 
ajunge, astfel, la situații hilare în care oamenii care au participat 
în mod direct la un eveniment regretă că nu l-au văzut la tele- 
vizor, căci ar fi fost mult mai interesant (Dobrescu & Bârgăoanu 
2001: 216). 

Aşadar, în societatea modemă, televiziunea are în cea mai 
mare măsură puterea sau autoritatea de a învesti cu semnificație 
un act real. Şi invers, un fapt însemnat pentru viața comunitară, 
în cazul în care nu apare pe micul ecran, va trece neobservat. 
Acest fenomen arată, încă o dată, că modalitatea în care se 
raportează publicul la televiziune este aceeaşi cu aceea în care se 
relaționează omul religios la sacru. Numai sacrul sau religiosul 
aveau în societatea tradițională forța de a da semnificație unui 
act obișnuit. Mai cu seamă în religiile idolatre, unde magicui este 
definitoriu, templul, un spatiu prin excelență sacru, avea capacita- 
tea, precum televizorul astăzi, de a arunca aura magicului, a fasci- 
natoriului asupra tuturor actelor care se petreceau înăuntrul său. 

Kubey şi Csikszenitmihaly arată că „televiziunea a devenit un 
mecanism care conferă sens şi semnificație unei lumi care, altfel, 
apare lipsită de semnificație. Pentru telespectatorii înrăiți, 
mass-media creează o redundantă care amplifică la nesfârşit ceea 
ce este real şi demn de atenţie şi efort” (Kubey & Csikszentmihalyi 
1990). Exact acelaşi lucru îl afirmă şi Eliade în legătură cu modul 
în care sacrul influențează viața omului religios: „În întinderea 
omogenă şi nesfârşită, în care nici un reper nu este posibil, în 
care nici o orientare nu se poate efectua, hierofania dezvăluie un 
«punct fix» absolut, un Centru” (Eliade 1992: 22). „Acesta este 
semnul purtător de semnificație religioasă, ce introduce un element 
absolut şi pune capăt relativității şi confuziei. Ceva ce nu aparține 
aceștei lumi s-a manifestat apodictic şi astfel indică o orientare şi 
hotărăşte asupra unei conduite.” (Eliade 1992: 27) 

4. Distrugerea spațiului sacru înseamnă întoarcerea la Haos, 
prin pierderea reperului fundamental al ghidului existențial. 

Pentru orice telespectator dependent de televizor, reîntoar- 
cerea la viața reală prin eliminarea televizorului creează o stare 
de anxietate, de nelinişte şi nesiguranță, duce la pierderea mini- 
mului echilibru. Fără televizor, acest om se plictiseşte, lumea nu-i 
mai spune atât de mult. Ea apare tot mai opacă şi haotică. Omul 
nu mai poate să se orienteze cu uşurinţă în ea. „În contrast cu 
mediul real, care este haotic, imprevizibil şi ostil, experienta 
virtuală este ordonată, sigură şi plăcută. Este atât de ordonată, 
încât mulți din cei care utilizează excesiv computerul consideră 
mediul înconjurător virtual preferabil celui fizic, la fel cum 
teledependenţii pot prefera uneori lumea de pe micul ecran celei 
reale” (Constantinescu 2001: 134). 

Paradoxul este că lumea imaginilor de la televizor este 
realmente ea însăşi haotică, un adevărat coşmar, un amestec de 
trăiri şi senzaţii, de gânduri şi idei. Dar ceea ce i se oferă 
televizomanului este însuşi sentimentul existenței plenare, o 

viață iluzorie ca surogat al celei reale. Dependentului de 
imaginile TV, ca şi celui de drogul halucinogen, îi vine tot mai 
greu să fie subiectul personal al propriei existențe, el nu mai 
poate decât să se lase dirijat în trăirile lui de „Misterul” ce învălu- 
ie hiperrealitatea lumii TV, cel „care se insinuează în lumea omu- 
lui şi în viața sa, afectându-le necondiţionat”. (Velasco1997: 217) 

În viziunea lui Eliade, „sacrul pune capăt temerii provocate 
de relativitate şi anxietate alimentate de dezorientare, oferă un 
punct de sprijin absolut” (Eliade 1992: 172). În societatea moder- 
nă, după cum s-a putut constata, rolul acestui spațiu sau semn îl 
îndeplinește televizorul. El anulează sentimentul anxietății, al 
relativității, al nesiguranţei şi dezordinii”, Pentru teledependent, 
viața adevărată a lumii este aceea care se vede la televizor. „Am 
văzut la televizor”, se replică adesea. Prin retorica sa persuasivă 
de confirmare şi încredințare, televiziunea ne induce permanent 
un sentiment de siguranță. Această stare durează însă numai 
atâta timp cât ne uităm la televizor, căci după aceasta, deci după 
vizionare, stările amintite se vor acutiza. 

„Asumându-şi responsabilitatea de a «crea» lumea pe care a 
ales să o locuiască, omul religios, observă Eliade, nu cosmeticize- 
ază doar haosul, ci sanctifică micul său univers făcându-l să 
devină asemănător cu lumea zeilor. Profunda nostalgie a omului 
religios este aceea de a locui într-o «lume divină», de a avea o 
casă asemănătoare «casei zeilor»."(Eliade 1992: 63) Astfel se 
explică nevoia omului de televizor, dorința acestuia de a-şi trăi 
viata după canoanele fixate de eroii micului ecran, de a avea o 
casă sau o viață asemănătoare cu a acelora sanctificați prin apari- 
ţia pe micul ecran. 


61 „Deoarece textele mass-media oferă publicului un sentiment de ordine, ele 
acţionează în sensul reducerii haosului — privitorul este asigurat de existența unei lumi 
sigure şi ordonate.” Vezi Mihaela Constantinescu, Post/postmodernismul..., p. 135. 

Timpul sacru 


- Timpul sacru este un timp mitic neidentificat cu cel istoric, în care se 
creează lumea, în care se instituie toate celelalte acte urnane fundamen- 
tale. 

- Timpul sacru poate fi reactualizat, retrăit la nesfârşit prin repetarea 
rituală a mitului creației. A trăi timpul sacru înseamnă a te înveşnici, 

- Timpul sacru presupune o ieşire din timpul istoric, conducând, prin 
participarea la actul creator divin, la o renaştere cu forțe noi. 

- Timpul sacru este un timp festiv, sărbătoresc, al înnoirii, prin care 
omului i se dă posibilitatea unui nou început. 


Omul religios? distinge două feluri de timp (Eliade 1992: 
67-72): „Timpul profan, durata temporală obişnuită în care se în- 
scriu actele lipsite de semnificație religioasă”, şi timpul sacru, 
identificat cu timpul creaţiei sau al hierofaniei, timpul în care 
Dumnezeu a făcut lumea sau în care divinul a intervenit. la un 
moment dat în istoria lumii. Acel timp de demult poate fi reactu- 
alizat, retrăit de omul religios prin repetarea rituală a mitului, a 
acțiunii de creare a lumii sau de consacrare a unui act uman 0a- 
recare.% 

„Omul religios se scaidă periodic în timpul mitic“ şi sacru, 
regăseşte timpul originii, cel «care nu curge», deoarece nu ține de 


62 Atunci când va fi amintit pe parcursul acestui subcapito! omul religios, 
citându-l pe Mircea Eliade, nu-l vom include în mod automat şi pe creştin, deoarece 
în mai multe puncte afirmaţiile care privesc pe omul religios descris în termenii 
fenomenologiei religiilor nu sunt valabile şi în creştinism. 

63 În fața cercetării ce vizează asemănarea dintre timpul televizualului şi 
timpul sacru, se ridică o anumită problemă pe care o vom înlătura încă de la început 
prin clarificarea cadrului în care acest studiu se va desfăşura. Timpul sacru pe care 
Eliade şi ceilalți cercetători ai religiilor îi găsesc comun în majoritatea religiilor 
diferă în câteva puncte esenţiale de timpul trăit în creştinism. Astfel că multe din 
afirmatiile următoare nu sunt valabile şi în creştinism. 

64 Timpul mitic, chiar dacă nu este identic cu cel creştin ca percepție şi 
perspectivă teologică, reflectă tendința omului de a evada din existența profană 
lipsită de sens, în spaţiul şi timpul lumii transcendente, spirituale. Că acest efort 
constituie în cele mai multe cazuri un eşec, însemnând în fapt doar o evaziune în 
spaţiul şi timpul imaginarului sau al ritualurilor idolatre, aceasta este o problemă pe 
care cartea de faţă nu-şi propune să o lămurească, 

durata temporală profană, constând dintr-un prezent etem recu- 
perabil la nesfârşit” (Eliade 1992: 62). Timpul sacru înseamnă o 
ieşire, o evadare din timpul istoric prin participarea la actul crea- 
tor divin. Retrăind actele creației sau reiterând actele sau gestu- 
rile zeilor, omul religios, prin actul ceremonial (reactualizarea 
mitului), îşi manifestă, de fapt, dorința de a participa şi el la 
viata divinității, la experiența cea adevărată, profundă şi 
esenţială. Timpul în care se desfăşoară acest ritual este conside- 
rat sacru, deoarece el se află în afara timpului istoriei profane, 
căci în acest timp omul comunică prin imitare şi identificare cu 
zeii săi. Invers, se poate spune că timpul în care omul religios 
urmăreşte, în gesturile existenţei sale cotidiene, să împlinească 
acte care decurg, prin asemănare, din cele divine, descrise sau 
cunoscute prin intermediul mitului, cum ar fi ritualul semăna- 
tului, al culesului, al vânătorii“, se socoteşte a fi un timp îmbogă- 
țit, primenit sau sacru. 

„Acest comportament privitor la timp, afirmă Eliade, este su- 
ficient pentru a-l distinge pe omul religios de omul nereligios: 
primul refuză să trăiască doar în prezentul istoric; el se 
străduieşte să găsească un timp sacru care, în anumite privințe 
poate fi omologat cu veşnicia.” (Eliade 1992: 65) Timpul sacru 
este, prin excelenţă, festiv, sărbătoresc, iar sărbătoarea nu este 
doar comemorarea unui eveniment mitic, ci şi reactualizarea lui. 
Timpul sărbătorilor este pentru toate popoarele un timp ceremo- 
nial. Este un timp al înnoirii şi, de aceea, face posibilă o anumită 
detaşare, o eliberare de tensiunile şi problemele trăite în timpul 
istoric; un timp al reînnoirii, deoarece actul ritual, ca reactualiza- 
re a timpului sacru, are această caracteristică de a-l face pe om să 
trăiască un nou început. De fapt, fiecare sărbătoare celebrează 
într-un fel chiar o înnoire a timpului istoric. 


65 Este vorba de ritualizarea existentei cotidiene prin imitarea actelor pe care 
zeii le-au săvârşit în illo tempore şi prin care se fondau, în fapt, aceste comportamente. 

„În sărbătoare se regăseşte din plin dimensiunea sacră a 
vieții, se regăseşte sfințenia existenței umane, care este o creație 
divină, În restul timpului rişti mereu să uiţi ceea ce este funda- 
mental: că existența nu este dată de ceea ce numesc modernii 
Natură, ci este o creație a lui Dumnezeu. Sărbătorile sacre resti- 
tuie deopotrivă dimensiunea sacră a existenței, reamintind felul 
în care Dumnezeu sau strămoşii mitici l-au creat pe om şi l-au 
învățat diverse comportamente sociale şi practice. 

Timpul sacru este un timp exemplar, un timp al zeilor, al 
lumii de dincolo, al veşniciei sau al înveşnicirii. Este un timp în 
care dispare teama, tensiunea apropierii morții” (Eliade 1992: 
64-66). Este timpul vieţii plenare deoarece, prin trăirea actului 
ritual sau prin pătrunderea în acest timp, omul religios simte că 
se înveşniceşte, hrănindu-se prin participare din timpul celor care 
nu îmbătrânesc. 

Căutarea timpului sacru este, de fapt, căutarea paradisului 
pierdut sau expresia năzuintei omului de a se înveşnici cumva, 
de a avea acces la împărăția cerurilor, Prin pătrunderea în timpul 
sacru, omul inițiază comunicarea cu lumea nevăzută, cu Dumne- 
zeu, aspirând să rămână în aceasta pentru totdeauna'$. Având în 
vedere cele expuse anterior, se pot desprinde patru caracteristici 
fundamentale ale timpului sacru. În cele ce urmează, vom încer- 
ca să vedem în ce măsură acestea definesc şi timpul în care se 
inițiază telespectatorul prin vizionarea TV. 


66 Cu toate că în nevoia omului religios de a se încadra înr-un timp religios, 
sacru se poate citi uşor dorința acestuia de a se mântui eliberându-se de moartea ce 
dospeşte în trupul său, îndepărtarea de Dumnezeul Cel Adevărat l-a făcut să-şi 
piardă reperul şi posibilitatea reală a înveşnicirii, a mântuirii prin biruința morții în 
Hristos, Plăsmuirea imaginară a unei realități „sacre”, precum se întâmplă în religiile 
păgâne, şi raportarea la aceasta nu este decât un refugiu, un surogat, o iluzie cu care 
omul îşi hrăneşte setea de Dumnezeu, setea de infinit, 

Timpul originar, mitic şi 
sărbătoresc al lumii micului ecran 
este omologat cu veşnicia 


— Prin intermediul vizionării TV, telespectatorii se transformă în călători 
spațio-temporali şi, astfel, au posibilitatea pătrunderii în timpul subiectiv 
al „eroilor civilizatori” ai micului ecran. Timpul TV, ca şi cel mitic, este 
un timp narativ, repetabil (prin reluarea vizionării), discontinuu şi struc- 
turat mozaicar, un timp diferit de cel istoric sau de acela pe care omul îl 
percepe şi îl trăieşte în viața obişnuită. 

— Ca şi timpul mitic, timpul lumii TV poate fi reactualizat oricând în 
viata telespectatorului, prin vizionarea în reluare a unui film sau a unei 
alte emisiuni. Vizionarea conferă astfel sentimentul înveşnicirii. 

— Bătrâni sau tineri, toți telespectatorii trăiesc empatic pe parcursul 
vizionării vârsta personajelor de pe micul ecran, precum se întâmplă în 
cazul reactualizării timpului mitic, 

— Pătrunzând în timpul lumii TV, oamenii uită de grijile, necazurile sau 
de problemele cotidiene, nu mai conştientizează dureroasa trecere a tim- 
pului vieții, se eliberează de spectrul îmbătrânirii, al lipsei de sens sau de 
cel al mortii. Vizionarea TV îmbracă un caracter sărbătoresc. 


1. Timpul sacru este un timp mitic neidentificat cu cel istoric, 
în care se creează lumea, în care se instituie toate celelalte acte 
umane fundamentale. 

Primul lucru care poate fi remarcat cu uşurinţă este acela că 
timpul perceput de-a lungul vizionării TV este diferit de timpul 
existenței noastre cotidiene. Johnson foloseşte metafora „călători 
spațio-temporali”, pentru a arăta că vizionarea presupune şi o 
călătorie în timp. 

Prin vizionare, pătrundem şi trăim în timpul lumii TV, 
Percepția curgerii timpului, fiind un fapt subiectiv, de conştiinţă, 
atâta vreme cât omul este absorbit, prin vizionarea TV, într-o altă 
realitate, situată în timpul subiectiv al unei alte existențe (timpul 
eroilor de la televizor), telespectatorul va percepe cu totul altfel 
trecerea timpului. Prin proiecție şi identificare devine posibilă 
trăirea pe durata vizionării TV a timpului subiectiv al personaje- 

lor sau evenimentelor de pe micul ecran, cu care a intrat în em- 
patie telespectatorul. 

Curge, oare, acest timp al televiziunii precum cel mitic sau 
cel sacru, aşa cum este el trăit în diferite religii? În mod evident, 
timpul televizualului nu este unul cu o desfăşurare continuă, 
precum cel pe care omul îl percepe în mod obişnuit în viața sa; 
nu este timpul trăit de un subiect uman, timpul care trece şi nu 
se mai întoarce, acelaşi pentru toți contemporanii lui. Nu este 
timpul transformărilor, al devenirii, al îmbătrânirii, al unui pre- 
zent care devine trecut; un trecut care se îndepărtează cu fiecare 
clipă tot mai mult. Timpul televizualului are o structură mozai- 
cară, fiind compus dintr-o mulțime de istorisiri, de fapte desfăşu- 
rate în momente diferite. Este un timp discontinuu, în care nu 
pot fi parcurse şi trăite toate faptele petrecute între două 
momente diferite. Timpul TV este un timp structurat de creatorii 
de programe cu scopul de a pune în evidență semnificația faptu- 
lui transmis, valoarea faptelor, a trăirilor, mirajul. În lumea 
televizuală, nu este atât de importantă situarea în timp (ziua, 
luna, anul) sau durata desfăşurării unui eveniment sau a unui 
film, ci semnificatia faptelor transmise sau însăşi captivarea tele- 
spectatorului în acțiunea de pe micul ecran. (Constantinescu 
2001: 136) Este vorba de un timp al narațiunii, dar şi al 
seducţiei, al trăirilor empatice în interiorul lumii imaginare, şi nu 
al devenirii ca subiecte personale. 

Filmele sau programele ne impun participarea la un timp 
propriu care, prin reluarea emisiunii, poate fi retrăit de telespec- 
tator în chip identic. Nu există nici un alt gest în existența umană 
care să poată fi retrăit în acelaşi cadru de timp, în aceeaşi durată. 
Numai timpul televiziunii ca timp mitic permite aceasta. El oferă 
repetarea perfectă a timpului mitic sau a realității televizuale 
respective. Aceasta se întâmplă chiar mai bine decât în cadrul 
mitului sau al ritualului religios, care poate fi reprodus oricând în 
istorie, dar în alte condiţii fizice, cu alți oameni. Prin urmare, 

timpul lumii TV, ca unul structurat, discontinuu, repetabil (prin 
intermediul reluărilor), a cărui curgere nu este semnificativă de- 
cât pentru desfăşurarea naraţiunii la care telespectatorul este 
chemat să participe, este diferit de cel istoric. Este prin excelență 
un timp mitic. 

Întreaga atmosferă a peisajului televizual, importanta care se 
acordă acestei lumi — milioanele de oameni care participă prin 
vizionare la faptele şi evenimentele transmise — conferă o aură 
aparte întregii „realități” TV, făcând-o cu adevărat mitică, exem- 
plară şi semnificativă pentru istoria lumii reale. Timpul în care se 
trăieşte dincolo de ecranul televizorului devine mitic sau sacru 
nu numai prin cele enumerate mai sus, ci prin însuşi faptul că 
lumea de dincolo aparține unui spațiu de tip sacru, astfel că toate 
concură în a da coerență unei percepții mitice realității televi- 
zuale. 

2. Timpul sacru poate fi reactualizat, retrăit la nesfârşit prin 
repetarea rituală a mitului creației. A trăi timpul sacru înseamnă 
a te înveşnici. (Eliade 1992: 75) 

Oferă timpul trăit de telespectator sentimentul unei înveşni- 
ciri, al depăşirii condiţiei de ființe supuse sub vremuri? Trebuie 
să observăm că realitatea televizualului nu are trecut sau viitor, 
ci numai un continuu prezent. Este o istorie pe care televizorul o 
plăsmuieşte şi o poate reproduce de oricâte ori doreşte, Ea s-a 
consumat, dar poate fi reluată în mod identic, precum în cazul 
naraţiunilor mitice. Vizionarea aceluiaşi film ne dă, ori de câte 
ori o reluăm, sentimentul că trăim în prezentul aceleiaşi realități. 
Bătrâni sau tineri, trăim prin identificare, în calitate de telespec- 
tatori, vârsta celui de pe micul ecran. Dispunem de tineretea, 
agilitatea, puterea sau prospeţimea sa. Uităm o clipă de noi şi 
visăm. Astfel, televiziunea ne permite pe parcursul vizionării 
(însă numai pe durata ei) să ne simțim fără vârstă, oarecum ne- 
muritori. 

Faptul este, de altfel, caracteristic tuturor fenomenelor de 
evaziune în imaginar (vis, halucinaţii etc.) şi explică însăşi nevoia 
de a evada sau, în cazul nostru, nevoia de televizor. (Durand 
1999) Practic, ceea ce imaginarul oferă cu „generozitate” pentru 
câteva clipe este uitarea. Omul uită că este muritor, că fiecare 
clipă care se scurge îl apropie de moarte. Unii uită de grijile, de 
durerile, de greutăţile de fiecare zi, de lipsa de sens care se 
trăieşte atât de intens în lumea noastră desacralizată. Alţii uită 
de greşelile, de murdăriile sau păcatele săvârşite, uită de datorii 
şi de presimțirea că odată vor trebui să dea socoteală pentru 
toate acestea. 

Televiziunea, inserându-i pe telespectatori în psiho-mentalul 
personajelor de dincolo de ecran, introducându-i în timpul mitic, 
al înveşnicirii în clipa trăită empatic, este cel mai bun analgezic 
sau anestezic al simțului realității şi al celui al responsabilități, 
şi, practic, un fel de leac pentru a uita că trebuie să ne trăim pro- 
pria viaţă. Timpul TV este un permanent prezent al creației 
(umii TV), iar importanța care se acordă unui fapt, pentru că 
apare în spațiul pseudo-sacru al televizorului, face ca actul acela 
să devină exemplar, semnificativ pentru istorie. El dă, astfel, sens 
istoriei văzute. Din acest punct de vedere, televiziunea este 
tehnologia ideală reproducerii mitului, 

Acest prezent continuu la care ne cheamă televiziunea este, 
de fapt, timpul în care omul simte că se înveşniceşte, în sensul că 
uită de dureroasa trecere a timpului vieții sale. E nu te trimite la 
altceva, ci te ține, te revendică numai pentru el. Este şi aceasta o 
formă de înveşnicire într-un permanent prezent al televiziunii. 
De fapt, una din caracteristicile televiziunii este, după specialişti, 
chiar instituirea acestui prezent continuu care ne limitează, ne 
înrobeşte în limitele sale înguste. În prezentul televizualului este 
condensată întreaga istorie trecută şi viitoare. El nu lasă timpul 
reflexiei, ci cheamă doar la a trăi cu intensitate maximă realita- 
tea respectivă. Aceasta este atmosfera dominantă a lumii TV. 

Filmele, programele de ştiri, toate aparțin numai unui prezent 
continuu, care oferă siguranță în interiorul său. Este, de fapt, un 
timp închis, fără ieşire, pentru că el nu trimite la o depăşire, la o 
finalitate, la un eshatologic, la acțiune din partea minții şi a 
trupului, spre devenire reală, spre un anumit sens. Logica, sensul 
şi desfăşurarea acestui timp aparțin nu lumii reale, ci spațiului 
imaginar. 

3. Timpul sacru presupune o ieşire din timpul istoric 
conducând, prin participarea la actul creator divin, la o renaştere 
cu forțe noi (Eliade 1992: 75). 

Este evident că şi timpul televizual, ca şi cel mitic, este un 
timp anistoric ce presupune o ieşire din timpul vieţii noastre 
personale şi al lumii contemporane nouă. Concomitent însă, el 
prilejuieşte o înnoire permanentă a unor trăiri intense, prin 
empatia cu personajele de pe micul ecran. Este timpul când ne 
aflăm împreună cu cei pe care îi apreciem, îi admirăm, cei care 
ne dau sens, când ne aflăm în centrul atenţiei, când participăm la 
existența exemplară. Sentimentul de care este animat telespec- 
tatorul, atunci când se uită la televizor, este acela că trăieşte o 
altă dimensiune a existenței sale. Se simte mai tânăr sau mai bă- 
trân, ia de la capăt o existență cu puteri înnoite, împreună cu 
personajele de pe micul ecran. Este cu adevărat un timp exem- 
plar, căci este puternic, este intens, ne umple acele clipe. 

4. Timpul sacru este un timp festiv, sărbătoresc al înnoirii 
prin care omului i se dă posibilitatea unui nou început (Eliade 
1992: 64). 

De câte ori nu ni s-a întâmplat să ne aşezăm în fața televizo- 
rului seara, după o zi de muncă, cu sentimentul că avem dreptul 
să ne bucurăm de acest moment festiv pe care ni-l oferă televizi- 
unea? Fie că este un meci de fotbal, fie un film pasionant, aşeza- 
rea în fața televizorului îmbracă într-adevăr haina trăirii unui 
timp sărbătoresc. În urma vizionării însă, lumea ne apare tot mai 
monotonă, mai tristă, ne simţim goliți şi oarecum indispuşi să 

constatăm că trebuie să trăim într-o astfel de lume. Cenuşiul co- 
tidianului, grijile, o lume nebună ne sperie şi ne fac să jinduim 
reîntoarcerea la atmosfera perpetuu sărbătorească (distractivă) a 
micului ecran, la siguranța unei existenţe în care poți avea totul — 
bogăție, putere, forță, strălucire etc. — fie şi numai în mod iluzoriu. 

Televiziunea creează o breşă în istoria imediată, facilitând 
comunicarea cu istoria memorabilă a lumii 'TV care se desfăşoară 
în paralel şi care reflectă, dar şi redimensionează, în acelaşi timp, 
însăşi istoria lumii în care ne desfăşurăm existența. La televizor, 
fiecare clipă marchează un început memorabil sau presupune 
repetarea unui act exemplar. Timpul micului ecran nu este liniar 
şi succesiv, ci se poate dilata sau contracta, poate să se rupă sau 
să se repete, este timpul unor ființe care transcend lumea 
noastră, şi la care se poate participa, poate fi actualizat numai 
prin vizionarea TV, 


Mitul 


— Mitul povesteşte un episod din viața zeilor sau a eroilor civilizatori, 
dezvăluie modul în care aceştia ar fi creat lumea sau în care au instituit 
un comportament anume, 

— Acțiunea mitului se petrece în timpul şi în spațiul sacru, iar prin inter- 
mediul său, este fundamentată existența omului „religios” (a idolatrului 
în speţă), comportamentul şi mentalitățile sale. 

- Reactualizarea miturilor în viata omului „religios”, prin actul ritual, 
este mijlocul prin care acesta comunică cu zeii săi. Prin participarea la 
existența mitică, prin imitarea zeilor, se dobândeşte sentimentul unei 
trăiri intense, plenare, al împlinirii şi al realizării, 


Mitul povesteşte o faptă de demult, de la începutul timpului 
şi crearea lumii, ceea ce zeii sau ființele divine au făcut la crearea 
timpului (Eliade 1992: 72-106). El proclamă apariţia unei noi 
situații cosmice. Este povestea noii creații: se povesteşte cum s-au 
săvârşit lucrurile, aşa cum au început să fie. Odată spus sau re- 
velat, mitul devine adevăr absolut, de necontestat. „Este aşa pen- 

tru că se spune (n.n. spune mitul) că este aşa”, declară 
eschimoşii netsilik (Eliade 1992: 89). 

„Irupția sacrului în lume, povestită de mit, întemeiază cu 
adevărat lumea”. Fiecare mit arată cum a început să existe o 
realitate, fie ea o realitate totală, Cosmosul, sau chiar un frag- 
ment: o insulă, o specie vegetală, o institutie umană. Narând 
cum au început să apară lucrurile, ele sunt explicate şi se răspun- 
de indirect la întrebarea «de ce»au început să existe. Acest «de 
ce» este mereu parțial continut în «cum» şi aceasta pentriu 
simplul motiv că, povestind cum s-a născut un lucru, se dezvăluie 
iraumperea sacrului în Lume, cauză ultimă a oricărei existente 
reale.” (Eliade 1992: 90) 

Sunt mituri care vorbesc despre fertilitatea pământului şi 
care fondează comportamentul agricultorilor; mituri care istori- 
sesc cum un personaj sacru a fundamentat pescuitul şi navigația, 
şi acestea vor fi model pentru pescari şi navigatori ete. Omul 
religios se străduieşte permanent să reactualizeze în propria viață 
miturile, să se apropie, astfel, de zei şi să participe la Fiinţă. Prin 
aceasta, mitul „devine modelul exemplar al tuturor activităţilor 
umane: el este singurul în măsură să dezvăluie realul, 
supraabundenta, eficienta.” (Eliade 1992: 91) Toate actele 
umane ajung astfel să fie modelate prin intermediul mitului. 


67 Întemeind această analiză pe criteriile cele mai generale de identificare a 
fenomenului de tip religios, nu dorim să se înțeleagă faptul că susţinem relativismul 
religios de tip nihilist, care spune că toate religiile sunt la fel de bune, căci duc către 
același Dumnezeu. În acelaşi timp, recunoaştem însă că fragmente ale revelației 
primordiale s-au păstrat în cete mai multe din religiile lumii, sub formă de arhetipuri 
sau structuri ale actului religios. Caracterul ritual sau mitul ca naraţiune a actului 
creator sau a faptelor exemplare, demne de reactualizat în viata noastră este un 
astfel de element. Că el a fost schimonosit adesea până la desfigurare este cu totul 
altceva. Oricum, actul ritual de actualizare a miturilor în viata oamenilor sau a 
comunităților umane exprimă această dorință a omului de a se pune în acord cu 
Creatorul lumii, de a participa la realul profund, la transcendentă, reprezintă 
dorința omului de a se elibera de condiția profană a existenței, de vremelnicie, în 
căutarea veşniciei şi a absolutului. Este, practic, o nesfârşită sete de ființă, de 
comunicare cu Părintele ceresc, cu rudele sale de sus, o anumită nostalgie a 
paradisului pierdut. 

1, Mitul este o acțiune exemplară prin care se creează lumea, 
se generează arhetipurile, modelele tuturor actelor umane 
fundamentale; 

2. El s-a petrecut undeva în timpul sacru: illo tempore; 

3. Se revelează în istorie şi devine din acel moment adevăr 
absolut, cu putere modelatoare pentru comportamentul omlui pe 
care îl vizează; 

4. Numai pe măsura participării la existența mitică, prin 
imitarea comportamentului zeilor, omul religios se menţine în 
sacru şi, prin urmare, în realitate; 

5. Datorită reactualizării miturilor, a gesturilor divine în 
existența cosmosului, lumea este reînnoită şi sanctificată prin 
comunicarea cu zeii şi cu sacrul. 


Lumea TV ca realitate mitică 


- Mitul este prezent în majoritatea genurilor de emisiuni TV. 

— Oamenii se raportează la lumea TV, ca la o realitate mitică. 

- Televiziunea se foloseşte de mit, de autoritatea sa, pentru determinarea 
comportamentelor şi a mentalităților, în următoarele modalități: a) in- 
strument al manipulării politice; b) mijloc al formării identitătilor (a 
consumatorul ideal). 


Literatura referitoare la televiziune — ca instituţie creatoare 
de noi mitologii (care se foloseşte de mit pentru a modela mai 
uşor gândirea şi comportamentul uman) este foarte bogată. Unii 
se referă la motivele mitice pe care le propune filmografia — lupta 
dintre erou şi monstru, bătălia şi încercările iniţiatice, figurile şi 
imaginile exemplare, tânăra fată, eroul, peisajul paradisiac, in- 
fernul etc. (Eliade 1992; 121) Alţii demonstrează caracterul ri- 
tual, chiar mitic al construcţiei ştirilor, care mai mult dramatizea- 
ză, apelând la emoţional, la trăiri subiective ritualice, decât infor- 
mează. (Berger, 1991: 199) Ştirile, spune P. Dahlgren, sunt 

structurate sau prezentate în „modalități care sunt simbolice, 
rituale, în ultimă instanță mitice, iar nu informaționale” (Dahlgr- 
en 1992: 205). Jean Baudrillard insistă mult pe miturile consu- 
matoriste, pe mitul american. Sunt, de asemenea, descifrate de 
diferiți sociologi miturile folosite în reflectarea televizuală a 
conflictelor politice sau a războaielor. Miturile instituite de 
vedete ale zilei, actori, eroi populari etc. 

Mitul este prezent în majoritatea genurilor de emisiuni TV. 
Cu toate că foarte puțini sunt conştienţi de acest lucru, cei mai 
mulți oameni sunt astăzi influențați în înțelegerea mesajului te- 
leviziunii, în gândire şi comportament, în întregul mod de viață 
prin împărtăşirea simbolică din miturile TV, prin participarea 
rituală la actul televizual. 

Televiziunea se foloseşte de mituri în două modalități dife- 
rite: pe de o parte, vrând să favorizeze înțelesul pe care doreşte 
să-l confere unui fenomen, îl încadrează pe acesta într-o structu- 
ră mitică. Pe de altă parte, prin autoritatea televiziunii, apelân- 
du-se la gândirea mitică (simboluri şi arhetipuri), se impun noi 
mituri în conştiinţa colectivități, mituri în care se află concentrat 
codul de valori şi de comportament al omului modern. 

Care sunt motivele pentru care lumea TV poate fi uşor 
asimilată cu o realitate mitică ce conferă un caracter ritual actu- 
lui vizionării? 

1. Oamenii, faptele şi lucrurile, prin apariția pe micului 
ecran, sunt încadrate într-un spațiu şi timp ale căror caracteristici 
sunt similare cu cele ale spatiului şi timpului sacru. 

2. Lumea TV ne transcende, este dincolo de noi, este 
intangibilă. 

3. Caracterul public al televiziunii favorizează, în mod 
deosebit, impunerea lumii TV în conştiinţa oamenilor ca o reali- 
tate cu caracter mitic, Actul urmăririi unui meci, de exemplu, 
este împărtăşit de milioane de oameni simultan. Această partici- 
pare colectivă, chiar dacă numai într-un mod virtual, la acelaşi 

eveniment mediatic are un efect puternic, copleşeşte şi dă 
evenimentului respectiv o semnificație proportională cu audiența 
pe care o are, deşi, în realitate, faptul mediatizat poate fi lipsit de 
importanță. Apariţia pe micul ecran conferă valoare, creşte 
importanta şi relieful oricărui act, oricât de nesemnificativ ar fi, 
căci, se subânțelege că, dacă nu ar fi atât de important, nu s-ar 
afla în atentia atâtor oameni. 

Este, de fapt, un cerc vicios; un eveniment tocmai pentru că 
este urmărit de multi se vădeşte ca fiind important, ceea ce-l face 
să fie urmărit de mult mai multi oameni. Recunoaşterea publică 
dă relief, poate face ca un fapt minor să pătrundă în conştiinţa 
colectivă, îndreptăţindu-l prin aceasta să devină un reper comu- 
nitar. În general, televiziunea încearcă să dovedească prin orice 
mijloc importanța faptelor prezentate. 

4. Legătura strânsă cu televizorul, dependența de mesajele şi 
imaginile sale, pentru satisfacerea nevoii de divertisment, de 
orientare, de informare etc. îl face pe om să se situeze tot mai 
mult într-o postură „filială”, într-un raport de subordonare şi de 
dependenţă față de autoritatea televiziunii. Aceasta devine un 
părinte care dă copiilor săi tot ceea ce au nevoie, satisfăcându-le 
de la micile plăceri ale divertismentului până la nevoile mai 
înalte ale definirii identității, socializării sau nevoii de a 
comunica, cu condiția de a fi urmărit cu docilitate. 

5. La autoritatea televiziunii, dar şi la caracterul său ritual, 
contribuie, de asemenea, ritmicitatea şi durata în timp pe care se 
manifestă acest obicei în viața omului modern. Câteva ore de 
vizionare, acordate zilnic de o mare parte a populaţiei pe 
parcursul zecilor de ani, este un obicei a cărui frecvență şi durată 
mai poate fi întâlnită doar în situația actului religios. Şi în acest 
caz, numai cei mai râvnitori ajung, în mod obişnuit, ca, în 
contextul vieţii cotidiene, să acorde câteva ore rugăciunii sau 
slujbelor Bisericii. 

7. Însuşi actul vizionării, ca atitudine fizică (organizare a 
spațiului în care se desfăşoară vizionarea) şi mentală, este ase- 
mănător cu unul ritual. Telespectatorii se aşază la câtiva metri de 
televizor, în linişte, în general, într-o cameră semiîntunecoasă. 
Mesajul 'TV domină întreaga atmosferă. Spectatorii (adepții) sunt 
ascultători şi atenți. Alte activități desfăşurate în acest timp sunt 
mai putin probabile. Însuşi spațiul camerei este organizat 
(dispunerea lucrurilor şi a oamenilor) în funcţie de televizor. 
Televizorul este pus astfel încât să poată fi privit de cât mai multi 
şi din poziții cât mai comode. Adică, o activitate obişnuită 
desfăşurată în spațiul respectiv să aibă loc aproape automat cu 
fața la televizor. Dar orientarea strictă a unei activități într-o 
anumită direcţie se întâlneşte numai în realitatea religioasă. 
Spaţiul profan este omogen şi uniform, el nu are direcții 
privilegiate. Pentru omul religios însă, locul unde Se revelează 
Dumnezeu structurează întregul spațiu. Creştinul se închină către 
răsărit, mahomedanii se întorc cu fața către Mecca. În toate 
religiile care au temple şi altare, ritualul religios se desfăşoară cu 
fața îndreptată către altar, Pentru un creştin obişnuit în casa lui, 
rugăciunile şi le face în fața icoanei — chipul Mântuitorului sau al 
Maicii Domnului, sau către răsărit. 

8. Dincolo de acest cadru al desfăşurării vizionării TV, care 
favorizează o receptare ritualică a mesajului, chiar mesajul în 
sine are în mod preponderent o structură mitică, şi nu rațională, 
din următoarele motive: 

a) Forma de prezentare a întregului conținut al programelor 
TV este una dramatică. Punând accentul pe naraţiune, pe impre- 
sia emoţională, mai mult decât pe mesajul discursiv, rațional 
(Berger, 1991: 199), conţinutul programelor de televiziune se 
aseamănă mult sau este uşor asimilabil actualizării narative, dra- 
matice a mitului. 

b) Retorica implicită sau explicită ce caracterizează toate 
genurile TV ne sugerează că tot ceea ce ni se oferă spre vizionare 

poartă pecetea extraordinarului, este o lume exemplară. „Noi vă 
furnizăm adevărul, esența, noi deținem controlul absolut al 
tuturor situațiilor, cheia, explicaţia, puterea şi siguranța”, se afir- 
mă cu subînțeles în tot ce apare pe micul ecran. 

Toate acestea fac ca lumea televiziunii să dobândească o 
uriaşă forţă de persuasiune şi insinuare în conştiinţa telespectato- 
rilor, „afectându-le viața în mod necondiționat” (Velasco1997: 
217), la fel cum se întâmplă în cazul Misterului. Numai mitul sau 
actul religios au mai avut, în istorie, o forță de influențare, de 
unificare şi de omogenizare similară televiziunii. Altfel spus, 
televiziunea reuşeşte să se instituie ca putere modelatoare asupra 
comportamentului uman, jucând un rol esenţial în societatea 
modernă, tocmai pentru că lumea la care ne invită să participăm 
prin vizionare este o realitate cu importante valențe mitice. 
„Televiziunea a devenit, spune M. Constantinescu, standardul 
prin care este judecată, ordonată şi înțeleasă lumea non-tele- 
vizată (realitatea cotidiană), transformându-se într-un soi de lim- 
baj specializat care furnizează termenii prin care fenomenele 
non-televizate pot căpăta semnificație.” (Constantinescu 2001: 
214) 


Mitul ca instrument politic 


Televiziunea se foloseşte de mituri în primul rând pentru a 
facilita sau eficientiza transmiterea înțelesului pe care creatorii 
de programe intenționează să-l inoculeze în mintile telespectato- 
rilor. Transmisiunile în direct, comentariile şi chiar modul în care 
sunt structurate conflagraţiile sau războaiele pe micului ecran 
îmbracă un caracter mitic. Ignacio Ramonet, spre exemplu, iden- 
tifică în contextul transmisiunilor TV ale războiului din Golf 
(anul 1991) trei mituri sau trei obiecte cu forme precis determi- 
nate, care au căpătat aspecte de mit: masca de gaze, avionul ne- 
detectabil şi rachetele Patriot. (Ramonet 2000: 124) Iată cum au 

fost structurate două dintre principalele mituri care au animat 
mediatizarea războiului din Golf. 

Masca de gaze, „imagine apărută ca din adâncul temerilor 
noastre, îi dă aceluia care o poartă un chip de hymenoptera, de 
insectă amenințătoare cu ochi mari şi rotunzi, şi gura filtru. 
Aminteşte mai ales de obsesia arhaică a unui mort invizibil şi ino- 
dor” (Ramonet 2000: 124). Masca de gaze simboliza „ameninta- 
rea cu anularea omului nou pe care să-l trimită spre latura tulbu- 
re a mulțimilor fără chip, fără voință” (Ramonet 2000: 124). Vă- 
zând mulțimile de soldați cu măşti de gaze pe față, se sugera 
grozăvia depersonalizării pe care o aduce dictatura. Saddam 
Hussein devenea monstrul care creează această stare de lucruri. 
Portul măştii de gaze datorat amenințării regimului lui Saddam 
Hussein sugerează amenințarea pe care o prezintă orice regim 
dictatorial. 

Al doilea obiect este bombardierul American F117, numit 
„nedetectabilu!”, o pasăre ciudată care stârneşte un fior profund. 
Este venită parcă din altă lume, fantastică şi misterioasă. Secretul 
acestei păsări de metal este că nu poate fi detectată. Invizibilul, 
spune Ignacio Ramonet, incarnează aici un mit mai vechi, 
precum Ulisse. Simbolul acestei invizibilități „este speranța 
inconştientă a cetățeanului mai supravegheat ca niciodată în 
societatea noastră liberă de a deveni la rândul lui invizibil, ca o 
fantomă, un suflet, un spirit şi în acelaşi timp material ca o ființă 
vie” (Ramonet 2000: 127). 

Nu ne vom îndepărta încă de zona mitologiei politicului, 
pentru a observa un alt aspect important al funcţiei mitice a 
televiziunii, 


Mitul terorismului 


O a treia caracteristică a mitului, adică revelarea lui în istorie 
şi valoarea de adevăr absolut pe care o capătă din acel moment, 


207 


este intens exploatată de media vizuală. Odată cu apariția la 
televizor a unui eveniment, acesta poate căpăta un relief sau un 
ecou profund în conştiinta oamenilor, devenind reper fundamen- 
tal în istoria ulterioară, 

Cel mai bun exemplu, în acest sens, ni-l oferă atacul de la 11 
septembrie 2002, din New York. Până în acea zi, ideea de 
terorism nu avea un relief bine conturat în conştiinţa oamenilor 
din întreaga lume, iar nume precum Ben Laden şi Al Quaeda 
erau total necunoscute. Ce a schimbat acea transmisiune în direct 
reluată de mii de ori pe toate posturile de televiziune? Teroris- 
mul a devenit problema principală pe ordinea de zi, nu numai a 
oamenilor politici sau a mass-mediei, dar şi în conştiinţa a sute 
de milioane de oameni. Întreaga lume a fost cutremurată de 
ideea de terorism. Până şi în România au început să se dea 
alarme, să fie analizat fenomenul terorismului, să se caute genţi 
cu bombe în stațiile de metrou. Politica mondială şi-a redefinit 
vectorii de acțiune. S-au dat legi pentru ascultarea tuturor tele- 
foanelor. S-au organizat strategii mondiale şi naționale de luptă 
împotriva terorismului, de control mai atent al mişcărilor şi 
libertății persoanei. Cu toate acestea, nu terorismul este proble- 
ma principală a majorității popoarelor lumii, inclusiv a României. 
El constituie doar un mit care fundamentează un anumit tip de 
comportament al marilor puteri politice. 

Reversul sau dovada ghidării conştiinţei publice sau indivi- 
duale după miturile TV se vede în faptul că evenimente mondiale 
cu o semnificație deosebită, dacă sunt nemediatizate, dacă nu 
apar pe sticla ecranului, alunecă în întuneric sau în inexistență. 
Un exemplu clasic îl reprezintă invazia americană în Panama, 
desfăşurată exact în aceleaşi zile cu Revoluția română. Cu toate 
că acolo au fost omorâți de armata americană peste 2 000 de 
oameni — femei, copii, bătrâni sau tineri, majoritatea neînarmaţi 
— dublu decât în România, faptul a rămas aproape necunoscut. 
Ignacio Ramonet se întreabă: „De ce n-a vorbit nimeni despre 

genocidul din Panama, nici despre masacre? Armata americană 
nu le-a permis jurnaliştilor să filmeze scene de război, «nici o 
imagine a luptelor», constată un critic de televiziune. Or, un 
război invizibil nu impresionează pe nimeni, nu revoltă opinia 
publică” (Ramonet 2000: 114). 


Mitologizarea prin televiziune 


Televiziunea redefineşte, prin funcţia sa mitică, conceptul de 
istorie, de timp, de spatiu şi de existență. Există numai ceea ce se 
vede, ceea ce pătrunde în conştiinţa umană, adică ceea ce este 
televizat. Televiziunea confiscă, practic, realul pentru a ne intro- 
duce în hiperrealul lumii TV. 

În afara funcției de influențare a gândirii politice — funda- 
mentarea anumitor atitudini politice ale puterilor conducătoare — 
mitul TV este folosit şi pentru modelarea comportamentelor şi a 
identității publicului. 

Din anii '70, s-a început studierea mai atentă a mecanismelor 
de imitare pe care le pune în mişcare televizorul. Se pare că, prin 
vizionarea TV, ca şi în cazul mitului, oamenii, mai ales tinerii, au 
tendinţa de a imita sau a-şi însuşi comportamentele eroilor de pe 
micul ecran, Consacrarea, forța, eficiența, intangibilitatea, între- 
gul cadru mitologic, fac ca personaje precum Madona, Michael 
Jackson, prezentatoare de modă, actori, sportivi şi VIP-uri să de- 
vină, prin intermediul televiziunii, modelele sau chiar idolii 
multor telespectatori. 

Douglas Kellner acordă o atentie specială influenței acestor 
mitologii ecranizate asupra identității şi vieții omului contempo- 
ran. În cartea Cultura ca afacere, el analizează atât modul în care 
este construit şi pus în scenă mitul Rambo, comportamentele pe 
care acesta le consacră, cât şi efectul răspândirii acestui mit în 
lumea occidentală. 

„Rambo-mania” 


Rambo s-a dovedit a fi unul dintre cele mai populare filme 
ale epocii sale. La numai trei luni de la lansarea pe piață, 
încasările brute atingeau 150 de milioane de dolari numai în 
SUA. Un roman bazat pe film s-a vândut în 800 000 de 
exemplare. Doar după o lună şi jumătate de rulare, în SUA se 
vânduseră 600 000 de exemplare de postere cu Rambo şi 11 
sortimente de nasturi Rambo. 

Milioane de oameni nu numai că au văzut filmul, dar s-au 
decis să se identifice cu el şi să apară în public purtând imaginea 
lui Rambo (tricouri, şepci etc.) (Kelner 2001: 188). Au apărut 
arme de jucărie, vitamine, accesorii de luptă, articole de îmbrăcă- 
minte Rambo şi chiar o poştă specială ce trimite Rambograme. 
Efectul nu s-a rezumat numai la spațiul american, Filmul a depă- 
şit recordurile şi în Africa de Sud, Hong Kong, Taiwan, Venezu- 
ela, Israel, Liban, San Salvador, Marea Britanie etc. 

Rambo a devenit un ideal şi un model pentru tinerii din 
întreaga lume. „Ofiţeri şi soldați din armata Salvadorului au 
început să poarte acelaşi tip de eşarfă la gât şi bentiță în jurul 
frunții ca şi vânjosul Rambo” (Kelner 2001: 90). „Locuitori ai 
unui cartier select din Rochester au reclamat acte de vandalism 
ale unor tineri Rambo Raiders”, admiratori ai lui Rambo. Joan 
Cortez, una din persoanele a căror casă a fost ţinta actelor de 
vandalism declară: „Aceşti tineri simt că, dacă Rambo poate să 
facă aşa ceva, pot şi ei” (Kelner 2001: 89). 

„Un băiat de 15 ani înarmat a pus capcane de tip jungle în 
parcul localității în care trăia. Un bărbat care interpreta rolul lui 
Rambo a fost trimis după gratii pentru că ar fi spălat creierul co- 
piilor şi ar fi conspirat cu unul dintre ei în vederea omorârii 
părinților lui. Poliția a spus că el folosea arme şi muniţie de luptă 
pentru a-i obişnui pe tinerii între 11-15 ani cu tacticile luptei de 
comando. Pe unii dintre băieți i-a dus să vadă Rambo de zece ori, 

după cum a declarat sergentul James Huey din unitatea de luptă 
împotriva delincvenței juvenile” (Kelner 2001: 89). 

Un adolescent aflat pradă iluziei că este Rambo a fost conda- 
mnat pentru înjunghierea celui mai bun prieten al mamei sale. 
„Un tânăr a declarat politiei că se juca de-a Rambo cu un vecin 
de 15 ani în noaptea în care acesta a fost ucis, (...) El a fost acu- 
zat de multiple lovituri care au dus la moartea băiatului. Rambo 
s-a instalat ferm, aşadar, în folclorul SUA şi efectul Rambo a 
continuat să producă violentă.” (Kelner 2001: 90) 

Rambo este cu adevărat un personaj mitic ale cărui fapte se 
petrec într-un spatiu şi timp mitic, undeva în jungla vietnameză 
sau în perimetrul magic al micului ecran. Prin televiziune el se 
revelează în istorie şi pentru mulți devine, din momentul vizionă- 
rii filmului, un adevăr absolut, un model eroic cu putere modela- 
toare pentru comportamentul uman. Tinerii şi adulţii de pe tot 
cuprinsul globului găsesc în persoana lui Rambo, prin 
intermediul televizorului, pe eroul legendar care, prin imitare, 
oferă posibilitatea participării la existența extraordinară, la 
lumea exemplară a mitului, la dobândirea identității, la reali- 
zarea într-un plan ce transcende monotonia unei societăţi desa- 
cralizate şi haotice. Prin vizionarea TV şi prin reproducerea 
pseudorituală a gesturilor arhetipale ale lui Rambo, omul mo- 
dern se simte mai puternic, reînnoit sau reînsuflețit. 

Comunicarea magică cu personajul fantastic Rambo dinami- 
zează, entuziasmează, dă la milioane de oameni posibilitatea 
să-şi găsească o identitate, un idol sau un zeu care să le garan- 
teze puterea, eficiența şi nemurirea. Actualizând acest vis în viața 
cotidiană, într-o formă sau alta, într-un grad mai mare sau doar 
prin câteva gesturi minore, oamenii trăiesc de fapt nostalgia 
paradisului pierdut demult, la începutul lumii, şi pe care se simt 
tot mai puţin capabili să-l redobândească prin închinarea la 
Dumnezeul Cel Adevărat. 

Televizorul — templu al lumii moderne, 
temeiul unui alt fel de sanctificări 


— Lumea TV se instituie, funcțional vorbind, ca templu sau sanctuar al 
lumii moderne. 

— Aşa cum templul în religiile idolatre este spațiul comunicării cu lunea 
de dincolo şi temeiul transformării (sanctificării) lumii, după modelul 
celei exemplare, a mitului, tot aşa televiziunea, ca templu al lumii mo- 
derne, oferă posibilitatea comunicării cu „realitatea” micului ecran şi a 
modelării, a transformării realității cotidiene după modelul celei mitolo- 
gizate, consacrate ia televizor. 

- Reactualizarea periodică a gesturilor divine, afirmă Eliade, este necesară 
pentru „d-i învăța pe oameni sacralitatea modelelor”. În această perspectivă, 
caracterul mitologic al programelor TV este cultivat prin două metode: 1. 
vizionarea în reluare şi urmărirea pe perioade lungi a unui serial sau a unei 
emisiuni care are un cadru de acțiune şi nişte protagonişti stabili; 2. repro- 
ducerea în majoritatea filmelor sau a emisiunilor a acelorași motive mitolo- 
gice. 

— „Funcţia de bază a mitului, spune Eliade, este aceea de a fixa modelele 
exemplare ale tuturor riturilor şi ale tuturor activităţilor umane semnifi- 
cative: alimentație, sexualitate, muncă, educație etc. Acesta este unul din- 
tre mecanismele de bază în explicarea influenței imense pe care o are 
televizorul în configurarea modului de viață al omului contemporan. 


Este greu de stabilit în mod precis cauza, dar un lucru este 
limpede: televiziunea reuşeşte să se suprapună foarte bine peste 
realitatea lumii sacrului, aşa cum aceasta era percepută în lumea 
religiosului descrisă de Eliade. Pe de o parte, spațiul TV şi timpul 
TV simulează foarte bine structura spațiului şi a timpului sacru, 
pe de altă parte, eroii şi realitatea micului ecran, printr-o 
anumită distanțare de oamenii şi lumea obişnuită, prin consacra- 
rea publică aproape rituală, sunt uşor identificabili, la nivelul 
unei percepții inconştiente, arhetipale, cu eroii „civilizatori” sau 
zeii de demult. De aici decurg anumite consecințe cu efecte deo- 
sebit de importante pentru viața omului contemporan: 

1. Lumea TV se instituie, functional vorbind, ca templu sau 
sanctuar al lumii moderne. De ce templu? Pentru că în majorita- 

tea religiilor templul este considerat simbol sau casă a zeilor. 
Totodată, templul este „copie a arhetipului ceresc” (Eliade 1992: 
57). Templul este imago mundi (imaginea lumii), a lumii de sus 
sau scena cosmică pe care se joacă mitul primordial. 

Scena micului ecran se conformează definiției templului ca 
fiind locul „sacru”, mitic, în care se manifestă eroii civilizatori — 
vedete, sportivi, personaje de film, modele (prezentatoare de 
modă), oameni politici sau arhitecti ai destinului popoarelor — şi 
unde este, într-un fel, recapitulată existența lumii moderne. Te- 
levizorul este locul prin care omul obişnuit (profanul) poate co- 
munica, aşadar, cu lumea TV, poate participa empatic la realita- 
tea mitică a acesteia. 

„Structura cosmologică a templului, remarcă Mircea Eliade, 
aduce însă o nouă valorizare religioasă: loc sacru prin excelenţă, 
casă a zeilor, templul (în cazul nostru, lumea TV sau televizorul) 
resanctifică în mod continuu lumea, pentru că o reprezintă şi o 
conţine în acelaşi timp, în definitiv, datorită templului este 
resacralizată lumea în totalitate.” (Eliade 1992: 93) Constatarea 
pe care o făcea Eliade referitor la religiile păgâne se aplică foarte 
bine şi în cazul televizorului. Într-adevăr, televiziunea „reprezin- 
tă şi conține în acelaşi timp” lumea reală, pe de o parte, pentru 
că ea însăşi şi-a revendicat în ultimele decenii rolul de a recapitu- 
la şi reprezenta pe micul ecran tot ceea ce este esenţial în lume şi 
pe de altă parte, deoarece într-o măsură tot mai mare istoria lu- 
mii moderne şi viața oamenilor sunt absorbite în sfera micului 
ecran. 

Acea resanctificare sau resacralizare identificată ca atare de 
istoricii religiilor în cazul templului se poate constata şi în pri- 
vința televizorului. Fenomenul pare straniu însă este foarte rezo- 
nabilă o astfel de interpretare. O lume care copiază — lumea TV — 
se face pe sine original, impunându-şi modelul lumii reale ca şi 
cum ea însăşi ar fi originalul. Această contaminare magică a 
lumii reale de duhul „realității” TV, această transformare a origi- 

nalului după copia sa „sacralizată” este, de fapt, resacralizarea 
sau mai corect revrăjirea despre care se vorbea anterior. „Oricare 
ar fi gradul de impuritate al lumii, observă în continuare Eliade, 
ea este încontinuu purificată de sacralitatea altarelor.” (Eliade 
1992: 57) În cazul nostru, acestei afirmaţii i se poate da 
următoarea interpretare: Oricât de diferită ar fi lumea reală de 
cea a televiziunii, „impurificată” de obiceiuri şi idei contrare ide- 
ologiei micului ecran, prezența televizorului, a lumii acestuia în 
mijlocul comunității umane va face ca aceasta să fie încontinuu 
„purificată” de aceste idei, şi astfel „sacralizată” în sensul trans- 
formării ei după modelul mitic al micului ecran. Despre care este 
adevăratul sens al purificării şi sacralizării prin televizor, credem 
că nu mai este nevoie să insistăm, 

2. Aşa cum televizorul sau lumea acestuia joacă foarte bine 
rolul unui templu, şi despre vizionarea TV se poate spune, fără a 
greşi, că se insinuează în existenta omului modern ca un act ri- 
tual. Prin intermediul vizionării, prin procesele de proiecţie, 
identificare şi empatie pe care aceasta le face posibile, telespecta- 
torului i se dă şansa reactualizării mitului într-o modalitate care 
ar putea stârni invidia oricărui adept al unui cult idolatru. Astfel, 
telespectatorii sunt capabili să-şi aproprieze personajele micului 
ecran - eroii civilizatori — să-şi însuşească gesturile lor, să se 
identifice perfect cu ei cel puțin la nivel mental. 

Un rol esențial pentru transformarea vizionării într-un act 
ritual, pentru instituirea lumii TV într-o realitate mitică, îl înde- 
plineşte caracterul cotidian al acestui obicei. Eliade constată, în 
cazul mitului, că „irnitarea riscă să devină tot mai puţin coerentă; 
modelul riscă să fie denaturat sau chiar uitat” (Eliade 1992: 81). 
Pentru a preîntâmpina acest fenomen, se vădeşte necesară 
reactualizarea periodică a gesturilor divine, a sărbătorilor 
religioase, pentru „a-i învăța pe oameni sacralitatea modelelor” 
(Eliade 1992: 81 şi (Dobrescu & Bârgăoanu 2001: 174). Aşadar, 
mitul se poate impune cu putere în viața oamenilor, perceput ca 

realitate sacră, atunci când el este reactualizat periodic în cadrul 
actului ritual, cât mai frecvent cu putință. 

În situatia televizorului, deşi vizionarea unui film, din multe 
puncte de vedere, se substituie foarte bine actului ritual, 
impunerea realității acestuia ca una de natură mitică nu ar avea 
atâta eficiență, dacă nu ar fi reluată vizionarea de mai multe ori 
până la fixarea modelului. Acest lucru se realizează prin două 
modalităţi diferite: 

a) Serialele TV, telenovelele, emisiunile săptămânale care 
sunt foarte apreciate şi iubite, care au un decor, o tematică sau 
nişte protagonişti stabili vor transmite şi vor fixa cu putere, în 
timp, în subconştientul telespectatorilor anumite modele mitice. 
Spre exemplu, există multe dovezi ale faptului că acțiunea şi 
personajele din unele telenovele sau seriale precum Dallas se în- 
scriu ca nişte realități mitice în conştiinţa a milioane de telespec- 
tatori. Dallas devenise parte din viata telespectatorilor, astfel 
încât, după încetarea difuzării serialului, în cazul multora, s-a 
putut constata apariția unei anxietăţi asemănătoare celei trăite 
de oameni la pierderea, la moartea cuiva drag. Precum s-a în- 
tâmplat şi în cazul serialului M*A*S5*H, „familia ficțională deve- 
nise mai reală decât propria familie” (Constantinescu 2001: 132). 
Presiunile făcute la moartea lui J. R. i-au determinat pe 
producători ca, printr-un artificiu scenaristic, să-l readucă la viată 
în cadrul altui episod. 

Toate acestea dovedesc că raportarea omului la realitatea 
ficțională a lumii TV se realizează pe aceleaşi căi şi prin aceleaşi 
mecanisme psihice, ca şi în cazul realităţii mitice. Serialele sau 
telenovelele de astăzi precum mitologiile de demult, prin vizio- 
nare, conferă telespectatorului sentimentul participării la existen- 
ta plenară, profundă, participare care dă sens, însuflețeşte. Aşa 
cum omul religios se făcea părtaş la viaţa zeilor săi, prin 
actualizarea mitului, tot aşa şi telespectatorul prin vizionare se 

împărtăşeşte din comuniunea cu „eroii civilizatori” — personajele 
admirate de pe micul ecran. 

Orice serial trebuie să se termine până la urmă. Ce se va 
întâmpla, oare, când mitul nu mai este reactualizat? Se stinge 
amintirea şi eficiența sa? Într-un fel, se poate spune că da. Mitul 
concret reprezentat de filmul respectiv se va estompa cu timpul 
în memoria telespectatorului. Aceasta nu înseamnă însă că 
mentalităţile şi comportamentele sădite şi modelate de acest mit 
vor dispărea, deoarece ele au ajuns deja, într-o anumită măsură, 
să facă parte din viața telespectatorului, să-i definească modul în 
care percepe realitatea. De altfel, nu are nici o importanță faptul 
că serialul s-a sfârşit. Alt mit sau acelaşi, numai că interpretat de 
alte personaje, va anima în continuare fantezia telespectatorilor. 
Ajungem astfel la a doua modalitate prin care este favorizată 
mitologizarea mesajului TV. 

b) Chiar şi un film obişnuit sau altă emisiune pot să se înscrie 
în conştiinţa telespectatorilor ca realitate mitică, deşi acestea nu 
sunt vizionate în mod repetat, pentru ca să se dovedească astfel, 
după cum spunea Eliade, „sacralitatea modelului”. Fenomenul, în 
acest caz, se datorează faptului că aceeaşi tematică, structură de 
idei şi chiar tipologie a personajelor pot fi întâlnite în majoritatea 
filmelor. În fiecare film american sunt puse în scenă aceleaşi 
mituri. Miturile lumii TV sunt definite, după cum constată 
George Gerbner, „de trăsăturile regulate în ceea ce priveşte deco- 
rurile, rolurile, tipurile de relatii şi de acțiuni prezentate cu o 
anumită frecvență. Prin intermediul acestor trăsături regulate 
mass-media, televiziunea, ajunge să creeze concepția pe care 
membrii audienței şi-o construiesc despre realitate generând un 
mediu cultural, o lume simbolică, iluzorie” (Dobrescu & Bârgăoa- 
nu 2001: 174). Exact această lume simbolică, sesizată de Gerb- 
ner, constituie realitatea mitologică din care se împărtăşeşte 
publicul şi care cultivă, prin această experiență rituală (viziona- 

rea), „concepții comune şi stabile despre realitate” (Dobrescu & 
Bârgăoanu 2001: 174). 

Lipsit de religie sau de o profundă existență religioasă şi 
implicat în procesul vizionării TV, într-o modalitate ce vizează un 
act cu importante valente religioase, televiziunea dă omului 
modern posibilitatea satisfacerii nevoii de absolut (doar temporar 
şi, de fapt, numai în mod iluzoriu) prin intermediul televizorului. 
Astfel, cu cât setea de religios va fi mai mare, cu atât mai mult, în 
chip inconştient, omul modern va căuta în lumea micului ecran 
„mai multe modele exemplare pentru comportamentul şi 
acțiunile sale” (Eliade 1992: 90). Arhetipul pe care el încearcă 
astfel să şi-l satisfacă, puternic înscris în ființa umană, este ne- 
voia „de a-şi asuma o umanitate ce are un model transuman, 
transcendent” (Eliade 1992: 93). Aceasta deoarece omul religios, 
observă Eliade, „nu se recunoaşte ca om adevărat decât în măsu- 
ra în care îi imită pe zei, pe eroii civilizatori (expresia setei sale 
de ființă şi ființare), (...) conformându-se învățăturii miturilor 
(deoarece gesturile zeilor sunt păstrate în mituri)” (Eliade 1992: 
94). 

„Funcţia de bază a mitului, spune Eliade, este aceea de a fixa 
modelele exemplare ale tuturor riturilor şi ale tuturor activităţi- 
lor umane semnificative: alimentație, sexualitate, muncă, educa- 
ție etc. Omul imită gesturile exemplare ale zeilor, fie că este 
vorba de o simplă funcţie fiziologică, precum alimentația sau de 
o activitate socială, economică, culturală sau militară etc.” (Elia- 
de 1992: 91) Astfel poate fi explicată forța extraordinară pe care 
o manifestă televiziunea în înrâurirea întregii existențe a omului 
modern. 

Vizionarea ca act ritual, ca mod de reactualizare a miturilor 
TV în viata telespectatorului este mijlocul prin care televizorul ca 
sanctuar al lumii moderne reuşeşte „purificarea” lumii reale de 
tot ceea ce este contrar ideologiei pe care o reprezintă, în esență 
cea nihilistă. Prin vizionarea TV, lumea reală este permanent 

atrasă către modelul ei mitic, societatea suferind astfel un proces 
de conversie, de transformare continuă după chipul şi 
asemănarea lumii TV. Este greu de găsit un domeniu al vieții 
sociale, culturale, politice sau economice care să nu fie atins de 
bagheta magică a acestei pseudorealități. Puțin probabil este să 
găsim un obicei la modă care să nu-şi afle corespondentul pe 
micul ecran sau să găsim o mentalitate, din cele care animă 
existența omului contemporan, care să nu fi fost modelată prin 
intermediul miturilor TV. 


Mitul modului de viață modern 
sau modelarea mitologică 
a consumatorului ideal 


— Mitul îmbuibării şi al fast-food-ului. 

- Modelarea mitologică a unui comportament sexual libertin, a unei 
relații de dragoste redusă la actul erotic. 

- Rolul miturilor în alegerea şi migrarea profesiunilor în societatea 
contemporană. 


În alimentaţie, cultivat publicitar, predomină miturile îmbui- 
bării şi al fast-food-ului. Oricum, gătitul sau masa tradițională în 
familie sunt comportamente aproape excluse din panoplia 
miturilor TV, 

Miturile legate de sexualitate sunt foarte bine reprezentate în 
lumea TV, iar în centrul acestora cel mai frecvent se află trupul 
sau plăcerea erotică. Femeia mitologizată pe micul ecran este, 
prin excelență, tânăra care dispune de un trup, un machiaj sau o 
vestimentaţie puternic sexualizate, care ştie ce vrea în viaţă; o 
femeie autonomă a cărei căsnicie (eventual, naşterea de copii) 
este pusă sub semnul întrebării ca piedică în realizarea unor obi- 
ective mai „înalte” — păstrarea unui trup senzual, a unei deschi- 
deri pentru piaţa erosului, precum şi posibilitatea de a face 
carieră. Este mitul femeii sexy care, ca şi bărbatul, urmăreşte sau 

este urmărită pe tot parcursul poveştii de dragoste (ecranizate) 
de fantasma plăcerii sau a actului sexual. 

Bărbatul modelat mitologic pe micul ecran este fie un 
luptător ca Rambo, numai muşchi şi eficacitate, fie un poliţist 
plin de şarm, oricum un personaj cu o profesiune liberală care 
are succes la femei, ştie să se impună, iar lumea (actiunea fil- 
mului) gravitează în jurul lui; un tip, în general, plin de el chiar 
dacă disimulează artistic acest lucru, care are totdeauna soluții la 
toate şi supravietuieşte la oricare încercare, ca un adevărat per- 
sonaj mitologic. 

Miturile pe care le interpretează bărbatul şi femeia pe micul 
ecran sunt în mod predominant centrate pe imaginea cuplului 
sexual, a ideii de concubinaj, care rezistă atâta timp cât angre- 
najul de interese sau cel erotic funcționează perfect, cât dă ran- 
damentul aşteptat. Când nu mai merge, acest mit invită la 
căutarea eficienței — eros sau distracție — în altă parte. 

În privința profesiunilor, trebuie să observăm că meseriile 
tradiționale sunt aproape excluse din lumea mitologică a micului 
ecran. În schimb, profesiunile sau activitățile liberale — polițist, 
avocat, ziarist, om de afaceri sau infractor — sunt suprarepre- 
zentate, Astfel, oamenii cu meserii obişnuite — ca agricultorii sau 
muncitorii — sunt dezavantajați. Aceasta explică migrarea 
indivizilor, în societatea modernă, către profesiunile liberale şi 
dispariția cultului muncii simple, dar bine făcute, a meşteşugu- 
rilor şi a țăranilor. Aceşti oameni sunt excluşi nu atât prin 
automatizarea industriei şi mecanizarea agriculturii, cât mai mult 
prin eliminarea lor de pe scena mitologicului. Un țăran sau un 
muncitor pe micul ecran este un nimeni. Ne întrebăm, oare cine 
doreşte să-şi asume un astfel de rol, sau cine, obligat să practice 
o asemenea meserie, nu se va simţi frustrat sau nedreptăţit de 
societate? 

Înainte de a trece mai departe, trebuie remarcat faptul că 
într-o societate creştină nu era nevoie să fie modelate mitologic 

toate profesiunile pentru ca acestea să poată fi practicate trăind 
sentimentul împlinirii şi într-un plan religios. Aceasta deoarece 
creştinul se împlineşte prin cultivarea legăturii cu Hristos prin 
urmarea faptelor credinței şi ale dragostei, şi nu prin urmarea 
unui model mitologic. Orice meserie este binecuvântată atâta 
timp cât nu este potrivnică unei vieţi creştine. Necesitatea mo- 
delelor mitologice, cărora omul modern ajunge prizonier, prin in- 
termediul vizionării TV, apare în religiile păgâne, idolatre. În 
cazul acestora, pierzându-se posibilitatea unei transformări on- 
tologice, omului nu-i mai rămâne decât să-şi imagineze nişte mi- 
turi, un dumnezeu care să-i confirme comportamentul, să-l 
încredințeze că prin acesta el participă, prin imitare, la modelul 
divin şi astfel se înveşniceşte sau se mântuieşte. 


Mitul american, mitul occidentului 
sau pământul făgăduinței 


Fabrica de vise de la Hollywood, în ultimele decenii, a pus în 
circulație mondială unul dintre cele mai importante mituri din 
cele care animă viata omului în societatea modernă — mitul lumii 
NOI, mitul american sau o nouă interpretare a mitului pământului 
făgăduinței“*. 

America a câştigat Războiul Rece învingând Uniunea Sovie- 
tică sau Europa de Est nu atât prin puterea armată, pe tărâmul 
economic, sau politic, cât pe cel simbolic al imaginarului colectiv 
şi individual, al mitologicului. Mitul american, al Occidentului 


68 Ca nostalgie a paradisului pierdut, mitul pământului făgăduintei apare în 
majoritatea religiilor lumii, rnărturisindu-se prin aceasta originea comună a omului 
sau veridicitatea referatului biblic privind descinderea întregii urnanități din Adam şi 
Eva. Pe baza acestei căutări sau aşteptări a omului, reactualizate în conştiința 
popoarelor creştine, prin promisiunea unui pământ nou şi a unui cer nou pe care o 
face Evanghelia, după cucerirea Americii, odată cu colonizarea acesteia, s-a impus 
tot mai mult în occident mitul lumii noi, mitul american - un nou pământ al 
făgăduinţei, 

sau mitul modului de viață modern - locul şi modul în care 
oamenii dobândesc fericirea mult visată - a ieşit biruitor în 
mentalitatea oamenilor unde a pătruns televiziunea sau filmul 
american. Visul american sau visul capitalist a cucerit imaginarul 
celor mai mulți dintre oamenii lumii, care astfel au ajuns să-şi 
dorească din tot sufletui, să se împărtășească din modul de viaţă 
al omului occidental sau american. Mulţi şi-au părăsit casele, 
familia, locurile natale sau neamul pentru a urma acest vis, a se 
împlini „religios” trăind în centrul lumii — America sau lumea 
occidentală în genere. Alţii au început să se lupte pentru a 
transforma lumea în care trăiesc sau propria viață după modelul 
mitologic impus de Hollywood — fabrica de vise a lumii moderne, 
Mitul bunăstării şi al abundenței, mitul distracţiei şi al 
consumului, mitul unei lumi a tuturor drepturilor şi libertăților 
sunt mituri configurate în acest laborator al spiritului — 
televiziunea -— şi puse în circulație prin intermediul acesteia pe 
toată întinderea planetei. Prin aceste mituri, arhitecţii conştiinței 
umane, cei care, la drept vorbind, se află deasupra „eroilor 
civilizatori” ai micului ecran, mențin omenirea în tensiunea unui 
exhatologic trăit acum şi aici, prin distracţie şi consum. 


Despre un posibil monopol 
al televiziunii pe piata miturilor 
şi fantasmelor omului modern 


În urmă cu câteva secole, în zorii aşa-zisei ere a ştiinţelor 
exacte (a pozitivismului), iluminiştii, darwiniştii şi mai târziu 
marxiştii luau în râs religia, considerând-o anacronică, expresie a 
unui comportament primitiv al omului involuat, al celui care, 
neputându-şi explica fenomenele naturale, şi-a imaginat un dum- 
nezeu, o fiinţă atotputernică aptă să dea seama de toate cele 
create. Atât de mare era convingerea şi entuziasmul acestor pro- 

motori ai ateismului, încât deja anunțau, propovăduiau sfârşitul 
lumii religioase. „Odată cu moartea ultimului om religios, susţi- 
neau «iluminaţii» din clasa celor amintiți anterior, se va intra în 
noua eră, cea a raționalismului. Noua lume se va edifica în jurul 
generaţiilor educate în spiritul ştiinţific, care vor disprețui şi 
lepăda religia”. 

Lucrurile nu au evoluat însă în direcția preconizată. Deşi 
propaganda ateistă a luptat cu înverşunare împotriva credinței şi 
a creştinismului în special, nu numai că religia nu a dispărut, dar 
s-a putut constata că foarte mulți oameni de ştiinţă, chiar de la 
vârful piramidei — fizicieni, matematicieni, chimişti etc. — au în- 
ceput să îmbrățişeze o religie sau alta. Chiar dacă cei mai multi 
dintre ei nu primiseră anterior o educaţie religioasă, aceşti savan- 
ți, mulți având deja o consacrare internațională, şi-au îndreptat 
paşii către domeniul religios, unii părăsind chiar câmpul activității 
ştiinţifice. Explicatia acestui fapt o găsim în concluziile cercetărilor 
prilejuite de dezvoltarea istoriei şi fenomenologiei religiilor. 

Există, se pare, nişte daturi ontologice, structuri fundamen- 
tale ale mintii şi sufletului uman, este în firea omului ceva care-i 
creează o nevoie ontologică de a crede, de a se raporta religios la 
o realitate care transcende lumea, cotidianul sau profanul. Omul 
nu poate trăi fără Dumnezeu, nu pentru că nu-şi poate explica 
altfel fenomenele naturii, ci pentru că în adâncul sufletului său 
nu poate accepta, înțelege lumea şi existenţa, fără un reper, un 
centru, fără confirmarea şi călăuzirea lumii de dincolo“. Aceste 
daturi ontologice sau matrice arhetipale care-l fac pe om să caute 
comuniunea cu Dumnezeu pot fi văzute ca niște vase ale sufle- 


69 Unii arată că această tensiune religioasă care animă omul în istorie nu este 
altceva decât nostalgia paradisului pierdut, a grădinii raiului în care proto-părinții 
oamenilor Adam şi Eva se aflau înainte de cădere, a fericirii de a trăi în casa lui 
Dumnezeu. Biserica vorbeşte de o chemare tainică a lui Dumnezeu, care se rosteşte 
în inima omului de la naşterea sa şi până la moarte, chemare care se află înscrisă în 
însuşi chipul lui Dumnezeu pe care omul îl poartă de la crearea sa şi care tinde 
fiintial către Părintele său, către asemănarea cu El. 

tului uman care aşteaptă să fie umplute cu un conținut de 
adevărată viaţă religioasă. 

Istoria religiilor dovedeşte că orice ar face omul în lume, 
dacă nu se îngrijeşte de umplerea acestor vase, se va simți golit şi 
neîmplinit, iar viața pe care o duce, în final, îl va lăsa cu un gust 
amar. Orice ar face, această tensiune sufletească trebuie să fie 
rezolvată cumva, trebuie să fie hrănită nevoia de Dumnezeu, se- 
cular spus, de sacru. Acest lucru l-a determinat pe om, de-a lun- 
gul întregii istorii, să caute să se integreze unei credințe, să se 
închine unui zeu. Atunci când se refuza ascultarea Dumnezeului 
Celui Adevărat, când era uitat sau necunoscut, omul îşi fabrica 
singur un dumnezeu, modelându-i chipul într-o piatră, într-un 
lemn sau închipuindu-şi-l în persoana altui semen al său. 

Păstrând unele reminiscente din revelația primordială, con- 
servând unele acte fundamentale, precum sunt închinarea, ascul- 
tarea, jertfa, ritualul, acte care, de altfel, îşi găseau ecoul în 
structurile religioase ale sufletului, oamenii şi-au plăsmuit după 
gândurile şi slăbiciunile lor tot felul de dumnezei, eroi şi 
credințe, proces în care fantezia sau înşelarea maleficului jucau 
adesea un rol esenţial. În acest context, mitologizarea, ca produs 
al unui proces prin excelență fantastic, pe de o parte, dovedeşte 
neputinta omului de a trăi fără comunicarea cu transcendentul 
şi, pe de altă parte, arată că această tensiune religioasă poate fi 
satisfăcută în chip fals, printr-o amăgire, chiar dacă numai în 
mod temporar, prin instituirea fantastică a unui fals dumnezeu, a 
unei ritualizări sau religii doar formale, în spatele căreia, de cele 
mai multe ori, se află inspiraţia spiritelor malefice. 

Spunem spirite malefice, deoarece în multe culte chiar zeii 
erau aceia care porunceau prostituția ca act ritual sau care mo- 
delau mitic un comportament desfrânat (cultul Astartei), care ce- 
reau jertfe umane în special copii mici, care îndemnau la caniba- 
lism sau care, precum în unele ramuri ale hinduismului, obligau 
arderea pe rug a soției după moartea bărbatului său. Deşi aceste 

grozăvii sau altele asemenea erau impuse în diferite religii, oa- 
menii le ascultau adesea cu solicitudine şi urmau aceste 
prescripții ucigaşe sau desfrânate. 

Ne putem pune întrebarea: Cum avea putere o piatră, un co- 
pac, un desen pe o stâncă sau un mit, cum putea un idol făcut de 
mâini omeneşti să poruncească astfel de comportamente, iar oa- 
menii. să le dea ascultare? Răspunsul îl primim atât în scrierile 
Bisericii creştine cât şi în cele ale magicienilor. Se pare că relația 
de idolatrie care se manifestă în oricare cult păgân nu se rezumă 
doar la împlinirea formală a unor prescripții, ci presupune 
improprierea chipului idolului, a realitării fantastice a acestuia. 
Fantasma idolului, miturile impuse de cultul respectiv devin o 
realitate de conştiinţă, hrănită imaginativ şi afectiv atât comunitar, 
prin săvârşirea actului ritual, cât şi de fiecare individ în parte. 

În oricare cult idolatru, omul nu se închină pietrei sau lem- 
nului, cât idolului din minte, fantasmei, o prezenţă „vie” cu o 
anumită autonomie față de minte, dar şi hrănită din energiile 
acesteia. Într-un fel, se poate spune că piata liberă a cultelor 
idolatre a miturilor fondatoare de religii este aceeaşi cu cea a 
fantasmelor plăsmuite şi puse în circulație la un moment dat în 
istorie. Apelând la serviciile imaginaţiei, omul găseşte o metodă 
facilă de a-şi soluţiona tensiunea religioasă sau nevoia de abso- 
lut. Desigur că de la plăsmuirea unei fantasme, a unui mit în 
mintea unui „inspirat” şi până la consacrarea socială a acestuia, 
configurarea pe baza lui a unui cult, trebuie parcurs un anumit 
drum. Acest lucru nu este însă problematic deoarece structurile 
generale ale actului religios sunt cumva moştenite de la cei de 
demult sau sunt, să spunem, arhetipale având nevoie doar de un 
conținut pe care îl oferă, de fapt, plăsmuirea mitică. 

Din acest fenomen derivă posibilitatea omului de a-şi fabrica 
nu numai o religie, ci să găsească şi o altă sumedenie de moda- 
lităţi — acte, convingeri, obiceiuri — care să-i permită să facă orice, 
să nege chiar existența lui Dumnezeu şi realitatea religioasă, păs- 

trând însă, în acelaşi timp, dimensiunea „religioasă” a existenței 
(de care oricum nu se poate dispensa), care de altfel se reduce la 
una magică, 

Teatrul antic este o astfel de punte ce face trecerea între un 
act mitic, ritual şi, să-i spunem, un act profan. Primele piese de 
teatru nu sunt altceva decât punerea în scenă a unor mituri. În 
tot teatrul antic zeii sunt o prezentă nelipsită din viața persona- 
jelor. Teatrul devenea astfel o modalitate de a se experimenta fi- 
orul misterului, de a se hrăni nevoia de ritual, de model mitic 
consacrat comunitar. 

De asemenea olimpiada, în Antichitate, constituia un act cul- 
tic. Până astăzi în Olimpia (locul desfăşurării olimpiadei), printre 
terenurile de alergat şi arene, se află templul Herei şi al altor zei, 
de unde se aprindea ritual flacăra olimpică. Câştigătorii olimpia- 
dei deveneau eroi, iar pe perioada desfăşurării întrecerilor se 
oprea orice război, în cinstirea ritualică a evenimentului. 

Circul roman unde se sacrificau prizonieri de război sau creş- 
tini, unde erau daţi să fie mâncaţi de lei sau erau ucişi cu sabia, 
presupunea, de asemenea, un act ritual cu un important poten- 
țial magic. El era prezidat de însuşi împăratul care, în multe din 
cazuri, se autoproclama dumnezeu şi căruia supuşii trebuiau să-i 
aducă libațiuni — tămâie sau alte jertfe. La curțile împărăteşti, 
aproape totul se desfăşura după un anumit ritual. 

însăşi viața la curte era un mit sau o sursă de inspiraţie pen- 
tru scriitorii vremii, care o mitologizau în creațiile lor literare. Fi- 
delitatea, sentimentul de admiraţie sau de spaimă pe care-l 
trezea prezența împăratului pot fi recunoscute în cele mai multe 
dintre cultele idolatre în experimentarea misterului. Curtea rega- 
lă sau oamenii acesteia constituiau pentru poporul de rând un 
model mitic. | 

După câteva mii de ani, în care omul s-a exersat în fabricarea 
unor religii, a unor compuşi fantastici care să-i satisfacă (practic, 
în mod iluzoriu) nevoia de transcendent, odată cu Renaşterea se 

încearcă tot mai insistent renunțarea completă la Dumnezeu, 
chiar şi la ideea de Dumnezeu, convertind întreaga trăire religi- 
oasă în act cultural. Odată cu modernitatea, cu secularizarea cul- 
turii occidentale, fapt debutat în mod mascat în Renaştere şi în 
mod evident în Iluminism, actul religios a început, într-o măsură 
tot mai mare, să fie asumat ca act cultural. Atât literatura, cât şi 
teatrul deveneau pentru ateii Iluminismului posibilități ale 
satisfacerii nevoii de ritual, de trăire mitică, reflex al celei religi- 
oase. Nu numai literatura şi teatrul sunt însă urmaşele unor acte 
rituale, ci şi ştiinţa Renaşterii sau a Iluminismului moştenesc 
caracterul magic al ştiinţelor Antichității. Astrologia, numerolo- 
gia şi alchimia Renaşterii sunt, după unii cercetători ai fenome- 
nului religios (Culianu 1999: 146-148), părinţii astronomiei, ai 
algebrei, ai fizicii şi ai chimiei de astăzi. 

Un lucru evident pentru istoricii religiilor (Eliade 1992: 187- 
198), pe care am dorit să-l subliniem anterior, este acela că, deşi 
omul contemporan a ajuns aproape ateu privind modul de viață 
sau credința, el nu a încetat niciodată să-şi manifeste sau să-şi 
satisfacă într-un fel anume setea de religios. El nu a făcut decât 
să înlocuiască miturile mai vechi cu aitele mai noi, fantasmele 
Antichității cu cele ale modernității, care, de altfel, au aceeaşi 
structură. 

Pe acest fundal, îşi face apariția pe scena lumii televiziunea. 
Fabrică de iluzii, maşina visării colective, realitate virtuală sau 
hiperrealitate, televiziunea se vădeşte a fi un mijloc extrem de 
eficace pentru satisfacerea nevoii de religios a omului modern. 
Prin ea, toate mitologiile mai vechi sau mai noi ale omenirii pot 
fi repuse în circulație, reactualizate. Lumea micului ecran devine 
tot mai mult un uriaş circ planetar (emisiunea Big Brother 
ilustrează cel mai bine această idee), scena pe care sunt repre- 
zentate miturile lumii contemporane. Olimpiadele, campionatele 
mondiale — solemnitatea rituală a spectacolelor de deschidere şi 
închidere, mitologizarea sportivilor, consacrarea ceremonială a 

campionilor etc. — îşi revendică modelul în olimpiadele antice. 
Viața celebrităților — VIP-urile zilei sau viața mondenă surprinsă 
în filme sau emisiuni de divertisment — poate fi uşor identificată 
cu viața de la curțile împărăteşti, prin aura mitică cu care le 
îmbracă apariția pe micul ecran. „Religii” atee precum darwinis- 
mul — credința în atotputernicia omului (antropocentrismul) — 
marxismul, scientismul sau alte credințe secularizate în convin- 
geri sau idoli ai omului modern pot fi regăsite, de asemenea, în 
lumea micului ecran. 

Există un paradox care explică penetrabilitatea şi eficacitatea 
televiziunii în influențarea sub raport religios a telespectatorilor. 
Televiziunea reuşeşte mai bine decât oricare alt mijloc profan să 
astâmpere setea de religios, să satisfacă nevoia de centru, de 
reper absolut, cu toate că în discursul care o defineşte Îl exclude 
cu totul pe Dumnezeu sau ideea de Dumnezeu. Ea se afirmă sau 
este percepută ca un obicei cultural, mijloc de informare sau o 
cucerire a gândirii ştiinţifice. Totodată, această cucerire a ştiinţei, 
deşi se insinuează în conştiinţa mulțimii ca mijloc profan de 
educație culturală şi divertisment, îl inițiază pe om, îl angajează 
într-o experiență cu largi valenţe religioase, într-o experiență 
magică în care lumea fantastică ce cucereşte mintea publicului 
este mult mai „vie” şi mai coerentă decât miturile religiilor 
idolatre, o prezență mai puternică şi mai eficace. Televiziunea nu 
consacră şi nu instalează în mintea telespectatorilor doar un idol, 
ci un întreg panteon. 

Consecințele acestui paradox sunt următoarele: 

1. Televiziunea este căutată atât de atei cât şi de oamenii 
religioşi. Nici unii, nici alții nu se tem că aceasta le-ar putea 
afecta credința, deoarece televiziunea este percepută ca un mij- 
loc ştiinţific, obiectiv, profan şi neutru din punct de vedere religi- 
os. Reținerea şi critica, exprimate uneori de public, au în vedere 
numai prozelitismul care ar putea fi făcut prin televiziune (ca 
mijloc de comunicare) în sprijinul unui cult sau a altuia. Nu se 

pune problema însă că însăşi televiziunea poate deveni periculoa- 
să din punct de vedere religios, pentru că îşi face sieşi prozeliţi, 
adică pentru că se promovează pe sine însăşi şi cultura care o 
defineşte, ca mijoc de satisfacere a nevoii de ritual şi de religios. 
2. Telespectatorii, în condiţiile în care se deschid şi se 
încredințează mesajelor televiziunii sau obiceiului vizionării ca 
unei realități inofensive în ceea ce priveşte prozelitismul, ajung 
să-şi schimbe treptat modul de viaţă şi de gândire, să se lege tot 
mai mult de televiziune ca de o realitate religioasă şi, astfel, să-şi 
slăbească legătura cu religia de apartenenţă. Experiența religioa- 
să va fi transferată tot mai mult în sfera actului vizionării, prin 
care vor fi satisfăcute atât nevoia de ritual, cât şi cea de absolut. 
Relaţia tainică de comuniune cu Dumnezeu va fi subminată, 
substituită fiind de relația cu lumea TV, o relație aproape filială, 
cultivată două-trei ore zilnic din primii ani de viaţă, o legătură 
aproape simbiotică în care mintea omului se altoieşte pe 
trunchiul lumii TV sau unde această realitate a devenit parte din 
ființa spirituală a indivizilor. Dorinţa de a depăşi profanul, nevo- 
ia unei experiențe duhovniceşti sunt transferate prin vizionare în 
planul sentimentalului, trăirii unor stări alterate de conştiinţă, a 
participării proiective şi empatice la realitatea micului ecran. 
Astfel, oamenii, fără să-şi dea seama, deşi mai afirmă încă 
apartenența la o religie anume, angajamentul lor religios, ca mod 
de viață sau experiență mentală şi sufletească, este transferat în 
mare măsură în sfera vizionării TV şi a culturii pe care aceasta o 
reprezintă, Relaţia cu religia de apartenenţă va fi din ce în ce mai 
slabă, mai superficială, atâta timp cât învățătura sa nu mai 
corespunde orizontului de aşteptare a individului — format în fața 
televizorului -, iar viaţa duhovnicească, pe care o propune 
religia, nu mai spune prea mult sufletului unor oameni care s-au 
obişnuit cu trăirile intense, cu neobişnuitul, insolitul senzațiilor 
experimentate în fața televizorului, cărora le-a fost redusă 
percepția spirituală la una de natură emoţională, sentimentală 

sau senzorială. Desigur, aceste afirmații sunt valabile mai cu 
seamă referitor la creştinism, deoarece această credință este 
complet contrară comandamentelor „religioase” ale lumii TV. În 
schimb, televiziunea poate cultiva o anumită sensibilitate pentru 
experiența magicului sau, după cum se va putea constata în alt 
capitol, pentru cea a maleficului. Ea poate deveni, chiar, o tram- 
bulină către o practică orientală sau către o idolatrie oarecare. De 
fapt, aici este zona în care televiziunea îşi manifestă cel mai 
evident nebănuitul său potential vătămător. 

Televiziunea, după cum se pare, lucrează pe tărâmul fante- 
ziei, acționând, ca şi în cultele idolatre, asupra acelor mecanisme 
ce fac posibilă substituirea actului religios cu unul, în esență, ma- 
gic sau închinarea la Dumnezeu cu idolatrizarea unei fantasme. 
În acel vas al sufletului, despre care vorbeam anterior, care 
aşteaptă să fie umplut cu un conţinut de viață duhovnicească, 
dobândit prin experienţa vie a relației cu Dumnezeu, televiziunea 
îşi sădeşte sau instalează miturile, idolii săi, umplându-l cu un 
conținut fantastic hrănit din experiența relației cu această lume a 
fantasmelor. 

Idolii sunt, în ultimă instanţă, cei care iau locul lui 
Dumnezeu în mintea şi în sufletul oamenilor, sunt cei care atrag 
afecțiunea acestora, cei în care oamenii se încred şi cărora le 
închină o mare parte a vieții. Dintr-un întreg panteon sădit în 
mintea oamenilor de televiziune - o veritabilă maşină de 
implantat idoli — cei mai puternici zei sunt cei ai consumului, ai 
desfrânării şi ai violenței. 

Diferența dintre idolii omului modem şi cei de demult nu 
este decât una de titulatură sau de interpretare a conotației 
actului idolatru. Când păgânii se îmbătau sau se desfrânau în 
cadrul cultului, ziceau că astfel îndeplinesc voia lui Dionysos sau 
a unui alt idol din cei care impuneau oamenilor astfel de com- 
portamente. Astăzi desfrânarea este practicată şi, să spunem, 
simbolic, închinată miturilor sau idolilor ei — mitologii ale 

desfrâului la modă, puse în circulație de televiziune — fără ca 
omul modern să conştientizeze că, de fapt, prin aceste compor- 
tamente dictate de fantasmele care îi stăpânesc mintea, nu face 
decât să se închine acestor realități fantasmatice. Televiziunea 
suplineşte astfel oficiul sau serviciile religioase al unui „cult” în 
care zeii, ce sunt „închinați”, sunt miturile sau idolii panteonului 
lumii TV, o experiență politeistă şi idolatră. 

Experienţa religioasă a omului modern este, astfel, redusă 
prin televizionare la un act, prin excelență, magic, iar televizi- 
unea se dovedeşte poate cel mai eficace mijloc cunoscut în istorie 
pentru desacralizarea omului religios şi revrăjirea acestuia pe 
alte coordonate ale religiosului. Practic, avem de-a face cu 
substituirea oricărei religii cu modul de viață, cu orizontul de 
valori şi „credinţă” al lumii TV. Televiziunea este, aşadar, piaţa 
liberă a religiilor omului modern, în fapt, a mitologiilor şi a 
fantasmelor ca surogate de trăire religioasă. Fiecare telespectator 
îşi poate găsi pe micul ecran religia preferată şi, când se satură 
de ea, o poate schimba cu alta. În concluzie, televiziunea, prin 
forța pe care o dovedeşte în introducerea telespectatorului pe un 
traiect imaginar, reuşeşte mai bine ca oricare altă creaţie a 
omului să satisfacă în mod artificial setea de religios, să 
substituie adevărata religie umplând vasul sufletului uman cu un 
conținut de viață fantastică. 


Caracterul sacrificial al vizionării TV 


În orice religie, autoritatea divinității, supunerea (filială, în 
creştinism) sau recunoştinţa omului se exprimă, se mărturiseşte 
prin aducerea în mod regulat a unor jertfe, prin sacrificiile pe 
care omul le face pentru Dumnezeu (în păgânism, zeilor). Jertfa 
îl leagă pe om de dumnezeul căruia i se închină, deoarece în ea 

însăşi este mărturisit şi demonstrat faptul că o parte din bunurile 
şi viaţa omului este închinată divinității. 

Există, oare, şi în cazul vizionării TV un comportament care 
să ne trimită cu gândul la actul sacrificial? Pentru a putea analiza 
acest fapt, trebuie să ştim mai întâi cum se manifestă sau cum 
este structurat actul jertfei în alte religii. 

În creştinism, spre exemplu, în afara jertfei nesângeroase”, 
care se săvârşeşte pe altarul bisericii, mai există o mulțime de 
alte ofrande ce mărturisesc relația filială care-l leagă pe om de 
Dumnezeu. În Psalmul 50, se spune că „jertfa lui Dumnezeu, du- 
hul umilit, inima înfrântă şi smerită Dumnezeu nu o va urgisi”. 
Prin urmare, a se smeri omul, a se micşora pe sine, lepădându-se 
de mândrie, slavă deşartă şi egoism, a-L pune întotdeauna îna- 
inte pe Dumnezeu şi pe aproapele, mărturisind că toate prin 
Acesta le-a dobândit, este cea mai importantă şi mai plăcută 
jertfă adusă Domnului. Legate de smerenie, sunt văzute ca jertfe 
şi postul, înfrânarea, răbdarea necazurilor, asceza, în general, 
toate acelea prin care omul se luptă cu sinele egoist, pentru 
Dumnezeu, pentru a primi harul Său. De asemenea, timpul dedi- 
cat rugăciunii, comuniunii cu Dumnezeu, cu sfinții sau cu pute- 
rile de sus — timpul cererilor, laudei şi multumirii — este 
considerat un timp închinat lui Dumnezeu. 

O altă jertfă, despre care Însuşi lisus Hristos mărturiseşte că-l 
este adusă, este ajutorarea celor în nevoință, în boli şi necazuri, a 
celor osteniţi şi a celor aflați în închisoare. „Milă voiesc, iar nu 
jertfă” (Matei 9,13), spune Mântuitorul, învățându-ne că jertfa 
pe care o vrea de la oameni este mila sau milostenia. 

Aşadar, asemănarea cu Hristos, urmarea Lui în faptele Sale, 
în smerenie, în milostenie şi dragoste altruistă, în ajutorarea bol- 
navilor şi a celor necăjiţi, este, în creştinism, jertfa plăcută şi 


70 Este vorba despre transformarea pâinii şi a vinului în trupul şi sângele 
Mântuitorului, despre frângerea trupului şi curgerea sângelui pentru iertarea 
păcatelor. 

lucrătoare în sensul curățirii, luminării şi mântuirii omului. Care 
este rodul acestor jertfe? Dobândirea asemănării cu Hristos, prin 
împărtăşirea cu Duhul Sfânt şi pregustarea Împărăției Cerurilor 
încă de aici de pe pământ, căci prin fiecare faptă creştină, omul 
se împărtăşeşte într-o anumită măsură de harul dumnezeiesc. 

Având în vedere toate acestea, este limpede că lipsa jertfelor 
declarate din ritualul vizionării TV nu exclude posibilitatea 
determinării în cazul acestui obicei a unor acte cu caracter 
sacrificia]. Atâta timp cât telespectatorul renunță la valorile, la 
obiceiurile personale sau câtă vreme imită, adoptă comportamen- 
tul celor de pe micul ecran făcând etortul de a se integra 
mentalității nihiliste a acestei lumi, se poate afirma că, fără să 
ştie, omul modern se comportă ca şi cum şi-ar închina viața şi 
faptele acestei lumi care, prin persuasiunea ideologică sau prin 
retorica publicitară, chiar aceasta şi cere. Ca şi în cazul creştinis- 
mului, acest act sacrificial se poate realiza numai prin intrarea 
telespectatorului într-o comuniune de spirit cu cei de pe micul 
ecran şi îşi va găsi răsplata în transformarea omului după chipul 
eroilor lumii TV sau în dobândirea recunoaşterii ori a integrării 
în duhul lumii moderne. „Comuniunea” cu lumea de la televizor, 
prilejuită de vizionare prin procesele de proiecție, identificare şi 
empatie, ce face ca telespectatorii să se împărtăşească din stările 
de spirit ale personajelor ficționale sau reale ale micului ecran, 
joacă rolul cel mai important în creşterea asemănării telespecta- 
torilor cu personajele acestei lumi. E vorba deci de o altoire a 
comportamentelor acestora pe trunchiul „realităţii” TV. 

Este semnificativ de observat faptul că asemănarea cu lumea 
ecranului, sacrificarea omului „vechi” pentru a dobândi o nouă 
identitate conduce la nişte comportamente sau la nişte atitudini 
complet contrâre celor care, în creştinism, ar constitui jertfele 
plăcute lui Hristos. 

Cercetătorii constată că, prin vizionare, oamenii devin mai 
egoişti şi mai orgolioşi, mai plini de sine şi mai agresivi, mai 

puțin deschişi spre ajutorarea celorlalți atât prin egoismul pato- 
logic (Larch 1979) pe care vizionarea îl cultivă în timp, cât şi 
pentru frica pe care-o resimt față de ceilalți oameni care prin 
prisma violenţei de pe micul ecran sunt văzuţi ca nişte potenţiali 
duşmani. În acelaşi timp, se poate constata la telespectatori o in- 
tensificare a dragostei de sine, o milostivire tot mai accentuată 
față de ei însuşi, neputându-şi refuza nici o plăcere, nici o 
distracție, nici un confort din cele pe care şi le pot permite, com- 
portament reclamat de modelul celor de pe micul ecran. Îmbui- 
barea şi toate celelalte neînfrânări sau desfrânări reclamate şi 
promovate de televiziune şi însuşite de oameni sunt jertfe dintre 
cele mai plăcute arhitecților lumii TV, comandamentelor consu- 
miste ale acestei „realități”. 

Chiar şi atunci când cineva învaţă de la televizor să fie milos- 
tiv cu alții, o va face tot în spiritul celor de pe micul ecran. Adică 
o va face demonstrativ, pentru a-şi arăta lui însuşi sau altora că 
este bun, sau, eventual, dacă este o persoană publică, va imorta- 
liza pe banda video actul „milosteniei” sau recunoştinţa celor 
miluiți pentru a le mediatiza într-un fel sau altul”'. Ascultarea 
față de lumea TV merge şi mai departe. Milostenia față de sine 
însuşi solicitată de televizor ca jertfă bine primită are ocazia să se 
manifeste prin urmarea comandamentelor publicitare, prin 
cumpărare şi consum. Fiecare gest consumatorist determinat de 
legătura fantastică născută între om şi lumea TV, poate fi privit 
ca mărturie a ascultării, a obedienței față de această lume, o 
adevărată ofrandă adusă fantasmelor publicitare sau nihilismului 
ce se manifestă prin televizor. 


71 Desigur, nu toți telespectatorii vor adopta aceste comportamente, mulți 
dintre ei fiind formați deja în spiritul învățăturii creştine. Observațiile au în vedere 
comportamentul pe care-l cultivă televiziunea şi care devine tot mai accentuat 
proporţional cu numărul orelor alocate vizionări, putând să ajungă la un moment 
dat o atitudine dominantă indiferent de educația avută de individ. Fenomenul este 
puternic evidenţiat la generațiile tinere sau mai cu seamă în Occident, unde s-au 
maturizat deja câteva generații, hrănindu-se prioritar din izvoarele culturii nihiliste 
ale televiziunii. 

Toate aceste fapte sau comportamente ce derivă din actul 
vizionării pot fi privite, având în vedere modelul creştinismului, 
ca acte de jertfă, de mărturisire a filiatiei, a ascultării şi supune- 
rii, a comuniunii de spirit cu lumea de dincolo de ecran. Prin ele 
omul este primit, se inserează potenţial şi actual în împărăția 
acestei lumi a televizorului, a televizualului tot aşa cum creşti- 
nului, prin faptele credinței, i se deschid porțile împărăției ceru- 
lui, într-o pregustare a acesteia în Duhul Sfânt încă de aici, de pe 
pământ. 

Timpul petrecut în fața televizoarelor, câteva ceasuri zilnic, 
este poate cea mai evidentă jertfă pe care omul contemporan o 
aduce seducătoarei lumi a micului ecran. Este vorba despre sacri- 
ficarea comuniunii cu cei dragi, a celor care au nevoie să le 
dedicăm acest timp -— copiii, părinții, bunicii sau prietenii — sacri- 
ficarea timpului de odihnă sau a bucuriei de a te afla în mijlocul 
naturii, practic, jertfirea unei părți din viață care astfel este 
închinată televizorului. Cele două, trei sau chiar patru ore dedi- 
cate zilnic vizionării TV dovedesc o râvnă deosebită care ar putea 
fi invidiată de adepții oricărei religii şi care lasă foarte puţin timp 
practicării unei alte credințe. 

O anumită relevanță pentru analiza de faţă o are aducerea în 
discuție a cultelor păgâne, idolatre. De pildă, în cultul lui 
Dionysos sau al Astartei, neînfrânarea sau desfrânarea erau 
văzute ca acte de slujire sau jertfe cu „bună mireasmă” aduse ze- 
ului respectiv. La templul Astartei, fecioarele erau aduse spre 
dezvirginare, iar desfrânarea sau adulterul erau socotite acte de 
cult. Dionysos este cunoscut ca patron al neînfrânării pântecelui, 
al băuturii sau, în general, al tuturor comportamentelor desfrâ- 
nate, chiar al perversiunilor. Prin aceste acte, care în fond 
răspundeau înclinării omului către desfrânare, care excitau afec- 
tele sau răscoleau patimile, era câştigată, chipurile, protecția şi 
bunăvoința idolului respectiv. În contextul societății timpului, 
unde această idolatrie era religie oficială, numai adoptând com- 

portamentele amintite anterior indivizii erau asimilați comunită- 
ţii, îşi îndeplineau îndatoririle faţă de aceasta. 

Dacă luăm în considerare faptul că aceste culte nu erau decât 
produsul unei imaginații malefice, a dorinței oamenilor de a-şi 
fabrica nişte dumnezei care să le satisfacă patimile, o religie care 
cerea omului ca jertfă exact ceea ce plăcea mai mult firii sale 
căzute, putem găși o asemănare foarte mare între aceasta şi cul- 
tul pe care, să spunem, îl instaurează televiziunea. 

Televiziunea ca simbol al templului, spațiu care se insinuea- 
ză şi se instituie în conştiinţa oamenilor, ca loc al mitificării, al 
consacrării sacralizante, este perimetrul în care se pot întâlni 
toate comportamentele desfrânate - prostituția, adulterul, per- 
versiunile şi violența — care se manifestau în templele unor idoli 
păgâni ca Baal, Dionysos şi cel al Astartei. Însuşirea acestor 
comportamente de către public — fapt incontestabil din punct de 
vedere statistic — poate fi lecturată ca un act cultic de aderare sau 
adorație, mărturisirea dorinței de integrare şi asimilare în 
ordinea proclamată de lumea TV. Televiziunea ca şi cultele 
idolatre, fiind o creație umană, şi în nici un caz o revelație 
dumnezeiască, răspunde, de fapt, dorinței omului căzut de a-şi 
transforma patimile individuale în acte consacrate comunitar. 
Prin ea oamenii dobândesc confirmarea sau protecția lumii TV în 
fața propriei conştiinţe, a cuvântului lui Hristos exprimat în etica 
şi în învățătura creştină, şi în fata semenilor. 

Având în vedere toate acestea, se poate concluziona că doar 
în mod formal actul sacrificial lipseşte din cultul vizionării TV, 
căci, în realitate, întregul mod de viață al telespectatorului fidel 
mărturiseşte ascultarea de autoritatea lumii TV. Omul modern 
dedică acestei pseudorealități nu numai o parte semnificativă din 
timpul vieţii (timpul zilnic de vizionare), ci şi o mare parte a 
gândurilor (efectul de agendă), a mentalităților şi comportamen- 
telor sale (efectul de cultivare şi de spirală). Relațiile personale, 
educația din familie sau din şcoală, obiceiurile tradiționale şi 

chiar viața de familie sunt astăzi sacrificate în mare parte lumii 
TV, pentru a obține darul împărtăşirii din spiritul şi din ofertele 
societăţii de consum. 


Vizionarea TV ca act cu conotații 
religioase şi cultele politeiste 


Televiziunea se dovedeşte a fi un substitut al religiei în 
aceeaşi măsură în care cultele idolatre substituie religia 
adevărată, Adică, tot aşa cum acestea jucau rolul de religie 
pentru popoarele idolatre, şi televiziunea, se poate spune, 
candidează la postul de religie pentru omul lumii moderne. 
Diferența principală între televiziune şi o religie idolatră, lucru 
care îi împiedică pe oameni să accepte că vizionarea TV îi inițiază 
într-o experiență de ordin religios, este gradul redus de 
conştientizare a actului ca atare, o amnezie ontologică mai 
avansată chiar decât în cazul păgânilor idolatri. 

Aceia, ca o nostalgie a sacrului sau ca o expresie a nevoii de 
Dumnezeu, îşi transformau o plăsmuire fantastică într-un mit, 
într-o realitate sacră, raportându-se după aceea la ea ca la o ma- 
nifestare a divinului în istorie. Idolatrul se închină unui copac 
sau unui stâlp, sau — mai concret — unei fantasme, ca lui Dumne- 
zeu, considerându-le Dumnezeu. De asemenea, când participa la 
un ritual, îi conferea o valoare sacră, considera că astfel se 
împărtăşeşte din comuniunea cu zeii săi, iar când asculta şi înde- 
plinea prescripțiile cultului, idolatrul era convins că în acest fel 
ascultă de glasul zeului căruia îi datora supunere. 

Omul modern însă, deşi nu socoteşte, în mod conştient, tele- 
vizorul Dumnezeu şi nici lumea televiziunii o realitate sacră, se 
raportează la acestea ca şi cum astfel ar sta lucrurile. Cu toate că 
transformă plăsmuirile fantastice ale micului ecran în mituri şi se 
raportează la acestea, ca şi cum ar fi sacre — manifestarea unor 

puteri superioare —, nu conştientizează acest fapt şi, dacă-l în- 
trebi, afirmă chiar că o mare parte din ceea ce vede la televizor 
este ficțiune. 

Telespectatorul chiar dacă-şi însuşeşte fantasmele de pe mi- 
cul ecran şi le pune la loc de cinste în sufletul şi în mintea sa, 
legându-se afectiv de ele, idolatrizându-le în unele cazuri, 
hrănindu-le prin vizionarea TV precum idolatrul prin actul ritual, 
nu le numeşte dumnezei. Deşi atunci când se aşează în fața tele- 
vizorului, telespectatorii nu au conştiinţa că îndeplinesc un act ri- 
tual sau că atunci când renunță la toate pentru vizionarea TV 
îndeplinesc, de fapt, o anumită jertfă, comportamentul lor poate 
fi integrat şi înțeles în aceste coordonate. 

Telespectatorul nu-şi dă seama că, bucurându-se de comuni- 
unea empatică cu eroii micului ecran, participând prin proiecție 
mitică la realitatea acestora, încearcă astfel să-şi satisfacă dorința 
tainică a sufletului de a de a intra în legătură cu lumea divină. El 
însă nu interpretează acest fapt ca unul de participare reală la 
lumea de dincolo, precum se întâmpla în cultele idolatre. 

Oamenii, când adoptă comportamentul eroilor de la televi- 
zor, când îşi configurează existența după canoanele lumii TV, în 
conformitate cu ierarhiile de valori ale acesteia, cred că-şi 
exprimă propria voință şi opțiune, însă modul în care se 
realizează acest lucru este identic cu cel în care omul religios îşi 
imita zeii, îşi însuşea acțiunile, modelul mitologic sau faptele 
exemplare în propria viață. Chiar dacă toți cei de la televizor nu 
sunt decât nişte personaje ficționale şi nu pot fi socotite modele, 
telespectatorii se comportă ca şi cum această lume mitică 
aparține zeilor. Cu toate că, încă o dată subliniem, în mod con- 
ştient, nici actorii nu sunt consideraţi zei şi nici lumea aceea 
sacră. 

Deşi inserarea telespectatorilor în psihomentalul eroilor de 
pe ecran, prin procesele de proiecție, identificare sau empatie 

este un fenomen explicat psihologic sau ştiinţific, totuşi acest 
proces poate fi regăsit şi în cultele idolatre unde adeptul, prin re- 
actualizarea narațiunii mitului în cadrele actului ritual, prin imi- 
tarea comportamentului zeului respectiv, se identifica până la 
uitarea sau părăsirea de sine cu personajul ficțional în al cărui rol 
intra. Transferul de energie psihică ce îl însuflețeşte pe telespec- 
tator pe parcursul vizionării unui film, spre exemplu, care-l face 
să se simtă un altul cu puterile reînnoite, este trăit şi în ritualul 
idolatru unde  „credinciosul” simte că, prin experiența 
depersonalizantă a identificării rituale cu idolul la care se 
închină, se împărtăşeşte din spiritul acestuia, din energiile şi pu- 
terea idolului. 

Uitându-se la televizor, telespectatorul se bucură având posi- 
bilitatea trăirii unor stări inedite, fascinație, plăcere senzuală, eu- 
forie, dar şi tulburare, nelinişte sau chiar spaimă — fără să ştie 
însă că exact aceste stări sunt experiate în prezența misterului — 
dumnezeul religiilor păgâne. Trăirea acestei stări plăcute, exci- 
tante pentru simţuri şi chiar erotice ale transferului de personali- 
tate şi de energie psihomentală, pricinuit de călătoria fantastică 
experimentată în ritualul păgân, ca şi în timpul vizionării (mai cu 
seamă în narațiunile dramatizate -— film), este momentul în care 
omul îşi lasă mintea posedată de fantasmele idolului şi ale acte- 
lor sale, în care comunică prin intermediul fantasmei cu energiile 
şi lucrările care stau în spatele ei. 

În concluzie, deşi telespectatorul nu consideră, în mod con- 
ştient, că lumea 'TV ar fi sacră, că personajele acesteia ar fi zei, că 
vizionarea este un ritual sau că sugestiile publicitare sunt porunci 
şi televiziunea ar putea fi socotită religie, se raportează la acestea 
sau vizionarea TV îi înrâureşte viața într-o măsură asemănătoare 
cu aceea în care religiile păgâne influentau viața omului 
societăților precreştine. 

Televiziunea ca substitut funcțional al religiei 


În analiza desfăşurată pe parcursul acestui capitol, s-a putut 
constata că televiziunea este capabilă de a structura experiența 
umană într-un mod asemănător cu acela în care o face religia. 
Lumea televizuală defineşte un spațiu şi un timp care uşor pot fi 
asimilate cu spațiul şi timpul sacre. Ea exercită asupra subiectului 
uman o putere de atracţie, de fascinație, dar şi un fior de teamă, 
aşa cum o face Misterul în cadrul experienţei religioase trăite în 
cultele păgâne. Mesajul televizualului este mai mult mitic decât 
discursiv, rațional, iar atitudinea avută de telespectator, de-a 
lungul vizionării, poate fi identificată uşor cu una de tip ritualic. 
Toate acestea ne-ar putea sugera că televizionarea este un act 
religios. Însă religia nu se rezumă doar la cele expuse mai îna- 
inte, funcţia ei în viața societății şi a oamenilor fiind mult mai 
largă şi mai profundă. 

Religia este aceea care mediază relatia omului cu lumea, 
aceea prin care omul îşi structurează spațiul şi timpul existenţei, 
îşi organizează viața şi se orientează în lume, Religia ne redefi- 
neşte existența, deschizând prin simboluri ferestre către lumea 
spirituală, dar şi către înțelegerea lumii în care trăim. Ea 
furnizează omului traditional acel mediu simbolic, prin interme- 
diul căruia omul descifrează înțelesurile cele mai tainice ale 
existenței, dar şi semnificaţia faptelor sau întâmplărilor pe care le 
întâlneşte în viaţă. Religiosul îmbracă toate aspectele existentei 
umane, încât ar fi imposibil ca doar în câteva rânduri să poată fi 
descris chiar şi numai cadrul cel mai general al acestui fenomen. 
Având în vedere aceste lucruri, întrebarea care poate fi pusă în 
contextul discuţiei noastre este; Reuşeşte, oare, televiziunea să 
înlocuiască religiosul în această largă viziune a rolului esenţial pe 
care aceasta îl joacă în viața oamenilor şi a societății? Şi dacă 
răspunsul este afirmativ, care ar fi sensul real al acestei 
substituţii? 

Religia, puterea simbolică şi televiziunea 


Religia, ca realitate ce se adresează naturii raționale şi spiri- 
tuale a ființei umane, operează preponderent cu simboluri. Ea 
oferă omului, prin simboluri (învățătura sa, rațiunile sau 
raționalitățile pe care le descoperă), posibilitatea de a înțelege 
lumea şi de a se orienta în ea. Aşadar, se poate spune că religia, 
cel puţin în societatea tradițională, îndeplineşte această funcţie 
sau acest rol de putere simbolică (Thompson 2000: 22). 

Caracterul axiologic al religiei poate fi recunoscut în faptul 
că ea îl învață pe om care sunt criteriile adevărului, ale frumo- 
sului şi ale binelui. Prin religie, existența omului capătă sens. În 
temeiul reperelor pe care aceasta le propune, omul se orientează 
în viață, se călăuzeşte în lumea aceasta în perspectiva vieţii veş- 
nice. În legătură cu funcția de orientare se află şi caracterul pro- 
fetic al religiei. Ea arată nu numai care pot fi în timp consecințele 
unor comportamente sau evenimente, dar chiar descoperă fapte 
sau întâmplări care se vor petrece în viitor. Religia împlineşte în 
societate şi o funcție comunitară, atât prin faptul că 
reglementează relațiile dintre oameni, în baza moralei sale, cât şi 
prin natura comunitară a ritualurilor. În legătură cu aşa-zisa 
funcție sau putere simbolică a religiei, poate fi socotit şi caracte- 
rul psihoterapeutic al învăţăturii religioase (modul în care omul 
se poate vindeca sufleteşte, prin intermediul credinței). 

Având în vedere aceste trăsături sau funcţii ale religiei, vom 
încerca, în continuare, să vedem în ce măsură în societatea 
modernă acestea sunt substituite de mass-media sau de televizor, 
nu înainte de a face o remarcă semnificativă pentru expunerea ce 
urmează. 

Mass-media, ca şi religia, lucrează în mod preponderent cu 
simboluri (informaţii, idei, opinii, imagini şi mesaje), şi nu cu 
elemente materiale. Mijloacele de comunicare în masă nu vând 
lucruri, ci bunuri simbolice (Thompson 2000: 31). Nu-şi exercită 


240 


puterea prin forța fizică, ci cu ajutorul mesajelor şi imaginilor. 
Prin urmare, mass-media se situează sau lucrează în acelaşi 
spatiu simbolic ca şi religia. De aceea ea joacă un rol atât de 
important în orizontul de gândire, în comunicare şi în 
comportamentul uman. 

Cercetătorii fenomenului mediatic constată că în societatea 
modernă „instituția paradigmatică a puterii simbolice” (Dobrescu 
& Bârgăoanu 2001: 198) o constituie mass-media. Mijloacele de 
comunicare în masă definesc în locul religiei „mediul simbolic, 
corpul comun de imagini, concepții, presupoziții şi credințe. Ele 
modelează valori şi repere de evaluare, operează modificări de 
substanță ale valorilor comportamentelor şi formelor simbolice 
specifice unui segment social (spre exemplu, tineretul) sau 
societății întregi. Media contribuie la definirea realității, deci 
influenta sa se exercită în domeniul valorilor şi al opiniilor” 
(Dobrescu & Bârgăoanu 2001: 201). Ele induc reprezentările cu 
care operăm, reprezentări ale unei realități pe care nu o cunoaş- 
tem direct. Mijloacele de comunicare în masă se interpun între 
noi şi realitatea propriu-zisă. Privim şi interpretăm lumea, prin 
ochelarii pe care ni-i pun la dispoziţie aceste reprezentări oare- 
cum legitimate prin simpla publicare sau difuzare. Nu rămâne 
îndoială că forța de expansiune şi infiltrare a mass-mediei, în 
special a televiziunii, face din ele principala putere în înrâurirea 
simbolică a conştiinţei şi vieții oamenilor. Practic, ele au dobân- 
dit puterea de a construi sau reconfigura conştiinţa umană. 
(Dobrescu & Bârgăoanu 2001: 173-174) 

Mijloacele de comunicare în masă ajung să substituie 
aproape complet forta şi impactul simbolic al religiei prin domi- 
narea câmpului vizual şi a spațiului vital uman cu propriile sim- 
boluri. Chiar şi cei care se declară credincioşi, aparținând unei 
religii sau alteia, prin expunerea zilnică la bombardamentul sim- 
bolic operat de televiziune, vor fi mai puternic influentati în gân- 
dire şi în comportament de mesajul mediatic decât de cel al 

religiei lor. Cantitatea uriaşă de material simbolic (imagini, 
informaţii, idei), caracterul cotidian, expunerea prelungită (2-3 
ore pe zi) la mesajele mediatice, persuasiunea uriaşă a acestora, 
caracterul public al recunoaşterii lor, lipsa timpului de reflecţie, 
toate acestea sunt doar câteva din cauzele care dau o asemenea 
putere mijloacelor de comunicare în masă în detrimentul religiei. 


Funcţiile educativă, axiologică şi 
de orientare sunt preluate astăzi 
de mass-media 


În societatea traditională, religia ocupa rolul cel mai impor- 
tant în educație. Şi era firesc acest lucru, căci modul de viață al 
comunităților tradiționale era prin excelență unul religios. 
Aproape oricare gest era învestit cu un caracter simbolic, fiind in- 
tegrat în viziunea religioasă, în orizontul relației omului cu Dum- 
nezeu. Religia configura universul de valori al comunităților 
umane, dând o definiție mai profundă tuturor valorilor funda- 
mentale: ca adevăr, bine, frumos etc. Religia constituia reperul 
ontologic al orientării omului în lume şi în viață. Atâta timp cât 
omul ştia că există Dumnezeu şi că Acesta este Cel Care l-a creat 
şi Care îi proniază existența în lume, cât timp ştia că există viața 
de dincolo, unde mai mult decât aici va da socoteală pentru fap- 
tele sale, îşi raporta întreaga existenţă la voia şi învățătura lui 
Dumnezeu. 

În societatea modernă, o altă autoritate se insinuează însă în 
conştiinţa oamenilor, şi aceasta este mass-media sau, în mod de- 
osebit, televiziunea. Ele se constituie ca principal mediu de refle- 
xie a realităţii, de educare şi orientare a omului. Ele, constată 
Mihaela Constantinescu, „ne spun cine suntem; ne conferă iden- 
titate. Ne învaţă ce vrem să fim; ne dă aspirații. Ne arată cum să 
devenim ce ne-am propus; ne oferă tehnica potrivită, Şi ne spune 

ce şi cum să ne simțim atunci când nu reuşim; ne oferă salvarea. 
Astfel mass-media modifică calitativ modul în care apar şi 
operează conştiinta şi identitatea noastră” (Constantinescu 2001: 
13), Toate aceste lucruri mass-media le realizează prin funcțiile 
pe care le deține în societate. 

După Raportul elaborat de Comisia internaţională UNESCO, 
„mass-media îndeplineşte în lumea contemporană funcția de 
educare şi transmitere a moştenirii culturale. Această funcție se 
realizează însă în conjuncție cu funcția de informare, care ne 
furnizează elementele de cunoaştere, judecată şi opinie necesare 
înțelegerii mediului social înconjurător şi a lumii în totalitatea ei” 
(Drăgan 1996: 170). În acelaşi context gnoseologic, UNESCO 
găseşte o a treia funcţie a mijloacelor de informare în masă: „fun- 
cția de persuasiune, motivaţie şi integrare” (Drăgan 1996: 170). 

Mijloacele de comunicare în masă conving şi îi motivează pe 
oameni în desfăşurarea unor activități sau a unor comportamente 
sociale, interpretând, totodată, valoarea şi sensul acestora, Dacă 
primele două funcţii ale mass-media înseamnă, efectiv, substitui- 
rea funcţiei educative şi axiologice a religiei, cea de-a treia are 
scopul de a-l orienta pe om în viața socială şi personală. 

De fapt, consecințele gnoseologice ale mass-media în planul 
educaţiei, orientării şi definiţiilor axiologice pot fi identificate 
uşor şi în cele trei efecte ale mass-media prezentate în primul 
volum — efectul de agendă, de spirală şi de cultivare. Prin efectul 
de cultivare, se însămânțează în mintea omului valorile educațio- 
nale dorite şi i se configurează universul de conştiinţă. La 

formarea opiniilor, la judecarea realității şi la orientarea în lume 

contribuie, alături de efectul de cultivare, cel de spirală şi cel de 
agendă. Practic, lumea în care este scufundat omul modern este 
lumea TV-ului sau, mai general, a mass-mediei. 

Mai concret, mass-media ne învață cum să ne îmbrăcăm, să 
ne comportăm, cum şi despre ce să vorbim şi să gândim, ce 
muncă să căutăm, cum să câştigăm bani, în ce să investim mai 

mult timp, bani şi energie, ce să dorim mai mult, cum să ne 
distrăm, ce maşini, haine sau lucruri să cumpărăm, cum să ne 
rezolvăm problemele familiale, conflictele, pe ce coordonate să 
întreținem relațiile personale şi să ne organizăm viața intimă, 
cum să evaluăm, să valorizăm faptele, evenimentele, lumea în 
general. 

Efectele educaţionale, informationale sau de orientare ale 
mijloacelor de comunicare în masă, în speţă ale televiziunii, sunt 
atât de puternice, încât omului zilelor noastre îi vine tot mai greu 
să se despartă de ele. Aşa cum omul religios nu poate să trăiască 
o zi fără să se roage sau să se gândească la Dumnezeu, să comu- 
nice cu EI, tot aşa dependentul de mass-media (televizor) cu greu 
poate suporta despărțirea de acestea. La nivel cognitiv, se 
manifestă o puternică dependentă între omul contemporan şi 
mijloacele de comunicare în masă. 


Caracterul profetic al televiziunii 


În trecut, oamenii mergeau la oracole, pentru a le interpreta 
semnificația anumitor întâmplări din viața lor, pentru a le prezice 
viitorul apropiat sau mai îndepărtat. Aflau astfel dacă timpurile 
vor fi favorabile, dacă va fi ploaie şi pământul îşi va da rodul său, 
dacă vor fi războaie sau pace, dacă se vor îmbogăţi sau vor 
sărăci. Astăzi, această funcţie a preluat-o aproape integral 
mass-media sau în mod deosebit televiziunea. 

Prognosticul vremii este cel mai la îndemână exemplu. Este 
una dintre emisiunile urmărite cu cea mai mare atenție chiar de 
oamenii bătrâni, care nu ies decât rar afară din casă. Este fasci- 
nant să ştii ce timp va fi mâine, peste săptămână, câteva luni sau 
chiar la anul. O altă emisiune care se încadrează perfect în 
această specie, este zodiacul zilei. 

Profeții sau predicții avem şi în planul economic, politic sau 
social. Spre exemplu, futurologia, ale cărei rezultate constituie 

baza de discuţie în emisiunile cu caracter predictiv, chiar cu 
aceasta se ocupă. Ea ne spune cum va arăta viitorul. Alvin Toffler 
şi Samuel Hunttington se numără printre marii profeți sau 
inspirați ai secolului XX. Micii profeti (prezicători), comentatorii 
politici sau ai fenomenului economic pe care-i urmărim la televi- 
zor nu fac decât să reactualizeze învățătura unuia dintre profeții 
consacrați deja mediatic, de genul celor amintiti anterior. În ge- 
neral, curentul de opinie în ceea ce priveşte viitorul este dat de 
marile canale internaționale, ca CNN, NBS etc. Comentatorii fe- 
nomenului economic ne spun dacă pe viitor o vom duce mai bine 
sau mai rău, dacă sacrificiile pe care le facem vor rodi în dobân- 
direa bunăstării mult așteptate sau nu. 

Alti profeti ne anunță un posibil război sau numai un cutre- 
mur. Spre exemplu, acum câţiva ani se prezicea războiul din 
Irak, în condiţiile în care situația în această țară era stabilă şi 
neschimbată în ultimii 10 ani, când, aşadar, nu ar fi existat nici 
un motiv ca acesta să se poată produce. Şi totuşi, profeția s-a îm- 
plinit. Acum se prezice un viitor război în Iran sau poate chiar în 
Siria?. 

În general, prin modul în care este interpelat un astfel de 
comentator politic de către spikerul din studio ni se sugerează 
faptul că acesta are răspunsul, ca şi cum el ar şti şi ne-ar putea 
da o desfăşurare amănuntită a evenimentelor viitoare. Aplombul, 
siguranța afirmațiilor sunt tipice mai curând actului de profeti- 
zare, decât aceluia de observare ştiinţifică a tendințelor. Efectul 
dramatic al comunicării, susținut adesea de solemnitatea deco- 
rului şi de fondul muzical contribuie la crearea unui context fa- 
vorabil receptării mesajului în cadrele gândirii mitice, religioase. 
Televiziunea întotdeauna face apel mai curând la factorul subiec- 
tiv, la credință, la un impact afectiv asupra telespectatorului de- 
cât la judecata raţională. 


72 Textul a fost scris în urmă cu doi ani, aşa încât, după cum evoluează 
lucrurile, în curând va apărea ca depăşit. 

Chiar dacă noile profeții, în mare, nu se respectă, acest lucru 
nu are nici o importanță. Oamenii nu-şi vor pierde niciodată cu 
desăvârşire încrederea, deoarece actul de cercetare şi ascultare a 
cuvântului profetic (presupus adesea de vizionarea TV) este fun- 
damentat pe credință, iar disponibilitățile acesteia sunt nelimi- 
tate. Actul în sine, de ascultare a profetului, este esențial. Omul 
simte nevoia, cel mai adesea neconştientizată, să se raporteze la 
o autoritate supremă, care să-i spună ce să facă. Este, desigur, 
reminiscența unui comportament religios, de a asculta de Dum- 
nezeu sau de a-l urma voia, comportament care s-a redus însă 
doar la o practică aparent laică, dar în fond de tip magic. Autori- 
tatea divină asigură, validează o cale sau o atitudine că este 
bună, favorabilă nouă sau dimpotrivă, iar omul modern, ca şi cel 
tradițional, are nevoie de acest criteriu (suprem) de orientare în 
existenţa sa cotidiană. Deşi trăieşte într-o epocă a ateismului, a 
pozitivismului ştiinţific sau a evoluționismului, pentru omul zi- 
lelor noastre tendinta de a afla un temei, o ancoră într-o realitate 
care să-i depăşească conditia este deosebit de pronunțată. 

Cu cât nevoia de echilibru, de siguranță vor fi mai mult puse 
în pericol, cu atât omul contemporan va fi mai labil, mai uşor de 
sugestionat şi de captivat de un sistem de influență”, În definitiv, 
nu interesează pe nimeni că la televizor se minte şi minciuna se 
instituie ca o stare normală. Omul are nevoie de această minciu- 
nă, de siguranța care i se oferă prin ea, de această sugestie că 
există un sprijin, o autoritate, cineva care ştie cum merg lucrurile 
şi le controlează. Aceasta, pentru a putea continua să trăiască în 
starea de instabilitate şi relativism generalizat pe care o generea- 
ză societatea modernă. De altfel, minciuna de la televizor este 
frumoasă, seducătoare, hipnotică şi publică, deplin recunoscută — 


73 „În mediul electronic care ne înconjoară, adevărul are mari probleme: el a 
fost chestionat, subminat, iar consumatorul de mass-media tânjeşte după ceva în 
care să creadă, chiar dacă trebuie să-şi fabrice un adevăr al său. Nu este, deci, de 
mirare că imaginile electronice găsesc întotdeauna un cămin primitor” (Tudor 2001: 
60). 


246 


toată lumea crede în ea. Până la urmă, omul modern acceptă mai 
mult sau mai puțin conştient minciuna, căci aceasta îi aduce 
liniştea atât de necesară, promite plăcerea şi protecţia, şi îi anes- 
țeziază puţin frica de viitor şi de moarte. 

Efectul televiziunii nu este, după cum am văzut, unul de ori- 
entare, ci de dezorientare, deoarece în lipsa acesteia omul nu se 
mai poate orienta singur. Însă, în mod paradoxal, cu cât va fi mai 
dezorientat, cu atât va simți mai mult nevoia să creadă în cineva 
care să-i ofere siguranța, pacea şi liniştea necesară. lar prezenta 
cea mai facilă, cea mai seducătoare şi mai autoritară în societatea 
modernă este televiziunea — ea promite siguranța necesară. 


Socializarea prin televizor 


Aproape toate religiile cunoscute în istorie au un caracter 
comunitar, iar aceasta este, poate, cea mai importantă dovadă a 
faptului că omul prin natura sa este o ființă socială, comunitară. 
Aşa l-a făcut Dumnezeu pe om, ca să nu fie singur, să aspire 
permanent spre comuniunea cu ceilalti şi cu Însuşi Creatorul lui. 
Relația personală este dimensiunea cea mai importantă a 
existenței umane.” Ea arată că omul este subiect personal şi li- 
ber, care nu trăieşte numai prin sine şi pentru sine, ci şi prin 
aproapele său, prin şi în relaţia personală cu el. Existăm şi în 
măsura în care ceilalți ne iau în seamă, ne preţuiesc şi ne iubesc, 
iar dragostea rămâne cea mai bogată şi consistentă hrană 
sufletească de care se împărtăşeşte omul de la naştere şi până la 
moarte. 

În condiţiile în care relațiile personale şi comunitare sunt 
atât de importante în viata omului, iar obiceiul uitatului la tele- 
vizor este un act individual, care sărăceşte relația personală, ne 


74 Creştinismul ca religie a persoanei şi a iubirii oferă cea mai importantă 
mărturie a faptului că omul se poate împlini şi mântui numai prin comuniunea de 
jertfă şi dragoste cu aproapele său şi cu Dumnezeu. 

putem pune întrebările: cum se explică atracția considerabilă pe 
care televizorul o exercită asupra oamenilor şi cum poate fi apre- 
ciat acest obicei ca unul de natură religioasă, atâta timp cât este 
departe de a avea un caracter comunitar? 

Răspunsul ni-l dă UNESCO, împreună cu mulți alți 
cercetători ai fenomenului mediatic care, în mod paradoxal, 
apreciază că unul dintre cele mai importante roluri ale 
mass-mediei, în particular, al televiziunii, este cel de socializare. 
„Televiziunii îi revine ca principală funcţie asigurarea legăturii 
sociale, în societatea individualistă de masă (orice persoană 
putându-se conecta când şi cum vrea de acasă, putând participa 
liber, în intimitatea sa, ia o activitate fundamental colectivă, iar 
amestecul dintre consumul individual şi activitatea colectivă 
creează forţa televiziunii.” (Drăgan 1996: 168-173) 

Cu alte cuvinte, atunci când un om nu are pe nimeni în 
preajma sa — spre exemplu un bătrân apăsat de singurătate —, are 
posibilitatea de a apăsa pe butonul televizorului şi, dintr-o dată, 
o întreagă lume se revarsă în interiorul camerei sale. Mişcare, di- 
namism, zgomot, voci şi chipuri umane, o întreagă lume 
pătrunde în spațiul nostru intim. Ne simțim importanţi. Aceşti 
oameni ni se adresează (cu toate că nu ne cunosc şi, practic, nici 
nu existăm pentru ei), se uită spre noi sau comunică cu alții 
prezenti, de asemenea, prin intermediul micului ecran, în camera 
noastră, adesea ne includ şi pe noi în discuții, reprezentându-ne 
punctul de vedere etc. Astfel, prin această participare de natură 
proiectivă şi empatică, televiziunea reuşeşte să substituie şi 
funcţia socială a religiei. Ea creează o comunitate virtuală de 
imagini, de gândire şi trăire empatică în care fiecare ne putem 
găsi locul. Suntem împreună cu ceilalți în sensul că toți ne uităm 
la televizor, toți simțim sau trăim aproape aceleaşi experiențe, 
toti gândim aceleaşi lucruri. Sentimentul de participare este total 
şi plenar, deşi, în realitate, ne însingurăm tot mai mult în fata 
unei maşini ce produce imagini şi sunete. Dialogul, ca fundament 
al relației personale, este inexistent. 

Cât de comunitară sau personală este o astfel de comunicare 
(pe care J. Thompson refuză s-o intituleze comunicare, ci doar 
exclusiv transmitere de mesaje pentru că nu este reciprocă) 
(Thompson 2000: 31) îşi poate da seama oricine. Ce fel de exis- 
tență comunitară şi personală este aceea când noi nu ne 
manifestăm ca subiecte personale, în raport cu oameni adevăraţi, 
vii, prezenţi, când nu ne implicăm responsabil în această relație, 
nu avem nici o inițiativă, nici un gând sau simțământ personal, ci 
doar ne cufundăm într-o mare de imagini care ne inundă mintea, 
care ne incită imaginația şi simţurile? Ce fel de funcție comu- 
nitară poate avea televiziunea, atunci când oamenii în loc să 
caute alți oameni, să comunice, să trăiască împreună cu ei, se 
izolează în fața televizorului? Părinţi singuri, copii singuri, 
bătrâni, prieteni şi vecini singuri, o lume de oameni singuri aflați 
în fața propriilor televizoare, care şi atunci când sunt împreună 
cu ceilalți nu mai găsesc alte subiecte de discuţie decât tot cele 
de pe micul ecran. Oameni care nu mai cunosc bucuria, nu mai 
au răbdarea şi interesul de a comunica personal, care se simt 
plictisiți şi enervați de prezența celuilalt, care nu este atât de 
relaxantă, de confortabilă, de interesantă şi seducătoare ca a ce- 
lor de pe micul ecran. 

Într-adevăr, obiceiul privitului la televizor simulează foarte 
bine relația de comunicare a omului cu lumea, cel puțin la nive- 
lul subiectiv al senzațţiilor, şi pe această minciună sau păcăleală 
îşi întemeiază televiziunea enorma atractie pe care o exercită 
asupra oamenilor. Televizorul îi face să creadă (sugerându-le) că 
se află în mijlocul lumii, al evenimentelor, că participă cu adevă- 
rat la viața lumii şi a semenilor, că prin aceasta sunt importanți şi 
se realizează ca persoane şi ființe umane. Paradoxul care se naşte 
însă este că, pe măsură ce oamenii privesc mai mult la televizor, 
cu atât se vor simți în afara vizionării tot mai singuri şi cu cât se 
simt mai singuri, cu atât ei vor avea mai mare nevoie de televizor 
ca să le alunge singurătatea. 

Coordonatele psihoterapeutice 
ale vizionării TV 


În toate culturile, rolul vindecării sufleteşti, spirituale, 
aşa-zisa psihoterapie revenea exclusiv religiei. Principala cauză a 
bolii sufleteşti fiind considerată păcatul, semn al despărțirii 
omului de Dumnezeu, religia îşi asuma această lucrare de a-l 
ajuta pe om să înlăture zidul neascultării ce-l separa de Creatorul 
său (curățirea de păcat), de a-i readuce pacea şi armonia în su- 
flet. Înfrânarea trupului şi a ochilor de la cele ce pot aţâța 
simțurile, liniştirea şi unirea minții prin rugăciune, prin spoveda- 
nie, prin lucrarea faptelor bune, a virtuților şi prin unirea cu 
Hristos în împărtăşirea cu Trupul şi Sângele Său sunt câteva din- 
tre modalitățile principale prin care Biserica îl ajută pe om să se 
elibereze de păcat. Practic, întreaga viață în Biserică prilejuieşte 
vindecarea omului de păcat şi lucrarea unirii cu Dumnezeu spre 
dobândirea sănătăţii sufleteşti drept condiție a dobândirii ferici- 
rii. 

Nici televiziunea nu se lasă mai prejos — ca o adevărată 
candidată la rolul de religie a lumii, ea promite exact aceleaşi lu- 
cru: vindecarea sufletească sau psihică a celor care beneficiază 
de serviciile ei. Cum poate televiziunea îndeplini o functie 
psihoterapeutică? „Edgar Morin (în L” Esprit du temps) va dez- 
volta ideile lui Jean Stoetzel despre această funcție psihoterapeu- 
tică a mass-mediei, punând în lumină cele două mecanisme 
principale prin care se realizează această funcţie: 1. proiectarea 
şi 2. identificarea. 

Mecanismul proiectării constă într-o formă specifică de 
acțiune asupra imaginației individuale; prin mass-media (televi- 
ziune), omul dobândeşte posibilitatea de a proiecta în afara lui 
tot ceea ce nu poate realiza în şi prin el. Aventurile lui Belmondo 
sau Delon, violând tabuurile, legile şi convențiile, ne eliberează 
de propriile tendințe agresive; în aventurile lor proiectăm simbo- 

lic ceea ce nu putem să facem în viaţa noastră cotidiană. Prin 
ceea ce ne pun ei la dispoziție ca senzaţional, ni se îngăduie să 
ne transferăm neîmplinirile reale în acest univers simbolic şi să 
trăim în mod imaginar ceea ce ne este interzis în viață. Identifi- 
carea prelungeşte şi împlineşte proiectarea: telespectatorul se 
eliberează de frustrări şi refulări, fixându-le pe eroi şi personaje 
imaginare -— cele care populează lumea mediatică. Dintr-o astfel 
de nevoie indivizii se identifică cu personajele din spaţiul media- 
tic: acestea devin un alter ego idealizat al telespectatorului sau al 
auditoriului, al consumatorului de film de evaziune. 
Proiectându-se şi identificându-se cu eroii, cu faptele, cu aventu- 
rile senzaţionale ale acestei mitologii ale timpurilor moderne, 
omul societăţii de masă se regăseşte pe sine eliberat, fie şi iluzo- 
riu, de tensiunile, constrângerile şi limitările pe care viața şi or- 
dinea socială i le impun” (Drăgan 1996: 192). 

Ceea ce se desprinde ca adevărat din această analiză 
psihologică este faptul că, prin vizionarea TV, spectatorii partici- 
pă la acțiunea de pe micul ecran, însuşindu-şi imaginativ actele 
personajelor ficționale. Este o trăire „prin procură”, prin care, în 
mod simbolic, publicul are posibilitatea de a săvârşi, fără a fi 
responsabil în fața lumii sau a legii, fapte nepermise de morala 
socială, de religie sau chiar de propria conştiintă. Lovim, ucidem, 
violăm, ne satisfacem dorința de putere, obsesiile şi patimile prin 
proiectarea şi identificarea cu personajele de pe micul ecran. În 
această analiză este descris, în mod clar, mecanismul pe care-l 
surprinde I.P. Culianu în tratatele de magie, şi anume po- 
sibilitatea ca erosul (actul magic) să se consume integral într-un 
perimetru fantastic, 

Absurdă sau contradictorie apare însă, susținerea faptului că 
vizionarea TV poate aduce o autentică însănătoşire indivizilor. în 
viziunea lui Jean Stoetzel (aceasta este, de fapt, poziţia unor im- 
portante şcoli de psihanaliză), dacă boala este produsul unor 
frustrări sau dorințe neîmplinite, atunci, satisfacerea simbolică a 

acestor dorințe şi tensiuni va duce la însănătoşirea bolnavilor. Cu 
alte cuvinte, dacă cineva simte nevoia de a lovi şi chinui, a viola, 
a ucide sau a fura şi îşi va satisface aceste pofte în plan imaginar, 
văzându-le săvârşite la televizor, el se va însănătoşi de bolile psi- 
hice pe care i le provocau acele dorințe neîmplinite. 

Prin urmare, viziunea asupra vindecării sufleteşti, propusă de 
televiziune în demersul său psihoterapeutic, este complet inversă 
celei pe care o are creştinismul. Dacă Biserica ne învață că, spre a 
ne însănătoşi sufletul, trebuie să luptăm cu păcatul (dorințele 
pătimaşe), eliminându-l din imaginație, televiziunea propune ca 
metodă de vindecare însăşi săvârşirea mentală a păcatului. 

În condițiile în care Biserica îndeamnă la înfrânarea trupului, 
a ochilor (a păzi vederea de lucrurile ce incită dorinta), la linişti- 
rea şi unificarea mintii, televiziunea, prin publicitate, dimpotrivă, 
cultivă şi multiplică dorințele şi nevoile, condiționează atitudinile 
consumatoriste, îndeamnă la neînfrânare şi desfrânare, la îm- 
prăştierea şi tulburarea minții. 

Biserica, prin modelul Mântuitorului lisus Hristos şi prin cel 
al sfinţilor, cheamă la săvârşirea faptelor bune, la iubire, pace, 
iertare şi bună înțelegere între oameni. Televiziunea, dimpotrivă, 
prin actul proiectării şi al identificării cu personajele filmelor, ne 
constrânge imaginar la violentă, la desfrânare, la mânie şi 
răzbunare. 

Biserica îndeamnă la unirea cu Dumnezeu, izvor al vietii şi al 
faptelor bune, în timp ce televiziunea se oferă pe sine drept sursă 
a trăirilor celor mai intense, „a celor mai seducătoare forme de 
viaţă, a evenimentelor de excepție, a izbucnirilor de violență, a 
noutăților impresionante, a ceea ce iese din comunul cotidian al 
omului obişnuit” (Drăgan 1996: 192). 

Şi Biserica, şi televiziunea ne cheamă la o altă existență, la 
depăşirea cotidianului, a profanului. Însă Biserica propovăduieşte 
transfigurarea vietii în lume, prin cultivarea dimensiunii ei spiri- 
tuale, în vreme ce televiziunea invită la evadarea în imaginar, un 

imaginar care, de fapt, îl scufundă cu totul pe individ într-o 
existență senzitivă şi materială. 

A spune că televiziunea vindecă bolile psihice sau măcar 
comportamentele patologice prin procesul descris anterior ar fi 
ca şi cum ai spune că oamenii, văzând violenţă la televizor, devin 
mai paşnici, mai blânzi, mai îngăduitori, mai iertători, mai 
răbdători; ca şi cum, dacă ar vedea pornografie, ar deveni mai 
înfrânați, mai iubitori de familie, de soție şi de copii. Dimpotrivă, 
toate studiile desfăşurate de-a lungul anilor arată că, urmărind 
violență, copiii şi adulții devin mai violenți. Urmărind pornogra- 
fie, oamenii ajung mai neînfrânaţi sexual, îşi neglijează familiile, 
soțiile mai ales, dar şi copiii. Este ca şi cum ai spune că, văzând 
pe cineva cum înfulecă la o masă copioasă, te-ai simti sătul. 
Experiența dovedeşte însă contrariul. De asemenea, din studiile 
privind publicitatea rezultă că spoturile publicitare multiplică ne- 
voile şi dorintele indivizilor, le creează frustrări şi îi neliniştesc 
(Brune 1997: 15). 

Aşadar, televizorul nu micşorează, nu elimină dorințele 
nesatisfăcute ale publicului, ci le cultivă, le înmulțeşte în viața 
reală. El creează o tensiune psihică tot mai mare în masa de tele- 
spectatori, prin neputința acestora de a-şi împlini în viata de zi 
cu zi toate poftele şi nevoile sădite pe parcursul vizionării. Şi cu 
cât tensiunea aceasta va creşte, cu atât publicul va simți mai pu- 
ternic nevoia de a căuta televizorul pentru a gusta, măcar la ni- 
velul simbolic, aceste plăceri (de cele mai multe ori ruşinoase şi 
murdare sau cu neputinţă de împlinit în viața cotidiană). Publi- 
cul este astfel pus în situația de a alege: ori în viața reală reu- 
şeşte să-şi satisfacă poftele — gesturile consumatoriste, 
impulsurile violente sau sexuale —, ori se va îndrepta către televi- 
zor. Acesta devine sursa facilă de plăceri şi satisfacţii imaginare 
care, măcar pe timpul vizionării, pot da sentimentul împlinirii 
poftei, deşi în realitate, în urma acesteia dorința este amplificată. 

Mai există o posibilitate. Permanenta tracasare a minţii 
omului cu scenarii mentale, cu dorințe satisfăcute imaginar, dar 


253 


amplificate, totodată, în viața reală poate determina o puternică 
uzură a sistemului nervos şi chiar a structurilor psihice, poate 
agrava sau chiar declanşa anumite afecțiuni psihice sau nervoase. 
Hiperactivitățile, depresiile nervoase sau chiar psihozele devin, 
astfel, afecțiuni tot mai probabile în tabloul simptomatologic al 
bolilor omului modern. În felul acesta, televiziunea îşi împlineşte 
cu succes funcția psihoterapeutică, „vindecând” sufletul telespec- 
tatorului de boala unei vieți echilibrate şi fireşti unde credința, 
familia, relațiile personale şi comunitare joacă rolul cel mai im- 
portant. Îl vindecă de „boala” de a-şi trăi propria viaţă, de a avea 
propria identitate, propriile bucurii şi suferințe, propriul destin. 


Concluzii. Este vizionarea TV 
un comportament religios? 


Din punctul de vedere al creştinismului sau al etimologiei 
cuvântului „religie” (re-iegere — refacerea legăturii cu Dumnezeu) 
nu se poate afirma în nici un fel că televiziunea constituie o 
religie pentru omul modern, deoarece ea nu cultivă sau nu reface 
legătura omului cu Dumnezeul Cel Adevărat, ci, dimpotrivă, îl 
închide, îl izolează pe telespectator într-o lume fantastică de vise 
ce aproximează foarte bine realitatea sau într-o lume de realități 
care pot fi uşor integrate lumii visului, În acelaşi timp însă, dacă 
acceptăm definitia pe care istoricii religiilor o dau fenomenului 
religios, incluzând în aria acestuia şi cultele idolatre, panteiste 
sau actele cu un caracter magic, atunci răspunsul la întrebarea 
noastră poate fi cu totul altul. Dar mai întâi să facem un mic 
rezumat al celor constatate. 

1. Faptele demonstrează că vizionarea TV capătă caracterul 
unui act ritual capabil să structureze existența omului în contex- 
tul opoziţiei dintre sacru şi profan, ceea ce constituie o însuşire 
fundamentală a fenomenului religios. Lumea TV defineşte un alt 
spațiu şi un alt timp decât acelea cunoscute în viața obişnuită. Un 


254 


spaţiu şi un timp mult prea asemănătore ca structură cu spaţiul şi 
timpul sacru sau mitic, pentru a nu putea fi identificate cu acestea. 

2. Mai mult decât toate, caracterul religios al raportării 
omului rnodern la lumea TV este subliniat de importanta centrală 
pe care o dobândeşte această realitate în existența lumii moderne 
şi în viața fiecărui individ în parte. „Realitatea” născută pe micul 
ecran îmbracă într-adevăr caracterul unei lumi mitice, exem- 
plare, aflate la un nivel ontologic superior celei reale, o lume a 
eroilor, a idealurilor, a faptelor extraordinare, Apariția, pe micul 
ecran, consacră sau aureolează. Eroii acestei lumi, actori, cântă- 
reţi, oameni politici - Rambo, Madona, Elvis Presley, prințesa 
Diana — sunt aşezaţi la loc de cinste în sufletele a milioane de 
telespectatori, precum se întâmpla cu zeii de demult. Faptele lor 
sunt văzute ca exemplare şi, imitându-le, telespectatorul se simte 
„cineva”, părăseşte anonimatul, dobândeşte identitate, 

Inversiunea ontologică despre care vorbesc autorii 
postmoderni, adică transformarea televiziunii, a acestei copii a 
lumii reale sau a acestei plăsmuiri ficționale într-o realitate de 
sine, o lume căreia s-a ajuns să i se acorde un statut ontologic 
mai înalt decât realului, care devine reper sau model pentru viața 
în lumea reală, poate fi întâlnită numai în cultele păgâne. Numai 
acolo modelul mitic, el însuşi un produs al fanteziei umane, 
înrâurită sau nu demonic (despre revelație dumnezeiască nu 
poate fi vorba), devine reper fundamental, model pentru toate 
activitățile umane. Numai în aceste culte viața oamenilor ajunge 
să se desfăşoare pe baza mitului sau în jurul sanctuarului 
(televizorul sau televiziunea în societatea modernă) ca loc al 
comunicării omului cu cealaltă lume, 

3. Deşi ritualul vizionării TV sau întregul mod de viață pe 
care-l configurează televiziunea nu presupune existența unei 
divinități sau a unor acte de adoraţie, aceasta nu poate constitui 
o piedică în a considera acest obicei un act religios, deoarece am 
văzut că şi în contextul altor mişcări cunoscute în istoria religiei 

ca religioase, precum budismul primitiv nu există nici o raportare 
la divinitate. Identificarea unui act ca fiind religios, în această 
situație, fenomenologii religiei o fac în funcţie de stările psihice 
experimentate de adepții cultului respectiv în timpulul actului 
ritual, Având în vedere acestea şi rezultatul analizei noastre ar 
ieşi pozitiv dacă ne luăm după stările experimentate de 
telespectator pe parcursul vizionării. Atunci când oamenii se lasă 
purtaţi de acea largă paletă de stări şi sentimente între care 
domină fascinația, uluirea, emoţiile puternice şi pasionalitatea, 
teama şi chiar spaima, sentimentul copleşirii şi al unei încrederi 
„indescriptibile”, chiar dacă ei nu conştientizează, nu fac decât 
să-şi cultive aceleaşi stări pe care omul „religios” le trăia în 
prezența misterului — cel care în religiile păgâne se substituia 
Dumnezeului Celui Adevărat. 

4. Aşezându-se în fața televizorului câteva ceasuri zilnic, 
telespectatorul nu-şi dă seama că astfel îşi satisface, de fapt, şi 
nevoia de ritual. Obiceiul vizionării îmbracă un caracter ritual 
atât din punctul de vedere al structurii sale interne, al manierei 
în care organizează viața telespectatorului, al caracterului său 
repetitiv, cât şi al modului în care oamenii se raportează la 
„realitatea” TV. 

5. În ultima secțiune a acestui capitol au fost aduse în 
discuţie funcţiile pe care religia le împlineşte în mod firesc în 
viața omului, Am avut posibilitatea să constatăm că acestea sunt 
atribuite sau preluate astăzi de mass-media sau în special de te- 
levizor. Oamenii îşi explică lumea sau îşi configurează orizontul 
gnoseologic şi etic tot mai puțin prin intermediul religiei. Nu se 
mai orientează în viaţă cu ajutorul poruncilor lui Dumnezeu, ci 
toate acestea se realizează astăzi, îndeosebi, prin televizor sau cu 
concursul acestuia. Chiar dacă telespectatorii din toată lumea țin 
de religii diferite, orizontul lor de valori sau comportament este 
tot mai puţin oferit de credință şi într-o măsură tot mai mare, de 
mesajele sau experienţele televizualului. 

Ţinând cont de toate acestea, s-ar putea uşor afirma că vizi- 
onarea TV este un comportament cu largi valențe religioase. De 
asemenea, cei care cred că televiziunea sau Internetul se consti- 
tuie ca noi religii ale umanității ar găsi în cele subliniate mai 
înainte un bogat material justificativ pentru susținerea acestei 
idei. Totuşi, se pare că această punere a problemei nu este atât 
de rodnică pentru o bună înțelegere a fenomenului televizual. Un 
răspuns pozitiv sau negativ ar putea crea discuţii sau controverse 
interminabile. Semnificativ de remarcat ar fi un fapt care, con- 
form analizei realizate, pare evident: 

Televiziunea joacă în viața omului modern rolul unei religii. 
Este vorba mai exact de o simulare, de o substituire a adevăraței 
vieți religioase. Televiziunea nu generează o religie, ci un surogat 
de religie, o modalitate profană prin care omul zilelor noastre 
poate să-şi satisfacă temporar sau să-şi amăgească nevoia 
ontologică de religios. El sfârşeşte prin a-şi amâna la nesfârşit 
conştientizarea situației în care se găseşte, manifestarea acelei 
crize existențiale care ar trebui să-l zguduie, să-l trezească, trimi- 
țându-l către reluarea legăturii filiale cu Dumnezeu, către 
nutrirea duhovnicească a unui suflet însetat de absolut. Televi- 
ziunea, în acest context, poate fi văzută ca un fel de anestezic al 
simțului realităţii, un euforizant sau un narcotic indicat pentru 
uitarea grijilor, a problemelor sau pentru depăşirea tensiunilor 
existențiale create de lumea modernă. Vizionarea TV oferă 
„şansa” uitării, a uita chiar de trecerea timpului, de îmbătrânire, 
de boală şi chiar de proximitatea morții. 

Ceea ce defineşte cel mai bine ființa televiziunii (jocurile vi- 
deo şi labirintica lume a Internetului intră în aceeaşi ecuație) nu 
este atât religiosul, cât caracterul înşelător. Televiziunea este fa- 
brica de vise, închipuiri sau iluzii care hrănesc imaginarul indivi- 
dual şi colectiv. Ne înşeală, sugerându-ne că prin ea putem 
dobândi tot ceea ce Însuşi Dumnezeu ne-ar putea oferi: viața 
plenară şi fără griji, bogătia, fericirea, într-un cuvânt, paradisul 

pierdut. Televizorul ne amăgeşte că suntem „cineva”, că nu sun- 
tem singuri, ci participăm la viata lumii, aflându-ne în mijlocul 
ei. Ne iluzionează că putem depăşi suferința sau moartea, trăind 
împreună cu eroii de pe micul ecran. 

Impostura este însuşi modul sau rațiunea televiziunii de a fi, 
prin faptul că întreaga „realitate” televizuală nu este decât o 
imitație, un simulacru de lume, care mimează tot ceea ce Dum- 
nezeu şi lumea reală îi pot oferi omului. Parcă nemulțumindu-se 
cu rolul de mim, lucrurile evoluează până într-acolo, încât se 
sugerează că lumea TV constituie însuşi originalul, iar de acum 
înainte viața reală trebuie să o aibă drept modei, imitând-o. 

În realitate, televiziunea nu dăruieşte nimic, nu rezolvă nici 
una dintre problemele spirituale ale omului contemporan, ci 
dimpotrivă. Iluzia împlinirii, a comunicării, a depăşirii morții şi a 
puterii se manifestă doar pe parcursul vizionării, precum se 
întâmplă şi în cazul consumului de droguri. Reîntoarcerea în lu- 
mea reală este însoțită nu numai de o revenire, ci chiar de o am- 
plificare a crizei. Omul se simte mai singur, mai trist, mai slab, 
mai neputincios, lipsit de sens şi denutriționat, privat fiind de 
trăirea unei vieţi autentice, cu toate necazurile şi bucuriile ei, şi a 
unei relații vii cu Dumnezeu. Televiziunea devine astfel, poate, 
cea mai mare păcăleală a vremurilor noastre, 

Uriaşa capcană pe care aceasta o constituie pentru existența 
omului contemporan nu-şi epuizează aici potențialul vătămător. 
Deşi în urma vizionării criza existențială se accentuează, iar golul 
din suflet se măreşte, lucru care ar trebui să pună pe gânduri, să 
determine întreruperea consumului de programe TV, omul-tele- 
spectator găseşte tot mai puţin puterea întoarcerii către lumea 
reală, a dobândirii în interiorul acesteia a ceea ce sufletul său 
râvneşte. Vizionarea slăbeşte puterile sufleteşti: pasivizează, 
leneveşte voința, slăbeşte motivaţia, însingurează şi, în esență, îl 
îndepărtează tot mai mult pe om de Dumnezeu, de oameni şi de 
tot ceea ce ar presupune o viață normală. Astfel, cea mai comodă 

soluție, chiar dacă temporar, o oferă tot televizorul, În el se în- 
chide cercul vicios pe care tot el l-a deschis. 

Sensul ultim al televiziunii şi Internetului, prin însăşi natura 
sau legea lor de existență, nu pare a fi altul decât acela de a-l de- 
termina pe om să trăiască, tot mai mult, în lumea virtuală pe 
care ele o nasc, Lumea televizualului, precum o ființă autonomă, 
un copil eliberat de sub tutela părinților săi, dobândeşte viață de 
sine. Această ființă abia zămislită nu se poate dezvolta (cercetă- 
rile postmoderne arată că realitatea virtuală se află abia în zorii 
existenței ei) decât prin lupta cu propriul părinte. Creşterea lumii 
virtuale nu se poate produce decât în măsura în care prezența 
omului în lumea reală se diminuează tot mai mult. Omul zilelor 
noastre, cu cât va petrece mai multe ore zilnic în interiorul lumii 
televizuale, cu atât va fi mai puțin prezent în cea reală”, 

Miliarde de oameni aşezaţi în fața televizorului sau a calcula- 
torului o parte semnificativă din timpul fiecărei zile/, trăind din- 
colo de ecran, în spatiul virtual definit de acestea, este un fapt 
care în mod probabil va avea profunde ecouri în existența umană 
şi în istoria lumii. Televiziunea şi Internetul, o plasă aruncată 
peste întreaga lume (Internet în engleză înseamnă „retea” sau 
„plasă”) se arată a deveni nu atât o importantă religie a întregii 
umanităţi, cât un alt mod de a fi al omului viitorului, într-o altă 
lume decât aceea reală. Să fie aceasta o nouă experiență spiritua- 
lă, aşa cum sugerează autorii postmoderni sau new-age-işti? 
Producerea unor profunde transformări în conştiinţa umană se 
anticipează deja. 

O altă consecință a substituirii vieții religioase cu vizionarea 
TV este dată de faptul că televizorul cultivă o percepție magică 
asupra lumii. Această falsă experiență religioasă lasă în timp o 


75 Şi când va reveni în existenta cotidiană, mintea telespectatorului tot în 
jurul experienței virtuale se va învârti, căci aceasta este întotdeauna cea mai intensă. 

76 În Occident, media vizionării sau a prezentei pe calculator sau internet a 
ajuns deja la peste 6 ore zilnic. 

urmă adâncă în mintea omului, alienându-i acele puteri sau 
facultăţi de care depinde viața spirituală a omului religios, îndeo- 
sebi a creștinului. Omul-telespectator se obişnuieşte cu o expe- 
riență facilă, în care inițiativa aparține complet celuilalt (aici 
televizorului), o experiență care pasivizează şi captivează, dând, 
în acelaşi timp, în mod amăgitor, senzaţia unei implicări active şi 
a eliberării. E, aşadar, o experiență incitantă în care imaginile 
excită puternic simțurile şi emoția, când telespectatorul trăieşte 
intens un amalgam de sentimente de multe ori contradictorii, ca 
neîncrederea şi siguranta, implicarea în suferința celor de pe mi- 
cul ecran, dar şi detaşarea faţă de aceştia, teama şi totodată in- 
tensa plăcere euforică. Suntem înăuntrul lumii televizualului, 
participăm prin identificare şi empatie la viața tumultoasă, plină 
de pasiuni şi, totodată, ne aflăm deasupra acestei lumi, o trans- 
cendem, menținându-ne intangibili, protejați prin însăşi condiția 
noastră de telespectatori. Astfel oamenii devin tot mai puţin ca- 
pabili să trăiască o experienţă spirituală autentică, în care, pentru 
a putea trăi taina, trebuie efort, asceză, rugăciune, răbdare şi li- 
nişte, condiții în care mintea să ajungă să sesizeze, dincolo de 
gesturile văzute ale ritualurilor, prezența delicată a lucrării dum- 
nezeieşti. 

Experienta creştină este, prin excelență, una simbolică, şi nu 
una imaginară. Nu imaginile domină preocuparea creştinului”, ci 
Cuvântul Evangheliei sau al rugăciunii, simbolurile întâlnite în ri- 
tual şi în natură. Chiar şi atunci când apar imagini (icoanele, 
frescele bisericilor), acestea au tot o valoare de simbol, căci con- 
duc mintea dincolo de ele, către lumea de sus. Televiziunea însă 
face mintea dependentă de imagini, de acum şi de aici, de apa- 
rență, de formă exterioară sau de suprafață, inhibând în mod 
proportional gândirea simbolică. Ceea ce caracterizează imagi- 


77 În majoritatea religiilor, nu imaginea, ci cuvântul sau gândirea simbolică 
joacă rolul fundamental. 

nile de la televizor este intensitatea cu care ele provoacă dorin- 
țele, chemând la acțiune, şi nu la adâncirea simbolică a lor. 

Viaţa creştină necesită o temperare a simțurilor, şi nu o inci- 
tare a lor, pentru a putea fi eliberată mintea, cugetarea, de aceste 
influențe, în scopul adâncirii experienței spirituale. Simturile ex- 
citate nu au ce căuta într-o experiență duhovnicească. Pântecele 
sau dorința împreunării trupeşti nu pot fi conditii ale unei trăiri 
religioase decât, poate, în tantrismul indian sau în cultele idola- 
tre. De asemenea, ritualul, taina Bisericii nu violentează, nu pro- 
voacă, nu captivează producând o fascinație hipnotică, ci lasă 
omului toată libertatea de a le trăi şi adânci în măsura disponi- 
bilității sufleteşti. Relația cu Dumnezeu este o acțiune personală; 
ea cere timp, răbdare, linişte, lucruri pe care tehnologia video le 
subminează. 

Învătați cu televiziunea, cu acest surogat de trăire religioasă, 
oamenii ajung să fie tot mai puțin atraşi de un autentic act reli- 
gios, căci nu mai au puterea de a-l trăi. Plictiseala şi enervarea 
pot apărea atunci când lucrurile sunt prea lente, când atenţia nu 
este captivată de o trăire mai intensă sau când lipseşte răbdarea 
şi mintea nu se poate deloc aduna şi linişti, pentru a asculta şi 
adânci cuvintele slujbei. Schimbările pe care experienta video le 
produce în mintea omului contemporan îl fac pe aceasta tot mai 
puțin capabil de a se împărtăşi de o viață duhovnicească 
autentică, concomitent însă — şi acesta este lucrul cel mai grav — 
se deschide minții un apetit deosebit pentru o experienţă de tip 
magic. Dar despre acest lucru vom vorbi într-un alt capitol. 

Care sunt, în mod schematic, câteva dintre cele mai impor- 
tante consecințe ale substituirii adevăratei religii de către televi- 
ziune, pentru viața omului modern? 

— Îndepărtarea omului de propria credință prin însuşirea 
unui mod de viață complet străin, chiar opus celui pe care îl 
promovează religia (ne referim în principal la creştinism). 

- Satisfacerea în mod fals a setei de religios, de rituai, a ne- 
voii de Dumnezeu, prin acest surogat de trăire religioasă pe 
care-l reprezintă vizionarea TV, 

- Slăbirea puterilor şi a facultăților mentale cu ajutorul 
cărora omul este capabil să participe la un autentic act religios, 
cultivându-se totodată o minte sensibilă şi deschisă experienței 
sau influenței magicului. 

În măsura în care modul de viaţă al telespectatorilor este 
modelat de televiziune, atunci, în mod proporțional, oamenii vor 
ajunge să gândească şi să se poarte altfel decât îi învaţă religia de 
care aparțin. Faptele, atitudinile fundamentale în fața 
provocărilor lumii, orizontul de aşteptare şi întelegere, 
mentalitățile sunt cele care exprimă cel mai bine credința unui 
om. După cum spune Mântuitorul, „pomul după roade se cu- 
noaşte”, Dacă aceste roade reflectă, în cazul telespectatorilor, 
într-o măsură tot mai mare, cultura promovată de televiziune, 
oamenii vor ajunge treptat să aparțină propriei religii numai în 
mod formal şi declarativ. 

Camuflată în haina toleranței, televiziunea nu ne spune să ne 
părăsim credința, dar ne sugerează cum trebuie să fim şi ce să fa- 
cem în viață, determinându-ne astfel să ne îndepărtăm de pro- 

De ce revrăjirea, şi nu 


bt ca 


vrăjirea lumii prin televizor 


Termenul de „revrăjire”, nu ne aparține. Acesta este cu- 
vântul de ordine al mişcării New Age. 

La începutul secolului al XX-lea, M. Weber afirma că, în mod 
esenţial, raționalismul modem şi capitalismul conduc la o 
demitologizare, la o dezvrăjire a lumii (Entzauberung der Welt). 
Morris Berger sesizează reversibilitatea procesului în cartea sa 
Wiederverzauberung der Welt (1983) — Revrăjirea lumii. Acesta 
este, de fapt, scopul principal al mişcării New Age (în traducere 
Noua Epocă sau Noua Eră)*. Promotorii noii”? ere propovăduiesc 
părăsirea paradigmei vechi, raționaliste a societății tehnologice 
pentru ca omenirea să se reîntoarcă la un mod religios de a fi. Nu 
însă la creştinism, ci la o viziune holistică, panteistă sau magică 
asupra existenţei. 

În cadrul programului de revrăjire a lumii, Gerd Gerken, 
unul dintre doctrinarii mişcării New Age, arată că în noua eră pe 
care o propovăduieşte această mişcare — aflată sub zodia vărsă- 
torului — descoperirea imaginilor lăuntrice, pătrunderea în 


78 Mişcarea New Age se dezvoltă şi se răspândeşte pe parcursul deceniului 7 
al secolului al XX-lea. În anul 1979, publicația new-age-istă Spiritual Comunity Guide 
prezintă o listă cu peste zece mii de organizații şi filiale pe care această mişcare le 
deținea în SUA, Canada şi în alte câteva țări europene, Dincolo de propriile 
organizații, mişcarea înglobează în orizontul său mişcări orientale de tipul: 
meditaţia transcendentală, yoga, societăți de teosofie, şcoli de psihanaliză, mişcarea 
hippy, mişcări şi partide ecologiste, feministe. Mişcarea New Age pregăteşte şi 
propovăduieşte intrarea omenirii într-o nouă eră aflată sub semnul Vărsătorului. Ea 
afirmă că „era creştină din zodia peștilor, peştele fiind simbolul lui Hristos, nu a 
mântuit lumea, însă mântuirea este inevitabilă şi se va realiza în era de sub zodia 
Vărsătorului” în care, spun ei, vom intra în curând, În volumul următor, vom acorda 
mai mult spațiu fenomenului new age. 

79 Prin new-age-işti sau promotorii noii ere vom înțelege atât pe cei care fac 
parte din mişcarea New Age, cât şi pe toti care subscriu obiectivelor şi ideologiei 

spațiul magic al lumii inconştientului se va realiza „nu de către 
câțiva harismatici şi mistici, nu de către elemente mediale (n.n. 
mediumurile sau şamanii vremurilor noastre) ce practică magia 
şi alte exerciţii oculte, ci de către cvasitotalitatea societății mon- 
diale actuale.”% 

Din textele adepților noii ere rezultă că mişcarea nu va 
renunța la ştiinţă sau la tehnologie, deşi va lupta cu toată pute- 
rea împotriva obiectivităţii, a gândirii logice, a tot ceea ce 
înseamnă raționalitate şi adevăr obiectiv. În mod oficial, mişca- 
rea Noua Eră afirmă că în procesul de revrăjire a lumii rolul prin- 
cipal îi va reveni sintezei dintre ştiinţă şi ezoterism. Prin folosirea 
unui limbaj sofisticat, a unei argumentări ştiinţifice, magia şi 
tehnicile oculte vor fi aduse în atenţia întregii lumi. Tehnologia, 
media audio-video în specia! vor deveni mijloacele predilecte ale 
magicienilor timpurilor noastre.* 

În centrul transformărilor de conştiinţă pe care se bazează 
revrăjirea lumii se află aşa-zisa imagine lăuntrică (gândirea de 
tip alfa), adică stările alterate de conştiinţă — stările hipnotice, 
halucinatorii, visul şi ca experiență definitorie pentru omul mo- 
dem  televizionarea. New-age-iştii sustin că „prin cultura au- 
dio-video alături de lumea obiectelor senzorial sesizabile, 
societatea va dobândi posibilitatea de a trăi şi exprima realități 
care nu sunt altceva decât colecții de idei-alfa (imaginile video 


80 „Această descoperire va avea loc treptat şi se va manifesta în afirmarea tot 
mai insistentă a rolului viziunii, imaginaţiei, kinesteziei, a calităților pre-reflectoare, 
anteconceptuale ale spiritului, iar odată cu aceasta a rolului extraordinar al 
tehnicilor conştient- mitologice, conştient-metafizice, care mizează pe restabilirea 
funcționalității acum încă reprimate a emisferei cerebrale drepte. Opinia comunității 
oamenilor de ştiinţă, observă Gerken, e tot mai rar defavorabilă «parapsihologiei», 
domeniu pe care deloc nu-l mai califică drept «neo-superstiție», ci dimpotrivă, îl 
defineşte frecvent ca «tehnică a modelării lăuntrice a lumii exterioare».” (Wurtz 
1992: 117) 

81 „«Imprecizia» vechiului esoterism, arată Gerd Gerken, este înlăturată prin 
electronică. O învărătură, odinioară initiatică, secretă, exclusivă devine acum 
general-acceptabilă datorită fundamentării ei prin comensurabilitate sofisticată. (...) 
Sinteza dintre esoteric şi electronică este ultima teză a listei de elemente ale zorilor 
Noii Ere.” (Wurtz 1992: 119) 

sau fantasmele televizualului), colectiv acceptate, adică esențe 
imagistice. Formula viitorului este mimesis versus computer şi 
video, imaginea realității artefactice contra conţinuturi de 
conştiinţă co-participative” (Wurtz 1992: 119). 

Elementele programului de revrăjire a lumii sustinut de miş- 
carea New Age prezentate mai sus ne indică limpede faptul că 
revrăjirea lumii prin intermediul televizionării este astăzi o reali- 
tate, chiar obiectivul recunoscut oficial de această mişcare sincre- 
tistă ce se afirmă tot mai insistent ca viitoarea religie a lumii. 

Pentru a se înțelege care este sensul adevărat al afirmațiilor 
lui Weber, Berger şi ale doctrinarilor mişcării Noii Ere, trebuie 
făcute câteva precizări. 

1. Dezvrăjirea, cu înțelesul pe care i-l atribuie autorii citați 
anterior, nu a existat niciodată. Mai curând este vorba despre un 
proces de descreştinare a societății. 

Într-adevăr raționalismul cartezian, de la iluminism încoace, 
a jucat un rol principal în secularizarea lumii, în descreştinarea 
acesteia însă nu se poate vorbi despre o reală demitologizare, în- 
trucât însăşi ştiinţa a devenit mitul fundamental al societății mo- 
deme. Evoluţionismul sau materialismul sunt mai puţin concluzii 
ştiinţifice, cât adevărate mitologii. Cei care le susțin cred în ele 
precum omul antic credea în idolii săi, cu diferența că materialis- 
tul găseşte în ştiinţă suportul argumentării propriei credințe. 
Semnificativ este faptul că mulți dintre marii atei ai iluminismu- 
lui, oameni aşa-zişi ai rațiunii, se ocupau cu spiritismul sau cu 
alte practici teozofice şi oculte (Encausse 2002: 55-62), iar marii 
materialişti şi revoluționari comunişti ca Marx, Lenin etc. erau 
membrii unor grupări sataniste, 

În concluzie, procesul pe care îl vizează Weber — seculariza- 
rea — nu este unul de demitologizare a lumii, ci, mai curând, de 
descreştinare a societăților unde creştinismul devenise credinta 
majorităţii oamenilor şi religia oficială a statului. Secularizarea 
este un proces în care ştiinţa de popularizare şi raționalismul de- 

vin mijloacele eliminării credinței creştine din viața societății, din 
gândirea şi modul de viaţă al omului modern. 

Am spus ştiinţa de popularizare, deoarece adevărata ştiintă 
nu are nimic potrivnic credinței creştine. Dimpotrivă, faptul că 
ştiinţa s-a dezvoltat cel mai mult în spațiul societăţii creştine este 
cea mai bună dovadă că gândirea creştină constituie un cadru 
prielnic cercetării ştiintifice, În istoria lumii moderne, cea mai 
mare parte a savanților au fost nişte oameni credincioşi. Ştiinţa 
nu este decât un instrument prin care mintea omului sondează 
tainele creaţiei, şi reuşeşte să determine principiile şi legile care 
guvernează ordinea fizică a lumii. 

Există o deosebire semnificativă între adevărata cercetare 
ştiinţifică şi ştiinţa de popularizare. Cea din urmă selectează şi 
interpretează datele rezultate în urma cercetării ştiinţifice sau 
chiar orientează cercetarea astfel încât să fie argumentată o 
anumită ideologie. În vederea atingerii obiectivelor, ştiinţa de 
popularizare poate ajunge până la contrafacerea rezultatelor cer- 
cetării ştiinţifice şi chiar la promovarea unor teorii false susținute 
de o argumentare pseudoştiințifică. 

Din păcate, în ultimele secole, principalul obiectiv al celor 
care au instrumentat ştiinţa de popularizare a fost acela de a 
submina credința creştină, de a-l îndepărta pe om de Dumnezeu. 
Cei care promovau ştiinţa popularizau ideea că ultimele descope- 
riri ştiinţifice dovedesc că nu există Dumnezeu, ci doar materie şi 
evoluţie (evoluționismul şi materialismul), că nu există suflet, ci 
numaâi psihic şi sistem nervos (freudismul, ştiinţele psihicului în 
general). 

2. Descreştinarea sau secularismul este el însuşi început al 
revrăjirii lumii. 

Având în vedere că Dumnezeu există şi este Unul în Treime, 
că Adevărul este Hristos Fiul lui Dumnezeu care a venit în lume 
ca să-i mântuiască pe cei care stăteau în „întuneric şi în umbra 
morții”, şi că învățătura şi viaţa cea adevărată este cea în Hristos, 

atunci însuşi procesul de secularizare, de îndepărtare a omului 
de Dumnezeul Cel Adevărat nu este altceva decât un act de în- 
şelare, de vrăjire, de iluzionare a omului cu ideea că lumea este 
doar materială, că omul nu este decât un animal evoluat şi, prin 
urmare, nu mai trebuie să dea socoteală pentru faptele sale, căci 
dincolo de moarte nu este nimic. 

Ceea ce new-age-iştii numesc dezvrăjire a lumii, produsă în 
epoca raționalismului, este de fapt debutul procesului de descreş- 
tinare a societății, de reducere a omului la condiția de animal 
evoluat şi începutul procesului de revrăjire a lumii. 

Lumea creştină n-ar fi acceptat reîntoarcerea la practicile 
magice, la idolatria păgânismului, dacă i s-ar fi cerut aceasta 
dintr-odată. Era greu de şters din memoria popoarelor creştine 
secolele în care conducătorii păgâni ai lumii şi preotii idolatri ai 
acestora prigoneau creştinismul, torturându-i şi omorându-i cu 
bestialitate pe cei care mărturiseau pe Hristos. Nu putea fi uitat 
sângele vărsat de martiri pentru apărarea credinței în faţa erezi- 
ilor, a celor care încercau să o surpe din interiorul Bisericii. Lupta 
pe față a păgânismului împotriva creştinismului ar fi fost 
întâmpinată de o reacție puternică din partea popoarelor creş- 
tine, a Bisericii şi a conducerii acestora, şi nu ar fi avut eficacita- 
tea dorită. Conştiința oamenilor era suficient de trează ca să 
înțeleagă că, acolo unde este idolatrie, este lucrarea diavolului. 
De aceea era nevoie de o fază intermediară — secularizarea — în 
care să fie smulşi mai întâi vlăstarii credinței creştine din inima 
oamenilor, unde mai apoi să fie aruncată, sădită neghina lucrării 
vrăşmaşului — vrăjirea — ascunsă în spatele unor practici magice 
şi idolatre susținute, de data aceasta, cu argumente „Ştiințifice”. 

Şi totuşi, dacă dezvrăjirea, în sensul pe care i-l dau adepții 
noii ere, nu a existat, ci a fost.vorba doar de o descreştinare a 
lumii, de ce mai rămâne valabil conceptul de revrăjire ca proces 
invers al dezvrăjirii? 

Una din principalele metode de înşelare şi de ascundere a 
adevărului folosite în ultima vreme este aceea de a-l afirma, 

schimbându-i însă înțelesul, conferindu-i o altă interpretare. 
New-age-iştii sau toţi cei care lucrează pentru aşa-zisa eră a 
vărsătorului sau pentru noua ordine mondială, se folosesc din 
plin de această metodă. Ei spun lucrurile pe față, doar că le dau 
o lectură falsă. Atunci când informaţia prin volumul ei nu mai 
poate fi controlată, când scade discernământul, oamenii nu mai 
pot surprinde adevărul în tot ceea ce li se spune, ci vor rămâne 
doar cu explicaţiile date de cei care controlează mass-media. 

Promotorii noii ere spun lucrurilor pe nume. Anuntă că vor 
să revrăjească lumea, dar camuflează adevăratul sens al revrăjirii 
în spatele unui limbaj ştiinţific extrem de eiaborat, din care omul 
simplu nu pricepe mai nimic, o ascund în spatele unui demers 
justificat istoric prin aşa-zisa reactie la desacralizarea pe care ar 
fi produs-o raționalismul. Ei nu spun că, de fapt, dau o nouă 
turnură procesului de descreştinare a lumii, schimbând cu totul 
unghiul de atac. Ascund faptul că obiectivul principal, atât al 
secularizării, cât şi al revrăjirii lumii este de a-L scoate pe Hristos 
din inima oamenilor şi din viata societăților creştine. 
Ascultându-le argumentaţia, multi vor vedea în New-Age un sal- 
vator al credinței, al dimensiunii religioase a existenței, un luptă- 
tor împotriva secularismului sterp şi a raționalismului, şi astfel 
vor fi atraşi să se alăture demersului lor, fie şi numai printr-o 
solidaritate de opinie. 

3. Adevărata dezvrăjire a lumii s-a realizat pe tot parcursul 
istoriei creştinismului, de la întemeierea Bisericii până în zilele 
noastre. 

Termenul de revrăjire îşi menține valabilitatea, cu toate că 
nu în sensul pe care i-l dă New-Age-ul. Dezvrăjirea lumii a existat 
cu adevărat, chiar dacă nu a fost un proces finalizat în istorie. 
Dezvrăjirea lumii, căderea idolilor şi însănătoşirea spirituală a 
oamenilor a început odată cu venirea în lume a Fiului lui Dum- 
nezeu, cu învierea Sa din morți, cu biruința lui Hristos asupra di- 
avolului. Creştinismul îl scoate pe om de sub robia idolatriei, a 

iluziei, a păgânismului, ridică vălul magic de pe lume şi de pe 
ochii celor care-l, primesc pe Hristos Lumina lumii. Întreaga isto- 
rie a Bisericii este un proces de dezvrăjire a lumii, de întoarcere a 
oamenilor la Dumnezeul Cel Adevărat. 

Dezvrăjirea nu s-a realizat niciodată în mod complet, nici 
chiar în țările creştine. Cu toate acestea, în acea parte a lumii 
unde a fost primit creştinismul, atât religia, cât şi cultura, legisla- 
ţia şi stăpânirea erau creştine. În zilele noastre, dimpotrivă, la 
nivel global uşor poate fi identificat un proces invers celui prin 
care a trecut lumea în ultimii 2000 de ani. Chiar şi în societățile 
în care creştinismul s-a înrădăcinat cu putere în modul de viață 
al oamenilor, în lege şi în cultură, are loc întoarcerea la o 
legislaţie necreştină, la un mod de viață păgân, la practicile 
magice şi la credințele idolatre. Termenul de revrăjire devine 
astfel perfect justificat, ca desemnând întoarcerea omenirii la 
închinarea idolatră de dinaintea venirii lui Hristos. 

Deoarece ştiinţa este una din pârghiile principale ale proce- 
sului de revrăjire a lumii, trebuie remarcat următorul paradox: 
La început, sub acoperirea descoperirilor ştiinţifice, se formulau 
argumentele sustinerii inexistenței lui Dumnezeu, a faptului că 
totul poartă amprenta materialității şi a obiectivității, pentru a se 
ajunge astăzi ca, prin aceeaşi ştiinţă şi prin copilul acesteia — 
tehnologia, să se susțină că realitatea nu are un caracter obiectiv, 
că viziunea şi capacitățile paranormale trebuie să predomine în 
procesul cunoaşterii. Ceea ce se păstrează neschimbat în cele 
două ipostaze ale ştiinţei de popularizare este caracterul anticreş- 
tin al demersului ideologic pe care îl promovează aceasta. Atât în 
perioada secularizării societății, cât şi în procesul de revrăjire ce 
are loc astăzi, ştiinta de popularizare a fost folosită ca armă îm- 
potriva Bisericii şi a gândirii creştine. 

ski 

Prin ideologia mediatizată, pe de o parte, şi prin tipul de 

conştiinţă modelată prin televizionare, pe de altă parte, televizi- 

unea subminează învăţătura şi modul de viaţă creştin, cultivând, 
în schimb, magicul şi păgânismul. Canalele de televiziune 
National geografic, Discovery şi Animal planet axate pe programe 
informative cu caracter „ştiințific”, de fapt ştiinţă de populari- 
zare, sunt cele care promovează evoluționismul — o teorie 
depăşită din punct de vedere ştiinţific —, fenomenele paranor- 
male şi practicile oculte, credința în extratereştri, dar şi cărți şi 
idei anticreştine precum Godul lui Da Vinci şi Evanghelia după 
Iuda. Ele se dovedesc a fi cele mai bune mijloace de propagandă 
ale ideologiei erei vărsătorului*?. 

Prin televiziune, prin mass-media în general sau prin tehno- 
logizarea şi artificializarea ideologizantă a întregului mod de 
viață a omului modern, plasa iluziei, a magicului este aruncată 
peste întreaga lume. A ne menţine în afara vârtejului în care în- 
cet încet este prinsă întreaga lume depinde numai de noi. Cu- 
noaşterea mijloacelor folosite de statul magic în vrăjirea lumii, 
păzirea minţii de contaminarea cu viruşii mediatici ce străbat 
spațiul de conştiinţă al lumii — mass-media — sunt paşi absolut 
necesari pentru a ne smulge din torentul reprezentat de acest 
proces, paşi pe care îi vom analiza în volumul viitor. 

Principalul este însă hrănirea sufletului cu „hrana cea adevă- 
rată”, umblarea pe calea strâmtă, dar înveselitoare pentru mintea 
şi sufletul omului, şi, în esență, o viață în Hristos, Fiul 
Dumnezeul Cel Adevărat. În volumul al IV-lea acestei cărți va fi 
abordată şi această dimensiune a eliberării din sclavia televizua- 
lului în cadrul dialogului cu părinţii din Sfântul Munte. 


82 Vezi programul ideologic al mişcării New Age în H.J. Ruppert, New Age — 
Endzeit oder Wendezeit, Coprint, Wiesbaden, 1985, p. 12, (Wurtz 1992: 114-119) 

Anexă 


Arthur Berger împreună cu alți cercetători ai mediei audio-video 
constată că actul dramatic constituie nota caracteristică a conținutului 
programelor de televiziune. De la filmele artistice, emisiunile de diver- 
tisment şi până la emisiunile sportive şi programele de ştiri, aproape tot 
ce apare la televizor este îmbrăcat în haina dramaticului. Faptul are 
consecințe deosebit de importante: 

A) Tensiunea emoțională puternică întreținută de actul dramatic 
inhibă într-o anumită măsură funcțiile de control ale cortexului 
prefrontal, afectând astfel analiza rațională a mesajului, atât discernă- 
mântul, cât şi inițiativa personală în participarea la procesul cunoaşte- 

B) Emoţiile puternice au o contribuție esențială la imprimarea cu 
putere a mesajului în structurile profunde ale subconştientului. 

C) Magicienii consideră că producerea unor emoții intense = volup- 
tatea, plăcerea sau durerea — constituie una din condițiile de bază ce 
trebuie îndeplinite pentru ca actul magic să fie încununat de succes. 

D) Prin toate acestea, drama, ca un gen ce cultivă în mod prioritar 
emoția, devine indispensabilă oricărui proces de manipulare de tip 
seductiv. Astfel, televiziunea prin dramatic nu face decât să-şi sporească 
forța de seducţie şi de persuasiune, în fapt, controlul asupra conştiințe- 
lor indivizilor. 

Pentru a înțelege motivul pentru care televiziunea favorizează în 
mod deosebit genul dramatic, vom reda în continuare un fragment din 
cartea scrisă de Martin Esslin (Esslin 1982: 131), unul din autorii de 
referință în cercetările privind genul dramatic: 

„lată maniera în care un romancier ar prezenta un nou personaj în 
cartea sa: «Şi apoi o tânără femeie de o frumusețe remarcabilă a intrat 
în cameră. Era înaltă, avea părul auriu, o fată rotundă, ochi profunzi, 
albaştri, o gură neclintită deasupra bărbiei bine rotunjite şi energice. Ea 
purta o rochie de catifea de un albastru pal, croită elegant în stil puțin 

învechit, cu ornamente de dantelă albă. Expresia feței ei era serioasă, 
nu s-ar zice melancolică, ba chiar uneori urma unui zâmbet răutăcios 
părea să plutească în jurul colțurilor gurii...» Şi aşa mai departe. 

Ceea ce romancierul trebuie să comunice într-o perioadă de timp 
considerabilă prin acumularea unui număr de elemente narative dis- 
tincte, regizorul poate transmite într-un singur moment, pur şi simplu 
introducând pe scenă o actriţă cu înfăţişarea şi vestimentația dorită. Pe 
când cititorul romanului trebuie să păstreze în minte fiecare element de 
informaţie, pe când celelalte sunt adăugate, rând pe rând, spre a con- 
strui imaginea completă, spectatorul unei reprezentări dramatice (tea- 
trale) le primeşte ca o singură imagine şi cu un impact emotional mult 
mai rapid. Informaţia transmisă prin metoda lineară, discursivă a ro- 
mancierului trebuie să treacă prin conştiinţa cititorului înainte de a se 
putea plămădi ca imagine în mintea sa. Dimpotrivă, spertatorul unei 
realizări dramatice va primi imaginea în mod direct, deşi majoritatea 
componentelor impresiei vor rămâne sub nivelul de sesizare al 
conştiinţei depline (n.t. subliminal), 

„Romanul conține un element de linearitate şi abstract, în contrast 
cu ceea ce este spus pe scenă, unde totul prinde contur prin intermediul 
ființelor umane care sunt percepute, în primul rând, ca imagini şi, prin 
urmare ceea ce spun este numai o funcție secundară a acelor imagini. 
Elementul verbal, la nevoie, fie va întări, fie va contrazice mesajul prin- 
cipal al imaginii căreia îi este subordonat. Dacă, să spunem, Iago îl 
asigură pe Othello de afecțiunea sa, dar are o expresie de ură arzândă, 
mocnită în ochi, elementul verbal va fi în mod clar devalorizat. Ceea ce 
personajul face, şi nu ceea ce el spune, contează în dramă, În faimoasa 
scenă finală din Aşteptându-l pe Godot de Samuel Beckett, unul din cei 
doi bărbaţi epuizați spune: «Hai să mergem», dar punerea în scenă şi 
acțiunea celor două personaje sugerează că ei nu se vor mişca, În fie- 
care caz importanța elementului vizual, de situație, concret — imaginea, 
predomină neîndoielnic asupra conţinutului abstract al elementului 
verbal. 

Drama se referă la oameni aflați în interacțiune socială: interesul 
esențial al spectatorului dramei este ataşat de personalitățile implicate, 
de aspectul şi caracterul lor, de influențele asupra celorlalți. Elementul 
lingvistic care are legătură cu transmiterea ideilor abstracte poate 
adesea cobori foarte jos pe scara noastră de interes, în urma gesticii şi a 
mişcării, după costume, chiar şi după impactul produs de decor. 

În dramă, la fiecare moment dat, spectatorul primeşte un complex 
de informaţii care generează o impresie generală, o imagine cu un im- 
pact emoțional, ce consistă din numeroase elemente care vor rămâne în 
spatele pragului de conştiinţă, dar vor fi întotdeauna focalizate asupra 
unei personalități umane, a unui personaj. Strălucirea luminii soarelui, 
clădirile dragi din piațetă, ritmul vioi al muzicii de fundal, culorile vii 
ale costumului pe care îl poartă actorul, iuțimea paşilor lui, toate con- 
tribuie la impresia spectatorului că tânărul îndrăgostit pe care îl vede în 
fața sa este fericit în cel mai înalt grad, însă doar o minoritate a publi- 
cului va fi conştientă de multitudinea elementelor informaționale care 
împreună vin spre a produce această impresie. Drama este întotdeauna 
acțiune; acțiunea ei este mereu cea a ființelor umane. În dramă, noi 
experimentăm lumea prin personalitatea personajelor. 

Să 

Reprezentaţia, fie life (teatrul), fie înregistrată mecanic (filmul), 
poartă un pachet mai bogat şi mai complex de sisteme producătoare de 
semnificaţii (înțelesuri) decât o va face cuvântul scris. Acest pachet 
dramatic multistratificat va produce un impact emotional ale cărui ele- 
mente rămân în mare parte subliminale. Şi conținutul abstract, pur in- 
telectual al lucrării dramatice reprezentate, va tinde să fie subordonat 
impactului ei emoțional, care este în principal efectul interacțiunii din- 
tre personaje şi personalitățile umane. «Într-o reprezentație dramatică, 
pe scenă, la televiziune sau pe ecranul cinematografic numărul de sis- 
teme de semne (gesturi) implicate este enorm. Nu doar înfăţişarea feței 
şi a corpului actorului transmite o sumă imensă de informații, dar şi 
gesturile şi mişcările sunt, de asemenea, semne într-un sistem complex 
al limbajului trupului. Costumele formează un alt sistem de semne 

complet, acela al vestimentaţiei şi a semnificațiilor ei. La asta se adaugă 
«sistemul de semne» vizuale, ale decorului: mobilarea unei camere sau 
arhitectura unei clădiri. Există, de asemenea, un sistem de semne în or- 
chestrarea modului în care cade lumina şi a fundalului muzical care stă 
la baza majorității filmelor şi a spectacolelor de televiziune. Un alt sis- 
tem de semne atât în cinematografie, cât şi în televiziune este variația 
planurilor şi montajul lor; juxtapunerea planurilor îndepărtate cu 
prim-planurile şi tăierea dintr-o scenă sau trecerea fulgerătoare la o 
alta. Este imposibil a trasa fiecare dintre aceste sisteme de semne într-o 
ordine stabil menţinută pe o scară de priorități, dar un fapt ar trebui să 
fie evident: în dramă imaginea complexă, multistratificată domină cu- 
vântul vorbit. 
ki 

Ca şi scena de teatru şi ecranul de cinema, televiziunea «face 
negoț» în primul rând cu imaginile. Iar aceasta se întâmplă nu numai în 
transmisiunile de programe dramatice, ci în întreaga televiziune. Este 
aproape imposibil să se transmită un text la televizor, dacă nu este 
arătat ca o titrare tăcută. Din momentul în care un anunţ este citit de 
către un crainic în fața camerei de luat vederi, o multitudine de sisteme 
sunt dezlăntuite. Intenția poate fi doar de a ne face să aflăm că „astăzi 
este miercuri 23 mai”, dar noi suntem informați de asemenea că aceste 
cuvinte sunt spuse de un bărbat chipeş, fotogenic, ce are în jur de 35 de 
ani, cu mustață blondă, că studioul în care se află el are o fereastră cu 
vedere înspre centrul Manhattan-ului, că bărbatul tânăr poartă o 
cravată cu dungi albastre, că are o verighetă pe mâna stângă şi un neg 
pe obrazul drept. Aflăm conținutul informaţional al unui rând din textul 
citit, dar în acelaşi timp un potop de date este slobozit, despre el şi des- 
pre ceea ce-l înconjoară. Chiar dacă o intenționează sau nu, crainicul a 
devenit un personaj într-un original sens dramatic. (...) 

încărcătura emoțională care declanşează răspunsul nostru, în acest 
caz, poate fi liniştită (moderată) sau chiar subconştientă. Dar, cu bătaie 
lungă, atitudinea noastră față de el sau față de unul dintre crainicii al- 
tor posturi poate determina alegerea unui canal sau altuia când 
urmărim ştirile. (...) 

Aici stă sursa poftei umane insațiabile pentru povestiri: întreaga 
fictiune este, în ultimă instantă, bârfă. Televiziunea, cu nesfârşitul ei 
şuvoi de personaje transmis în mod dramatic (fie fictiv, fie „real”) este 
cel mai bun transmițător mecanizat al acestei bârfe. Fiind mai degrabă 
dramatică decât discursivă, în natura ei, televiziunea satisface această 
poftă într-o manieră de o eficacitate unică; ea nu doar ne repetă poves- 
tiri (pățanii) despre alți oameni, ea în fapt îi transportă pe acei alți oa- 
meni în sufrageria noastră. 

Atracția de a bârfi, flecări, desigur, conține la rădăcina ei unul din- 
tre cele mai puternice impulsuri umane, Interesul nostru față de ceilalți 
oameni conţine adesea, ca un lucru necesar, un pronunțat element ero- 
tic. Aceasta constituie una din caracteristicile de bază ale dramei şi 
magnetismul său: faptul că drama este fundamental erotică. Actorii 
procură spectatorilor care îi privesc foarte multă plăcere prin simplul 
fapt de a fi interesanți, memorabili sau specimene frumoase fizic ale 
umanității, Dincolo de talentul lor artistic şi intelectual, actorii sunt 
oameni care, pentru bani, își expun prezența fizică publicului. Cu toții 
ştim că marile staruri îşi datorează magnetismul lor special din puterea 
de atracție sexuală (sex appeal), dar ceea ce se aplică marilor staruri 
contribuie, de asemenea, şi la atractivitatea şi succesul celor mai putin 
strălucite personaje ale micului ecran. Într-un anume, sens toți actorii 
sunt exhibiționişti: ei se bucură prin faptul că sunt văzuți, că sunt găsiți 
atrăgători şi vrednici de a fi priviți. Extrapolând, publicul spectator de 
teatru e de asemenea un voyeur$?. 

Deşi acest fapt e valabil în toată drama, este în mod special 
adevărat în televiziune. Televizorul este cel mai voyeuristic dintre toate 
mijloacele de comunicare, nu doar pentru că furnizează mai mult mate- 
rial într-un curent nesfârşit de imagini şi într-o formă universal 
accesibilă întregii populații, ci şi pentru că de asemenea este cel mai in- 


83 Voayerul este persoana care urmăreşte să privească, fără a fi văzută, la o 
scenă intimă, erotică. În carea sa Crucea vizibililui, Jean Luc Marion arată: 
„Voayerul vede numai pentru plăcerea de a vedea (...) de a vedea totul şi mai ales 
ceea ce nu am dreptul sau puterea de a vedea (...), de a stăpâni prin vedere ceea ce 
nu-mi aparține, fără a mă expune privirii celuilalt.” (Marion 2000: 84). 

tim dintre mijloacele dramatice. La teatru, actorii sunt relativ separați 
de spectatori, iar pretextul dramatic este public. La cinema, de aseme- 
nea, avem un pretext de a aduna un public numeros într-o singură 
cameră, actorii sunt mai aproape de spectatori decât la teatru, dar, în 
prim-planuri ei sunt mai mari decât în realitate. TV este văzut la o 
distanță (rază vizuală ) mică şi într-un context mult mai privat. 
Prim-planul actorului de televiziune este pe o scară care aproximează 
contactul direct uman. (...) 

Puterea de atracţie a televizorului este, la nivelul cel mai profund, 
una cu un caracter erotic. TV aduce alte ființe umane într-o proximitate 
intimă pentru o inspectare detaliată. Oamenii pe care îi vedem în 
prim-plan pe ecranul televizorului ne apar tot atât de apropiați precum 
partenerii noştri (sexuali) în timpul unei îmbrățişări. 

xi 

Şi totuşi, ei sunt zăriți în spatele unui ecran de sticlă, printr-o 
fereastră ce nu poate fi deschisă. Ecranul televizorului este o scenă, un 
cadru pentru dispunerea de imagini, dar, deşi atât de apropiată, lumea 
pe care el ne-o aduce este, de asemenea, dincolo de atingerea noastră, 
o lume de fantome inaccesibile. Lumea pe care ne-o arată pe scena lui, 
în spatele acelei ferestre prin care noi vedem, dar nu putem apuca sau 
atinge, este esențialmente o lume a fanteziei. 

Astfel televizorul este strâns înrudit cu visarea (reveria). Trăsătura 
esențială a reveriilor e aceea de a fi în afara controlului conştient. Şar- 
mul lor constă cu siguranță în imaginile spontane pe care le bliţ-ează în 
fata ochilor minţii noastre, cărora noi ne predăm în mod pasiv şi cu 
plăcere. Imaginile TV sunt recepționate în acelaşi mod. Hollywoodul 
şi-a câştigat, datorită industriei de film, eticheta de „fabrică de vise”, 
din primii ani de producție de divertisment de masă; într-un mod simi- 
lar, industria TV a creat un produs care poate fi numit „maşina visării” 
căci televizorul aduce un proces neîntrerupt de visare colectivă, de fan- 
tezii colective în casele noastre. Aceasta este caracteristica esențială a 
televiziunii care justifică valoarea distincției dintre real şi ficțiune, între 
lumea reală, concretă şi fantezia micului ecran. 

Reveriile noastre sunt şi ele legate de lumea reală; prin intermediul 
lor, putem ajunge chiar să luăm decizii importante, să dezvoltăm pla- 
nuri, să născocim strategii pentru un comportament viitor. Reveriile 
rămân totuşi fantezii, ele sunt experimentate mai degrabă ca intuiții 
cărora noi ne predăm în mod pasiv, decât ca procese de gândire directă, 
inductivă, în chip conştient. Chiar şi cele mai «reale» trăsături ale televi- 
ziunii, cum sunt ştirile, conțin elementul de fantezie şi, mai mult, de 
fantezie erotică. Există puterea de atracţie, seducția prezentatorului sau 
prezentatoarei şi a reporterilor, atracția personalităților politice şi a al- 
tor subiecți ai transmisiunilor de ştiri — ostatici, regine ale frumuseții, 
criminali şi victime ale crimelor. Şi există senzaționalismul, chiar 
sado-masochista forţă de atracție a scenelor de violență, de război şi 
dezastru care alcătuiesc o parte atât de semnificativă a materialelor 
prezentate la ştirile TV: demonstranți fiind bătuți de politie; prizonierii 
fiind executați în război sau revoluție; rămăşitele arzând înăbuşit în 
urma unui accident aviatic. Neîndoielnic, elementul de „realitate” 
conţinut în ştiri este astfei, prin transmiterea la televiziune, automat 
transmutat în substanța fanteziei şi a reveriei — drama -— într-o povestire 
spusă în imagini încărcate cu nuanţe emoționale şi uneori dificil de dis- 
tins de realitate. Toată drama depinde de acea suspendare a îndoielii 
(lipsa de încredere), care ne va face pentru scurt timp să acceptăm per- 
sonajele pe care le vedem pe scenă ca ființe umane reale, astfel încât 
noi să ne putem identifica cu ele spre a experimenta bucuriile şi dure- 
rile lor, întreaga gamă a emoțiilor acestora. Televiziunea prelungeşte 
suspendarea lipsei de încredere. Am putea crede, pentru o durată de 
trei ore, că Hamlet este o persoană reală, iar apoi suntem lăsați să 
reflectăm asupra caracterului său cu detaşare şi întelegere critică. Per- 
sonajul din film ne însoţeşte aproape zilnic pentru o perioadă ce poate 
dura ani şi ne devine atât de familiar, încât reflecția detaşată este 
inhibată sau dispare cu totul. Neîncrederea, (disbelief), poate astfel de- 
veni suspendată permanent.” (Esstin 1982: 95) 

